
[bookmark: _GoBack]Nikto nepozná srdcia žien a mužov tak ako Mary Baloghová. A nikto ich nevie zasadiť do zaujímavého historického obdobia tak pútavo ako autorka so zmyslom pre rovnováhu medzi rozkošami duše a tela....

Celý Londýn je hore nohami v očakávaní príchodu Wulfrica Bedwyna, záhadného vojvodu z Bewcastlu, na jedno z najvýznamnejších spoločenských podujatí sezóny. Jedni pripisujú jeho nezáujem o druhé pohlavie tragickej láske, druhí vrodenému chladu. V tento oslňujúci podvečer však vojvodovo oko pritiahne jedna žena - jediná, ktorá navonok nestojí o jeho pozornosť. Aj keď Christine Derrickovú napriek vyhraneným názorom na chlapov, mravy a manželstvo driečny vojvoda zaujme, odráža jeho útoky pri každej príležitosti. Osamelý vlk bedwynovského klanu, nezvyknutý na ženský odpor, je však o to väčšmi odhodlaný zviesť ju za každú cenu. Až kým sa nestane čosi, s čím nikto nerátal, a najmä nie muž, ktorý nepredpokladal, že ho môže zradiť vlastné srdce...

„NEJAKÁ SI ROZPÁLENÁ, CHRISTINE,“ poznamenala mama a odložila vyšívanie, aby sa mohla lepšie prizrieť dcére. „A ako ti žiaria oči. Dúfam, že nemáš horúčku.“
Christine sa zasmiala. „Bola som na fare a hrala som sa s deťmi,“ vysvetlila. „Alexander chcel hrať kriket, ale po pár minútach bolo jasné, že Marianne loptičku nechytí a Robin nezasiahne. A tak sme sa namiesto toho hrali na skrývačku, aj keď Alexandrovi sa to zdalo trochu pod jeho úroveň. Lebo on má už deväť rokov! Nuž som sa ho spýtala, ako sa musí cítiť chudera jeho teta, ktorá má už dvadsaťdeväť. Veľmi dobre sme sa bavili, kým Charles nevystrčil hlavu z okna a nespýtal sa - predpokladám, že to mala byť iba rečnícka otázka -, ako má dokončiť kázeň, keď robíme taký hluk. A tak Hazel dala každému pohár limonády, odviedla úbohé deti do salónu, aby si tam ticho čítali, a ja som sa vrátila domov.“
„Predpokladám,“ ozvala sa jej staršia sestra Eleanor, zdvihla pohľad od knihy a zahľadela sa na Christine ponad rám okuliarov, „že kým si sa jašila s neterou a synovcami, nemala si na hlave čepiec. Ty nie si rozpálená, ale spálená.“
„Ako môže človek strčiť hlavu do malých skrýš, keď má v čepci dvojnásobne veľkú hlavu?“ spýtala sa Christine rozumne. Priniesla z kuchyne vázu a upravovala kvety, ktoré cestou natrhala v záhrade.
„A vlasy máš ako vrabčie hniezdo,“ dodala Eleanor.
„To rýchlo napravím.“ Christine si rukami prihladila krátke kučery a zasmiala sa. „Tak, už je to lepšie?“
Eleanor pokrútila hlavou a opäť začala čítať - neubránila sa však úsmevu.
V izbe znova zavládlo príjemné ticho - všetky sa venovali svojej práci. Ale ticho, rušené štebotom vtákov a bzukotom hmyzu doliehajúcim cez otvorené okno, čoskoro prerušil dupot konských kopýt od cesty smerom k Hyacintovému domčeku a hrkot kolies. Koní bolo viac, kolesá boli ťažké. Asi je to koč zo Schofield Parku, vidieckeho sídla baróna Renabla, ktoré sa nachádza iba tri kilometre odtiaľ, pomyslela si Christine neprítomne.
Ani jedna z nich koču nevenovala zvláštnu pozornosť. Lady Renablová sa na ňom často vozievala na návštevy, hoci by jej postačil dvojkolesový koč, kôň - alebo vlastné nohy. Eleanor sa často vyjadrovala, že lady Renablová sa správa frivolne a vyzývavo, a celkom to vystihla. Bola to však Christinina priateľka.
A potom si všimli, že kone spomaľujú. Kolesá na protest zaškrípali. Všetky dámy zdvihli pohľad.
„Vyzerá to,“ ozvala sa Eleanor a ponad okuliare pozrela von oknom, „že lady Renablová ide k nám. Rada by som vedela, čomu vďačíme za tú česť. Čakala si ju, Christine?“
„Vedela som, že by som si mala po obede vymeniť čepiec,“ vzdychla si mama. „Požiadaj pani Skinnerovú, aby vybehla hore a priniesla mi čistý, Christine.“
„Ten, čo máte teraz, celkom postačí, mama,“ ubezpečila ju Christine, rýchlo dokončila úpravu kvetov, prešla cez izbu a pobozkala mamu na hlavu. „Je to len Melanie.“
„Pravdaže, je to len lady Renablová. O to práve ide,“ odvetila mama nešťastne. Ale netrvala na tom, aby jej priniesli nový čepiec.
Nikto nemusel byť génius, aby uhádol, prečo Melanie prichádza.
„Predpokladám, že sa ide spýtať, prečo si odmietla jej pozvanie,“ usúdila Eleanor. „A dovolím si tvrdiť, že sa nezmieri s odmietnutím, preto prišla osobne. Chuderka Christine! Nechceš vybehnúť do izby s odkazom, že máš ovčie kiahne?“
Christine sa zasmiala a mama zdesene rozhodila rukami.
Melanie skutočne nemala rada odmietnutie pozvania. Nech Christine robila čokoľvek, a takmer vždy mala plné ruky práce - niekoľko ráz do týždňa učila v ich vidieckej škole, navštevovala chorých a nevládnych, zašla k mladej mamičke, chorému dieťaťu alebo priateľke, chodila na návštevy na faru zahrať sa s deťmi, keďže podľa nej ich Charles a jej sestra Hazel zanedbávali, ospravedlňujúc to tým, že deti nepotrebujú, aby sa s nimi hrali dospelí, keď sa môžu hrať spolu - nech Christine robila čokoľvek, Melanie si vždy myslela, že iba zaháľa a dúfa, že sa zjaví niekto s ponukou zábavy.
Samozrejme, Melanie bola jej priateľka a Christine rada trávila voľné chvíle s ňou - a s jej deťmi. Určite ju prišla pozvať osobne, aj keď sluha včera doručil písomné pozvanie. Christine taktne, ale rozhodne pozvanie písomne odmietla. Rovnako rázne, ako to urobila už pred mesiacom, keď ju pozvala prvý raz.
Koč hlučne zastal pred záhradnou bránkou a bezpochyby upútal pozornosť dedinčanov - veď pani barónka sa znížila natoľko, že navštívila pani Thompsonovú a jej dcéry v Hyacintovom domčeku. Bolo počuť otváranie a zatváranie dvier a potom ktosi - pravdepodobne kočiš, lebo Melanie by to rozhodne neurobila - pánovito zaklopal na dvere.
Christine si vzdychla a usadila sa k stolu, matka odložila vyšívanie, napravila si čepiec a Eleanor sa s úškrnom zahľadela do knihy.
O chvíľu prekĺzla popri pani Skinnerovej, ktorá otvorila dvere, lady Melanie Renablová. Ako zvyčajne - oblečená na vidiecke pomery absurdne. Bola taká vyparádená, akoby sa chystala na prechádzku do londýnskeho Hyde Parku. Nad veľkou tvrdou krempou čepca povievali žiarivé perá - vyvolávalo to dojem, akoby bola vysoká. Na rukách mala rukavičky a v jednej ruke držala lorňon. Akoby jej bola plná miestnosť. ..
Christine sa na ňu pobavene, ale láskyplne usmiala.
„Ach, tu ste, Christine,“ zvolala, keď pôvabne kývla hlavou druhým dvom dámam. Aj ich sa spýtala, ako sa majú.
„Tu som,“ súhlasila Christine. „Ako sa máte, Melanie? Sadnite si naproti mame.“
Ale jej milosť len kývla lorňonom a ponuku odmietla.
„Nemám času nazvyš,“ odvetila. „Do večera budem mať určite migrénu. Mrzí ma, že vašou vinou som sem musela prísť osobne, Christine. Viete, malo vám stačiť písomné pozvanie. Neviem si predstaviť, prečo ste ho písomne odmietli. Bertie tvrdí, že ste ostýchavá, a boli by ste si sama na vine, keby som vás neprišla presvedčiť osobne. Často hovorí smiešne veci. Viem, prečo ste odmietli, a prišla som vám povedať, že aj vy ste niekedy smiešna. To preto, lebo prídu Basil a Hermione, však? Po Oscarovej smrti ste sa s nimi z neznámych dôvodov poškriepili. Ale to je už dávno a vy máte rovnaké právo prísť ako oni. Koniec koncov, Oscar bol Basilov brat, a hoci, chudák, umrel, navždy zostanete zviazaná s našou rodinou. Christine, nesmiete byť tvrdohlavá. Ani skromná. Musíte pamätať na to, že ste vdova po bratovi vikomta.“
Christine na to nezabudla, hoci niekedy by bola radšej, keby sa jej to podarilo. Sedem rokov bola vydatá za Oscara Derricka, brata Basila, vikomta Elricka, a bratanca lady Renablovej. Zoznámili sa v Schofield Parku na prvom bále, ktorý tam Melanie usporiadala po tom, čo sa vydala za Bertieho, baróna Renabla. Pre Christine to bola vynikajúca partia. Sama bola dcérou chudobného šľachtica, ktorý si musel privyrábať ako vidiecky učiteľ.
Teraz Melanie chcela, aby sa jej priateľka zúčastnila na ďalšom jej bále.
„Je od vás naozaj milé, že ma pozývate,“ odvetila Christine. „Ale, viete, skutočne by som radšej neprišla.“
„Nezmysel!“ Melanie zdvihla lorňon a poobzerala sa po miestnosti. Jej afektovanosť vždy pobavila Christine. Aj Eleanor sa radšej skryla za knihu, aby návštevníčka nevidela jej úsmev. „Pravdaže, prídete. Kto by nechcel prísť na môj bál? Bude tam aj mama s Audrey a sirom Lewisom Wisemanom – bál sa koná na počesť ich zásnub, aj keď ich už, samozrejme, oznámili. Dokonca aj Hectora sme prehovorili, aby prišiel, hoci isto viete, aké ťažké je presvedčiť ho, aby sa zabavil, treba ho do toho vždy dotlačiť.“
„Aj Justin?“ spýtala sa Christine. Audrey bola Melanina mladšia sestra, Hector a Justin jej bratia. S Justinom sa Christine priatelila, odkedy sa kedysi dávno zoznámili na tom prvom bále - a v posledných rokoch manželstva sa jej zdalo, že to bol jej jediný priateľ.
„Samozrejme, že príde aj Justin,“ ubezpečila ju Melanie. „Vari nechodí všade - a netrávi so mnou viac času ako ktokoľvek? S mojou rodinou ste vždy skvelo vychádzali. Ale okrem nich očakávame množstvo úctyhodných hostí a naplánovali sme rad príjemných zábaviek pre potešenie všetkých, ráno, na obed aj večer. Musíte prísť. Rozhodne na tom trvám.“
„Ach, Melanie,“ začala Christine, „skutočne by som radšej...“
„Musíš ísť, Christine,“ naliehala matka, „a zabaviť sa. Vždy sa staráš len o blaho iných.“
„Tak už povedz áno,“ dodala Eleanor, znova pozrela ponad rám okuliarov, ale potom si ich zložila. „Dobre vieš, že lady Renablová neodíde, kým ťa nepresvedčí.“
Christine na ňu zúfalo pozrela, no sestra sa iba usmievala očami. Prečo ju nikdy nikto nepozve na podobné zábavy? Ale Christine poznala odpoveď. Jej staršia sestra už mala tridsaťštyri rokov a uspokojila sa s tým, že je z nej stará dievka. Neobzerala sa s ľútosťou za svojou mladosťou. Sama sa tak rozhodla, keď jej milého pred mnohými rokmi zabili vo vojne na Pyrenejskom polostrove. Nijaký muž odvtedy nezmenil jej rozhodnutie, aj keď zopár sa ich o to pokúšalo.
„Máte pravdu, slečna Thompsonová,“ povedala Melanie a súhlasne pokývala hlavou smerom k Eleanor. „Stalo sa čosi neuveriteľné. Hector bol impulzívny ako zvyčajne.“
Hector Magnus, vikomt Mowbury, žil sčasti v ústraní. Christine si nevedela predstaviť, že by urobil niečo impulzívne.
Melanie poklopkávala prstami v rukavičkách po stole. „Vôbec nemá predstavu, aké problémy mi narobil, chudáčik,“ povedala. „Mal tú drzosť, že ku mne pozval svojho priateľa a ubezpečil ho, že ho pozývam ja. A, samozrejme, s týmto zvratom udalostí ma oboznámil len pred dvoma dňami - prineskoro, aby som pozvala ďalšiu ochotnú dámu, aby sa počty vyrovnali.“
Ach! Zrazu bolo všetko jasné. Christine dostala pozvanie včera ráno, deň po tom, čo na obzore Melaninho sveta vykukla spoločenská pohroma.
„Musíte prísť,“ zopakovala Melanie. „Drahá Christine, rozhodne musíte. Je nemysliteľné, aby som mala na bále menej dám ako pánov. To isto nechcete - najmä ak ma práve vy môžete zachrániť.“
„To by bola veľká škoda,“ súhlasila Christinina mama, „veď Christine najbližšie dva týždne nemá takmer nijaký program.“
„Mama!“ bránila sa Christine. Eleanor sa ešte vždy usmievala očami.
Christine si vzdychla. Nahlas. Bola pevne rozhodnutá, že odolá. Pred deviatimi rokmi sa vydala za príslušníka smotánky. Vtedy z toho bola nadmieru vzrušená. Odhliadnuc od toho, že bola po uši zaľúbená do Oscara, nadchýnala ju predstava, že postúpi do vyšších spoločenských kruhov. Pár rokov šlo všetko hladko - aj v manželstve, aj v spoločenskej smotánke. A potom sa zrazu všetko pobabralo, všetko. Ešte vždy bola pri tej spomienke zmätená a dotknutá. A keď si spomenula, ako sa to skončilo... No, usilovala sa na to zabudnúť, lebo to bol jediný spôsob, ako si zachovať zdravý rozum, a naozaj si to teraz nepotrebovala pripomínať. Skutočne sa nechcela znova stretnúť s Hermione a Basilom.
Ale mala slabosť na ľudí, ktorí sa ocitli v ťažkostiach. A Melanie sa bezpochyby ocitla v ťažkostiach. Mala povesť hostiteľky, ktorá robí všetko bezchybne. A dalo sa povedať, že sú priateľky.
„Možno by som mohla len zopár ráz prísť do Schofieldu,“ nadhodila.
„Ale Bertie by vás musel poslať každý večer domov kočom a každé ráno koč zase po vás poslať,“ namietla Melanie. „To by nebolo veľmi dobré riešenie.“
 „Mohla by som tam zájsť aj peši.“
Melanie si priložila ruku na hruď, akoby chcela upokojiť búšiace srdce.
„A prísť so zaprášeným alebo zablateným lemom šiat, s červenými lícami a rozstrapatenými vlasmi?“ zvolala. „To by bolo rovnako zlé, ako keby ste vôbec neprišli. Musíte u nás bývať. Iné vám nezostáva. Všetci hostia prídu pozajtra. V priebehu predpoludnia po vás pošlem koč, aby ste sa čo najskôr ubytovali.“
Christine si uvedomila, že už nie je vhodné rázne odmietnutie. Zdalo sa, že je odsúdená zúčastniť sa na jednom z Melaniných bálov. Lenže nemá si čo obliecť a nemá ani peniaze, aby si obohatila šatník - niežeby mala kam ísť v okruhu sedemdesiatich kilometrov. Melanie sa nedávno vrátila z Londýna, kde bola v plnom prúde spoločenská sezóna a ona držala ochrannú ruku nad svojou sestrou, ktorú uviedli do spoločnosti a predstavili kráľovnej. Všetci jej hostia - okrem Christine! - pravdepodobne tiež prídu odtiaľ a prinesú so sebou londýnsku parádu aj londýnske spôsoby. To je hotová nočná mora.
„Tak teda dobre,“ súhlasila napokon. „Prídem.“
Melanie na chvíľu zabudla na dôstojnosť a žiarivo sa na ňu usmiala, ale potom jej ostro poklopkala lorňonom po ramene.
„Vedela som to,“ odvetila. „Ale veru škoda, že som musela stratiť hodinu cestou sem. Treba toho toľko urobiť. Najradšej by som Hectora zaškrtila. Musel pozvať zo všetkých mužov práve toho, ktorý narobí hostiteľke najviac vrások na čele. A pritom mám iba pár dní, aby som sa na to pripravila.“
„Princ Waleský?“ spýtala sa Christina s úškrnom.
„Nemôžem povedať, že by sa niekto tešil z jeho prítomnosti,“ odvetila Melanie, „hoci predpokladám, že by bol obrovský úspech, keby sa zúčastnil na bále. Nie, mojím nečakaným hosťom má byť vojvoda z Bewcastlu.“
Christine nadvihla obočie. Už počula o vojvodovi, no nikdy sa s ním nestretla osobne. Bol nesmierne mocný a povznesený - a povrávalo sa, že je studený ako ľad. Chápala Melanino zdesenie. A ona mala vyrovnať počet hostí? Tá predstava ju najprv úžasne pobavila, no potom si uvedomila, že to je o dôvod viac, aby zostala doma. Ale teraz už bolo neskoro.
„Ach bože,“ vzdychla si jej matka, na ktorú jeho meno silno zapôsobilo.
„Áno,“ prikývla Melanie s našpúlenými perami. „Ale vy sa nemusíte trápiť, Christine. Bude tam množstvo pánov, ktorí vás určite radi vykrútia v tanci. Pôsobíte na pánov veľmi priaznivo - dokonca i vo vašom veku. Smrteľne by som žiarlila, keby som ešte vždy tak nemilovala Bertieho, hoci sa vie správať príšerne provokatívne, keď sa rozhodnem zorganizovať nejakú spoločenskú udalosť. Hundre a dáva mi na vedomie, že ho vôbec neteší pomyslenie na zábavu. Ale dovolím si tvrdiť, že si nebudete musieť povedať ani slovo s jeho milosťou, pokiaľ sama nebudete chcieť. Je známy svojou povýšenosťou, a keby to záviselo od neho, pravdepodobne by si vás ani nevšimol.“
„Sľubujem,“ odvetila Christine, „že sa mu nepotknem o nohu, ale zachovám diskrétnu vzdialenosť.“
Eleanor zachytila sestrin pohľad a pery jej znova zvlnil úsmev.
Problém je v tom, uvažovala Christine, že ak nebude pozorná, podarí sa jej presne to - potkne sa mu o nohu, alebo ešte skôr o vlastnú, keď bude prechádzať popri ňom s podnosom s koláčikmi alebo s limonádou. Oveľa radšej by zostala doma, ale to už nebolo možné. Súhlasila, že pôjde do Schofieldu na celé dva týždne.
„Keď som už vyrovnala počet hostí,“ pokračovala Melanie, „konečne môžem odpustiť Hectorovi. Toto bude skutočne parádny bál. Dovolím si tvrdiť, že sa o ňom bude hovoriť v londýnskych salónoch celú budúcu spoločenskú sezónu. Bude mi závidieť každá anglická dáma a tí, ktorí nie sú medzi pozvanými, sa na budúci rok budú pretekať, aby získali pozvanie. Vojvoda z Bewcastlu nikdy nechodí nikam okrem Londýna a vlastných statkov. Neviem si predstaviť, ako ho Hector presvedčil, aby sem prišiel. Možno sa k nemu doniesol chýr o mojich báloch... Možno...“
Christine ju na chvíľu prestala počúvať. Nasledujúce dva týždne rozhodne nebudú príjemné. A teraz aby sa ešte trápila a cítila sa v rozpakoch, že má byť protiváhou vojvodu z Bewcastlu - aj keď celkom zbytočne, lebo ako Melanie práve naznačila, pravdepodobne si ju nevšimne rovnako, ako by si nevšimol červíka pod svojimi nohami. Nerada by sa ocitla v rozpakoch. Dlhé roky ten pocit nepoznala, až pár rokov po svadbe, keď sa stala predmetom nepekných klebiet, nech sa im akokoľvek usilovala vyhýbať. Keď ovdovela, zaprisahala sa, že už nikdy sa nedostane do podobnej situácie, že nikdy nevystúpi zo známeho sveta.
Samozrejme, teraz bola oveľa staršia. Mala dvadsaťdeväť - nikto už nemôže očakávať, že sa bude zabávať s mladými ľuďmi. Môže sa správať dôstojne, sedieť a vychutnávať zábavu ako diváčka, a nie účastníčka. Vlastne by to mohlo byť celkom príjemné.
„Môžeme vám ponúknuť šálku čaju a koláčiky, lady Renablová?“ spýtala sa Christinina matka.
„Nemám času nazvyš, pani Thompsonová,“ odmietla Melanie. „Pozajtra budem mať dom plný hostí a dovtedy musím dohliadnuť na tisíc detailov. Ubezpečujem vás, že byť barónkou nie je hračka. Musím už ísť.“
Kráľovsky kývla hlavou, pobozkala Christine na líce, srdečne jej stisla rameno a vyplávala z izby, kývajúc lorňonom a šuštiac sukňami.
„Možno by si si z toho mala vziať ponaučenie, Christine,“ ozvala sa Eleanor, „že je jednoduchšie prijať pozvanie lady Renablovej hneď na prvý raz, či už písomné alebo osobné.“
Ich matka vstala.
„Okamžite musíme ísť do tvojej izby, Christine,“ povedala, „a pozrieť sa, ktoré šaty treba opraviť alebo vyčistiť. Panebože, vojvoda z Bewcastlu, nehovoriac o vikomtovi Mowburym a jeho matke a vikomtovi Elrickovi a jeho manželke. A, samozrejme, o lordovi a lady Renablovcoch.“
 Christine vybehla hore schodmi pred ňou, aby sa pozrela, či sa v jej skrini zrazu nezjavilo zo desať úchvatných šiat, odkedy sa ráno obliekala.

Wulfric Bedwyn, vojvoda z Bewcastlu, sedel za veľkým dubovým stolom v nádherne zariadenej, bohato vybavenej knižnici v londýnskom dome Bedwynovcov. Bol oblečený mimoriadne vkusne a elegantne, hoci sa nechystal prijať nijakých hostí. Kožou potiahnutá doska na pracovnom stole bola prázdna, bol tam iba pijak, niekoľko ostrých bŕk a kalamár so strieborným vrchnáčikom. Nemal čo robiť, lebo vždy si dal záležať, aby si vybavil povinnosti cez deň, a teraz bol už večer.
Ešte by sa mohol ísť zabaviť. Mal si z čoho vyberať, aj keď spoločenská sezóna sa skončila a väčšina jeho známych odišla z Londýna do Brightonu alebo na vidiecke majetky. Ale nikdy sa nevyžíval v navštevovaní spoločenských akcií, pokiaľ to nebolo nevyhnutné.
Mohol by večer zájsť k Whitovi. Aj keď v tomto ročnom období tam nebude veľa ľudí, vždy sa tam dá nájsť príjemný spoločník, s ktorým sa môže porozprávať. Ale posledný týždeň, či odkedy sa skončilo zasadanie parlamentu, strávil priveľa času v kluboch.
V meste teraz nebol nikto z jeho rodiny. Lord Aidan Bedwyn, brat, ktorý mu bol vekovo najbližší, v túto jar vôbec neprišiel. Zostal doma v oxfordskom grófstve s manželkou Evou, ktorá priviedla na svet prvorodené dieťa, dcéru. Na tú šťastnú udalosť čakali od svadby takmer tri roky. Wulfric tam v máji zašiel na krstiny, ale zdržal sa iba pár dní. Lord Rannulf Bedwyn, jeho ďalší brat, bol v leicesterskom grófstve s Judith a ich synom a dcérou. Odkedy umrela ich stará matka a oficiálne zdedil majetok, bral svoje statkárske povinnosti veľmi vážne. Ich sestra Freyja bola v Cornwalle. Takisto jej manžel, markíz z Hallmeru, ktorý tento rok zanedbával povinnosti v snemovni lordov a vôbec neprišiel do mesta. Freyja bola znova tehotná. Začiatkom minulého roka sa im narodil syn a tentoraz očividne dúfali, že to bude dcéra.
 Lord Alleyne Bedwyn bol na vidieku s manželkou Rachel a ich dcérkami, dvojčatami, ktoré sa narodili vlani v lete. Mali obavy o zdravie baróna Westona, Rachelinho strýka, u ktorého žili, a nechceli od neho odísť. Zdravotný stav sa mu znova zhoršil. Jeho najmladšia sestra Morgan bola v Kente. Spolu s manželom, grófom Rosthornom, prišla na pár týždňov do mesta, ale londýnsky vzduch nerobil dobre ich malému synčekovi, a tak sa vrátila domov. Kým sa neskončilo zasadanie parlamentu, Rosthorne odchádzal domov, vždy keď to bolo možné, ale pred definitívnym odchodom povedal Bewcastlovi - nikdy viac. Ak ho v budúcnosti nebude môcť sprevádzať manželka s deťmi, jednoducho zostane doma a snemovňa lordov mu môže byť ukradnutá. Povedal deti. A to pravdepodobne znamenalo, že Morgan je znova v požehnanom stave.
Wulfric vzal do ruky brko a uhladil perie medzi prstami. Ako dobre, pomyslel si, že bratia sú ženatí, sestry vydaté a žijú pokojným životom. Úspešne sa zhostil svojich povinností voči nim.
Ale dom Bedwynovcov bol bez nich prázdny. Samozrejme, aj keď Morgan bola v meste, nebývala tam.
A Lindsey Hall, jeho hlavné sídlo v hampshirskom grófstve, mu bude pripadať ešte prázdnejšie.
Možno práve to bol dôvod, pre ktorý pred pár dňami urobil netypicky impulzívne rozhodnutie. Prijal sprostredkované pozvanie lady Renablovej - ktoré vybavil jej brat vikomt Mowbury - na bál v Schofield Parku v gloucesterskom grófstve. Nevedel si predstaviť otravnejšie dva týždne. Samozrejme, Mowbury ho ubezpečil, že tam bude skvelá spoločnosť, s ktorou sa bude dať inteligentne pozhovárať, ale bude sa tam dať aj loviť. No dva týždne v tej istej spoločnosti, akokoľvek srdečnej, to môže ísť poriadne na nervy.
Wulfric sa oprel na stoličke, položil ruky na operadlá a spojil si prsty. Neprítomne hľadel pred seba. Rose mu chýbala väčšmi, ako si pripúšťal. Vyše desať rokov bola jeho milenkou, ale vo februári umrela. Dostala zimnicu... spočiatku to nevyzeralo nebezpečne, ale on trval na tom, že k nej pošle svojho lekára. No vyvinul sa z toho silný zápal pľúc a potom už lekár nedokázal urobiť nič, len trochu zmenšiť jej utrpenie. Jej smrť bola preňho ťažký úder. Wulfric bol takmer po celý čas choroby pri nej - až do samého konca. A teraz sa cítil ako vdovec.
Ich vzťah s Rose bol veľmi príjemný. Počas mesiacov, keď musel byť v Londýne, jej poskytoval značný prepych, a keď sa v lete vrátil do Lindsey Hall, ona šla domov na vidiek, kde mal jej otec kováčsku vyhňu a ona tam požívala slávu a úctu ako bohatá milenka vojvodu. Vždy keď bol v meste, trávil s ňou noci. Ich vzťah nebol vášnivý - Wulfric pochyboval, že je schopný vášne - ani veľmi hlboký, lebo mali celkom odlišné vzdelanie aj záujmy. Ale napriek tomu im bolo spolu príjemne. Wulfric si bol istý, že ona bola rovnako spokojná ako on. Po vyše desiatich rokoch by to vedel, keby nebola spokojná. Bol rád, že nemali spolu deti. Bol by sa o ne postaral, no bol by nesvoj, že má nemanželské deti.
Jej smrť zanechala v jeho živote obrovskú prázdnotu.
Chýbala mu. Od februára žil v celibáte, a nevedel, ako ju nahradiť. Dokonca si ani nebol istý, či po tom túži - aspoň nie zatiaľ. Vedela ho potešiť, uspokojiť. A on takisto vedel, ako ju potešiť a uspokojiť. Nebol si istý, či sa ešte chce prispôsobovať niekomu inému. Mal tridsaťpäť rokov a cítil sa starý.
Potom si oprel bradu o špičky prstov. Má tridsaťpäť rokov...
Splnil si všetky povinnosti vojvodu z Bewcastlu. Nikdy netúžil po tomto postavení, no titul zdedil ako sedemnásťročný.
Splnil si všetky povinnosti okrem dvoch - neoženil sa a nesplodil dediča. Aj tie povinnosti si chcel pred rokmi splniť, keď bol ešte mladý a robil si nádeje, že osobné šťastie sa dá spojiť s povinnosťou. Ale v ten večer, keď mali ohlásiť jeho zásnuby, jeho vyvolená zosnovala šarádu, aby sa vyhla manželstvu, ktoré sa jej priečilo, no priveľmi sa bála jeho i svojho otca, aby im povedala pravdu.
 Ako si vojvoda môže vybrať ženu a očakávať, že ten zväzok mu prinesie osobné uspokojenie? Ktorá žena sa vydá za vojvodu iba preňho samého? Milenky sa možno zbaviť, no manželky nie.
A tak jediným rebelstvom, ktoré si dovolil od rozchodu s lady Marianne Bonnerovou, bolo, že zostal sám. A uspokojoval svoje potreby pri Rose. Našiel ju a vzal si ju pod svoju ochranu ani nie dva mesiace po tom katastrofálnom večere.
A teraz je Rose mŕtva - a na jeho náklady ju pochovali na vidieckom cintoríne neďaleko kováčskej vyhne. Vojvoda z Bewcastlu ohromil ľudí z celého šíreho okolia tým, že na pohreb osobne prišiel.
Dofrasa, prečo súhlasil, že pôjde s Mowburym do Schofield Parku? Vari preto, že sa netešil na osamelý návrat do Lindsey Hall? A nezniesol ani pomyslenie, že by zostal v Londýne. To bol naozaj chabý dôvod, aj keď Mowbury bol mimoriadne rozhľadený človek a Wulfric veril, že ostatní hostia budú na jeho úrovni. Možno by bolo lepšie stráviť leto putovaním po svojich statkoch v Anglicku a vo Walese, cestou by možno navštívil bratov a sestry. Ale nie - tá druhá možnosť, to nie je dobrý nápad. Všetci majú teraz vlastný život. Majú manželov, manželky a deti. Všetci sú šťastní. Áno, veril, že sú šťastní - všetci.
A mal z toho radosť.
Vojvoda z Bewcastlu, osamelý vo svojom mocnom postavení a vo svojej nádhernej londýnskej rezidencii, ďalej hľadel do prázdna a poklopkával si spojenými prstami po brade.

KOČ BARÓNA RENABLA prišiel ráno dosť skoro, aby odviezol Christine do Schofield Parku. Ustarostená Melanie vďačne prijala jej návrh, že jej pomôže s poslednými prípravami. Christine na chvíľu zašla do izby, ktorú jej pridelili - malú komôrku v zadnej časti domu medzi dvoma komínmi; tie jej zacláňali výhľad z okna, takže videla iba malý výsek záhrady pri kuchyni. V izbe si odložila čepiec, upravila kučery a vybalila skromné osobné potreby. Potom rýchlo zašla do detskej izby pozdraviť deti a zvyšok predpoludnia a časť popoludnia strávila pobehovaním po dome a vybavovaním rozličných úloh. Možno by takto bola pobehovala až do večera, keby ju zrazu nebola zbadala Melanie, ako beží hore schodmi s plným náručím uterákov určených do jednej z prepychových hosťovských izieb, a nezhrozila sa nad tým, ako vyzerá.
„Musíte sa ísť prezliecť, Christine,“ povedala jej potichu a priložila si ruku na srdce. „A urobte si čosi aj s vlasmi. Povedala som, že mi môžete pomôcť. Ale nechcem, aby sa k vám správali ako k slúžke. Skutočne máte v náručí uteráky? Okamžite choďte do svojej izby, vy nešťastnica, a začnite sa správať ako hosť.“
Ani nie o polhodinu neskôr sa Christine zjavila na prízemí vo svojich druhých najlepších šatách a s vykefovanými vlasmi. Bola znechutená z toho, že je nervózna a že sa dala vlákať do tejto pasce. Teraz mohla v škole učiť deti zemepis, a to by ju určite bavilo oveľa väčšmi.
„Ach, tu ste,“ zvolala Melanie, keď Christine za ňou prišla do dvorany. Chytila ju za ruku a bolestne jej ju stisla. „Bude to ohromná zábava, Christine. Len dúfam, že na nič nezabudnem. A že sa ma nezmocní nevoľnosť, keď uvidím prichádzať hostí. Nechápem, prečo mi je pri takýchto príležitostiach vždy zle. Naozaj sa to nehodí.“
„Všetko dopadne výborne ako vždy,“ ubezpečila ju Christine, „a vyhlásia vás za najlepšiu hostiteľku leta.“
„Myslíte?“ Melanie si priložila ruku na srdce, akoby chcela utíšiť splašené búšenie. „Páčia sa mi tie vaše krátke vlasy, Christine. Takmer ma ranila mŕtvica, keď ste mi prezradili, že sa chcete dať ostrihať, ale znova vyzeráte mlado a pekne, akoby ste vrátili čas - hoci, niežeby ste niekedy neboli krásna. Čo ste hovorili, Bertie?“
 Ale lord Renable, ktorý stál neďaleko nich, si iba dunivo odkašlal. „Blíži sa koč, Mel,“ povedal. „Už sa to začína.“ Pozrel na ňu tak zachmúrene, akoby očakával, že do Schofield Parku vtrhnú exekútori a oberú ich o všetok svetský majetok. „Vy choďte hore, Christine, a skryte sa. Užite si ešte hodinku slobody.“
Melanie ho neveľmi jemne plesla po ramene a hlasno vzdychla. Zdalo sa, akoby narástla o päť centimetrov, a okamžite sa zmenila na pôvabnú aristokratickú hostiteľku, ktorá nikdy nepocítila ani záchvev nervozity a nemala sklony v kritických situáciách vracať.
No zrazu jej hrozila takáto pohroma, keď si uvedomila, že v pravej ruke má nedopitý pohár limonády.
„Vezmite mi to niekto!“ obzerala sa po nejakom sluhovi. „Panebože, veď som tým mohla obliať niekomu šaty!“
„Ja to vezmem,“ ponúkla sa Christine so smiechom a prešla od slov k činu. „Je oveľa pravdepodobnejšie, že by som niekoho obliala ja než vy, Melanie. Odpracem sa aj s limonádou z nebezpečnej zóny.“
Ušla hore schodmi do žltého salóna, kde sa k nej mali pripojiť ďalšie dámy. Z dôvodov, ktoré poznala iba sama, Melanie vždy posielala dámy a pánov do rozličných miestností, kým ich nemohla osobne privítať v hlavnom salóne pri čaji, ktorý bol oficiálnym začiatkom slávnostnej udalosti.
Christine však zastala na odpočívadle nad vstupnou halou, odkiaľ sa dalo pozerať ponad zábradlie. Koč, ktorý Bertie počul, musel byť bližšie, ako sa nazdával. Prví hostia už vchádzali dnu a Christine sa neubránila, aby nepozrela, či je medzi nimi niekto, koho pozná.
Práve prišli dvaja páni. Jeden z nich - bezstarostne oblečený v hnedom pokrčenom redingote, trochu priveľkom, v tmavomodrých nohaviciach, na kolenách trochu vytlačených, v ošúchaných topánkach, ktoré zažili aj lepšie časy, a v nákrčníku, ktorý si zrejme uväzoval náhlivo a nepozeral sa pritom do zrkadla, s ovisnutým golierom na košeli, ktorá nechyrovala o škrobe, a s plavými vlasmi stojacimi na všetky strany, akoby práve zdvihol hlavu z vankúša - bol Hector Magnus, vikomt Mowbury.
„Ach, to si ty, Mel!“ zoširoka sa usmial na sestru, akoby očakával, že ho v jej dome privíta niekto iný. „Ako sa máte, Bertie?“
Christine sa láskyplne usmiala a bola by naňho zhora zakričala, keby tam nebol ten druhý muž. Nemohol byť lepším protikladom Hectora, ani keby chcel. Bol vysoký, dobre stavaný, elegantne oblečený v modrom redingote, pod ktorým sa vynímala sivá vyšívaná vesta; s ňou mu ladili tmavšie sivé nohavice a vyblýskané vysoké čižmy. Nákrčník mal uviazaný úhľadne, ale nie nápadne. Končeky naškrobeného goliera na košeli sa mu akurát dotýkali sánky. Obe časti odevu mal snehobiele. V jednej ruke držal cylinder. Vlasy mal tmavé, husté, vzorne zastrihnuté a úhľadne učesané.
Plecia i hruď sa zdali široké a mocné pod bezchybne ušitým redingotom, zato boky mal štíhle a stehná očividne nebolo treba umelo rozširovať podšívkou nohavíc.
Ale Christine nezostala stáť ani prikovaná pre jeho impozantný výzor a nenakúkala dolu len preto. Upútalo ju skôr jeho sebaisté správanie, držanie tela a hrdé, povýšenecké držanie hlavy. Očividne to bol muž, ktorý vládol svojmu svetu s ľahkosťou a vyžadoval okamžitú poslušnosť od podriadených, medzi ktorých zrejme patria všetci smrteľníci. Uvedomila si, že toto musí byť ten zlopovestný vojvoda z Bewcastlu...
Vyzeral presne tak, ako očakávala.
Aristokrat od hlavy po päty!
Keď ho Melanie a Bertie vítali a on sa uklonil a potom vystrel, zazrela mu kúsok tváre. Bola to príťažlivá tvár, aj keď chladná a prísna, s pevnou sánkou, úzkymi perami, vyčnievajúcimi lícnymi kosťami a výrazným, jemne cizelovaným orlím nosom.
Oči mu však nevidela. Postavil sa takmer rovno pod odpočívadlo, na ktorom stála, a zatiaľ čo Melanie znova obrátila pozornosť na Hectora, Christine sa naklonila ponad zábradlie práve vo chvíli, keď vojvoda zaklonil hlavu a pozrel rovno na ňu.
Bola by sa okamžite zahanbene stiahla do úzadia, veď ju prichytil pri špehovaní, keby ju tak neohromili tie oči... Zaborili sa rovno na jej tvári a celkom ju prenikli. Nebola si istá ich farbou - svetlomodré? svetlosivé? -, ale nebola tak ďaleko, aby necítila ich účinok.
Nečudo, že má takú povesť!
Prebleslo jej hlavou, že vojvoda z Bewcastlu by mohol byť veľmi nebezpečný muž. Srdce sa jej bolestne rozbúšilo v hrudi, akoby ju práve pristihli pri špehovaní cez zakázanú dierku vo dverách. A akoby sa za tými dverami dialo niečo škandalózne. A vtedy sa ozaj stalo čosi nevšedné.
Ten muž na ňu žmurkol.
Alebo sa jej to na okamih zazdalo?
Christine ohromene vyvalila oči, vtom si však uvedomila, že ako sa nakláňala ponad zábradlie, naklonil sa aj pohár v jej ruke... A limonáda kvapla rovno do oka vojvodu z Bewcastlu.
Nešťastne dúfala, že to nie je predzvesť všetkého zlého, čo ešte len má prísť.
Musím sa spamätať, prv ako sa ku mne pripojí ďalšia dáma, pomyslela si, keď napokon šťastne došla do žltého salónu. A najbližších trinásť a pol dňa sa musí vyhýbať vojvodovi z Bewcastlu širokým oblúkom. Nemalo by to byť ťažké. Pravdepodobne ju ani nespozná, keď sa s ňou znova stretne. A nepatrí medzi osoby, aké by si všimol za normálnych okolností.
Napriek tomu, že naňho nevdojak vyliala limonádu, vojvoda z Bewcastlu by nemal byť ani trochu nebezpečný pre ženu takého nízkeho postavenia, ako je ona.
A vôbec, prečo je z toho taká nešťastná? Nie je to muž, na ktorého by chcela zapôsobiť.

Wulfric si okamžite uvedomil, že to bola limonáda. Ale i keď je limonáda osviežujúci nápoj pre tých, ktorí nechcú v teplý deň popíjať víno alebo čosi silnejšie, rozhodne to nie je príjemný očný kúpeľ.
Nahlas sa však nesťažoval. Renablovci si ani nevšimli, že sa niečo stalo, no žena, ktorá ho z galérie obliala, iba bezočivo čosi zakričala na ospravedlnenie a potom utiekla ako splašený zajac. Renablovci stále venovali všetku pozornosť Mowburymu.
Wulfric si utrel oko vreckovkou a dúfal, že mu nesčervenalo.
Ale nebol to šťastný začiatok jeho dvojtýždňovej návštevy. Na žiadnom z jeho majetkov by veru nezostala dlho slúžka, ktorá by špehovala hostí, oblievala ich nápojmi, nahlas sa ospravedlňovala a potom utiekla. Dúfal, že je to len drobná odchýlka od normy, a nie znak zlej obsluhy.
Tá osoba dokonca nemala ani čepiec. Bola kučeravá, mala okrúhlu tvár a veľké oči, ale, samozrejme, nevidel ju dobre.
Čo ani trochu neľutoval.
Zatlačil ju do úzadia mysle. Ak Renablovci nemajú pod kontrolou služobníctvo, potom je úbohá obsluha ich starosť, nie jeho. Koniec koncov, má so sebou komorníka, a ten dohliadne na to, čo potrebuje.
Ešte vždy dúfal, že bál v Schofield Parku bude vyhovovať jeho vkusu. Mowbury, tridsaťročný muž, ktorý vášnivo rád čítal a cestoval, najmä po Grécku a Egypte, bol počas dlhej cesty z Londýna zaujímavým spoločníkom. Už roky sa poznali a priatelili sa. Renablovci ho privítali veľmi srdečne. Pridelili mu elegantný, priestranný apartmán s výhľadom na trávnik, stromy a kvetinové záhony.
Keď sa prezliekol a posedel si pred zrkadlom, kým ho komorník holil, zišiel dolu do biliardového salóna, kde sa mali zhromaždiť páni. Tu zistil, že gróf Kitredge a vikomt Elrick ho už predbehli. Obaja páni boli starší ako on a vždy ich považoval za príjemných spoločníkov. Bolo to sľubné znamenie. Bol tam aj Mowbury s mladším bratom Justinom Magnusom. Wulfric s ním predtým neprišiel do styku, ale zdalo sa mu, že je to sympatický mladý muž.
 Možno je to naozaj to, čo potrebujem, pomyslel si Wulfric, keď sa pustil do rozhovoru. Bude si tu dva týždne užívať príjemnú spoločnosť a potom bude pripravený vrátiť sa na zvyšok leta do Lindsey Hall. Koniec koncov, človek sa nemôže stať pustovníkom len preto, lebo jeho bratia sa oženili, sestry sa povydávali a milenka umrela.
Vtom sa dvere otvorili a on začul dva mimoriadne nepríjemné zvuky - ženský chichot a mužský smiech. Dámy prechádzali ďalej a väčšia skupinka pánov vošla dnu. A ako si Wulfric všimol, nebol medzi nimi nikto starší ako dvadsaťpäťročný. A nikto - súdiac podľa toho smiechu a pozérstva - kto by mal v hlave mozog.
A ak sa veľmi nemýlil, práve prešla okolo salónu rovnako veľká skupina mladých dám.
Boli to ľudia, akí každoročne zapĺňali londýnske plesové sály, kde sa konal veľký trh manželstva. Práve kvôli nim sa vyhýbal zábavám, pokiaľ len nebola jeho prítomnosť absolútne nevyhnutná.
A oni s ním budú na tomto bále pod jednou strechou!
„Ach,“ zvolal jeden z nich - sir Lewis Wiseman so sviežou tvárou, ktorého Wulfric poznal z videnia, „zdá sa, že už všetci prišli. Hoci nie je nevyhnutné usporiadať bál na počesť zásnub, Audrina sestra a jej matka majú iný názor, a predpokladám, že aj Audrey. A tak sme tu.“ So smiechom sa začervenal a jeho mladí spoločníci ho potľapkávali po pleciach a trúsili pochabé poznámky.
Wulfric si prineskoro uvedomil, že Wiseman nedávno ohlásil zásnuby so slečnou Magnusovou - sestrou lady Renablovej.
Je to bál na počesť tých zásnub. A keďže obaja členovia dvojice boli veľmi mladí, väčšina pozvaných hostí bola takisto veľmi mladá.
Wulfric zúril.
Priviedli ho sem pod falošnou zámienkou, aby sa zabával so škôlkarmi oboch pohlaví?
Celé dva týždne?
Vari ho Mowbury úmyselne zle informoval? Alebo niekto úmyselne zle informoval Mowburyho?
Nemohol vyčítať nikomu, iba sebe, ak uveril mužovi, ktorého vzťah k vonkajšiemu svetu bol taký zvláštny, že raz sa zjavil vo Whitovom klube v dvoch rozličných topánkach. Je celkom možné, že zabudol aj na nedávne zásnuby svojej sestry...
Wulfric pevne zovrel lorňon a takmer podvedome nasadil najchladnejší výraz, keď mladí muži prejavovali sklon správať sa k nemu a ostatným starším pánom žoviálne.
Zopár ráz zažmurkal. Uvedomil si, že oko má ešte trochu citlivé.

Christinina švagriná Hermione Derricková, kontesa Elricková, bola jednou z prvých dám, ktoré prišli. Vysoká, plavovlasá a štíhla, vyzerala krásne a elegantne ako vždy, hoci už musela mať vyše štyridsiatky. Christine s pocitom, že jej srdce vyskočí z hrude, vstala a usmiala sa na ňu. Bola by ju pobozkala na líce, ale výraz druhej ženy jej v tom zabránil, a tak len rozpačito zostala stáť na mieste.
„Ako sa máte, Hermione?“ spýtala sa.
„Christine,“ Hermione meravo kývla hlavou a ignorovala otázku. „Melanie mi oznámila, že ste tiež medzi hosťami.“
„Ako sa majú chlapci?“ spýtala sa Christine. Uvedomila si, že Oscarovi synovci už nie sú deti, ale mladí muži, bezpochyby sú preč z domu a spoznávajú svet na vlastnej koži.
„Ostrihali ste si vlasy,“ poznamenala Hermione. „Skutočne nevšedné.“
A upriamila pozornosť na ostatné prítomné dámy.
No, pomyslela si Christine, keď si znova sadla, moju osobu ignorovať nebudú, zato hlas áno. Nebol to veľmi sľubný začiatok - alebo nebolo to sľubné pokračovanie začiatku.
Hermione, dcére vidieckeho právnika, sa podarila ešte lepšia partia ako Christine, keď sa pred vyše dvadsiatimi rokmi vydala za vikomta Elricka. Srdečne privítala Christine do rodiny a pomáhala jej pohybovať sa medzi smotánkou, dokonca prevzala záštitu nad jej predstavením kráľovnej. Stali sa priateľkami, aj keď ich delilo viac ako desať rokov. Ale v posledných rokoch Christininho manželstva bolo ich priateľstvo napäté. Napriek tomu Christine zaskočila hrozná hádka po Oscarovej smrti a načisto ňou otriasla. Odišla z Winford Abbey, Basilovho vidieckeho sídla, deň po pohrebe, zdrvená, a keď si kúpila lístok na dostavník, nezostal jej v mešci ani groš. Vrátila sa do Hyacintového domčeka vylízať sa z rán a znova pozliepať svoj život. Odvtedy nepočula o svojom švagrovi a švagrinej - až doteraz.
Dúfala, že sa tie dva týždne dokážu k sebe správať ľudsky. Koniec koncov, neurobila nič zlé.
Kontesa Mowburyová, Melanina matka, žena drobnej, kyprej postavy s oceľovosivými vlasmi a prenikavým pohľadom, Christine objala a povedala, ako sa teší, že znova vidí jej peknú tváričku. Audrey takisto vyjadrila radosť a blažene sa červenala, keď jej Christine zablahoželala k zásnubám. Našťastie Christinin problematický vzťah s najbližšou Oscarovou rodinou neovplyvnil jej srdečný vzťah s jeho tetou a sesternicami, ktoré v tých rokoch netrávili veľa času v Londýne.
Lady Chisholmová, manželka sira Cliva, s ktorým sa Christine kedysi zoznámila, a pani Kingová, ktorú takisto poznala, sa správali zdvorilo.
Okrem toho tam bolo šesť veľmi mladých, draho oblečených mladých dám, zrejme Audriných priateliek, ktoré sa držali v skupinke, trkotali, chichotali sa a ignorovali všetky ostatné dámy. Keď som bola naposledy v Londýne, určite ešte boli školáčky, pomyslela si Christine. Znova na ňu doľahol vek. A jej druhé najlepšie mušelínové šaty vyzerali ako fosília. Boli to jedny z posledných šiat, ktoré jej Oscar pred smrťou kúpil. Pochybovala, že za ne vôbec zaplatil.
„Medzi hosťami bude aj vojvoda z Bewcastlu,“ oznámila skupinke dosť nahlas lady Sarah Buchanová s očami veľkými ako taniere a s načervenanými lícami.
Tomu dievčaťu zrejme treba odpustiť, ak verilo, že oznamuje čosi nové a ohromujúce. Len nedávno prišla so svojím otcom, grófom Kitredgeom, a so svojím bratom, ctihodným Georgeom Buchanom. Všetky ostatné dámy to však už vedeli, lebo Melanie chcela touto informáciou zapôsobiť na každého hosťa. Očividne vôbec nebola rozladená, že ho Hector pozval.
„Počas celej spoločenskej sezóny som ho ani raz nezazrela,“ pokračovala lady Sarah, „hoci bol celý čas v Londýne. Hovorí sa, že chodí len do snemovne lordov a do svojich klubov. Ale sem príde. Len si to predstavte!“
„Vojvoda je iba jeden a nás sú celé hordy,“ poznamenala Rowena Siddingsová. Oči jej veselo tancovali a na lícach sa jej ukázali jamky. „Hoci vydaté dámy sa, samozrejme, nerátajú. Ani Audrey, lebo je zasnúbená so sirom Lewisom Wisemanom. No ešte vždy je nepríjemne veľa takých, čo sa budeme uchádzať o pozornosť jedného vojvodu.“
„Ale vojvoda z Bewcastlu je starý, Rowena,“ namietla Miriam Dunstan-Luttová. „Už má dávno po tridsiatke.“
„No je to vojvoda,“ vyhlásila lady Sarah, „a preto vek nie je podstatný, Miriam. Papá hovorí, že by bolo pod moju dôstojnosť vydať sa za muža nižšieho postavenia ako gróf, hoci túto jar ma požiadali o ruku desiatky pánov, ktorých by väčšina dievčat považovala za vhodných. Nie je vylúčené, že sa vydám za vojvodu.“
„Bude to ozajstné víťazstvo - získať ruku vojvodu z Bewcastlu,“ dodala Beryl Chisholmová. „Ale prečo by sme ho mali prenechať tebe, Sarah? Možno by sme sa oňho mohli usilovať všetky.“
Ozval sa chichot.
„Všetky ste pozoruhodne krásne mladé dámy,“ povedala lady Mowburyová láskavo a zvýšila hlas, aby ju bolo počuť v celej miestnosti, „a určite sa v najbližších dvoch rokoch dobre vydáte, ale možno by som vás mala varovať: Bewcastle sa vraj tak dlho vyhýba všetkým pokusom zlákať ho do manželstva, že aj tie najodhodlanejšie matky sa vzdali nádeje, že ho prilákajú pre svoje dcéry. Ja som nad ním ani neuvažovala ako nad možným partnerom pre Audrey.“
„A kto by sa chcel zaňho vydať?“ ozvala sa spomínaná mladá dáma, bezpečne zasnúbená. „Stačí, že vojde do miestnosti, a teplota klesne o niekoľko stupňov. Ten muž nemá ani štipku citu a srdca. Mám to z najspoľahlivejšieho zdroja. Lewis hovorí, že väčšina mladých mužov vo Whitovom klube sa ho doslova bojí a všemožne sa mu vyhýba. Nechápem, prečo ho sem môj brat vôbec pozval.“
Ani Christine to nechápala. Keby Hector vojvodu nepozval, nesedela by tu celá stiesnená a znudená - a nenaliala by mu do oka limonádu. Cítila sa vyčlenená zo spoločnosti starších dám, ktoré vytvorili skupinku a čoskoro boli pohrúžené do rozhovoru, aj zo spoločnosti dievčat, ktoré stáli bližšie, takže v skutočnosti akoby patrila k ich skupine, no ony iba stíšili hlasy a znova sa rozchichotali.
„Navrhujem stávku,“ zašepkala lady Sarah.
Musí z nich byť najmladšia, odhadovala Christine. Vyzerá, akoby utiekla zo škôlky, no určite má najmenej sedemnásť, keď ju už uviedli do spoločnosti. „Víťazkou bude tá, ktorá donúti vojvodu z Bewcastlu, aby ju do konca tohto pobytu požiadal o ruku.“
„Obávam sa, Sarah, že to je absolútne vylúčené,“ ozvala sa Audrey, kým ostatné sa len chichotali. „Vojvoda sa nechce ženiť.“
„A nijaká stávka nie je zaujímavá,“ dodala Harriet Kingová, „ak nie je šanca, že by ju niekto vyhral.“
„Tak o čo sa stavíme?“ nadhodila Sarah so zružovenými lícami a rozžiarenými očami. Nemienila sa celkom vzdať svojho nápadu... „Či s ním niektorá z nás nadpradie rozhovor? Nie, to je priveľmi ľahké. Ktorá s ním bude tancovať prvá? Naplánovala vaša sestra tanec, Audrey? Alebo... O čo teda?“
„Vyhrá tá, ktorá upúta jeho pozornosť na celú hodinu,“ navrhla Audrey. „Verte mi, bude to dosť ťažké. A víťazka - ak sa nejaká nájde - si zaslúži ocenenie. Hodina v spoločnosti vojvodu sa vyrovná hodine na severnom póle.“ Mladé dámy sa znova rozchichotali.
Ale Sarah si nevšímala varovanie a ligotavými očami pozrela na každú jednotlivo - okrem Christine, ktorá medzi ne v skutočnosti nepatrila, aj keď počula každé ich slovo.
„Tak teda hodina osamote s ním,“ povedala. „Vyhrá tá, ktorej sa to prvej podarí. A ktovie? Možno dokáže, aby sa do nej zaľúbil, a nakoniec ju predsa len požiada o ruku. Nebolo by na tom nič zvláštne.“
Opäť sa ozval neodmysliteľný chichot.
„Kto je za?“ spýtala sa lady Sarah.
Lady Sarah, Rowena, Miriam, Beryl, jej sestra Penelope a Harriet Kingová prijali výzvu s ďalšou vlnou výskotu a chichotu. Staršie dámy sa na ne blahosklonne pozreli. Chceli vedieť, čo sa im zdá také zábavné.
„Nič,“ odvetila Harriet Kingová. „Vôbec nič, mama. Len sme sa rozprávali o pánoch, ktorých tu očakávajú.“
Christine sa takisto usmiala. Bola aj ona niekedy taká pochabá? No vedela, že bola. Vydala sa za Oscara po dvojmesačnej známosti iba preto, lebo bol krásny ako grécky boh - všetci to o ňom hovorili - a zaľúbila sa až po uši do jeho krásy a šarmantného správania.
„A čo vy, Christine?“ spýtala sa Audrey, keď sa už staršie dámy znova venovali rozhovoru. Dievčatá sa dohodli, že bank bude v rukách Audrey - každá doň vloží guineu a celá suma pripadne po dvoch týždňoch buď tej, ktorá vyhrá, alebo ak nevyhrá ani jedna, každá dostane naspäť svoj podiel.
Christine prekvapene ukázala na seba a nadvihla obočie. „Ja? Ach, to ozaj nie,“ odvetila so smiechom.
„Nechápem, prečo nie,“ namietla Audrey, naklonila hlavu nabok a dôkladne si obzrela Christine. „Ste koniec koncov vdova a bratanec Oscar umrel už pred dvoma rokmi. A ešte nie ste až taká stará. Pochybujem, že máte tridsať.“
Ostatné mladé dámy sa hromadne obrátili a spýtavo sa zahľadeli na ženu, ktorá sa blíži k tridsiatke. Ich mlčanie dosť výrečne presvedčilo Christine, že vo svojom veku nemá nádej zaujať vojvodu na celú hodinu.
„Nechápem, prečo by som mala platiť za to, že ma na hodinu zmrazí na cencúľ,“ namietla.
„Niečo na tom je,“ pripustila Audrey.
„Ste dcéra vidieckeho učiteľa, však, pani Derricková?“ spýtala sa Harriet Kingová opovržlivo. „Zrejme sa bojíte, že stávku prehráte.“
„To je pravda,“ súhlasila Christine s úsmevom - pochopila, že to bola len rečnícka otázka. „Ale ubezpečujem vás, že by som sa ešte väčšmi bála vyhrať. Prepánajána, čo by som robila s vojvodom?“
Na okamih zavládlo ticho, potom sa ozval výbuch smiechu.
„Mala by som zopár nápadov,“ odvetila Miriam Dunstan-Luttová a vzápätí sa začervenala.
„Stačilo,“ vyhlásila Audrey rázne, zdvihla ruku, aby jej dámy venovali pozornosť, a rýchlo sa presvedčila, či ju nepočúva niekto z druhej skupiny. „Nemôžem dovoliť, aby ste sa nezapojili do stávky len preto, lebo nechcete vyhrať, Christine. Vložím guineu za vás. Vlastne stavím na vás. Nie je to čudné, že uzatvárame stávku? Dámy by nemali stávkovať.“
„Čo oči pánov nevidia, srdce nebolí,“ odvetila Beryl Chisholmová.
„Ubezpečujem vás, že tú guineu prehráte,“ povedala Christine so smiechom a uvažovala, ako by asi reagoval vojvoda z Bewcastlu, keby vedel, čo sa odohráva za dverami žltého salóna.
„Možno,“ pripustila Audrey. „Ale očakávam, že nikto nevyhrá, takže peniaze sa mi vrátia. Samozrejme, keďže sme sa nestavili o to, koho požiada vojvoda o ruku, ale iba kto s ním dokáže hodinu zotrvať v rozhovore, mohla by som sa do súťaže zapojiť aj ja, ale radšej to neurobím. Tých sedem guineí ma nepresvedčilo. Okrem toho Lewis by mohol žiarliť, a nemohla by som mu vysvetľovať, že sa len pokúšam vyhrať stávku.“
Kdesi v dome zazvonil zvonec, čo bolo znamenie, že všetci hostia sa už zišli a majú prísť na čaj do hlavného salóna.
„Takže,“ povedala Harriet Kingová lady Sarah, „vy ste sa nikdy nestretli s vojvodom z Bewcastlu?“
„Nie,“ priznala Sarah, „ale ak je vojvoda, určite je aj fešák.“
„Ja som sa s ním už stretla,“ odvetila Harriet a chytila Sarah pod pazuchu, pripravená odísť z miestnosti, „a za normálnych okolností by som sa neusilovala o jeho priazeň. Ale nemôžem dovoliť, aby ma porazila dcéra dedinského učiteľa, ktorá už možno prekročila tridsiatku, alebo áno?“
A dámy vyšli von, držiac sa pod pazuchy.
Audrey pozrela na Christine a zmraštila tvár. „No, obávam sa, že bojové línie sú vytýčené,“ povedala. „Takú výzvu rozhodne nemôžete odmietnuť, nezdá sa vám, Christine? Musíte mi tie peniaze vyhrať.“
Rowena Siddingsová chytila Christine pod pazuchu a vošla s ňou do žltého salóna.
„Aké sme smiešne,“ povedala. „Zapojíme sa my dve do stávky, pani Derricková, alebo budeme obdivovať veľkého muža z diaľky?“
„Ja sa zrejme budem od neho držať čo najďalej a smiať sa z neho, ak sa ukáže, že je naozaj taký povýšený, ako sa o ňom povráva,“ odvetila Christine. „Neobdivujem veľkosť, ktorá nie je ničím podložená.“
„To je od vás naozaj odvážne, smiať sa z vojvodu z Bewcastlu,“ usmialo sa dievča.
Alebo zo seba, pomyslela si Christine, že som sa dala zatiahnuť do tohto tajnostkárskeho dievčenského bláznenia. Už predvčerom som mala rázne odmietnuť Melanino pozvanie a rovnako rázne povedať nie aj Audrey.
Ale sama som si na vine, pripustila ľútostivo.

10

[image: ]3
HLAVNÝ SALÓN BOL už plný pánov. Zábava sa oficiálne začala - a to bolo dobre. Nemohla by sa skončiť, keby sa nikdy nezačala. Je priskoro, uvažovala Christine, začať rátať dni, kým pôjdem domov?
Ako prvého uvidela Justina Magnusa, Melaninho mladšieho brata. Usmial sa a kývol na ňu z opačného konca miestnosti. Práve sa s ním zhovárala lady Chisholmová a tá rada rozprávala. Christine mu opätovala úsmev.
Justin bol nízky, o pol hlavy nižší ako ona, chudý, celkom nevýrazný, ale bol aj nesmierne šarmantný, vtipný a inteligentný. A vždy bol oblečený s vycibreným vkusom a eleganciou - na rozdiel od svojho staršieho brata Hectora. Na tom prvom bále pred rokmi požiadal Christine o ruku. Ale keď ho odmietla a prijala Oscarovu žiadosť o ruku, vytvoril sa medzi nimi priateľský vzťah, ktorý rokmi utužovali, až nakoniec v posledných rokoch pred Oscarovou smrťou zostal jej jediným priateľom - teda, jediným dostupným. On jediný nikdy neuveril hrozným klebetám, ktoré sa o nej šírili, ani tej poslednej, najhroznejšej. Jediný ju bránil, hoci Oscar, Basil ani Hermione mu nikdy neuverili. Odvtedy zostal jej priateľom.
Potom si Christine všimla Basila: stredne vysoký, štíhly, riedke vlasy a plešina na vrchu hlavy, úzka tvár a pravidelné, hoci nie veľmi príťažlivé črty. Pokiaľ išlo o výzor, vikomt Elrick stál vždy v tieni svojho mladšieho brata. Okrem toho bol o desať rokov starší. Ale Oscara zbožňoval a jeho smrť ním otriasla.
Neignoroval Christine, aj keď to trochu očakávala. Slušne sa jej uklonil, keď sa mu prihovorila. Ale rovnako ako predtým Hermione, aj on sa vzápätí odvrátil a pokračoval v rozhovore so starším pánom, ktorého si Christine pamätala ako grófa Kitredgea. Nepovedal jej ani slovo.
Rázne zamierila do najvzdialenejšieho kúta salóna. Bolo načase stať sa satirickým pozorovateľom ľudstva. Sama sa rozhodla najbližšie dva týždne hrať túto úlohu. Pri troche šťastia si ju celý čas nikto nevšimne.
Našťastie sa usadila v kúte ešte predtým, ako do miestnosti vošiel vojvoda z Bewcastlu - bála sa stretnutia s ním po tom nepríjemnom incidente. Ale čoho sa vlastne bála? Že sa na ňu vrhne, alebo že prikáže armáde sluhov, aby sa na ňu vrhli a odvliekli ju pred súd za to, že zaútočila na jeho oko?
Vstúpil do salóna s Bertiem a v miestnosti okamžite nastala zmena. Mladé dámy sa zhovárali živšie a usmievali sa očarujúcejšie, mladí páni sa smiali afektovanejšie a správali sa arogantnejšie.
Staršie dámy vypli hruď.
Skutočne zábavné!
Ale nemuseli sa obťažovať. Nemohol sa okolo seba obzerať povznesenejšie, ani keby miestnosť bola plná červov. Tá chladná aristokratická tvár hovorila najvýrečnejšie, že celá spoločnosť je pod jeho dôstojnosť a nemieni sa obťažovať rozdávaním úsmevov alebo správať sa aspoň naoko prístupne.
Samozrejme, Melanie sa naňho vrhla spôsobom veľkej hostiteľky a postarala sa, aby všetci nižšie postavení smrteľníci, ktorí sa s ním ešte nepoznali, dostali teraz príležitosť ukloniť sa mu a plaziť sa pred ním.
Našťastie, na jej veľké šťastie, Melanie akoby nevidela Christine utiahnutú v kúte, a tak tá najposlednejšia smrteľníčka v miestnosti nemala príležitosť vstať a hlboko sa ukloniť veľkému mužovi.
Christine prebleslo mysľou, že nemá prečo kydať špinu na muža, ktorého ani nepozná. Ale už pri pohľade na vojvodu z Bewcastlu sa inštinktívne naježila. Nepáčil sa jej, opovrhovala ním a bola by šťastná, keby ju trinásť a pol dňa ignoroval.
Prečo naňho tak reaguje? Zvyčajne nemala taký postoj k známym ani k neznámym ľuďom. Mala ľudí rada. A všelijakých. Dokonca mala rada aj drobné nedostatky svojich známych, ktoré iných rozčuľovali.
Keď sa predstavovanie skončilo, vojvoda zostal stáť s tanierom jedla v ruke a pustil sa do rozhovoru s grófom Kitredgeom a Hectorom. Hector jej kývol hlavou a milo sa na ňu usmial. Gróf bol veľký muž. A správal sa dosť pompézne. Ale Christine k nemu neprechovávala negatívne pocity. Hector bol vikomt a ona ho mala nesmierne rada. Takže sa nedalo povedať, že ju naježil vojvodov aristokratický titul.
Vzápätí však bol koniec Christininho uspokojenia, lebo oči sa jej stretli s očami vojvodu z Bewcastlu a jej sa okamžite vynorili predstavy žalára, reťazí a sudcov.
V prvej chvíli chcela sklopiť pohľad a splynúť s poťahom stoličky, na ktorej sedela.
Ale nikdy nereagovala tak zbabelo - možno len posledné dva roky pred Oscarovou smrťou. A prečo by mala túžiť zmiznúť? Prečo by mala klopiť zrak, keď ho nemieni sklopiť on?
A vtedy ju skutočne nahneval.
S pohľadom upreným na ňu arogantne nadvihol jedno obočie.
A to ju rozzúrilo.
Vojvoda chytil lorňon a zdvihol ho, akoby neveril vlastným očiam, že má tú drzosť neuhnúť pred jeho pohľadom.
Vtedy by Christine neuhla ani napriek všetkým väzeniam v Anglicku. Takže ju spoznal! No a čo? Vlastne sa nič nestalo, jediným jej prečinom bolo, že dovolila, aby sa jej priveľmi naklonil pohár, keď on náhodou stál rovno pod ním.
Vyrovnane mu opätovala pohľad a potom korunovala svoju opovážlivosť tým, že sa mu otvorene zasmiala do tváre. No, nie doslova. Očami mu však dala najavo, že sa nedá zastrašiť jedným zdvihnutým obočím a lorňonom. Vzala do ruky koláčik a zahryzla doň - vtom zistila, že je na ňom lepkavá poleva. Cítila, ako sa jej poleva prilepila na pery, a tak si ju oblizla vo chvíli, keď vojvoda z Bewcastlu opustil skupinku a vykročil k nej.
 Ľudia sa pred ním rozostupovali ako šibnutím čarovného prútika. Samozrejme, nebolo na tom nič čarovné. A on sa tváril, akoby si to ani nevšimol.
Panebože, pomyslela si, keď sa k nej blížil, skutočne je to pôsobivá osobnosť.
Zastal, až keď špičky jeho čižiem boli pár centimetrov od jej črievičiek. Nebezpečenstvo na dohľad, pomyslela si Christine a proti vlastnej vôli sa jej srdce prudko rozbúšilo.
„Mám pocit, že sa nepoznáme, madam,“ povedal kultivovaným, mierne znudeným hlasom.
„Ach, ja vás poznám,“ ubezpečila ho. „Ste vojvoda z Bewcastlu.“
„Tak potom máte oproti mne výhodu,“ odvetil.
„Som Christine Derricková,“ predstavila sa. Viac nič nevysvetľovala. Pravdepodobne nemal záujem vypočuť si jej rodokmeň. Alebo Oscarov.
„Nevdojak som vás pobavil, slečna Derricková?“ spýtal sa.
„Ach, obávam sa, že áno,“ odvetila. „A som pani Derricková. Som vdova.“
Znova chytil do ruky lorňon. Nadvihol obočie a výraz jeho očí by bol zmrazil aj vinič vo vinohrade.
Christine si znova odhryzla z koláča - a znova si musela obliznúť pery. Mám sa opäť ospravedlniť? uvažovala v duchu. Ale prečo? Už sa raz ospravedlnila. Nemá pravé oko o niečo červenšie ako ľavé? Alebo sa mi to len zdá?
„Smiem sa spýtať prečo?“ tentoraz zdvihol lorňon takmer k oku.
Úžasná zbraň, pomyslela si Christine. Vytvorí takú vzdialenosť medzi ním a otravným smrteľníkom ako meč v ruke nižšie postaveného muža.
Pomyslela si, že takú zbraň by sama rada používala. Stala by sa z nej excentrická stará dáma, ktorá pozerá na svet cez obrovský lorňon a desí namyslenú a zábavnú mládež ohavne zväčšeným okom.
Spytuje sa jej, prečo ju pobavil. Nedá sa povedať, že by ju celkom pobavil, ale smiala sa na ňom - tak ako teraz.
 „Boli ste - aj teraz ste - taký pobúrený,“ vysvetľovala, „že som neposlúchla váš príkaz.“
„Pobúrený? Prosím?“ Znova nadvihol obe obočia. „Vydal som nejaký príkaz?“
„Veru áno,“ ubezpečila ho. „Pristihli ste ma, ako na vás hľadím z druhého konca miestnosti, a zdvihli ste najprv jedno obočie a potom lorňon. Samozrejme, ten lorňon som si nemala všimnúť. Dávno predtým, ako ste ho zdvihli, som mala poslušne sklopiť pohľad.“
„Zdvihnutím obočia som vydal príkaz a zdvihnutím lorňonu som prejavil pobúrenie, madam?“ spýtal sa.
„Ako ináč si mám vyložiť, že ste za mnou prišli, aby sme si to vysvetlili?“ odpovedala mu otázkou.
„Možno tak, madam,“ odvetil, „že na rozdiel od vás sa zdvorilo pohybujem medzi hosťami.“
To ju úprimne pobavilo. Dokonca sa nahlas zasmiala.
„A teraz som vo vás vzbudila nevraživosť,“ poznamenala. „Bolo by bývalo lepšie nevšímať si ma, vaša milosť, a nechať ma v úlohe pozorovateľky. Takú úlohu som si vybrala. Nemôžete očakávať, že sa vás budem báť.“
„Báť?“ Zdvihol lorňon až k oku a pozoroval jej ruky. Nechty mala ostrihané nakrátko. Mám ich čisté, ale až veľmi dobre vidieť, že tými rukami pracujem, pomyslela si.
„Áno, báť,“ prikývla. „Tak vládnete svetu. Všetci sa vás boja.“
„Teší ma, ak si myslíte, že ma tak dobre poznáte, madam, aj keď sme sa zoznámili len pred chvíľou.“
„Predpokladám,“ priznala, „že som nemala byť taká otvorená. Ale spytovali ste sa na to.“
„To je pravda,“ meravo sa jej uklonil.
Ale prv ako sa stihol obrátiť a odísť, zjavila sa po jeho boku Melanie.
„Vidím, že ste sa zoznámili s Christine, vaša milosť,“ chytila ho pod pazuchu a pôvabne sa usmiala. „Ale smiem vás na chvíľu od nej odviesť? Lady Sarah by vám rada položila otázku, no je priveľmi ostýchavá, aby za vami prišla sama.“
 Odviedla ho za lady Sarah. Tá vrhla na Christine jedovitý pohľad, vzápätí sa však hlboko uklonila a milo sa usmiala na blížiaceho sa vojvodu.
Preboha, stávka! spomenula si Christine. Skutočne si to dievča myslí, že sa ju usiluje vyhrať? Ale ak áno, očividne nebola jediná. Vzápätí sa pred Christine postavila Harriet Kingová.
„Mám pre vás priateľskú radu, pani Derricková,“ povedala milo. „Možno sa vám podarilo prilákať vojvodu z Bewcastlu do svojho kúta tým, že ste sa naňho vábivo usmiali a neodvrátili ste skromne pohľad, ale budete musieť vymyslieť lepší plán, ak chcete, aby sa s vami zhováral celú hodinu.“
Preboha, vzdychla si v duchu Christine a nahlas sa zasmiala.
„Zrejme máte pravdu,“ odvetila. „Budem musieť vymyslieť niečo skutočne lákavé.“
Dievča sa však nezasmialo a odvrátilo sa.
Christine začala mať neblahé tušenie, že stráviť dva týždne v kúte nebude také ľahké, ako dúfala. Už upútala toľko pozornosti, akoby stála uprostred miestnosti a mávala vlajkou. Samozrejme, nikdy nepatrila medzi ženy, ktoré splynuli s prostredím - to bol jeden z jej problémov počas manželstva. Bola jednoducho priveľmi spoločenská.
Tie oči! pomyslela si zrazu. Počas krátkeho rozhovoru s vojvodom zistila, že majú farbu číreho striebra. Boli to najzvláštnejšie oči, aké kedy videla: tvrdé, chladné a nepriehľadné. Pohľad sa od nich odrážal, namiesto aby do vás prenikal. Mala dojem, že buď za nimi nie je nijaká osoba, iba tvrdá, arogantná škrupina aristokrata, alebo že tá osoba si stráži svoje vnútro a usiluje sa držať ho z dohľadu bežného pozorovateľa.
V každom prípade to boli znepokojivé oči - hoci sa do nich nedalo vidieť, rozhodne mali nevšednú schopnosť preniknúť človeku do hlavy.
Keď ich videla zblízka a cítila, ako ňou prenikajú, potvrdil sa jej prvý dojem, že je to nebezpečný muž a neradno ho provokovať. Vyprovokovala ho? Len ho trochu podráždila tou kvapkou, čo mu padla do oka.
Vzdychla si a dojedla koláčik. Práve si oblizovala prsty, keď za ňou prišiel Justin. Natešene vyskočila a srdečne ho objala.
„Justin!“ zvolala. „Nevidela som vás celú večnosť.“
„Ešte dlhšie,“ zasmial sa. „Naposledy na Veľkú noc. Páčia sa mi tie krátke vlasy. Ste krajšia ako kedy predtým. Všimol som si, že ste sa práve zoznámili s veľkým mužom. Stavím sa, že Mel niekoľko nocí nespala, keď sa dozvedela, že ho sem Hector pozval.“
„A potom prišla do Hyacintového domčeka, aby ma presvedčila, nech prídem, len nech jej sedí počet hostí,“ dodala Christine a zmraštila tvár. „A viete, aká je Melanie, keď si niečo vezme do hlavy. Nemala som šancu.“
„Chuderka Chrissie!“ Zasmial sa. „Zato pre mňa je to šťastie.“
Christine sa v ten deň po prvý raz uvoľnila.

„Christine bola vydatá za môjho bratanca, chudáka Oscara,“ vysvetľovala lady Renablová Wulfricovi. „Možno ste ho poznali. Bol to mladší brat vikomta Elricka. Šarmantný a všeobecne obľúbený. Jeho smrť bola tragédiou, najmä pre Christine! Musela sa vrátiť do matkinho domu tu v dedine. Keď si ju Oscar zobral, bola dcérou miestneho dedinského učiteľa. Urobila skvelú partiu. Žiaľ, netrvalo to dlho a mne jej je veľmi ľúto. Preto som ju pozvala. Je to moja dobrá priateľka a potrebuje rozptýlenie.“
Wulfric si podľa mena uvedomil, že musí byť Elrickova príbuzná, a keď mu vysvetlila, že je vdova, spomenul si, že Elrick pred pár rokmi stratil jediného brata. Ale podľa všetkého žila u matky a bola nútená spoliehať sa na dobré srdce priateliek, ktoré ju pozývali na podobné zábavy. Wulfric si domyslel, že Oscar Derrick bol od začiatku chudobný, alebo - pravdepodobnejšie - prehýril majetok. Vdova teda asi nemá vlastné prostriedky.
 Bola oblečená oveľa skromnejšie ako ostatné dámy. Keď ju videl prvý raz, pomýlil si ju so slúžkou. Tie mušelínové šaty boli slušné, ale nie práve posledný výkrik módy. Ani nebola veľmi mladá. Odhadoval, že jej ide na tridsiatku. Mala peknú, skôr okrúhlu tvár s veľkými očami. A nemohol si nevšimnúť, že je opálená. Akoby to nestačilo, nos mala posiaty pehami. Vlasy tmavé, kučeravé, ostrihané nakrátko.
Vyzerala ako pravá vidiečanka a nezapadala medzi hostí lady Renablovej. Dobre sa vydala, ale bola dcérou dedinského učiteľa - a navyše dosť drzou. Mala smolu, že Derrick zomrel taký mladý.
Wulfric usúdil, že pani Derricková rozhodne nie je dáma, s ktorou by sa v najbližších dvoch týždňoch usiloval zblížiť. Ale to isté sa dalo povedať o všetkých prítomných dámach. Začal si uvedomovať, akú kolosálnu chybu urobil, keď impulzívne prijal sprostredkované pozvanie, ktoré mu tlmočil vždy neurčitý lord Mowbury.
Hoci lady Sarah Buchanovová mu bola predstavená ani nie pred pol hodinou, znova sa mu hlboko ukláňala.
„Musím sa vás niečo spýtať, vaša milosť,“ spustila celá zružovená a zahľadela sa naňho obrovskými hnedými očami. „Čo radšej robíte predpoludním - jazdíte na koni, alebo sa prechádzate? Stavili sme sa s Miriam Dunstan-Luttovou, aj keď viem, že sa nepatrí, aby dámy uzatvárali stávky.“
Už dlho nebol na trhu manželstva a dámy každého veku, ako aj ich mamy, sa už pred rokmi prestali uchádzať o jeho ruku, lebo pochopili, že je nedosiahnuteľný. Ale aj keď vyšiel z cviku, pascu spoznal na prvý pohľad.
„Predpoludním, keď mám myseľ sviežu, zvyčajne píšem listy a vybavujem obchodné záležitosti, lady Sarah,“ odvetil stručne, „na koni jazdím a na prechádzky chodím popoludní. A vy čo robíte najradšej?“
Neznesiteľná nuda!
Skutočne s ním tá žabka flirtuje?

VÄČŠINA HOSTÍ BOLA unavená z cesty a po čaji pokojne oddychovali v izbách. Wulfric využil príležitosť nenápadne vykĺznuť von a nadýchať sa čerstvého vzduchu. Samozrejme, park nepoznal, ale inštinktívne sa rýchlo ukryl do ústrania, aby ho z domu nik nevidel a nevyhľadal jeho spoločnosť. Prešiel cez trávnik a natrafil na chodníček vedúci pomedzi husto rastúce stromy, až prišiel na breh umelého jazera, očividne vytvoreného na efekt pre oči.
Jazero nebolo veľmi veľké, ale bolo krásne a pokojné. A dokonale skryté. Vonku bolo príjemne teplo, nie však horúco, pofukoval mierny vánok. Toto je presne to, čo potrebujem, pomyslel si a zhlboka sa nadýchol - čerstvý vzduch a pokojnú prírodu, aby si oddýchol po dlhej ceste a po čaji v preplnenej miestnosti. Po oboch stranách videl cestičky, ktoré viedli medzi stromy, ale zostal stáť na mieste, rozhodoval sa, či pôjde ďalej, a iba vdychoval letnú vôňu vody a zelene.
Mal sa vrátiť domov do Lindsey Hall. Nevrátil sa, a už nemalo zmysel vzdychať, že sa nerozhodol ináč.
Ešte vždy tam stál, spokojný, že nemusí nič robiť, keď na cestičke za svojím chrbtom začul kroky. Hneval sa na seba, že sa nepobral ďalej. Ani najmenej netúžil po spoločnosti. Ale teraz už bolo neskoro. Nech by sa pustil ktoroukoľvek cestičkou, nezmizol by z dohľadu osoby, ktorá sa vynorí na brehu.
Obrátil sa a ledva potlačil podráždenie.
Kráčala po chodníčku neženským krokom, bez čepca a rukavičiek, hlavu otočila cez plece dozadu, akoby chcela vidieť, kto kráča za ňou. Wulfric jej nestihol uhnúť z cesty alebo ju upozorniť na hroziace nebezpečenstvo a prineskoro ju chytil za ramená, takže prv ako s vyplašeným výkrikom prudko obrátila hlavu a vrazila mu do nosa, mal plnú tvár jej krátkych kučier.
Rezignovane si pomyslel, že to bolo takmer nevyhnutné. Nos ho zabolel a v očiach sa mu zablyslo. Určite ju do Schofield Parku zoslal nejaký zlomyseľný anjel, aby ho mučila - alebo mu pripomenula, aby sa už nikdy nerozhodoval impulzívne.
Ruka jej vyletela k nosu - zrejme aby zistila, či ho nemá zlomený alebo či jej netečie krv. Alebo oboje... V očiach mala slzy.
„Pani Derricková,“ zvolal povýšene - aj keď bolo neskoro, aby ju odradil od takéhoto zblíženia.
„Panebože!“ zhíkla, spustila ruku a zažmurkala. „Strašne ma to mrzí. Aká som nešikovná! Nepozerala som, kadiaľ idem.“
„Mohli ste vojsť rovno do jazera, keby som tu nestál,“ pripomenul jej.
„Ale nevošla som,“ odvetila rozumne. „Zrazu som mala pocit, že nie som sama, a obzrela som sa ponad plece dozadu, namiesto aby som hľadela pred seba. A museli ste tu byť práve vy.“
„Prepáčte.“ Meravo sa jej uklonil. Mohol jej opätovať kompliment, ale neurobil to.
Teraz pôsobila ešte dedinskejšie, nemala v sebe nič z elegancie a kultivovanosti, akú očakával od dám, medzi ktorými mal stráviť dva týždne. Vánok jej rozvieval krátke kučery a na slnku sa zdala jej pleť ešte opálenejšia než v salóne. Zato zuby sa jej belostne leskli, oči sa jej belaseli ako obloha. Neochotne pripustil, že je prekvapujúco krásna - aj keď nos mala v tej chvíli celý červený.
„Aká som nevychovaná,“ povedala s úsmevom. „Nemienila som tie slová tak, ako vyzneli. Ale najprv som vás obliala limonádou, potom som vás vyprovokovala k súboju len preto, lebo som mala námietky voči vášmu zdvihnutému obočiu, a teraz som vám narazila nosom rovno do tváre. V priebehu pár hodín som sa správala toľko ráz nešikovne, že to vystačí na celé dva týždne, a teraz už môžem byť až do konca pobytu distingvovaná a nudná.“
Na také úprimné slová sa nedalo veľa povedať. Ale odhalili o nej veľa, a rozhodne to nebolo nič príťažlivé.
„Vybral som sa touto cestičkou iba náhodou,“ povedal a trochu sa od nej odvrátil. „To jazero som tu naozaj nečakal, ale príjemne ma prekvapilo.“
„Ach, to máte pravdu,“ súhlasila. „Odjakživa je to moja obľúbená časť parku.“
„Bezpochyby ste sem prišli,“ odvetil a v duchu plánoval uniknúť, „lebo ste túžili byť sama. Narušil som váš pokoj.“
„Vôbec nie,“ odvetila veselo. „Okrem toho som bola na prechádzke. Jedna cestička vedie okolo celého jazera. Starostlivo ju naplánovali tak, aby poskytla človeku pestrý výber zmyselných radostí.“
Zahľadela sa mu do očí, nato zmraštila tvár a očervenela.
„Niekedy volím slová dosť neuvážene,“ dodala.
Zmyselné radosti. Zrejme tento zvrat ju uviedol do rozpakov.
Ale namiesto aby okamžite vykročila tou cestičkou, na okamih zaváhala a on si uvedomil, že jej prekáža. Prv ako stihol ustúpiť, znova prehovorila.
„Nechcete sa tadiaľ prejsť so mnou?“ spýtala sa.
Rozhodne o to nemal záujem. Nevedel si predstaviť nič, čo by bolo menej lákavé, ako stráviť tú voľnú hodinu pred večerou prechádzkou s ňou.
„Ale možno radšej nie,“ povedala a v očiach sa jej znova zračil smiech, aký si všimol vtedy v salóne, keď nadvihol obočie a urazil ju.
Znelo to ako výzva. Zrazu mu prebleslo hlavou, že tá žena ho svojím spôsobom fascinuje. Bola úplne iná ako ženy, ktoré dovtedy stretol. Aspoň s ním neflirtovala...
„A možno áno,“ povedal, ustúpil nabok, aby prešla na cestičku, ktorá viedla pomedzi stromy, zato paralelne s jazerom. Potom vykročil zarovno s ňou, lebo ten, kto chodník navrhoval, myslel na to, že po ňom budú ľudia chodiť vo dvojiciach.
 Chvíľu ani jeden z nich neprehovoril. Hoci Wulfric ako džentlmen bol schopný viesť zdvorilý rozhovor, nikdy nehovoril len preto, aby prerušil ticho. Ak je ona spokojná s mlčaním, potom je aj on.
„Mala by som sa vám poďakovať za to, že ma pozvali do Schofield Parku,“ povedala napokon a usmiala sa naňho.
„Skutočne?“ Pozrel na ňu s nadvihnutým obočím.
„Po tom, čo vás pozvali,“ začala vysvetľovať, „Melanie zachvátila panika, že na zozname hostí má o jedného pána viac ako dám. Rýchlo mi napísala písomné pozvanie, a keď som odmietla, prišla ma pozvať osobne.“
Práve potvrdila, čo tušil.
„Po tom, čo ma pozval vikomt Mowbury,“ zamrmlal. „Takže to pozvanie zrejme nepochádzalo od lady Renablovej.“
„Na vašom mieste by ma to netrápilo,“ odvetila. „Keď som Melanie zachránila pred pohromou a súhlasila som, že predsa len prídem, priznala sa, že hoci mať ako hosťa vojvodu z Bewcastlu nie je až taký úspech ako mať na bále princa regenta, dodala, že je to lepšia možnosť. Vyhlasuje - a zrejme právom -, že jej bude závidieť každá hostiteľka v Anglicku.“
Uprene sa na ňu zahľadel. Takže skutočne mal pravdu s tým zlomyseľným anjelom. Je tam len preto, lebo je tam on - a on je tu len preto, lebo sa zachoval netypicky impulzívne.
„Nechceli ste prijať to pozvanie?“ spýtal sa.
„Nie.“ Celkom nežensky hojdala ramenami, ale teraz si založila ruky dozadu.
„Urazili ste sa, že vás nedali do pôvodného zoznamu?“ Zrejme sa k nej normálne správali ako k chudobnej príbuznej a väčšinou ju ignorovali.
„Možno sa vám to bude zdať čudné - jednoducho som nechcela prísť,“ odvetila.
„Možno sa v lepšej spoločnosti necítite vo svojej koži, však, pani Derricková?“ nadhodil.
 „Dovolím si pochybovať o výraze lepšia spoločnosť,“ vyhlásila. „Ale v podstate máte pravdu.“
„A predsa ste boli vydatá za brata vikomta Elricka,“ poznamenal.
„To je pravda,“ súhlasila veselo.
Ale nerozvinula to. Vynorili sa spomedzi stromov a ocitli sa na úpätí trávnatého kopca posiateho sedmokráskami a iskerníkom.
„Nie je to krásny kopec?“ spýtala sa, len aby reč nestála. „Vidíte? Máme tu výhľad ponad stromy až do dediny a na okolité farmy. Vidiek je ako kockovaná deka. Komu by sa chcelo žiť v meste?“
Nečakala naňho a vykročila pred ním na vrchol kopca, hoci ho mohli obísť po obvode. Hore zastala s roztiahnutými rukami, zatočila sa dookola a tvár nastavila slnku. Vánok sa hore zmenil na vietor a ten jej rozvieval vlasy, šaty a stužky.
Vyzerala ako lesná víla, a predsa sa mu zdalo, že tie gestá a pohyby sú podvedomé. To, čo by u inej ženy pôsobilo ako koketéria, bolo v jej prípade čírou radosťou. Mal zvláštny pocit, akoby nechtiac vstúpil do neznámeho sveta.
„Naozaj, komu by sa chcelo?“ odvetil.
Pani Derricková naňho pozrela.
„Máte vidiek radšej ako mesto?“ spýtala sa.
„Mám,“ prikývol, vyliezol až k nej a pomaly sa otáčal, aby videl celú panorámu.
„Tak prečo trávite toľko času v meste?“ chcela vedieť.
„Som členom snemovne lordov,“ vysvetlil. „Je mojou povinnosťou byť tam, vždy keď zvolajú zasadanie.“
Zahľadel sa na dedinu.
„Ten kostolík je pekný, však?“ spýtala sa. „Vežu znova postavili pred dvadsiatimi rokmi, lebo počas búrky spadla. Pamätám sa na tú búrku. Aj na to, ako vežu stavali. Je o pätnásť metrov vyššia ako tá stará.“
„Vedľa nej stojí fara?“ spýtal sa vojvoda.
„Áno,“ prikývla. „Ja a moje dve sestry sme v podstate vyrástli u starého farára a u jeho ženy. Boli to dobrí, pohostinní ľudia. Ich dve dcéry boli naše najlepšie priateľky, aj ich syn Charles, no ten menej. Chudák, bol jediný chlapec medzi piatimi dievčatami! Všetci sme spolu chodili do dedinskej školy. Učil nás môj otec a ten našťastie nebol presvedčený, že dievčatá majú v hlave seno. Louisa aj Catherine sa vydali mladé a teraz žijú dosť ďaleko odtiaľto. Ale keď starý farár umrel - dva mesiace po svojej manželke - Charles po ňom prevzal faru a oženil sa s mojou strednou sestrou Hazel.“
„Vaša staršia sestra je vydatá?“ spýtal sa vojvoda.
„Eleanor?“ Pokrútila hlavou. „Ako dvanásťročná vyhlásila, že keď vyrastie, zostane doma, aby poskytla rodičom v starobe potechu. Raz sa síce zaľúbila, ale jej milý umrel v bitke pri Talavere, prv ako sa stihli vziať, a potom už na iného muža ani nepozrela. Keď otec umrel, zopakovala, čo hovorila ešte v detstve, hoci teraz už je potechou iba mame. Verím, že je šťastná.“
Áno, pomyslel si vojvoda, je skutočne z iného sveta - sveta nižšej šľachty. Ale dobre sa vydala.
Vystrela ruku a pristúpila bližšie k nemu, aby videl presne to, na čo ukazovala.
„Tamto je Hyacintový domček,“ povedala. „Tam bývam. Vždy sa mi zdal malebný. Po otcovej smrti sme mali obavy, lebo nájomná zmluva bola iba na jeho meno. Ale Bertie - barón Renable - bol taký milý, že ho mame a Eleanor prenajal do konca života.“
„Predpokladal, že ich neprežijete?“
Spustila ruku. „Vtedy som ešte bola Oscarovou manželkou,“ odvetila. „Jeho smrť bola nečakaná, ale Bertie sa zrejme domnieval, že zostanem žiť s jeho rodinou.“
„A nezostali ste?“
„Nie.“
Zahľadel sa na Hyacintový domček. Vyzeral pekne, mal doštenú strechu a dosť veľkú záhradu. Bol to jeden z väčších domov v dedine, ako sa patrilo na dom šľachtica, ktorý sa stal učiteľom.
 Pani Derricková len ticho stála vedľa vojvodu a usmievala sa.
Obrátil hlavu a pozrel na ňu.
„Znova som vás nejako pobavil, pani Derricková?“ spýtal sa.
„Vlastne nie.“ Usmiala sa naňho. „Ale odtiaľto mi ten dom pripadá ako domček pre bábiky. Pravdepodobne by sa zmestil do kúta salóna vo vašom sídle.“
„V Lindsey Hall?“ spýtal sa. „Pochybujem. Predpokladám, že hore sú štyri izby a dolu takisto.“
„Tak možno do kúta vašej tanečnej sály,“ odvetila.
„Možno,“ súhlasil, aj keď o tom pochyboval. Ale bola to zábavná predstava.
„Ak odtiaľto pôjdeme po cestičke okolo jazera,“ nadhodila, „prídeme do domu práve včas, aby sme si vypili čaj a zjedli k nemu koláčik.“
„Tak teda poďme,“ súhlasil.
„Možno ste nemali v úmysle zájsť tak ďaleko,“ pokračovala. „Ak by ste sa radšej vrátili, kadiaľ sme prišli, ja môžem pokračovať sama.“
Teraz mohol uniknúť. Netušil, prečo tú možnosť nevyužil. Možno preto, lebo nebol zvyknutý, aby ho niekto posielal preč.
„Pani Derricková,“ začal, schytil lorňon a zdvihol ho až k oku, aby si ju lepšie obzrel - len preto, lebo vedel, že to gesto ju podráždi, „nechcete sa ma náhodou zbaviť?“
Iba sa zasmiala. „Len som si myslela,“ vysvetlila, „že ste zvyknutý všade jazdiť na koni alebo sa voziť kočom. Mohli by ste dostať otlaky a nechcela by som byť za to zodpovedná.“
„Alebo za to, že zmeškám večeru?“ Spustil lorňon a nechal ho visieť na stužke. „Ste veľmi láskavá, madam, ale nebudem vás považovať za zodpovednú za žiadnu z tých pohrôm.“
Rukou ukázal na cestičku vedúcu druhou stranou kopca. Videl, že kúsok ide popri jazere a potom sa znova stráca medzi stromami.
 Počas prechádzky mu Christine kládla otázky. Vypytovala sa ho na Lindsey Hall v Hampshire a na jeho ostatné majetky. Zdalo sa, že najväčšmi ju zaujíma majetok vo Walese na odľahlom polostrove pri mori. Vypytovala sa ho na bratov a sestry, a keď sa dozvedela, že sú ženatí a vydaté, zaujímala sa o ich manželov, manželky a deti. Porozprával o sebe tak veľa ako už dávno nie.
Keď sa znova vynorili spomedzi stromov, ocitli sa pri peknom kamennom moste ponad bystrinu rútiacu sa v zovretí brehov do jazera. Keď zastali uprostred mosta a hľadeli na slnko, ktoré sa zrkadlilo na hladine, pani Derricková sa oprela o kamenný múrik. Okolo nich spievali vtáky - dokonalá idyla.
„Presne na tomto mieste,“ nadhodila Christine zasnene, „ma Oscar po prvý raz pobozkal a požiadal o ruku. Od toho večera uplynulo pod týmto mostom toľko vody - a to vo viacerých zmysloch.“
Wulfric na to nič nepovedal. Dúfal, že nespustí sentimentálne výlevy o svojom romantickom vzťahu a veľkej strate. Ale vtom k nemu prudko obrátila hlavu a videl, že sa červená. Domyslel si, že sa na okamih zabudla - a potešilo ho, že sa tak rýchlo spamätala.
„Milujete Lindsey Hall a ostatné majetky?“ spýtala sa.
Takú otázku mohla položiť iba žena - sentimentálna žena.
„Slovo milovať je možno trochu prehnané na označenie vzťahu ku kameňu, malte a zemi, pani Derricková,“ odvetil. „Dohliadam, aby ich dobre spravovali. Plním si svoje povinnosti voči všetkým, ktorí si na mojich pozemkoch zarábajú na živobytie. Trávim na vidieku toľko času, koľko sa len dá.“
„A milujete svojich bratov a sestry?“ zaujímala sa. Nadvihol obočie.
„Milovať!“ začal. „Ženy rady používajú to slovo, pani Derricková, ale podľa mojich skúseností zahŕňa takú šírku emócií, až v podstate stráca svoj pravý význam. Ženy milujú svojich manželov, deti, psy aj nové čačky, ktoré si kúpili. Milujú prechádzky v parku, najnovší román, ktorý si požičali v knižnici, malé deti, slnko aj ruže. Splnil som si svoju povinnosť voči bratom aj sestrám a postaral som sa, aby sa všetci dobre oženili a vydali a aby boli spokojní. Raz za mesiac im píšem. Predpokladám, že by som za nich bol ochotný aj položiť život, keby bola potrebná taká ušľachtilá obeta. Znamená to, že ich milujem? To nechám na vás.“ Chvíľu naňho bez slova hľadela.
„Rád hovoríte o ženských citoch s opovržlivosťou,“ uzavrela napokon. „Áno, milujeme všetko, čo ste spomínali, ba aj viac. Verím, že by sa mi ani nechcelo žiť, keby som nemilovala takmer všetko a každého okolo seba. Ten cit by nemal vzbudzovať opovržlivosť. Je to postoj k životu. Možno je v protiklade k postoju, keď sa život chápe iba ako rad povinností, ktoré treba splniť, alebo bremien, ktoré treba niesť na svojich pleciach. Samozrejme, slovo milovať má veľa významových odtienkov, ako mnohé iné slová v našom živom jazyku. Ale aj keď možno hovoríme, že milujeme deti a ruže, chápeme, že to nie sú rovnaké emócie. Pri pohľade na dokonalú ružu cítime radostné pohnutie zmyslov. Pri pohľade na dieťa, ktoré je naše alebo je s nami úzko späté rodinnými putami, cítime hlboké pohnutie srdca. Nikto ma nedonúti, aby som sa hanbila za nežnosť, akú cítim k svojim sestrám, neteri a synovcom.“
Mal nepríjemný pocit, že ho uzemnila. Ale tak ako mnohí ľudia, ktorí argumentovali emocionálne, a nie racionálne, prekrútila jeho slová.
Uprel na ňu ten najchladnejší pohľad.
„Odpustite, ak som na to zabudol,“ povedal, „ale naznačil som, že by ste sa mali hanbiť, pani Derricková?“
Väčšina dám by sa zatvárila primerane skrúšene. Pani Derricková však nie.
„Áno,“ vyhlásila rozhodne. „Naznačili ste to. Naznačili ste, že ženy sú plytké a predstierajú, že milujú, aj keď nepoznajú pravý význam toho slova - pričom to slovo vlastne ani nemá význam.“
 „Ach,“ hneval sa väčšmi, ako by si bežne dovolil. „Tak mi možno odpustíte, madam.“
Odstúpil od múrika a mlčky pokračovali v prechádzke pomedzi stromy. Aj odtiaľ mali jasný výhľad na jazero - obišli ho dookola a teraz sa vracali na začiatok cesty. Christine pridala do kroku.
„Viete,“ žiarivo sa naňho usmiala, keď vošli do vstupnej haly, „musím sa ponáhľať, ak nechcem prísť neskoro na večeru.“
Uklonil sa jej a nechal ju vybehnúť - áno, vybehnúť - hore schodmi. Len čo mu zmizla z dohľadu, zamieril do svojej izby. Prekvapilo ho, že bol vonku vyše hodiny. Nezdalo sa mu to tak dlho. Zvyčajne nemal rád spoločnosť ľudí, ak si ich sám starostlivo nevybral - a to sa týkalo všetkých neznámych.

Christine sa uľavilo, že vojvoda z Bewcastlu si nepovažoval za povinnosť odprevadiť ju do jej izby. Zrejme mu odľahlo, že prežil tú únavnú hodinu, prebleslo jej mysľou, keď zľahka bežala hore schodmi a zabudla, ako ju Hermione učila, že bežať je pre dámu veľmi nedôstojné.
Náhlila sa do svojej izbičky. Prezliekanie jej nepotrvá dlho, ale má vraj málo času...
Nemohla uveriť tomu, čo práve urobila. Dala sa zmanipulovať niekoľkými pochabými dievčatami. Po čaji vybehla z domu, aby si ukradla pokojnú chvíľku osamote, ale doslova vrazila do vojvodu z Bewcastlu - hrôza pomyslieť -, a keď sa už zdalo, že sa od neho oslobodí, napadlo jej, že vyhrá tú stávku, len aby im to dokázala. Od prvej chvíle nemala v úmysle ponáhľať sa po hodine do domu, aby sa hlásila o odmenu. Nepotrebovala tie peniaze ani závisť sprisahankýň. Lenže mala nezávideniahodných dvadsaťdeväť rokov a všetky mladé dámy bez výnimky na ňu pozerali zvrchu ako na starú ženu.
Stále nemohla uveriť, že to urobila - a on súhlasil, že ju bude sprevádzať na prechádzke. Dokonca aj keď ju na kopci prepadli výčitky svedomia a dala mu šancu na únik, rozhodol sa pokračovať v tej prechádzke.
Bola nesmierne šťastná, že tá hodina sa skončila. Dosiaľ nepoznala takého povýšeného a chladného muža. Rozprával o Lindsey Hall a ostatných majetkoch aj o svojich bratoch, sestrách, synovcoch a neteriach bez jediného náznaku emócií. A keď sa ho spýtala, či ich miluje, o láske hovoril doslova s opovrhnutím.
Ak však mala byť úprimná, svojím spôsobom ju fascinoval... Až jej naskakovali zimomriavky. A mal nádherný profil - a postavu, ktorá sa k tej tvári dokonale hodila. Mali by vytvoriť z bronzu či mramoru jeho sochu a postaviť ju na vznešenom stĺpe na konci aleje v parku jeho hlavného sídla, aby naňho budúce generácie Bedwynovcov mohli hľadieť s úžasom a obdivom.
Vojvoda z Bewcastlu bol príťažlivý muž. Bol naňho ozaj príjemný pohľad.
Vtom sa v izbičke prudko zastavila a zamračila sa. Nie, to nie je tou príťažlivosťou. Aj Oscar bol pekný muž - až jej to niekedy vyrážalo dych. Pri pohľade naňho sa jej podlamovali kolená. Pred deviatimi rokmi bola typicky pochabé dievča. Výzor pre ňu znamenal všetko. Stačil jediný pohľad na Oscara, a zaľúbila sa doňho po uši. Záležalo jej iba na vzhľade. Vôbec si neuvedomovala, že môže byť príťažlivý aj inak.
Ale teraz je staršia, múdrejšia. Je z nej zrelá žena.
Vojvoda z Bewcastlu je príťažlivý svojimi chladnými, prísnymi spôsobmi. Ale má v sebe aj čosi iné.
Je sexuálne príťažlivý.
Len čo si to pripustila, bradavky jej stvrdli a na vnútornej strane stehien pocítila horúčosť.
Zahanbila sa. A vyplašilo ju to.
Je to skutočne nebezpečný muž, aj keď sa tak neprejavuje. Koniec koncov, nezneužil, že boli v lese sami. Už len to pomyslenie bolo smiešne. Dokonca sa ani neusiloval očariť ju - a to bolo ešte smiešnejšie. Dokonca sa za celý čas ani len neusmial...
 Napriek tomu jej počas prechádzky celé telo pulzovalo zmyselnou túžbou.
Usadila sa pred zrkadlo a prísne si dohovárala: Tuším mi straší vo veži, ak ma sexuálne priťahuje vojvoda z Bewcastlu, ktorého by mohli postaviť na stĺp na konci aleje v Lindsey Hall a nikto by si ani nevšimol, že je živý, a nie z mramoru.
Vzápätí si zakryla ústa, aby potlačila výkrik. Vlasy mala rozstrapatené ako vrabčie hniezdo. A líca ligotavé ako jabĺčka. Nos červený ako paprika...
Pre živého boha! Ten muž musí byť naozaj z mramoru, ak pri pohľade na ňu nevybuchol do smiechu.
Kým jej telo pulzovalo zmyselnou túžbou, jeho zrejme mrazilo od znechutenia.
Zdesene - a neskoro - schytila kefu.

Keď si Christine v ten večer líhala do postele, mala zo zábavy v Schofield Parku rozhodne lepší pocit ako pred začiatkom. V prvom rade tam vôbec nechcela prísť a, samozrejme, začalo sa to pohromou. Ale to, že sa jej podarilo zlákať vojvodu z Bewcastlu, aby s ňou strávil hodinu, ju pobavilo a zdvihlo jej náladu, aj keď sa rozhodla nehovoriť o svojom triumfe pred ostatnými dámami.
Zverila sa s tým však Justinovi, keď s ním po večeri sedela v salóne. Povedala mu o absurdnej stávke a o tom, ako ľahko ju vyhrala, hoci nikto iný sa to nedozvie.
„Pravda,“ dodala, „nebola to ľahká hodinka. Teraz už chápem, prečo sa o vojvodovi z Bewcastlu povráva, že je ako kus ľadu. Ani raz sa neusmial, a keď som mu prezradila, že ma sem pozvali len preto, lebo Melanie bola hysterická, že ho sem Hector pozval, vôbec sa nezasmial ani sa netváril urazene.“
„Urazene?“ zvolal Justin. „Bewcastle? Pochybujem, že vie, čo to slovo znamená, Chrissie. Pravdepodobne si myslí, že má od Boha právo zúčastniť sa na akejkoľvek zábave, na ktorú si zmyslí.“
„Pochybujem, že on myslí na zábavy,“ namietla Christine. „Ale nemali by sme byť takí protivní. Teší ma však, že som vyhrala tú pochabú stávku. Teraz sa tomu mužovi spokojne môžem trinásť dní vyhýbať.“
„Tým lepšie pre mňa,“ usmial sa Justin. „Rád by som bol videl, ako sa zatváril, keď ste doňho vrazili.“
Ale Christine čosi potešilo ešte väčšmi. Musela čeliť tomu, čoho sa celé dva roky bála - stretnutiu zoči-voči s Basilom a Hermione -, a prežila to v zdraví. A vzápätí si uvedomila, že už sa nemá čoho báť a pokojne môže byť sama sebou.
Prišla do Schofieldu rozhodnutá splynúť s pozadím, byť skôr pozorovateľkou ako účastníčkou, vyhýbať sa akýmkoľvek príhodám alebo stretnutiam, pre ktoré by sa mohla stať objektom klebiet. V skutočnosti bola rozhodnutá správať sa tak, ako sa pokúšala správať v posledných rokoch manželstva pred Oscarovou smrťou. Vtedy sa jej to nepodarilo, nech sa akokoľvek usilovala, a nedarilo sa jej to ani tu počas prvých hodín zábavy.
Bola rada, že jej plán rýchlo zlyhal.
Veď pre to zlyhanie si položila otázku: Prečo sa mám správať v rozpore s vlastnou povahou? Keby dedinčania vedeli, že Christine Derricková chce stráviť dva týždne na zábave v kúte pozorovaním okolitého ruchu, neverili by vlastným ušiam.
Prečo by sa tak mala správať - alebo sa pokúšať správať - iba preto, lebo na zábave bol aj jej švagor a švagriná? Aj tak verili tomu najhoršiemu. Ešte vždy ju nenávideli - to jej bolo jasné hneď od popoludnia. Ale už sa od nich oslobodila. Oscar je dávno mŕtvy.
Môže byť znova sama sebou.
Bola to úžasne oslobodzujúca myšlienka, aj keď pri spomienke na Oscara - ktorá ožila na kamennom moste pri jazere - a pri pohľade na Hermione a Basila jej bolestne zovrelo hruď.
Mala by byť sama sebou.
A tak celý večer hrala šarády, aj keď najprv ju nezaradili do nijakej skupiny, lebo zrejme predpokladali, že patrí medzi staršiu generáciu. Nakoniec si ju vybrali len preto, lebo v jednej skupine chýbal hráč a Penelope Chisholmová sa odmietla zapojiť do hry, vraj je taká mizerná hráčka, že všetci by ju veľmi rýchlo prosili, aby prestala hrať.
Christine vedela hrať. V skutočnosti šarády patrili medzi jej obľúbené domáce hry. Vždy rada stvárňovala myšlienku bez slov a vedela uhádnuť, čo sa niekto iný usiluje naznačiť. Nadšene sa pustila do hry a čoskoro bola celá zružovená, rozosmiata a všetci v skupine si ju obľúbili.
Jej skupina hravo vyhrala. Rowenu Siddingsovú a Audrey nakazilo jej nadšenie a čoskoro zdokonalili svoje vystúpenia, hoci Harriet Kingová, ktorá bola beznádejne slabá, predstierala, že ju to nudí a považuje takú zábavu za čosi pod jej dôstojnosť. Pán George Buchan a sir Wendell Snapes čoskoro obdivne hľadeli na Christine. Takisto gróf Kitredge a sir Clive Chisholm, ktorí ich pozorovali z úzadia a slovne ich povzbudzovali.
Vojvoda z Bewcastlu ich takisto sledoval s unudeným výrazom na tvári. Ale Christine si ho nevšímala - teda aspoň nie ten jeho výraz. Možno sa o ňom hovorí, že v každej miestnosti, do ktorej vstúpi, klesne teplota, ale jej ducha neschladí.
Keď sa ukladala do postele, bola zmierená s myšlienkou, že nasledujúce dva týždne si vychutná a zabudne na všetky povinnosti, ktoré ju bežne zamestnávali.

WULFRIC v ĎALŠÍCH DŇOCH dospel k záveru, že pani Derricková sa jednoducho nevie správať.
Keď spoločnosť prvý večer hrala šarády, bola celá rozpálená, rozrušená a nahlas sa smiala, nechichotala sa spôsobne ako ostatné dámy a vyslovovala svoje tipy bez strachu, že bude lepšia ako muži. A keď sama niečo stvárňovala, bez najmenších rozpakov predviedla hotové divadlo.
Nemal v úmysle otravovať sa pozorovaním hry, no nemohol od nej odtrhnúť oči. Bola to žena, ktorá bola pekná, aj keď bola pokojná, ale keď sa prejavovala tak živo, bola nevšedne krásna. A pôsobila pritom prirodzene.
„Človek ju jednoducho musí obdivovať, však?“ poznamenal s úsmevom Justin Magnus, ktorý sa nečakane postavil vedľa Wulfrica. „Samozrejme, nespráva sa vyberane, ako smotánka očakáva od dobre vychovanej dámy. Môjho bratanca Oscara, ale aj Elricka a Hermione často uvádzala do rozpakov. Ale ak chcete počuť moju mienku, Oscar mal šťastie, keď sa s ňou oženil. Vždy som ju bránil a aj ju budem brániť. Je to skutočne svojrázna žena! Pravda, pokiaľ niekto nemá privysoké nároky.“
Wulfric uprel na mladého muža lorňon a nebol si istý, či mu mierne vyčíta, že má privysoké nároky, alebo či od neho kamarátsky očakáva súhlas s tým, že svojrázne ženy sú žiaducejšie spoločníčky ako dámy s vyberanými spôsobmi. V každom prípade sa mu nepáčila familiárnosť, s akou sa naňho obrátil. Napriek tomu, že Magnus bol Mowburyho brat, poznal sa s ním iba zbežne.
„Zdá sa,“ odvetil hlasom, ktorým vždy ukázal svojim spoločníkom správne medze, „že hovoríte o pani Derrickovej. Pozoroval som hru.“
Ale nijaká pravá dáma by vo vyberanej spoločnosti nemala mať také rozžiarené oči a byť taká neupravená! Krátke tmavé kučery jej pri každom pohybe poskakovali okolo hlavy a ani náznakom nepôsobila elegantne. To, že na konci hry bola dva razy krajšia ako na začiatku, ešte nič neznamenalo.
No nemala by sa takto správať! Ak takto vystupovala v spoločnosti, aj keď bola vydatá, Derrick aj Elrickovci mohli byť právom pobúrení.
Wulfric si musel priznať, že mu tak trochu pripomína jeho sestry, ale nebolo na nej badať dobrú výchovu, ktorá jeho sestry vždy zachránila pred tým, aby pôsobili hrubo. Niežeby pani Derricková bola vulgárna, to nie, no jednoducho nepatrila medzi smotánku. A koniec koncov, skutočne nepochádza z beau monde.
 Pravda, počas ďalších dní sa správala trochu spôsobnejšie. Veľa času trávila v spoločnosti Justina Magnusa. S tým si boli očividne blízki. Ale vždy keď Wulfric pozrel priamo na ňu - a stávalo sa to oveľa častejšie, ako by sa malo -, videl jej v tvári rovnakú inteligenciu a smiech ako v prvé popoludnie v salóne. Nikdy viac ju však nezazrel v kúte miestnosti. Nech to bolo akokoľvek zvláštne, mladí ľudia si ju obľúbili, hoci už nebola až taká mladá. Nemala by sa spolčovať s takými deťmi.
Potom prišiel deň, keď mali popoludní ísť k ruinám normanského hradu pár kilometrov odtiaľ. Na terase sa zoradili koče a spoločnosť do nich nastupovala podľa pokynov lady Renablovej - ibaže po zrátaní počtu osôb vysvitlo, že jedna dáma chýba, už-už hrozilo, že zavládne chaos. Chýbala pani Derricková a upozornila na to lady Elricková. Jej chladný tón naznačoval, že sa to dalo od začiatku očakávať. Pátrali po nej celú štvrťhodinu. Už sa zdalo, že lady Renablová to psychicky nezvládne, až napokon sa pani Derricková zjavila.
Pribehla od jazera s dievčatkom a chlapcom v pätách, aj na rukách mala dieťa.
„Nesmierne ma to mrzí!“ dychčala veselo. „Hádzali sme pri jazere žabky a celkom som zabudla, koľko je hodín. Odvediem deti do izby a budem pripravená na odchod, Melanie.“
Lady Renablová však zverila svoje deti, o ktorých existencii Wulfric dovtedy ani netušil, do opatery lokaja. A pani Derrickovej, ktorá nemala šaty celkom čisté, zato vyzerala skutočne krásne, pomohli nastúpiť do koča, v ktorom už sedel jej spoločník Gerard Hilliers. O päť minút už boli všetci na ceste a ona sa až do večera správala slušne, hoci lozila s pánmi po hradbách, zatiaľ čo ostatné dámy zostali na trávnatom nádvorí a obdivovali zrúcaniny zdola. A skupina mladých pánov, s ktorými lozila, bola skutočne veľmi veselá. Bolo by to rozhodne nevhodné, keby bola dievča, lenže ona už nebola mladá, navyše bola vdova, takže Wulfric usúdil, že jej správanie nie je až také nevhodné.
 Iba - trochu nezvyčajné. A možno indiskrétne. Keby patrila k smotánke, správala by sa inak.
Na piaty deň však ozaj prekročila medze diskrétnosti. Po výlete na hrad jeden deň pršalo a na druhý deň bolo neisté počasie, a teraz konečne znova zažiarilo slnko. Ktosi navrhol, aby zašli do dediny pozrieť sa na kostol a osviežiť sa v miestnom hostinci, a vybralo sa tam dosť hostí.
Wulfric šiel s nimi. Staré kostoly ho zaujímali. A keďže sa nemohol zbaviť mladých dám, ktoré sa naňho vešali, aj keď len obrazne, kráčal s dvoma spomedzi nich - so slečnou Kingovou a slečnou Beryl Chisholmovou. A uvažoval, kedy sa svet tak zbláznil... Mladé dámy - aj väčšina starších dám - sa mu v posledných rokoch vyhýbali, no tieto dve s ním vyslovene flirtovali. Pani Derricková kráčala s dvojčatami Culverovcami, s Renablovými synovcami, a držala sa s nimi pod pazuchy. Z ich skupinky zaznieval veselý hovor a smiech, no Wulfric nebol tak blízko, aby začul, čo hovoria. Pani Derricková mala na hlave zvyčajný čepiec - slamený s ovisnutou strieškou, no Wulfric musel uznať, že jej pristane. Okrem toho kráčala, akoby mala energie na rozdávanie, ba až tak, ani čo by jakživ nepočula o tom, ako chodia dámy.
Všetci zašli najprv do kostola. Previedol ich po ňom farár, ktorý dôverne poznal jeho históriu a vedel odpovedať na všetky otázky, čo mu položili - väčšinou sa pýtal práve Wulfric. Potom sa presunuli na pokojný, malebný cintorín, uprostred ktorého sa vynímali dva statné tisy. Farár návštevníkom poukazoval starobylé náhrobné kamene, aj keď daktoré mladé dámy boli netrpezlivé a chceli ísť radšej do hostinca. Lady Sarah Buchanová sa postavila k Wulfricovi a vyhlásila, že ak sa v dohľadnom čase nepresunú do tieňa, zamdlie od horúčavy. Ale jej brat vyhlásil, že je pochabá hus, chytil ju pod pazuchu a ukázal jej, že stoja priamo v tieni tisa, a okrem toho vôbec nie je až tak horúco.
Wulfric usúdil, že jej brat buď nemá v sebe štipku slušnosti, alebo nevidí, že jeho sestra flirtuje. A možno je jednoducho zvyknutý vnímať svoju sestru ako malé dieťa. Nech to bolo akokoľvek, Wulfric mu bol vďačný.
Práve keď sa všetci rozostavili okolo miesta posledného odpočinku Renablovcov a farár sa chystal spustiť historickú prednášku, ozval sa detský hlas.
„Teta Christine!“ zakričalo dieťa na plné hrdlo a zo záhrady pribehol na cintorín akýsi chlapček s loptou v ruke. Vrhol sa na pani Derrickovú, tá natešene zvýskla, zdvihla ho do výšky a so smiechom sa s ním zatočila dookola.
„Robin,“ zvolala, „tuším si utiekol zo záhrady, však? Mama ti zmastí ritku a papa sa už na teba mračí.“ Pošúchali si spolu nosy a potom ho položila na zem. „No teším sa, že ťa vidím.“
Farár pozeral ako hrom do duba. Dáma, ktorá musela byť farárovou manželkou - teda sestrou pani Derrickovej - naliehavo, ale neúčinne kývala od fary, a už sa ku skupine návštevníkov rútil chlapec a dievča, obaja starší ako Robin, očividne s úmyslom odtiahnuť bračeka domov.
Ale mnohé dámy, ktoré náhrobné kamene bezpochyby smrteľne nudili, radostne vykrikovali a obdivovali chlapčeka - plavé kučierky a bucľaté líčka prezrádzali, že len nedávno sa postavil na nohy. Jeden z Culverovcov vzal chlapčekovi loptu a hodil ju ponad jeho hlavu svojmu bratovi. Dvojča ju hodilo naspäť. Chlapček sa chichotal a s krikom sa pokúšal loptu zachytiť.
Celá nevhodná scénka by sa bola čoskoro skončila. Niektoré z dvojčiat by bolo loptu vrátilo chlapčekovi a postrapatilo mu vlásky. Dámy by prestali vzdychať, aký je strašne zlatý, farár by povedal svojmu najmladšiemu potomkovi niečo primerane prísne a súrodenci by ho boli odviedli, kam patril.
Ibaže pani Derricková sa znova zabudla.
Ukázalo sa, že skutočne má rada deti a pri prvej vhodnej príležitosti sa vie znížiť na ich úroveň. Zapojila sa do hry, až jej čepiec nadskakoval a stužky poletovali, a zachytila loptu letiacu ponad hlavu dieťaťa. Veselo sa smiala.
„Chytaj, Robin!“ zvolala, cúvla a netrápilo ju, že poskytuje divákom šokujúci pohľad na členky.
Samozrejme, dieťa loptu na prvý pokus nechytilo, vrhlo sa však za ňou, chytilo ju jednou rukou a hodilo naspäť tete. Ibaže chlapčekovi sa podarilo hodiť ju vysoko... vysoko... a lopta sa viac nevrátila. Usadila sa pevne v rázsoche tisu.
Chlapček mal slzy na krajíčku, otec ho nespokojne zahriakol, brat mu vyčítal, čo to vyviedol, sestra ho označila za ťarbáka, pani Derricková prikročila k stromu a Anthony alebo Ronald Culver - jednoducho ich nebolo možné rozoznať - začal liezť na strom.
Scénka by sa aj tak bola čoskoro skončila - a bola to chyba Culverovcov, že pokračovala. Ale hoci jedno z dvojčiat hravo vyslobodilo loptu, nedokázalo sa vyslobodiť samo. Pod kabát sa mu zapichol konár a on zostal na strome.
Ronald - alebo Anthony - Culver by mu bol bezpochyby prišiel na pomoc. Ale kým strácal vzácne sekundy posmešnými poznámkami na účet svojho brata, šiel ho vyslobodiť ktosi iný... A bolo očividné, že to nie je prvý strom, na ktorý pani Derricková lezie.
Wulfric rezignovane pozoroval, ako strčila ruku Culverovi pod kabát a vytiahla spod neho konár. Bolo to ozaj nevhodné správanie, aj keď ona ho sprevádzala smiechom - a pri lezení na strom ukázala kus nohy.
Culver zoskočil na zem a galantne chcel pomôcť zliezť svojej záchrankyni. Ale ona mu naznačila, aby ustúpil, sadla si na najnižší konár a chystala sa zoskočiť.
„Keď leziem na strom,“ zakričala veselo, s čepcom nakrivo, s rozstrapatenými vlasmi, zapálenými lícami a rozžiarenými očami, „vždy zabudnem, že musím aj zliezť dolu.“
A zoskočila.
No sukňa sa jej zachytila hore.
Ďalší konár jej sukňu roztrhol od pása až po spodný lem.
Wulfric nestál najbližšie. Ale priskočil k nej prvý. Postavil sa pred ňu, aby ju ochránil pred zrakmi divákov, a hľadel jej rovno do tváre. Neskôr mal pocit, že stál až priveľmi blízko nej. Spomínal si na jej rozhorúčené telo, vôňu slnka a ženskosti. Čo najrýchlejšie si vyzliekol redingot, a to nebolo ľahké, lebo komorník musel vynaložiť všetku dômyselnosť, aby mu ho obliekol - a podržal ho pred ňou, kým sa ona usilovala spojiť roztrhané poly šiat.
Zachmúrene jej hľadel do očí. A ona sa smiala, hoci líca mala červenšie, než bolo primerané vynaloženej námahe.
„Taká strašná hanba!“ zvolala. „Uvažujete, či som si často urobila takú hanbu pred očami smotánky, vaša milosť?“
Vôbec o tom nepochyboval.
Wulfric si uvedomoval, že za jeho chrbtom sa ozýva hluk, ale nereagoval naň.
„Christine,“ ozval sa farár do všeobecnej haravary, „choďte na faru. Hazel sa o vás postará.“
„Už idem, Charles. Ďakujem,“ odvetila a upierala usmiate oči na Wulfrica. „Len nie som si istá, či sa to dá urobiť pri všetkej slušnosti.“ Oboma rukami si držala polovice šiat, hoci bolo jasné, že by v tej chvíli na to potrebovala najmenej desať rúk.
„Dovolíte, madam?“ Wulfric ju od pása nadol zahalil redingotom, pričom sa jej usiloval nedotýkať a uviesť ju ešte väčšmi do rozpakov. Predpokladal totiž, že je v rozpakoch, ako sa sluší a patrí...
Ale nepomohlo. Takmer okamžite bolo jasné, že nedokáže prejsť na faru bez toho, aby odhalila viac ako členok a nohu, ktorú už ukázala na strome.
„Chyťte si ten redingot,“ prikázal jej.
Len čo to urobila, sklonil sa a schytil ju do náručia. Bez slova s ňou vykročil k fare a premýšľal, ako sa ocitol v takej smiešnej situácii. Ľudia sa pred ním rozostupovali - aspoň to nebolo v tejto chvíli nezvyčajné.
Deti poskakovali popri nich, chlapček vzrušene hovoril staršiemu bratovi a sestre, čo sa práve stalo, akoby to nevideli na vlastné oči. Napodobňoval zvuky, ktoré sa ozývali pri trhaní mušelínu.
 „Bože,“ vzdychla si pani Derricková, „určite som vám poriadne ťažká.“
„Vôbec nie, madam,“ ubezpečil ju Wulfric.
„Tvárite sa nahnevane,“ poznamenala. „Predpokladám, že zvyčajne robia takéto veci za vás sluhovia.“
„V prítomnosti mňa alebo mojich sluhov dámy zvyčajne neskáču zo stromov a netrhajú si šaty.“
To ju umlčalo.
O chvíľu boli na fare. Sestra pohotovo priniesla veľký biely obrus a zahalila doň pani Derrickovú, len čo ju Wulfric v kuchyni položil na dlážku. Kuchárka či gazdiná sa prežehnala a potom znova obrátila pozornosť na varenie.
„A je po mojich druhých najlepších mušelínových šatách, Hazel,“ vzdychla si pani Derricková. „Je mi za nimi ľúto. Obľúbila som si ich a mala som ich iba tri roky. Teraz budem musieť vytiahnuť svoje tretie najlepšie a nakoniec štvrté najlepšie.“
„Možno sa to bude dať opraviť,“ utešovala ju sestra s väčším optimizmom, než cítila. „Ale medzitým ti Marianne zabehne domov po čisté šaty, aby si sa mohla vrátiť do Schofield Parku. Moje by ti boli veľké. Marianne, popros starú mamu alebo Eleanor, aby nám niečo poslali, dobre? A ty zatiaľ poď hore, Christine.“
Vtedy si pani Derricková spomenula, že Wulfrica nepredstavila, a chybu napravila.
„Toto je vojvoda z Bewcastlu, Hazel,“ povedala. „Moja sestra pani Lofterová, vaša milosť. Aj keď som sa vás zrejme mala najprv spýtať, či si želáte, aby som vám ju predstavila, však? Ale už je neskoro.“
Wulfric sa uklonil a pani Lofterová vyplašene vystrúhala poklonu.
„Asi by ste už rád šli s ostatnými do hostinca,“ pokračovala pani Derricková, zamrvila sa pod obrusom a podala mu redingot. „Prosím, nepovažujte za svoju povinnosť čakať na mňa.“
 „Napriek tomu počkám, madam,“ odvetil a meravo kývol hlavou. „Počkám vonku a potom vás odprevadím do hostinca.“
No sám netušil, prečo sa tak rozhodol, veď takmer celý život žila v tejto dedine a bezpochyby by trafila do hostinca aj poslepiačky. Čakal celú polhodinu, medzičasom si obliekol redingot, čo bez pomoci komorníka bolo dosť ťažké, a potom sa zhováral s farárom. Starší chlapec zatiaľ poskakoval v záhrade s mladším bratom na chrbte.
Keď pani Derricková vyšla von, mala na sebe svetlomodré šaty, ktoré boli popri švíkoch tmavomodré, čo bola zrejme ich pôvodná farba. Pri leme bolo napriek šikovnosti krajčírky vidieť záplatu - svedčila o tom, že aj tieto šaty postihla nejaká nehoda. Kučery mala pani Derricková čerstvo učesané, čepiec úhľadne nasadený. Líca ružové a ligotavé, akoby si ich práve osviežila vodou.
„Bože,“ zvolala, keď ho zazrela, „vy ste na mňa naozaj počkali!“
Stroho sa uklonil. Uvažoval, čím to je, že taká nemožná osoba vyzerá nielen krásne, ale doslova prekypuje životom. Zvrtla sa a strčila hlavu do kuchyne.
„Tak ja už idem,“ zakričala. „Ďakujem za vodu a mydlo, pani Mitchellová. Ste zlatá.“
Zhovára sa so slúžkou?
Jej sestra vyšla von a dámy sa objali. Nato pribehli deti a po jednom ich vyobjímala, hoci starší chlapec jej najprv podal ruku. So smiechom ju potriasla. Potom podala ruku farárovi a pobozkala ho na líce. A hneď sa všetci rozbehli do prednej záhrady, aby jej zakývali. Hostinec bol odtiaľ dve minúty cesty.
„Nechápem, ako sa mi vždy podarí dostať do takých hrozných situácií,“ spustila pani Derricková a chytila ho pod pazuchu. „Ale večne sa mi to stáva. Hermione sa po svadbe usilovala urobiť zo mňa dokonalú dámu, no bola zo mňa zúfalá. Oscar bol presvedčený, že mu to robím úmyselne, aby som ho uviedla do rozpakov. Ale vždy som v tom bola nevinne.“
 Wulfric jej slová nekomentoval.
„Pravda,“ pokračovala, „keby som bola počkala, zrejme by bol Ronalda šiel zachrániť Anthony. Nemyslíte?“
„Skutočne si to myslím, madam,“ odvetil stroho.
Nato sa zasmiala. „No, aspoň na mňa Melanini hostia tak rýchlo nezabudnú.“
„To veru nie, madam,“ súhlasil.
Vtedy vstúpili do hostinca a Christine čoskoro obkolesila skupinka, v ktorej bol Justin Magnus, jeho mladšia sestra a mladí Culverovci. Všetci ju vyhlasovali za hrdinku, aj keď trochu komickú. A všetci sa schuti smiali. A ona s nimi. Wulfric musel uznať, že to berie naozaj športovo.
Ale nie, uzavrel, keď sa nekonečné predpoludnie skončilo, pani Derricková sa jednoducho nevie správať. A ak jej možno veriť - už dokázala, že hovorí pravdu -, dnešná pohroma pre ňu nebola nič nezvyčajné.
Wulfric sa rozhodol, že do konca pobytu sa radšej bude mať pred ňou na pozore.
A kým ostatné dámy sa mu zdali všetky rovnaké, na pani Derrickovú myslel až priveľmi často. Mala pekné oči a krásnu, veselú tvár - aj keď ju trochu špatilo opálenie a pehy -, doslova očarujúcu, keď sa pani Derricková smiala alebo keď robila niečo namáhavé. Okrem toho mala útle členky, štíhle nohy a peknú, urastenú postavu.
A nebol jediný, kto si to všimol. Čoskoro si ju obľúbila väčšina pánov. Ťažko by sa vysvetľovalo, v čom spočívalo jej čaro - nebola elegantná, nemala vyberané spôsoby a nebola ani mladá.
Ale mala v sebe iskru, zmysel pre humor, život a... ... bola fyzicky príťažlivá.
Okrem toho, ak správne pochopil, bola chudobná ako kostolná myš. Nenápadne sa na to spýtal Mowburyho a ten mu povedal, že jej manžel v posledných rokoch života prehajdákal majetok v hazardných hrách. A keď umrel po nešťastnej nehode na poľovačke na bratovom majetku, vdova zostala celkom bez peňazí. Elrick sa očividne postaral o bratove dlhy, ale o švagrinú sa nepostaral. A jej druhé najlepšie šaty - ktoré sa už nedali opraviť - mali iba tri roky. A v skrini mala iba zopár náhradných.
Wulfrica ani trochu nepotešilo, že ho priťahuje žena bez jedinej vlastnosti, aké na ženách obdivoval. Znepokojilo ho, keď sa pristihol, že uvažuje, aká by bola v posteli. Nemal sklony hľadieť na dámy - a vôbec na ženy - s lascívnymi úmyslami.
Ale pani Derricková ho priťahovala.
Uvažoval, aké by to s ňou bolo...

Christine sa v ten deň po pohrome na cintoríne vrátila do Schofieldu peši s Justinom.
„Museli ste v hostinci čakať veľmi dlho,“ povedala. „Ale som vám za to nesmierne vďačná, Justin. To bol váš nápad? Keby ste na mňa neboli počkali, musela by som ísť peši s vojvodom z Bewcastlu.“
„Myslel som, že naňho budete hľadieť ako na rytiera v žiarivej zbroji,“ odvetil s pobaveným úškrnom.
„V živote som sa tak nehanbila,“ zverila sa mu. „Keby bol radšej zostal v dome a nebol svedkom tej katastrofy, nebolo by to až také zlé. Ani raz sa neusmial, Justin, a neutrúsil ani jedno súcitné slovo. Neprekáža mi, ak sa mi za podobných okolností smejú - aj ja by som sa smiala, keby sa to stalo niekomu inému, a ani teraz som sa neubránila smiechu. Ale aj keď sa zachoval ako pravý džentlmen a som mu nesmierne vďačná za to, ako rýchlo zasiahol, tváril sa podráždene a cítila som sa pri ňom ako šesťročná školáčka. Škoda, že som sa naozaj nezmenšila, aspoň by som sa mohla zahaliť do tých franforcov a dôstojne odísť na faru sama.“
„Keby ste sa boli videli, Chrissie!“ potláčal smiech.
„Ďakujem, viem si to živo predstaviť,“ znova sa rozosmiala.
Bože, uvažovala, keď tak stál tesne pri nej a chmúrne jej hľadel do očí, kým si zakrývala polonahé telo pred vyvalenými očami Melaniných hostí, doslova horela od túžby, aj keď sa jej našťastie podarilo zamaskovať svoju reakciu rozpakmi a prikrývaním tela. Cítila vôňu jeho pižmovej, bezpochyby drahej kolínskej. A telo mal horúce ako kováčska vyhňa.
Ešte šťastie, že Justin si nevšimol jej pocity. Niektoré veci treba tajiť aj pred najbližšími priateľmi. Nebolo by múdre - a rozhodne nie obdivuhodné -, keby žena dychtila po mužovi, ktorý sa jej bytostne nepáči.
Keď sa vrátili do domu, najradšej by sa bola na chvíľu utiahla do svojej izbičky. Najradšej by sa tam prepadla pod zem, keby jej dožičili také potešenie. Ale mladé dámy, ktoré boli na prechádzke a boli svedkami jej poníženia, ju neboli ochotné prepustiť tak ľahko.
„Ani za nič by som sa tak neznemožnila pred celým svetom,“ povedala lady Sarah opovržlivo, keď zavolala Christine aj ostatné dámy do žltého salónu.
„A ak si myslíte, že ste teraz vyhrali, pani Derricková,“ ozvala sa Miriam Dunstan-Luttová nenávistne, „tak si dovolím nesúhlasiť. Od nášho príchodu do hostinca a vášho príchodu s vojvodom z Bewcastlu uplynulo iba päťdesiat minút - pozorovala som hodiny nad dverami. Okrem toho ste väčšinu času boli s farárom, jeho ženou a deťmi, a nie sama s vojvodom.“
Znova tá prekliata stávka!
„Som rada, že vám dnes nemusím dať sľúbenú odmenu, Christine,“ oznámila sucho Audrey. „Nikto mi ešte nedal ani guineu.“
„Ale mali by sme cítiť s pani Derrickovou,“ ozvala sa Harriet Kingová vôbec nie súcitným tónom. „Farárova žena tie šaty asi vytiahla z handier.“
„Tá záplata pri leme je prišitá celkom zručne, Harriet,“ poznamenala lady Sarah sladko, „takmer ju nevidieť.“
„Treba uznať,“ zapojila sa Rowena Siddingsová, „že ten pohľad na vás na cintoríne stál za to. V živote som sa tak nenasmiala! Keby ste sa videli, ako ste sa tvárili, keď ste dopadli na zem, pani Derricková!“ Znova vybuchla do smiechu a všetky ostatné dámy - okrem slečny Kingovej a lady Sarah - sa k nej pripojili.
 Christine nevedela, čo na to povedať. Rozhodne sa nemienila s niekým škriepiť, a tak sa smiala spolu s nimi. Po chvíli na dámy zapôsobilo, že sa smeje sama na sebe.
Rozhovor sa zvrtol na to, ako vyhrať stávku.
A vtedy sa o incidente dozvedeli aj staršie dámy, ktoré neboli na prechádzke - samozrejme, bol by to zázrak, keby sa to k nim nedonieslo. Lady Mowburyová to vyriešila jednoducho. Pozvala Christine, aby si k nej pred večerou prisadla, a požiadala ju, aby jej sama povedala, ako sa to stalo. Christine všetko čo najväčšmi prikrášlila.
Lady Chisholmová aj pani Ringová sa Christine vyhýbali, akoby sa obávali, že by ich mohla nakaziť a aj ony zrazu začnú skákať zo stromov a nechávať za sebou zdrapy šiat.
Keď lady Mowburyová konečne upriamila pozornosť na niekoho iného, Hermione si prisadla ku Christine a Basil sa postavil pred ňu. Po prvý raz od príchodu do Schofieldu ju vyhľadali a prihovorili sa jej.
„Predpokladám,“ začala Hermione trpkým hlasom, „že sme si robili priveľké ilúzie, ak sme očakávali, že sa vydržíte správať dva týždne slušne, Christine.“
„A to sa ešte neskončil ani prvý týždeň,“ podotkol Basil sucho.
„Vari nemáte úctu k pamiatke môjho švagra?“ spýtala sa Hermione trasúcim sa hlasom. „Alebo voči nám?“
„A museli ste donútiť práve Bewcastla, aby vám pribehol na pomoc,“ dodal Basil. „Ani vlastne nechápem, prečo som bol prekvapený, keď som sa dopočul o tej príhode.“
„Čo si len musí o nás myslieť!“ Hermione zdvihla k perám vreckovku a vyzerala úprimne nešťastne.
„Povedala by som,“ odvetila Christine a cítila, ako jej horia líca, „že si o vás myslí presne to čo včera a predvčerom. A ja som zrejme klesla v jeho očiach ešte nižšie. Ale keďže som bezpochyby už od samého začiatku bola dosť nízko, neklesla som veľmi hlboko. Rozhodne ma to nebude mátať v snoch.“
Bolo čudné, že také niečo povedala, lebo v skutočnosti bola nesmierne nešťastná. Ale aj keď to naozaj bola nepríjemná nehoda, nestratí preto chuť do jedla. Niečo iné však bolo vytrvalé nepriateľstvo jej švagra a švagrinej. Kedysi k nej boli milí. Mali ju radi. Hermione si ju dokonca obľúbila. Veľmi sa usilovala zapasovať ju do ich sveta a v prvých rokoch sa jej to aj darilo. Christine sa usilovala byť Oscarovi dobrou manželkou - milovala ho. Ale potom sa všetko pobabralo a teraz z nich boli jej zatrpknutí nepriatelia. Po Oscarovej smrti ju odmietli počúvať. Alebo vlastne počúvali, ale neverili jej.
„Predpokladám,“ ozvala sa znova Hermione, „že ste s vojvodom z Bewcastlu flirtovali, Christine. Vôbec by nás to neprekvapilo. Flirtujete s každým mužom.“
Christine vyskočila na nohy a bez slova odišla. Znova stará pesnička! A teraz ju to obvinenie bolelo rovnako ako pred rokmi. Prečo sa iné dámy môžu s pánmi rozprávať, smiať a tancovať, a pritom všetci obdivujú ich spoločenské úspechy, no iba o nej tvrdia, že flirtuje? Veď ani nevedela, ako sa flirtuje - ak to len nerobila neúmyselne. A ani by jej na um nezišlo flirtovať počas manželstva, aj keby vedela, ako sa flirtuje. Vydala sa z lásky. A keby aj nie, bola pevne presvedčená, že musí byť manželovi absolútne verná. A nenapadlo by jej flirtovať ani teraz, keď je voľná. Prečo by mala? Keby sa chcela vydať, mala zopár známych, ktorí o ňu prejavili záujem. Ale ona sa nechcela znova vydať.
Ako si mohol niekto - dokonca aj Hermione - myslieť, že by flirtovala s takým mužom, ako je vojvoda z Bewcastlu?
Ale prv ako stihla vybehnúť zo salónu a vyhnúť sa hosťom pri večeri, Melanie ju chytila pod pazuchu a srdečne sa na ňu usmiala.
„Viem, Christine,“ povedala, „že ak treba zabaviť dieťa, musíte ho zabaviť, a ak treba niekoho zachrániť, musíte sa na to podujať osobne, aj keď treba vyliezť na strom. Keď som sa dopočula, čo sa stalo, obchádzala ma migréna. Ale keď nám Justin rozprával tú príhodu, Bertie sa len schuti smial. Dokonca aj Hectorovi sa to zdalo zábavné. A tak som sa k nim pridala. A potom som nemohla prestať. Iba Hermione a Basil to nebrali s humorom, aj keď Justin nás ubezpečil, že ste tak konali len preto, lebo máte dobré srdce, a vôbec ste sa nepokúšali upútať na seba pozornosť, tobôž nie Bewcastlovu. Škoda, že som to nevidela!“
„Ak chcete, odplazím sa domov a zostanem tam celé tie dva týždne,“ ponúkla sa Christine. „Hlboko sa vám ospravedlňujem, Melanie.“
Melanie jej len stisla rameno a povedala, aby netárala hlúposti.
„Drahá Christine,“ vzdychla si, „musíte sa uvoľniť a zabaviť sa. Preto som vás sem pozvala - aby ste aspoň dva týždne neboli zavalená prácou. Je mrzuté, že vám musel priskočiť na pomoc vojvoda z Bewcastlu, ale nesmieme si z toho robiť ťažkú hlavu. Do večera na vás zabudne a do konca pobytu sa vám už neprihovorí.“
„To by ma dosť potešilo,“ odvetila Christine.
„Ale množstvo pánov ste doslova očarili, ako vždy, vrátane grófa.“
„Grófa Kitredgea?“ spýtala sa Christine ohromene.
„Koho iného?“ Melanie ju potľapkala po ruke. „Jeho deti sú už dospelé a teraz si hľadá novú manželku. Dovolím si tvrdiť, že keby ste chceli, mohli by ste uzavrieť ďalšie skvelé manželstvo. Len mi sľúbte, že do konca pobytu už nebudete loziť po stromoch.“
Ďalšie skvelé manželstvo. Už pri tom pomyslení Christine striaslo.
Ale zdalo sa, že Melanie má v jednom pravdu. V ďalších dňoch sa vojvoda z Bewcastlu vyhýbal akémukoľvek stretnutiu s ňou. Hoci, niežeby sa mu veľmi plietla do cesty. Už len predstava, že on alebo iní členovia spoločnosti si myslia, že s ním flirtovala...
Kedykoľvek naňho pozrela - a na svoju zlosť zistila, že nevydrží nepozerať sa naňho, keď boli v tej istej miestnosti -, tváril sa povýšene a chladno. A vždy keď sa im stretli pohľady - čo sa stávalo dosť často -, nadvihol obočie a schytil lorňon, akoby sa chcel presvedčiť, že taká nízka smrteľníčka si dovolila naňho uprieť zrak.
Christine ten lorňon nenávidela. Zabávala sa predstavami, čo by s ním urobila, keby mohla. Raz si predstavila, že by mu ho strčila do úst a pozorovala by, ako mu postupuje dolu hrdlom. V tej chvíli práve sedela v kúte v salóne a usilovala sa znova vžiť do úlohy satirickej pozorovateľky, keď jej predstava dosiahla vrchol. Zrazu zistila, že ju vojvoda s lorňonom v ruke pozoruje.
Musela si priznať, že ju naozaj priťahuje...
Zmocnila sa jej zvedavosť, aké by to s ním bolo v posteli.
Tá predstava ju naplnila hrôzou. Ale v tej časti tela, ktorú nedokázala ovládnuť mysľou, napríklad v lone, pocítila záchvevy bezhraničnej túžby.
Nemala rada vojvodu z Becastlu. Dokonca ho nenávidela za to, čo predstavoval. Dokonca sa ho i trochu, iba trochu, bála, hoci ani keby ju naťahovali na škripci, nikdy by sa s tým nijakému smrteľníkovi nepriznala.
A predsa uvažovala, aké by to s ním bolo v posteli! A niekedy zašla v predstavách aj trochu ďalej.
Občas sa jej zdalo, že by mala zájsť k lekárovi, či je duševne zdravá.

WULFRICOVI NETRVALO DLHO, kým si uvedomil, že mladé dámy medzi sebou súperia o jeho pozornosť. Nepatril medzi mužov, ktorí upútavali pozornosť mladých dám, aj keď bol jeden z najžiaducejších slobodných mužov v Anglicku. A predsa sa okolo neho večne krútili a využívali všelijaké zámienky, aby ho odlákali od spoločnosti.
Vôbec ho to nepobavilo.
Odolával tak, že sa v dámskej spoločnosti správal čo najmrazivejšie a vyhľadával iba pánov a staršie dámy. Keďže teraz z tohto domu nemohol odísť, rozhodol sa, že si z pobytu vezme ponaučenie. V posledných dňoch spoločenskej sezóny naňho doľahol pocit osamelosti a sebaľútosti, a toto bol dôsledok. Viac nedopustí, aby sa to zopakovalo...
Vždy bol v každom smere sám - vlastne od dvanástich rokov, keď ho odlúčili od bratov a sestier a zverili do opatery dvoch tútorov, pričom naňho dohliadal aj otec. Ten vedel, že sa blíži jeho koniec, a chcel, aby jeho syn a dedič bol primerane pripravený prevziať po ňom opraty. A keď otec umrel a on sa v sedemnástich rokoch stal vojvodom z Bewcastlu, zostal už celkom osamelý. A ešte osamelejší bol, keď ho Marianne Bonnerová mimoriadne ponižujúco odmietla. A keď sa jeho bratia oženili a sestry vydali. A znova bol osamelý, keď vo februári umrela Rose.
Samota neznamenala to isté čo osamelosť. Nevzbudzovala sebaľútosť. A nevyvolávala túžbu ísť na každú zábavu, ktorá sa naskytla. Byť v spoločnosti bolo často oveľa neznesiteľnejšie ako byť osamelý.
Ešte väčšmi bol podráždený po dlhej jazde na koni, lebo ho pod smiešnymi zámienkami dva razy odlákali od skupiny. Najprv slečna Ringová a potom slečna Dunstan-Luttová. Boli by beznádejne zablúdili na kľukatých vidieckych cestičkách, keby nemal dobrý orientačný zmysel a silný pud sebazáchovy.
Vari ho chcú vlákať do manželského chomúta?
Už tá predstava bola absurdná. Aj keď nebol až taký starý, že by mohol byť ich otcom, teraz sa tak cítil.
Keď sa vrátili, nenasledoval ostatných do domu, ale unikol cez ružovú záhradu na odľahlú trávnatú cestičku. Malebnú, po oboch stranách lemovanú kamenným múrikom vysokým po kolená, za ktorým rástli dlhé rady štedreca. Vetvy sa mu nad hlavou spájali do oblúka. Pôsobilo to ako prírodná gotická katedrála.
Ale vysvitlo, že tu nie je sám. Na múriku sedela pani Derricková a podľa všetkého čítala list.
Nezbadala ho. Mohol pokojne vycúvať cez ružovú záhradu a ísť sa prejsť niekam inam. Bolo to trochu iné ako stretnutie pri jazere, keď doňho vrazila. Možno mala nešťastný sklon správať sa nevhodne, ale aspoň nebola pochabá a nechichotala sa pred ním ani neflirtovala.
Keď prešiel pár krokov smerom k nej, zdvihla pohľad a zbadala ho.
„Ach,“ vzdychla.
Znova mala na hlave slamený čepiec s ovisnutou strieškou. Celý týždeň ju nevidel v inom čepci. Nemala na ňom nijakú ozdobu, iba stužky, ktorými sa uväzoval pod bradou. Ale neuveriteľne jej pristal. Tentoraz mala oblečené zeleno-biele pásikavé popelínové šaty s krátkymi rukávmi a so štvorcovým výstrihom lemovaným čipkou. Videl ju v nich už aj predtým - na rozdiel od iných dám, ktoré sa prezliekli aj niekoľko ráz za deň a zriedka si obliekli tie isté šaty dva razy. Tieto šaty neboli nové, ani to nebol posledný výkrik módy. Uvažoval, či sú jej najlepšie, alebo druhé najlepšie.
Vyzerala pozoruhodne krásne.
„Nebudem vás rušiť, pani Derricková.“ Uklonil sa s rukami za chrbtom. „Teda, ibaže by ste sa chceli so mnou prejsť.“
Najprv sa zatvárila ohromene. Teraz naňho upierala pohľad, ktorý ho fascinoval, ale aj dráždil. Ako sa môže usmievať - či dokonca smiať -, a pritom nepohnúť ani brvou?
„Práve ste sa vrátili z jazdy na koni?“ spýtala sa. „A teraz ste sa pokúšali uniknúť pred ľuďmi? A ja som vám narušila samotu ako už raz predtým? Ibaže tentoraz som tu bola skôr ako vy.“
Aspoňže nepatrí medzi mladé dámy, čo sa mu stále vrhajú do cesty a usilujú sa vyhrať nejakú súťaž, ktorú medzi sebou zosnovali.
„Prejdete sa so mnou?“ spýtal sa.
Chvíľu si už myslel, že odmietne, a to ho tešilo. Dofrasa, načo by mu bola spoločnosť ženy, ktorú podľa neho vôbec nemali pozvať na túto zábavu? Ale potom pozrela na list, poskladala ho a vložila si ho do bočného vrecka šiat. Nato vstala.
„Áno,“ odvetila.
Vzápätí ho aj to potešilo.
Už celú večnosť mu krv nerozbúrila nijaká žena. Rose zomrela pred polrokom a samého ho prekvapovalo, ako za ňou žiali. Vždy si myslel, že ich vzťah je skôr obchodný ako osobný.
Christine Derricková bezpochyby - a celkom nevysvetliteľne - v ňom búrila krv. Okamžite si väčšmi uvedomoval listnaté vetvy nad hlavou, belasú oblohu, slnko vrhajúce tienisté vzory na trávnatú cestičku pred nimi, horúčavu letného dňa, vánok na tvári, omamnú vôňu trávy a lístia. Okolo nich znel štebot vtákov, hoci nijakého vtáka nevidel.
Vykročila zarovno s ním. Strieška čepca ju spredu tienila, takže jej do tváre nevidel. Spomenul si, že na prechádzke pri jazere nemala čepiec.
„Jazdilo sa vám príjemne?“ spýtala sa. „Predpokladám, že ste sa narodili v sedle.“
„To by bolo pre moju matku dosť nepohodlné,“ poznamenal, a keď sa k nemu obrátila so šibalským úsmevom, konečne jej zazrel tvár. „Ale ďakujem za opýtanie, jazdilo sa mi dobre.“
V skutočnosti nikdy nechápal zmysel toho, že niekto môže jazdiť na koni iba pre potešenie, hoci jeho bratia a sestry tak často jazdili - ak sa to dalo nazvať jazda. Oni totiž uháňali ozlomkrky a preskakovali prekážky, ktoré sa im postavili do cesty.
„Ste na rade,“ povedala Christine po chvíli. „Prosím?“ začudoval sa.
„Položila som vám otázku,“ odvetila, „a vy ste na ňu odpovedali. Mohli ste chvíľu opisovať jazdu a podnetné rozhovory, ktoré ste viedli cestou. Ale vy ste sa rozhodli odpovedať stručne a neposkytli ste nijaké informácie. Teraz je rad na vás, aby ste sa pokúsili nadviazať rozhovor.“
Znova sa mu vysmievala. Nikdy sa mu nikto nevysmieval! Fascinovalo ho, že má toľko odvahy.
„Bol to príjemný list?“ spýtal sa.
Nahlas sa zasmiala. Veselo, úprimne sa pobavila.
 „Touché!“ zvolala. „Od mojej sestry Eleanor. Napísala mi, hoci je len tri kilometre odtiaľto v Hyacintovom domčeku. Rada píše listy. A vždy sú veľmi zábavné. Dva dni po tom, čo som sem prišla, učila v škole zemepis a čuduje sa, ako môžem tie deti niečo naučiť! Majú toľko otázok na všetky možné témy, iba nie k tomu, čo sa učí na hodine. Samozrejme, je to len trik. Deti sú veľmi múdre a rady využijú neznalosť novej učiteľky. Keď sa vrátim, poriadne ich vyhreším, ale, samozrejme, budú sa tváriť ako neviniatka a ja sa nakoniec rozosmejem. A nato sa rozosmejú aj ony a chuderu Eleanor nikdy nepomstím.“
„Vy učíte v škole.“ Bola to poznámka, nie otázka, ale znova obrátila hlavu a pozrela naňho.
„Vypomáham,“ odvetila. „Koniec koncov, musím niečo robiť. Ženy musia robiť, ak nechcú umrieť od nudy.“
„Rád by som vedel,“ nadhodil, „prečo ste po smrti manžela nezostali pri Elrickovi a jeho manželke. Boli by ste stále v prostredí, na ktoré ste si už zrejme zvykli a ktoré by vám ponúklo viac možností na zábavu, ako môžete očakávať tu.“ A mohla by si za posledné roky dovoliť aj zopár nových šiat.
„To je pravda,“ pripustila, ale nerozoberala to.
Nebolo to po prvý raz, čo sa usilovala vyhnúť rozprávaniu o manželstve a čomkoľvek s ním spojenom. A všimol si, že Elrickovci od nej zachovávajú odstup a ona od nich takisto. Možno ju nemajú radi. Pravdepodobne nesúhlasili s Derrickovým sobášom a neprijali ju celkom do rodiny. Ani by ho to neprekvapilo.
„Mohla som vám povedať viac o tom liste,“ pokračovala po chvíli, „ale nesmiem byť v rozhovore dominantná. Chodievate v lete z jednej zábavy na druhú? Viem, že smotánka to robieva. S Oscarom sme tak trávievali letá.“
„Toto je prvá zábava, ktorú som navštívil po dlhých rokoch,“ odvetil. „Zvyčajne trávim leto v Lindsey Hall. Niekedy cestujem po krajine a kontrolujem majetky.“
„Musí byť zvláštne, keď je človek bohatý,“ zamyslela sa. Nadvihol obočie nad tou hrubou poznámkou. Vychované dámy nehovoria o peniazoch. Ale bolo by zvláštne, keby nebol bohatý. Ona je očividne chudobná. Musí to byť nepríjemné, keď je človek chudobný. Zrejme je to otázka uhla pohľadu.
„Dúfam, pani Derricková,“ odvetil, „že to nebola otázka.“
„Nie,“ uškrnula sa. „Ospravedlňujem sa. Nebolo to veľmi spôsobné, však? Nie je toto čarovná cestička? Celý park je krásny. Keď som bola vydatá, raz som sa spýtala Bertieho, prečo nesprístupní park verejnosti, aby sa tu mohli prechádzať všetci ľudia z dediny, aspoň miestni. Len vybuchol do smiechu ako vždy a potom na mňa pozrel, akoby si myslel, že som povedala vtip, na ktorý netreba odpovedať. Je pri Lindsey Hall veľký park? A na iných vašich majetkoch?“
„Áno,“ prikývol. „Väčšina z nich má parky.“
„A dovolíte verejnosti, aby do nich chodili?“
„Vy pustíte verejnosť do svojej záhrady, pani Derricková?“ odpovedal otázkou.
Znova naňho pozrela. „To je rozdiel,“ odvetila.
„Skutočne?“ Takýto postoj ho dráždil. „Medzi vaším a mojím domovom nie je podstatný rozdiel.“
„Iba vo veľkosti,“ poznamenala.
„Áno,“ súhlasil.
Nemal rád ľudí, ktorí ho nútili, aby sa bránil.
„Zrejme sa musíme dohodnúť, že sa nezhodujeme v názoroch, vaša milosť,“ vyhlásila. „Ináč sa tu pobijeme a to by pre mňa nemuselo dopadnúť dobre. Znova je to problém veľkosti.“
Opäť sa mu vysmievala - a možno aj sebe. Ale aspoň nepatrí medzi ľudí, ktorí až urážlivo presviedčajú iných o svojej pravde, najmä ak ide o aristokratické privilégiá a nespravodlivosť voči chudobným. V skutočnosti do každého jeho domu mohol vstúpiť pocestný, ktorý požiadal gazdinú o dovolenie. Medzi statkármi to bolo bežné.
Na jej postave sa mihali tiene. Znova si všimol, že je pekne urastená. Je to telo zrelej ženy, nie štíhleho dievčaťa. Usiloval sa ujasniť si, čo ho na nej tak priťahuje. Poznal veľa krajších a elegantnejších žien - vrátane niekoľkých pozvaných v Schofield Parku. Pre tú opálenú pleť a pehy ju nemohol ani označiť za krásavicu. Vlasy mala krátke a často strapaté. Ale mala v sebe energiu a vitalitu, a to si všimol hneď na začiatku. Vyžarovala z nej radosť! Keď ožila, akoby sa rozžiarila znútra - a stávalo sa to často. Zdalo sa, že má rada ľudí, a ľudia jej lásku opätovali.
Nečakal však, že ho bude priťahovať taká žena. Myslel si, že dáva prednosť skôr pokojnej kultivovanosti.
„Vy ste nemali záujem zajazdiť si?“ spýtal sa.
Žiarivo sa naňho usmiala. „Mali by ste byť rád, že som nešla,“ povedala. „Viem sa vyštverať na konský chrbát a zostať sedieť. Aspoň zatiaľ som z neho nespadla. Ale nech sedím na akomkoľvek koni, aj na tom najkrotkejšom, vždy nad ním stratím kontrolu a zrazu len kľučkujem zboka-nabok a idem všetkými možnými smermi, len nie tým, ktorým ide spoločnosť.“
Wulfric na to nič nepovedal. Všetky pravé dámy boli zdatné jazdkyne. Väčšina z nich dokonca jazdila pôvabne a elegantne. Skutočne bol rád, že pani Derricková sa rozhodla popoludní venovať čítaniu listu.
„Raz som si bola zajazdiť v Hyde Parku s Oscarom, Hermione a Basilom,“ začala. „Našťastie iba raz. Klusali sme po úzkej cestičke, keď sa z opačnej strany priblížila veľká skupina jazdcov. Oscar aj ostatní odbočili na trávu, aby ich nechali prejsť, ale môj kôň sa postavil bokom, zablokoval cestu a nechcel sa pohnúť z miesta. Stál tam ako socha. Moji spoločníci sa skupine jazdcov ospravedlňovali, ale ja som sa iba smiala. Pripadalo mi to nesmierne smiešne. Basil mi neskôr vysvetlil, že všetci tí jazdci boli významní vládni úradníci, ba bol medzi nimi aj ruský veľvyslanec. Vzali to však športovo. Veľvyslanec mi dokonca na druhý deň poslal kvety. Ale Oscar ma už nikdy viac nepozval jazdiť na koni, keď sme boli v Londýne.“
Wulfric si vedel veľmi dobre predstaviť, v akých rozpakoch bola jej spoločnosť. A ona sa smiala? Najzvláštnejšie na tom bolo, že pri pomyslení, ako bezmocne sedí na nehybnom koni a veselo sa smeje, sa aj jemu chcelo smiať. Mal by cítiť pohŕdanie. Mal by zotrvať vo svojom názore, že tá žena sa nevie správať! Namiesto toho by bol najradšej zaklonil hlavu a schuti sa zasmial...
Neurobil to. Zamračil sa a vykročil ďalej.
Po chvíli si uvedomil, že sa blížia na koniec cestičky. Posledné minúty prešli bez slova. Nebolo to nepríjemné - aspoň jemu -, ale zrazu medzi nimi zavládlo akési napätie, uvedomovali si jeden druhého.
Je možné, že on ju priťahuje rovnako ako ona jeho? Rozhodne sa ho nijako mimoriadne neusilovala zvábiť. Neflirtovala. Nekoketovala.
Priťahuje ju?
Bol presvedčený, že ženám sa vo všeobecnosti nezdá príťažlivý. Možno ich priťahuje titul a bohatstvo, ale nie on sám. A možno bola iba v rozpakoch z toho ticha.
„Pôjdeme ďalej?“ ukázal na kamenné schody na konci cestičky. „Alebo sa chcete radšej vrátiť do domu? Zrejme hrozí, že zameškáme čaj.“
„Na zábave sa vždy až priveľa pije a je,“ odvetila. „Hore je nádherné bludisko. Videli ste ho už?“
Nevidel. Nevedel si predstaviť, že by sa mu bludisko zdalo zábavné, ale ešte sa nechcel vrátiť. Túžil stráviť ešte chvíľu v aure jej svetla, veselosti a smiechu. Túžil stráviť viac času s ňou.
Na vrchu schodov uvidel široký trávnik porastený stromami. Ťahal sa doďaleka. Ale kúsok odtiaľ bolo bludisko, o ktorom hovorila, dva metre vysoké živé ploty boli starostlivo pristrihnuté, vyzerali ako zelené hradby.
„Budem vás čakať v strede,“ povedala, keď sa k nemu blížili, a pozrela naňho iskriacimi očami. Neobrátila len hlavu, ale celé telo, a pomaly drobčila dozadu.
„Skutočne?“ Nadvihol obočie a zastal. „Ale vy zrejme poznáte cestu, pani Derricková.“
 „Kedysi som ju poznala,“ pripustila. „Ale už som tu nebola celé roky. Musíte pomaly rátať do desať, prv ako sa za mnou pustíte, a ja budem rátať do desať, keď sa dostanem do stredu. Ak narátam viac ako do desať, vyhrala som.“
Nedala mu šancu, aby odmietol zapojiť sa do hry. Rýchlo vykročila k úzkemu otvoru vo vonkajšom múre bludiska, zabočila doprava a stratila sa mu z dohľadu.
Chvíľu neprítomne hľadel na živý plot. Čakala od neho, že sa bude hrať v bludisku? A urobí to? Ale nemal veľmi na výber, aby nemusela v strede rátať do tisíc.
Raz... dva... tri...
Bol by odmietol?
Štyri... päť... šesť... sedem...
Nikdy nehrával takéto hry.
Osem... deväť...
Nikdy nehrával nijaké hry.
Desať!
Zachmúrene vykročil do bludiska. Zistil, že živé ploty sú úhľadne pristrihnuté. Okrem toho boli dosť vysoké a husté, aby nebolo vidieť do stredu. Odhadoval, že sa tam dá beznádejne stratiť a blúdiť dosť dlho. Za jedným rohom sa mu zazdalo, že zazrel jej pásikavé šaty, ale namiesto toho sa mu pred očami mihol biely motýľ a preletel ponad kríky doľava. Za ďalším rohom ju skutočne zbadal, ale so smiechom mu zmizla z dohľadu, a keď sa dostal k medzere, ktorou zmizla, nedalo sa zistiť, ktorým smerom sa pustila.
Wulfric si uvedomil, že uprostred bludiska sa cíti odlúčený od sveta, akoby ho nechal za sebou a neexistovalo nič iné, iba stromy, tráva, motýle, obloha - a žena, ktorú hľadal.
Zopár ráz odbočil nesprávne, ale nakoniec pochopil stavbu bludiska. Vždy keď sa bolo treba rozhodnúť, ktorou cestičkou sa vybrať, človek musel odbočiť raz doľava a raz doprava. Potom mu už netrvalo dlho, kým sa dostal do cieľa. Hoci cestou ju nedobehol...
„Pätnásť,“ oznámila nahlas, keď vstúpil na čistinku uprostred bludiska asi desať minút po tom, čo doň vkročil.
 V strede čistinky stála kamenná socha akejsi gréckej bohyne a pri nej lavička z tepaného železa. Pani Derricková sa opierala o sochu ako živá bohyňa alebo nymfa, celá zružovená, oči jej víťazoslávne žiarili. Vykročil k nej.
„Ak chcete, môžeme si sadnúť a oddýchnuť si,“ navrhla. „Ale výhľad odtiaľto nie je ktovieaký.“
„To naozaj nie,“ súhlasil, keď sa poobzeral dookola. „Nemali sme sa dohodnúť na odmene pre víťaza? O ničom takom ste sa nezmienili.“
„Ach, mne stačí dobrý pocit z víťazstva,“ odvetila.
Stáli pol metra od seba a zdalo sa, akoby si nemali čo povedať ani kam pozrieť, iba na seba. Wulfric teraz ešte väčšmi cítil odlúčenosť od sveta. Kdesi bzučala včela.
Pani Derrickovej ešte väčšmi zružoveli líca a zahryzla si do spodnej pery.
Chytil jej ruku do oboch dlaní. Bola teplá a hladká.
„Jednoducho priznávam porážku,“ povedal a zdvihol jej ruku k perám.
Z neznámych dôvodov mu srdce v hrudi búšilo tak silno, až sa mu mierne zakrútila hlava. Ruka sa jej zachvela v jeho dlaniach. Držal ju pri perách oveľa dlhšie, ako bolo potrebné.
Ale bolo potrebné držať ju čo len sekundu? Bolo to múdre?
Keď zdvihol hlavu, videl, že naňho hľadí s rozšírenými očami a pootvorenými perami. Znova voňala slnkom a ženskosťou.
Naklonil sa k nej a priložil pery k jej ústam.
A uvedomil si, ako sa ho zmocňuje pocit dôvernosti a túžby.
Pery mala hrejivé, jemné a vábivé. Dotýkal sa ich jazykom, vnikol hlbšie, vdychoval jej teplo, opájal zmysly jej podstatou. Stále držal medzi nimi jej ruku a mal pocit, akoby sa roztápala ľadová škrupina, v ktorej boli jeho city vždy bezpečne uväznené.
Nevedel, či si vyslobodila ruku, alebo jej ju pustil. Ale nech to bolo akokoľvek, zrazu mu len ovinula ramená okolo krku, on jej ovinul rameno okolo pása a druhé okolo pliec a pevne sa objali. Jej teplé, nežné, urastené telo sa vinulo k nemu.
Väčšmi jej pootvoril ústa a vkĺzol do nich jazykom. Dotkla sa ho svojím a vsala ho hlbšie.
Bolo to dlhé, vášnivé objatie. Wulfric nevedel, ako dlho trvalo a čo ho ukončilo. Ale nakoniec zdvihol hlavu, uvoľnil ju zo zovretia a odstúpil o krok dozadu.
Jej oči, veľké a belasé ako obloha, hľadeli do jeho očí tak otvorene a hlboko, až si pomyslel, že by sa v nich mohol stratiť. Pery mala ružové, vlhké, čerstvo vybozkávané. Ak si niekedy myslel, že to nie je tá najkrajšia žena na svete, musel byť slepý.
„Ospravedlňujem sa,“ povedal a ruky si založil za chrbtom.
„Prepáčte, madam.“
Naďalej naňho uprene hľadela.
„Nechápem prečo,“ odvetila ticho. „Nepovedala som predsa nie. Hoci predpokladám, že som mala. A rozhodne som vás nemala ťahať do tohto bludiska. Nie vždy si vopred rozmyslím, čo poviem. Vlastne som tým dosť známa - dá sa povedať, až veľmi známa. Vrátime sa do domu, či nezostalo ešte trochu čaju?“ Zdalo sa, že už sa spamätala. Žiarivo - až priveľmi žiarivo - sa naňho usmiala.
„Ako dlho je to, čo zomrel Derrick?“ spýtal sa.
„Oscar?“ Úsmev jej zmizol z tváre. „Dva roky.“
„Museli ste byť tie dva roky osamelá,“ poznamenal, „a nešťastná, že vás donútili vrátiť sa do rodnej dediny a žiť s matkou a slobodnou sestrou.“
Teraz vedela, čo jej chýbalo.
„Každý z nás má svoj osud,“ oprela sa rukami o sochu. „Môj osud nie je neznesiteľný.“
„Ale mohli by ste žiť lepšie,“ namietol. „Mohol by som vám ponúknuť lepší život.“
Počúval tie slová, akoby ich hovoril ktosi cudzí. Rozhodne ich neplánoval vysloviť. A predsa si uvedomil, že by ich neodvolal, aj keby mohol. Znova sa ovládal, ale ešte vždy bol rozrušený.
 Oči sa im stretli. Zavládlo dlhé ticho, počas ktorého počul pri živom plote bzučať včelu a neprítomne uvažoval, či je to tá istá včela čo predtým. Všimol si, že v očiach má ostražitejší výraz ako pred chvíľou.
„Naozaj?“ dostala zo seba napokon.
„Mohli by ste byť mojou milenkou,“ navrhol. „Kúpil by som vám vlastný dom aj koč. Nič by vám nechýbalo, mali by ste šaty, šperky aj peniaze. Správal by som sa k vám po každej stránke slušne.“
Ďalej naňho mlčky hľadela.
„A to všetko by som dostala na revanš za to, že by som vám bola vždy po vôli?“ chcela vedieť. „Že by som s vami spala, vždy keď by sa vám zažiadalo?“
„Bolo by to veľmi prestížne postavenie,“ namietol, aby si nemyslela, že jej navrhuje život bežnej kurtizány. „Boli by ste všeobecne vážená a mohli by ste žiť takým spoločenským životom, akým by ste chceli.“
„Pod podmienkou, že by som vás nechcela sprevádzať na akcie smotánky.“
„Samozrejme.“ Nadvihol obočie.
„No, to by bola pre mňa obrovská úľava.“
Uprene ju pozoroval. Na ich bozku nebolo nič nevinne romantické. Nebola panna. Bola niekoľko rokov vydatá. V jej objatí bola otvorená sexuálna túžba a hlad. Musí vedieť, že on nie je muž, ktorý flirtuje so ženami, nech majú akékoľvek spoločenské postavenie.
Vari ju urazil?
Keby bola jeho milenkou, žilo by sa jej oveľa lepšie ako dedinskej učiteľke, ktorá bola po ovdovení nútená žiť v chudobe so svojou matkou. Bola by hmotne zabezpečená. Určite by sa jej zlepšil aj sexuálny život. Dva roky celibátu boli pravdepodobne pre ženu rovnako nepríjemné ako pre muža. Ale z jej očí nedokázal nič vyčítať.
Hádam neočakávala, že jej ponúkne manželstvo?
„Vlastný dom,“ zopakovala, „koč, šperky, šaty, peniaze, zábava. A čo je najlepšie, pravidelný sexuálny život. Je to takmer lichotivá ponuka. Ale, viete, musím ju odmietnuť. Nikdy som netúžila byť vydržiavaná.“
„Je priepastný rozdiel medzi vydržiavanou ženou a milenkou vojvodu, madam,“ namietol.
„Skutočne?“ zatiahla. „Len preto, že kurva sa predáva za pár grošov pod bránou, zatiaľ čo milenka sa miluje v hodvábe za malý majetok? Ale každá z nich predáva svoje telo za peniaze. Ja svoje telo nemienim predávať, vaša milosť, no aj tak ďakujem za láskavú ponuku. Cítim sa poctená.“
Samozrejme, posledné slová vyslovila sarkasticky. Uvedomil si, že je veľmi, veľmi nahnevaná, hoci sa to prejavilo iba v jej tóne a slabom chvení hlasu. Bol trochu otrasený tými vulgárnymi slovami.
„Ospravedlňujem sa.“ Meravo sa jej uklonil a jednou rukou ukázal na otvor vo vnútornej strane živého plota. „Dovoľte, aby som vás odprevadil späť do domu.“
„Bola by som radšej, keby ste zostali tu a rátali do desať, keď odídem,“ navrhla. „Obávam sa, že čaro vašej spoločnosti sa stratilo.“
Prešiel okolo sochy a stál chrbtom k nej, kým si nebol istý, že odišla. Potom si sadol na lavičku.
Zle pochopil jej prejavy. Bola ochotná poddať sa lascívnemu objatiu, ale nie vstúpiť s ním do dlhšieho vzťahu - aspoň nie ako jeho milenka. A to bolo jediné postavenie, aké jej bol ochotný ponúknuť. Mrzelo ho to. Rozbúrila mu krv a mal pocit, akoby sa po dlhej mrazivej zime blížila jar.
Neočakával, že ho odmietne. Očividne ju priťahoval - to nepredstierala. A dal jej dobrú ponuku, vzhľadom na jej spoločenské postavenie a finančnú situáciu. Pravda, kedysi bola vydatá za syna vikomta, aj keď len mladšieho. A preto, hoci teraz bola chudobná vdova a žila na vidieku s matkou a sestrou, pravdepodobne očakávala od života niečo iné, než byť milenkou vojvodu. Možno bola sklamaná, že jej neponúkol viac - ale to nie je jeho starosť.
Uvedomil si, že táto zábava zaznamenala zvrat k horšiemu. Och, to naozaj nepotreboval!
 Samozrejme, je to jeho vina. Prešiel od miernej príťažlivosti a vášnivého objatia k niečomu oveľa vážnejšiemu. Ona nie. Nebolo preňho typické, aby hovoril tak impulzívne, aby si dôkladne nepremyslel dôsledky svojich slov. Koniec koncov, bola to Elrickova švagriná, hoci to vyzeralo, že Elrick ani jeho manželka s ňou nechcú mať nič spoločné. A je dcérou šľachtica, i keď bol nútený stať sa učiteľom.
Ešte dobre, že odmietla.
Okrem toho mal vážne výhrady voči jej správaniu. Wulfric nehybne sedel, hľadel na živý plot a usiloval sa vtesnať svoje emócie späť do bezpečnej ľadovej škrupiny.

CHRISTINE NAJPRV ZOPÁR ráz odbočila nesprávne, až potom vyšla z bludiska na trávnik, zbehla po schodoch a náhlila sa po trávnatej cestičke. Mala pocit, akoby cesta bola zrazu dva razy dlhšia. Občas sa obzrela ponad plece, ale nešiel za ňou. Čo očakávala? Že ju bude naháňať a bitkou ju donúti, aby sa podrobila?
Spomalila. Pichalo ju v boku.
Mohli by ste byť moja milenka.
Najčudnejšie bolo, že keď povedal, že by jej mohol ponúknuť lepší život, domnievala sa, že má na mysli manželstvo.
A ešte čudnejšie - úplne šialené - bolo, že na okamih jej srdce poskočilo od radosti. Existuje na svete väčšia hlupaňa?
Mohol by sa vojvoda z Bewcastlu chcieť oženiť s niekým ako ona? Alebo skôr, chcela by sa ona vydať za niekoho ako vojvoda z Bewcastlu?
Na obe otázky si dôrazne odpovedala nie.
Ešte šťastie, že v skutočnosti jej ponúkol čosi celkom iné.
Vkročila do ružovej záhrady a rozladene si uvedomila, že tam niekto sedí. S úľavou zistila, že je to iba Justin. Vyskočil na nohy a s úsmevom podišiel k nej.
„Ach, prekvapili ste ma!“ zvolala s rukou na srdci.
 „Naozaj?“ Naklonil hlavu nabok a lepšie si ju obzrel. „Stalo sa niečo, Christine? Vyzeráte nešťastne. Sadnime si a porozprávajte mi o tom.“
Ale ona ho chytila pod pazuchu a naliehavo povedala: „Tu nie. Poďme sa prejsť za dom.“
Upokojujúco ju potľapkal po ruke. „Videl som vás prechádzať sa s Bewcastlom,“ začal. „Prezradili ste mi, že si sem zájdete prečítať list od sestry, tak som vám doprial čas a potom som sa sem vybral, či sa so mnou nechcete poprechádzať. Ale neskoro - predbehol ma. Urazil vás?“
„Nie, pravdaže, vôbec nie,“ odvetila rýchlo a usmiala sa naňho.
„Mňa len tak ľahko neoklamete, Chrissie,“ dohováral jej. „Keď ste vkročili do ružovej záhrady, boli ste rozrušená. Ešte vždy ste.“
Zhlboka sa nadýchla a hlasno vydýchla. Justin bol jej dávny priateľ aj počas ťažkých rokov. Zverila by mu do rúk i vlastný život.
„Boli sme v bludisku,“ spustila, „a... pobozkal ma. To je všetko.“
„Mám ho zavolať von,“ pozrel na ňu so žalostným úsmevom, „a dať mu lekciu slušného správania?“
„Och, to nie,“ rozochvene sa zasmiala. „Ja som ten bozk opätovala. Vlastne o nič nejde.“
„Nemyslel som si, že Bewcastle je sukničkár,“ poznamenal, keď prechádzali okolo výbehu za stajňami a popri záhrade za domom. „Ale ak chcete, porozprávam sa s ním o tom, Chrissie. Očividne ste z toho nešťastná. Dúfam, že netúžite byť jeho vojvodkyňou.“
„Ach, Justin.“ Znova sa zasmiala. „Navrhol mi čosi ponižujúce. Požiadal ma, aby som bola jeho milenkou.“
Bolo to ponižujúce. Potupné. Nemienila sa nikomu zveriť so svojím ponížením, vyhŕklo to z nej proti vlastnej vôli.
Justin zastal, obrátil sa k nej a pustil jej rameno. Bol nezvyčajne zachmúrený.
„Preboha, skutočne?“ Hlas sa mu triasol od zúrivosti.
 „Áno, verím tomu. Bewcastle by sa neznížil k tomu, aby sa oženil s niekým nižšie postaveným ako princezná. Ale takto vás uraziť! To je neprípustné! Chrissie, vyhýbajte sa mu. Nie je to príjemný človek. Nepoznám nikoho, kto by ho mal rád alebo kto by ho čo len zniesol. Nebolo by dobré, keby ste sa zaplietli s niekým ako on. Ja mu...“
„Justin!“ Znova ho chytila pod pazuchu a vykročila ďalej. „Je naozaj milé, že vás to tak pobúrilo. Ale ja sa naňho až tak nehnevám - priznám len, že som trochu otrasená. Pravdaže, netúžim byť jeho vojvodkyňou. Ktorá žena so zdravým rozumom by si to želala? Vôbec sa netúžim vydať. Som spokojná so svojím životom. Rozhodne sa nemienim dať znova uraziť. Nemusíte mať o mňa obavy.“
„Niekedy mám,“ vzdychol si. „Dobre viete, ako vás mám rád. Sám by som si vás vzal za ženu, keby ste ma chceli, ale nechcete, a tak sa teším, že môžem byť aspoň vaším priateľom. Ale nečakajte, že sa budem nečinne prizerať, ako vás iní muži urážajú.“
Christine to dojalo - a zároveň ju to uviedlo do rozpakov. Zovrela mu rameno.
„Naozaj je všetko v poriadku,“ ubezpečila ho. „Ale rada by som sa v pokoji nadýchala trochu čerstvého vzduchu. Až potom pôjdem dnu. Nebude vám to prekážať, Justin?“
„Nemyslite si, že som nechápavý,“ odvetil s úsmevom. „Uvidíme sa neskôr.“
To mám na ňom rada, pomyslela si, keď odišiel. Aj keď je to jej najmilší priateľ, nikdy svoju pozornosť nevnucuje, keď túži byť sama. Len ju mrzelo, že to bolo po mnohých stránkach jednostranné priateľstvo. On sa jej len málokedy zdôveril. Ale jedného dňa sa to určite zmení, hovorila si. Aj on raz bude potrebovať jej priateľstvo a ona mu ho poskytne.
Keď po chvíli kráčala hore schodmi a prišla k dverám svojej izby, cítila sa dosť unavená - unavená a citovo vyžmýkaná. A zdalo sa, že ešte nebude môcť uniknúť.
 „Pani Derricková!“ ozvalo sa jej spoza chrbta, a keď sa obzrela, uvidela vo dverách svojej izby stáť Harriet Ringovú a nato ponad jej plece vytrčila plavú kučeravú hlavu lady Sarah Buchanová. „Mohli by ste prísť sem, prosím vás?“
Bol to skôr príkaz ako prosba, aj keď si to nemusela všímať. Ale aký by to malo zmysel? Počas takéhoto pobytu má človek málo súkromia. Ak teraz nezistí, čo od nej chcú, bude si to musieť vypočuť neskôr.
„Isteže.“ S úsmevom vkročila do ich priestrannej izby s výhľadom pre dom. „Dobre ste si zajazdili?“
V Harrietinej izbe boli všetky mladé dámy - lady Sarah, Rowena Siddingsová, Audrey, Miriam Dunstan-Luttová, Beryl a Penelope Chisholmové a, samozrejme, Harriet.
„Musíme vám poblahoželať,“ ozvala sa Harriet ostrým hlasom.
„Môžem vám dať päť guineí z vašej odmeny,“ oznámila jej Audrey. „Zvyšok mi ešte nezaplatili. Blahoželám, sesternica. Stavila som na vás, ale musím sa priznať, nečakala som, že vyhráte. Alebo že vyhrá niektorá iná z nás.“
„Som veľmi rada, že niekto vyhral,“ zvolala Rowena precítene. „Teraz si už môžem uvoľnene užívať zábavu. Aj keď rada vyhrávam súťaže, musím sa priznať: predstava, že strávim hodinu v spoločnosti vojvodu z Bewcastlu, ma v noci doslova mátala. Blahoželám, pani Derricková.“
„Videli sme vás,“ vysvetlila Beryl. „Ja a Penelope. Práve sme vkročili do ružovej záhrady, keď vojvoda vstúpil do štedrecovej aleje. Dohadovali sme sa, ktorá z nás ho bude nasledovať - alebo skôr, ktorá ho nebude nasledovať -, keď sme zbadali, že sa pristavil pri vás a rozpráva sa s vami. A potom ste sa s ním vydali po cestičke a my sme sa rozprávali s pánom Magnusom, ktorý takisto prišiel do ružovej záhrady. A hoci sme vás celý čas vyzerali, vrátili ste sa až teraz. Boli ste preč vyše pol druha hodiny. Dobrá práca. Zúfalo sme túžili vyhrať, však, Pen, ale ani trochu nás netešila predstava, čo budeme musieť pre tú výhru podstúpiť.“
 „Ani za všetky peniaze sveta by som nezostala pol druha hodiny sama s mužom,“ vyhlásila Sarah, čo bolo zvláštne vzhľadom na podmienky stávky. „Je to najlepší spôsob, ako prísť o dobrú povesť.“
„Ak žena nejakú povesť má, Sarah,“ podotkla Harriet.
Všetky sa rozhovorili odrazu, čo Christine celkom tešilo, lebo mala čas spamätať sa zo šoku. Skutočne to bola hlúpa súťaž! Vari sa nájde niekto, čo ju nevidel prechádzať sa s vojvodom? A prečo nikdy ani nepomyslela na tú pochabú stávku, keď bola s ním?
„Musíte si tie peniaze nechať vy, Audrey,“ odvetila. „Stavili ste na mňa a vložili ste vlastné peniaze. Odmena patrí vám. Ale ozaj to bola absurdná súťaž, však? Keď som dnes v aleji čítala list a objavil ma tam vojvoda z Bewcastlu, pomyslela som si, že mám šancu vyhrať. Hodinu som s ním trkotala, a on sa tváril, akoby mal zomrieť od nudy, a určite by som umrela aj ja, keby som to mala ešte niekedy podstúpiť. Takže áno, dámy, vyhlasujem sa za víťazku.“
Zasmiala sa a rozžiarene sa poobzerala po skupinke. Zdalo sa jej, že väčšine mladých dám sa uľavilo a vďačne oželeli svoje peniaze. Pravda, dve z nich sa tvárili nahnevane a sklamane, ale lady Sarah aj Harriet Kingová boli rozmaznané mladé dámy, ktoré si nezaslúžili jej súcit. Koniec koncov, neusilovala sa tú stávku vyhrať. Iróniou osudu ju tentoraz videli, zato minule, keď sa úmyselne rozhodla stráviť s vojvodom hodinu, nikto nevidel, ako sa s ním vracia do domu.
„Harriet a Sarah,“ ozvala sa Audrey, „dlhujete mi každá guineu.“
Krátko nato Christine utiekla a konečne našla útočisko vo svojej izbe. Možno bolo absurdné povedať si, že v živote nebola taká nešťastná, ale v tej chvíli mala pocit, že je to pravda.
Mohli by ste byť moja milenka.
Tuho zavrela oči a pokrútila hlavou.
Pobozkal ju. Aj ona jeho.
 Pár sekúnd - alebo minút či hodín - cítila príval vášne, akú jakživ nepoznala.
A potom jej navrhol, aby sa stala jeho milenkou. Taká hanba!

„Christine skutočne nie je koketa,“ povedal Justin Magnus Wulfricovi.
Od debaklu v bludisku prešli dva dni. Wulfric a pani Derricková sa za ten čas starostlivo vyhýbali jeden druhému, hoci jemu sa nezdalo, že by jej to pokazilo náladu. Práve naopak. Akoby získala priazeň všetkých mladých dám a obdiv väčšiny mladých mužov. Kitredge bol do nej očividne zaľúbený. Hoci nikdy sa neusilovala dominovať pri zábavách v dome, dalo by sa povedať, že bola dušou spoločnosti. Vždy keď bolo počuť živý rozhovor a veselý smiech, bolo jasné, že je tam pani Derricková.
Niektorí ľudia by ju možno považovali za koketu.
Wulfric však vedel, že taká nie je. Mala úprimne rada ľudí.
„Presne tak,“ odvetil čo najmrazivejšie. Celá spoločnosť vyšla na improvizovaný piknik k jazeru, ako sa vyjadrila lady Renablová, aj keď Wulfric mal podozrenie, že nie je vôbec improvizovaný. Magnus sa k nemu cestou pripojil.
„Nie je konvenčne krásna ani elegantná,“ pokračoval Magnus, „ale je príťažlivá. Ani sama nevie, ako veľmi je príťažlivá, ale každý muž to cíti. Najzaujímavejšie je, že priťahuje aj väčšinu dám. Takže isto chápete, že neflirtuje. Jednoducho má mimoriadne príjemnú povahu. Môj bratanec Oscar sa do nej zaľúbil na prvý pohľad a chcel iba ju, aj keď mohol mať ktorúkoľvek ženu, ktorú by si vybral. Vyzeral ako grécky boh.“
„To mal naozaj šťastie.“
Prišli na čistinku pri jazere, kde v to prvé popoludnie doň- ho vrazila pani Derricková, a zamierili na kopec. Wulfric trochu spomalil a dúfal, že mladý muž ho predbehne, ale zdalo sa, že má isté poslanie. Samozrejme, Magnus je priateľ pani Derrickovej. Vari ho za ním poslala? Alebo sa sám rozhodol, že mu dohovorí? Wulfrica podráždilo, že sa dostal do smiešneho postavenia, keď mu ide dohovárať taký holobriadok.
„Preto skutočnosť, že Kitredge ju obdivuje,“ pokračoval Magnus, „a rovnako Culverovci, Hilliers a Snapes, neznamená, že úmyselne púta ich pozornosť.“
„Predpokladám,“ ozval sa Wulfric, „že mi vysvetlíte zmysel týchto poznámok.“
„Aj vy ju obdivujete,“ vyhlásil Magnus. „A možno si myslíte, že s vami flirtuje. Alebo že flirtuje s ostatnými a chce vás chytiť do svojich osídel. V oboch prípadoch sa mýlite. Jednoducho sa ku všetkým správa priateľsky. Keby si to bol Oscar uvedomil, bol by šťastnejší. Ale on chcel všetky jej úsmevy a celú jej pozornosť iba pre seba.“
Magnusovi by mal niekto poradiť, aby sa nepokúšal obhajovať svoju priateľku, pomyslel si Wulfric. Nechtiac vzbudzoval dojem, že pani Derricková nie je schopná hlbokého citu, dokonca ani voči manželovi, a že sa správa rovnako priateľsky ku všetkým bez rozdielu. To vlastne znamená, že je koketa.
„Prepáčte,“ povedal Wulfric, pohrávajúc sa s rúčkou lorňonu, „ale skutočne ma ani najmenej nezaujíma, či bol ten nebohý muž šťastný alebo nešťastný. Ospravedlňte ma, prosím.“
Dorazili na kopec a okamžite bolo jasné, že piknik bol vopred starostlivo naplánovaný. Na svahu obrátenom k jazeru boli rozprestreté deky a pre starších tam boli pristavené stoličky. Pri každej deke a stoličke boli košíky s jedlom. Medzi stromami pri úpätí nenápadne stáli dvaja sluhovia.
Wulfric sa pustil do rozhovoru s Renablom a všimol si, že pani Derricková stojí na vrchole kopca, stužky na čepci jej vejú vo vánku a ukazuje Kitredgeovi rozličné miesta - tak ako jemu v to prvé popoludnie. Zasmiala sa na čomsi, čo jej Kitredge povedal.
Wulfrica zlostilo, že sa sťažovala Magnusovi. Cítil sa previnilo. Kým ju nepobozkal - bez vyzvania - nepovedala ani neurobila nič, aby si mohol myslieť, že jeho návrh uvíta. Bezpochyby by sa jej mal ospravedlniť.
Zvyčajne nebol impulzívny ani netaktný. Zriedkakedy urobil niečo, čo by mu niekto mohol vyčítať.
Už sa to nesmie zopakovať. Christine Derricková ho skutočne podráždila - možno preto, lebo vedel, že je v tom nevinne.

Po tom nešťastnom zážitku v bludisku Christine takmer celú noc prebdela a takmer sa rozhodla, že na druhý deň ráno sa vráti domov. Ale zachránila ju hrdosť a tvrdohlavosť.
Prečo by mala utiecť len preto, že vojvoda z Bewcastlu jej navrhol, aby sa stala jeho milenkou? Čo ju po tom, že nič podobné by nenavrhol žiadnej inej dáme z tejto spoločnosti? Na tom nezáležalo.
Prečo by malo záležať? Nenávidela ho ešte väčšmi ako predtým. Takmer nevydržala byť s ním v jednej miestnosti - ani v jednom dome. Ale napokon sa rozhodla, že zostane, ak pre nič iné, aspoň preto, aby ho za trest privádzala do rozpakov.
A tak sa s vervou zabávala a tešilo ju, že si získala priateľstvo viacerých hostí - dám i pánov. Zvládnem to, rozhodla sa. Vedela sa zabávať, a pritom sa vyhýbať vojvodovi z Bewcastlu. A on sa jej zrejme takisto vyhýbal.
Bola nanajvýš spokojná.
Na pikniku sa cítila dobre, z kopca poukazovala hlavné pozoruhodnosti okolia grófovi Kitredgeovi, ktorý jej kládol množstvo otázok, a keď ju skupina mladých pánov požiadala, aby im ukázala, ako vie hádzať na vode žabky, po čaji zbehla k jazeru. Zišlo sa tam aj zopár dám a všetci sa dobre zabavili, hoci Christine sa podarilo zamočiť si spodok šiat, keď videla na dne jazera krásne ploskáčiky a trvala na tom, že si ich vytiahne sama. Ale keďže si predtým vyzula topánky a vyzliekla pančuchy, nestala sa až taká škoda.
Niekedy dokázala presvedčiť samu seba, že sa vyrovnala s minulosťou a jej mladého ducha nestrašia nijaké tiene. Ale tiene boli nablízku aj v tom najjasnejšom svetle - a možno najmä vtedy. Nasledujúce udalosti to potvrdili.
Odchádzala z pikniku medzi poslednými, lebo hľadala miesto v ústraní, kde by si mohla obliecť pančuchy. Videla, že Hermione s Basilom sú ešte vždy na kopci, a potom si všimla, že je s nimi aj vojvoda z Bewcastlu.
„Priznám sa vám, vaša milosť,“ hovorila mu práve Hermione, keď sa k nim Christine blížila, „s Elrickom sme sa predvčerom rozhodli, že sa s vami musíme pozhovárať v súkromí, ale bude dobré, ak si Christine vypočuje, čo vám chceme povedať. Skutočne sa vám v jej mene musíme ospravedlniť.“
Christine neprítomne pozrela na švagrinú a zostala stáť ani prikovaná meter od nich.
„Bolo od mladých dám pochabé, že sa stavili, ktorá z nich sa s vami dokáže v súkromí rozprávať celú hodinu,“ začala Hermione a hlas sa jej triasol od emócií. Christine mala podozrenie, že je to potláčaný hnev. „Ale dievčatá sú dievčatá a dá sa pochopiť, ak chceli zapôsobiť na muža vášho postavenia. Bolo však neospravedlniteľné, ak sa na tej stávke zúčastnila aj Christine, dokonca ju vyhrala.“
Christine na chvíľu privrela oči. Prekliata stávka! Ale ako sa o nej Hermione dozvedela? Bezpochyby od lady Sarah a Harriet Kingovej.
Basil si odkašlal. „Ubezpečujeme vás, Bewcastle, že lady Elricková ani ja neschvaľujeme také vulgárne správanie,“ povedal.
„Je to jednoducho nešťastie, že môj švagor sa zaľúbil do dcéry dedinského učiteľa a oženil sa s ňou,“ dodala Hermione. „Počas celého pobytu v Schofield Parku nerobila nič iné, len flirtovala s pánmi a ponižovala nás takýmito prejavmi.“ Jednou rukou ukázala na mokrý lem Christininých šiat. „Ale je neodpustiteľné, že flirtovala aj s vami.“
Christine neverila vlastným ušiam. Akoby sa znova ocitla v minulosti. Obaja hovorili nahnevane a zatrpknuto! Bola priveľmi nešťastná, aby niečo povedala - alebo aby jednoducho odišla preč.
Vojvoda z Bewcastlu zdvihol lorňon a zastavil ho na polceste k oku. Ak ho zameria na lem šiat, alebo vôbec na mňa, uvažovala, vytrhnem mu ho z ruky a zlomím mu ho na nose - alebo aj s nosom. Ale namiesto toho ho namieril na Hermione.
„Netrápte sa, madam,“ odvetil meravým, ľadovým hlasom. „Ani vy, Elrick. Dcéry mužov s akademickým povolaním sú často lepšie vzdelané a zaujímavejšie partnerky na rozhovor ako priemerné mladé príslušníčky smotánky. Skutočne som v spoločnosti pani Derrickovej strávil celú hodinu, keď som ju pozval na prechádzku alejou? Priznávam, že sa to nezdalo tak dlho. A myslíte, že som flirtoval, ak som sa s ňou rozprával o popoludňajšej jazde na koni a liste od sestry, ktorý čítala, keď som ju vyrušil? Ak áno, prosím vás o odpustenie. Sľubujem, že v budúcnosti budem obozretnejší.“
Spustil lorňon na stužke.
Christine prebleslo mysľou, že vyzerá skutočne veľmi nebezpečne, a ticho, aké nastalo po jeho slovách, svedčilo o tom, že nie je jediná, ktorá to cíti. Mrazivo ich uzemnil. Možno by si to aj vychutnala, keby nebola tak bolestne dotknutá.
„Hermione!“ ozvala sa ticho. Len pozrela na Basila, ktorý tak zbožňoval Oscara, a pritom k jeho vdove sa správal tak nepekne. Ale on sa vyhýbal jej pohľadu.
Pravdepodobne by bola utiekla, keby vojvoda z Bewcastlu neupriamil pozornosť na ňu.
„Dovoľte, aby som vás odprevadil do domu, madam,“ povedal. „A povedzte, či som vám dlžný ospravedlnenie.“
Pochybovala, že ho niekedy počula hovoriť takým ľadovým hlasom.
Ponúkol jej rameno, a keďže Christine nevedela, ako sa vyhovoriť, prijala jeho ponuku. Všimla si, že oči má ako kusy ľadu. V podstate tak vyzerali vždy. Oveľa radšej by utiekla opačným smerom, stratila sa medzi stromami a v pokoji si lízala rany. Netušila, že ešte vždy ich má také rozjatrené. Myslela si, že sú dávno zahojené. Hermione a Basil sa ani nepohli.
„Dlhujem vám ospravedlnenie, pani Derricková?“ spýtal sa vojvoda, keď boli z dosluchu.
„Za ten návrh?“ chcela vedieť. „Za to ste sa už ospravedlnili.“
„Myslel som si,“ odvetil, „aj keď môj návrh musel byť šokujúcim vyvrcholením vášho úspešného pokusu odtiahnuť ma do súkromia na celú hodinu. To bludisko bol skvelý ťah. Verím, že ste sa s radosťou prihlásili o výhru, madam, a že vám stála za tú námahu - dokonca možno aj za urážku, ktorú ste museli zniesť.“
Zhlboka sa nadýchla a pomaly vydýchla. Staré rany budú musieť chvíľu počkať.
„Vôbec som sa neprihlásila o výhru,“ odvetila. „Niekto iný vložil peniaze za mňa a stavil na mňa. Celá výhra pripadla tej dáme. Ale áno, vychutnala som si ten triumf. Samozrejme, vyhrala som už v ten prvý deň, keď som vás zlákala na prechádzku okolo jazera, ale bolo by nešportové ukončiť hru tak rýchlo. A tak som sa rozhodla zopakovať pokus pred dvoma dňami.“ Nahlas si vzdychla a zdvihla tvár k oblohe.
„Ale v tom druhom prípade som vás pozval ja,“ namietol.
„Iste,“ súhlasila. Prekvapene vyvalila oči. „Dáma by nemala pozývať pána, aspoň nie dva razy v jednom týždni, však? Ale mňa to neodradí. Vždy si nájdem spôsob, aby ma muž pozval - napríklad sadnúť si na múrik s listom starým mesiac, tváriť sa zamyslene a predstierať, že iba čítam list.“
Múdro zachoval pokoj. Cítila protivné zadosťučinenie, že sa možno hnevá a možno - smie v to dúfať? - je aj trochu ponížený.
Ocitli sa medzi stromami. Hravo si mohla vyslobodiť rameno, a bola by to aj urobila, keby si nebola uvedomila, že zrejme presne v to dúfa.
„Viete, pôvodne sme sa chceli staviť o to, ktorá z nás vás zláka, aby ste ju požiadali o ruku,“ ozvala sa zrazu. „Ale keďže sme sa zhodli, že nie je vôbec zábavné uzatvárať stávky na niečo celkom nemožné, zmenili sme podmienky. Možno by som bola vyhrala aj tú prvú stávku, ibaže vy ste mi ponúkli carte manche namiesto manželstva. Viete, to bolo nesmierne ponižujúce, aj keď to zrejme súviselo s tým, že som dcéra dedinského učiteľa, priveľmi nespôsobná na postavenie vojvodkyne. Ale nemalo to nijaké trvalé následky, lebo som sa s tým nemusela priznať ostatným sprisahankyniam.“
Ešte vždy sa mu darilo zachovať pokoj.
Bola to provokácia. Christine sa nerada hádala s ľuďmi. Ale uspokojovalo ju, že sa môže hádať s vojvodom z Bewcastlu. No ak bol jej odhad správny, bude ťažšie dostať z neho nekontrolovaný prejav emócií než vlákať ho do manželstva. A to preto, lebo ten muž nemal v sebe nijaké emócie, nijakú vášeň. Spomenula si na to objatie v bludisku pred dvoma dňami. To nebola vášeň - to bola žiadostivosť.
Znova si nahlas vzdychla. „Som rada, že som vyhrala tú stávku - a to dva razy,“ vyhlásila. „Teraz už nemusím vyhľadávať vašu spoločnosť.“
„Teraz vás mám podľa všetkého ubezpečiť, že to rád počujem,“ odvetil.
„A je to tak?“ spýtala sa. „Rád to počujete?“
„Na to jednoducho nemám názor,“ precedil.
„Vy sa nikdy nehádate?“ zaujímala sa.
„Hádky skutočne nie sú potrebné,“ vyhlásil.
„Pravdaže, sú.“ Voľnou rukou preťala vzduch. „Jediným zdvihnutím obočia dokážete vydať príkaz.“
„Pokiaľ sa niekto nerozhodne, že bude ignorovať hrozbu môjho obočia alebo lorňonu.“
Zasmiala sa, hoci, pravdupovediac, nepobavilo ju to. Cítila sa nesmierne ponížená, najprv v bludisku a potom teraz na kopci, a už sa nevedela dočkať, kedy sa vkradne do svojej izbietky a schúli sa na posteli.
„Váš švagor a švagriná vás nemajú radi, pani Derricková,“ uzavrel vojvoda z Bewcastlu nečakane.
 Práve to jasne dokázali. Nemalo zmysel, aby bola nešťastná z tohto strohého konštatovania faktu.
„Pravdepodobne sa smrteľne boja, že vás zlákam do manželstva ako Oscara,“ odvetila, keď vkročili na čistinku pri jazere, kde doňho vrazila v to prvé popoludnie. „A vy ich neskôr budete obviňovať, že vás nevarovali.“
„Nevarovali pred tým, že ste učiteľova dcéra...?“ spýtal sa.
„A že som vulgárna,“ dodala. „Na to nesmiete zabúdať. Viete, to bol jeden z mojich hlavných hriechov. Večne som robila niečo, čím som na seba upútala pozornosť a robila som im hanbu. Nech som sa akokoľvek usilovala, nikdy som nemohla byť taká dokonalá ako Hermione. Keď sa vám to teraz rozležalo v hlave, musíte byť šťastný, že som odmietla stať sa vašou milenkou.“
„Musím?“ začudoval sa. „Pretože nie ste dokonalá dáma?“
Boli medzi stromami kúsok od trávnika pred domom.
„A pretože som koketa.“
„Ste?“ spýtal sa.
„A pretože by som vás mohla zabiť, ako som zabila Oscara,“ dodala.
Na chvíľu zavládlo ticho a ona si uvedomila, že všetky obranné opatrenia, ktorými sa chránila, padli, dobrá nálada ju prešla, a ak čoskoro neprídu do domu, poháda sa s ním, či už sa chce, alebo nechce hádať. Predstavila si, ako mu búši päsťami do hrude, dupotá mu po čižmách, ničí mu lorňon a škrieka naňho ako sova. Neboli to zábavné predstavy.
Ak si nedá pozor, čochvíľa sa rozplače. Nikdy neplakala. Koniec koncov, nemalo to zmysel. Alebo áno?
„Takže podľa všetkého vás Elrick a jeho pani nemajú radi oprávnene.“
Čo očakávala? Že sa jej spýta, či je to pravda? Že z nej vytiahne všetko, hoci nikto iný to nikdy neurobil, a očistí ju od viny? A potom sa skrúšene ospravedlní za svoj návrh v bludisku a odnesie si ju na vernom tátošovi - každý rytier hodný toho mena má tátoša -, aby sa stala jeho vojvodkyňou?
 Nevedela si predstaviť horší osud. Skutočne. Pretože on nie je rytier v žiarivej zbroji. Je to chladný, nepríjemný, povýšený aristokrat.
„Rozhodne,“ prikývla. „Nie je podstatné, že som nebola nikde nablízku, keď umrel. To bol len ďalší dôkaz mojej prefíkanosti. Aj tak som ho vraj zabila! Nemám dobrú náladu, ako ste si možno všimli, vaša milosť. O chvíľu sa rozbehnem do domu a dorazím tam celá rozhorúčená a zadychčaná. Neočakávam, že budete galantne bežať za mnou.“
Ale prv ako stihla prejsť od slov k činom, pravou rukou jej mocne zovrel rameno a zrazu zistila, že jej dvíhajúce sa prsia sú iba na dva centimetre od jeho hrude. Sivé oči mu svietili studeným svetlom.
Ohromene jej prebleslo hlavou, že ju znova pobozká.
Možno si to myslel aj on. Oči sa mu ponorili do jej úst a ľavou rukou jej nežnejšie zovrel druhé rameno.
Keby ich bol zasiahol blesk, nemohlo by medzi nimi byť viac napätia.
Ale nepobozkal ju - za čo mu neskôr, keď znova mohla chladne rozmýšľať, bola nevýslovne vďačná. Pravdepodobne by mu ten bozk bola opätovala, privinula sa k nemu a prosila ho, aby ju odniesol do hlbokého lesa a pomiloval sa s ňou. A problém bol v tom, že by sa s ním milovala dobrovoľne. Možno by ho dokonca prosila, aby svoj návrh zopakoval.
Ale nepobozkal ju.
„Čoraz väčšmi ľutujem, že som sem prišiel,“ zamrmlal si popod nos. „A prv ako ma prerušíte, aby ste mali posledné slovo, pani Derricková, dovolím si tvrdiť, že aj vy to ľutujete - že som prišiel ja a že ste sem prišli vy.“
Uvoľnil zovretie, ona si chytila vlhký lem šiat a utiekla. Taká nešťastná nebola celé dva roky! Skutočne nemala prísť na túto zábavu - a to boli slabé slová. Vedela, že príde Hermione aj Basil. A teraz sa vydala napospas vojvodovi z Bewcastlu, ktorý si ešte bude myslieť, že naozaj zabila Oscara.
A predsa - keby ju teraz pobozkal, bola by mu ten bozk opätovala. Lenže on ju nepobozkal a bol schopný povedať iba to, že ľutuje, že prišiel na túto zábavu.
Vášnivo ho nenávidela. To pomyslenie ju vyplašilo. Bolo by lepšie, keby k nemu bola ľahostajná.
Keď dorazila do domu celá rozhorúčená, zadychčaná a rozstrapatená, prebleslo jej mysľou, že radšej mala zostať vonku. Mala by sa porozprávať s Hermione a Basilom, len čo sa vrátia. Je najvyšší čas. Po Oscarovej smrti bola rovnako nešťastná ako oni a nedokázala sa primerane brániť ich obvineniam. Ale v tejto chvíli nebola o nič menej nešťastná. A tak zbabelo utiekla do svojej izby, šťastná, že cestou nikoho nestretla.
Zatvorila dvere, hodila sa na úzku posteľ, zovrela do pästí prikrývku a potláčala slzy, aby sa neobjavila pri večeri s opuchnutými očami a červeným nosom. Vedela, že si za všetko môže sama. Mala odmietnuť, nemala sem prísť. Ani Melanie ju nemohla donútiť, keby trvala na svojom.
Trvalo dlho, kým sa konečne upokojila a sadla si na posteľ. Pozrela sa do zrkadla. Ak sa bude usmievať, možno bude vyzerať normálne. Usmiala sa na svoj odraz, aby si to vyskúšala. Videla tragickú masku s kútikmi pier vykrútenými nahor. Pootvorila pery a pridala do očí iskru.
To je ono, pomyslela si, toto je bezpečná obrana. Zvláštne, nevedela, že sa ešte vždy potrebuje brániť. Dva roky žila voľne a šťastne. Teda, takmer šťastne...
Pevne sa rozhodla, že do konca pobytu zostane nedotknutá. Potom sa vráti domov a skryje si srdce v príjemnej rutine každodennosti. Koniec koncov, Oscarovu smrť prežila.

Wulfric sa cítil nezvyčajne vyvedený z miery - znova. A znova z toho istého dôvodu. Preboha, takmer ju pobozkal. Nevedel si predstaviť menej vhodný záver otravného popoludnia.
Zle som ju odhadol, uvedomil si, keď pozoroval, ako od neho uteká. A to nielen v jednom smere.
Ešte vždy sa naňho hnevala pre ten návrh.
Pravda, aj on bol podráždený. Nechcelo sa mu veriť, že tie ich dve dlhé stretnutia boli pascou. Ale zúčastnila sa na tej smiešnej súťaži a bezpochyby naťahovala ich druhé stretnutie. Koniec koncov, ona navrhla, aby šli do bludiska. A on ju nasledoval ako bábka na špagátiku. Potom ju pobozkal a impulzívne vyslovil svoj návrh.
Keď utekala z bludiska, muselo byť pre ňu istou útechou, že sa môže vyhlásiť za víťazku.
Ale jeho našuchorené perie bledlo v porovnaní s tým, ako hlboko ju ranilo idiotské správanie Elricka a jeho manželky. Oboch poznal už dlhší čas a nikdy si nevšimol, že by sa správali nepríjemne, indiskrétne a zlomyseľne. No dnes mu to jasne ukázali.
Prali pred ním špinavú bielizeň skutočne nanajvýš nevhodným spôsobom. Neznášali jej nízky pôvod, jej vulgárnosť, koketnosť - znova to slovo. Tie výhrady sa zjavovali pravidelne. Skutočne ho nezaujímalo, čo k nej cítia. Nepotreboval to vedieť.
Ale medzi nimi tromi sa očividne čosi stalo - čosi, čo sa týkalo smrti Oscara Derricka. Ani chvíľu neveril, že Christine Derricková ho zabila, no muselo za tým byť čosi, čo spôsobilo takú nevraživosť. Dnes popoludní sa ocitol uprostred rodinného sporu.
Vôbec sa mu to nepáčilo.
V súvislosti s pani Derrickovou zistil však aj čosi zaujímavé. Netajilo sa v nej len slnko a smiech. Bola v nej aj temnota, ktorú hlboko potláčala, ale keď teraz spolu kráčali, vyplavila sa na povrch. Zo všetkých síl sa usilovala vyprovokovať hádku.
Takmer tomu podľahol - a to spôsobom, ktorý určite nečakala.
Nechcel mať nič spoločné s jej zraniteľnosťou. Priťahovala ho, pobozkal ju, navrhol, aby sa stala jeho milenkou, ona odmietla, a tým sa to skončilo. Ďalej ho priťahovala jej osobnosť, ale nemal záujem ani o ňu, ani o temné zákutia jej života.
 A predsa zistil, že počas druhého týždňa zábavy ho priťahuje väčšmi ako predtým. A to ho zlostilo.
Napriek temnote, ktorú v nej objavil, vyžarovalo z nej svetlo.
A proti vlastnej vôli bol tým svetlom stále očarený.

NIEKOĽKO DNÍ ZA sebou bol Wulfric ráno na rybačke s barónom Renablom a s niekoľkými inými hosťami. Občas si posedel v Renablovej knižnici so skupinkou pánov - rozprávali sa o politike, medzinárodných záležitostiach a o knihách. Zopár ráz si zahral biliard s hosťami, ktorých táto hra bavila. Po večeroch hrával karty - o to mali záujem iba starší hostia. Zúčastnil sa na niekoľkých ďalších akciách, aby nevyzeral nevychovane.
Ale keď mohol, najradšej trávil čas sám - stávalo sa to však veľmi zriedka. Rátal dni, takmer hodiny, kým sa bude môcť vrátiť domov.
Jednej udalosti sa však naisto nebude môcť vyhnúť, aj keď ju zaradili na záver pobytu ako vyvrcholenie zábavy. Mal sa konať veľkolepý bál - teda natoľko veľkolepý, ako je to na vidieku možné -, a to na počesť zásnub slečny Magnusovej a sira Lewisa Wisemana. Renablovci pozvali vybraných susedov, keďže dvadsaťštyri hostí a dvaja hostitelia by nezaplnili tanečnú sálu.
„Väčšina pozvaných nepatrí k šľachtickému stavu,“ vysvetľovala mu lady Renablová dva dni pred spomínanou udalosťou. „Ale pozvanie s radosťou prijali. Cítime sa povinní raz-dva razy do roka sa k nim znížiť. Dúfam, že ich spoločnosť vás nebude obťažovať.“
„Som presvedčený, madam,“ nadvihol obočie aj lorňon, „že sa môžem spoľahnúť na váš vkus.“
Prečo sa ospravedlňuje za to, čo je nevyhnutné? A prečo sa ospravedlňuje iba jemu? A prečo sa vôbec ospravedlňuje? Vždy bol šťastný, že Bedwynovci sa nikdy navzájom za nič neospravedlňovali.
Bály nikdy nepovažoval za príjemnú zábavu, no niekedy ich bolo treba pretrpieť. A tento bál patril medzi ne. Keďže sa nemohol zatvoriť v izbe s knihou, starostlivo, ako zvyčajne, sa obliekol a dovolil komorníkovi, aby mu uväzoval nákrčník trochu dlhšie ako inokedy, potom v určenú hodinu zišiel do tanečnej sály. Prvé kolo mal tancovať s lady Elrickovou, druhé s lady Renablovou a dúfal, že potom sa bude môcť diskrétne vytratiť do kartárskeho salóna.
Keď vykročil k miestu, kde rozpačito, doslova nešťastne stál Mowbury, všimol si, že mladé dámy sú vyparádené do najvyberanejších šiat, vo svetle sviečok sa trblietali drahokamy, na dômyselne upravených vlasoch sa pohojdávali perá - akoby sa úmyselne chceli odlíšiť od menej elegantne oblečených hostí, ktorí začali prichádzať.
„Upozornil som Melanie, že mám obe nohy ľavé,“ hovoril Mowbury, „ale trvala na tom, aby som sa tu ukázal a zatancoval si s niekým. Požiadal som o tanec Christine - pani Derrickovú. Viete, bola vydatá za môjho bratanca a je to slušná osoba, aj keď Hermione a Elrick ju zrejme nemajú veľmi v láske, však? Bály ma strašne unavujú, Bewcastle.“
Pani Derricková stála na druhej strane sály a zhovárala sa s tromi dámami a jedným pánom. Wulfric spoznal farára, jeho manželku a usúdil, že tie druhé dve dámy sú jej matka a najstaršia sestra. Pani Derrickovej sa rozhodne ušlo najviac krásy, pomyslel si. Farárova manželka bola nevýrazná. Najstaršia sestra bola vyslovene škaredá.
Pani Derricková mala krémové večerné šaty s jedným volánom pri leme a volánikmi na okrajoch krátkych naberaných rukávov. Výstrih bol hlboký, no nie necudný. V ligotavých krátkych kučerách mala ružovú stužku, zladenú so stuhou nad zvýšeným pásom šiat. Stuhy boli jej jedinou ozdobou okrem zatvoreného vejára, ktorý držala v ruke. Na rukách mala rukavičky. Nemala šperky, turban ani perá. A jej šaty - to rozhodne nebol posledný výkrik módy.
 Ostatné dámy vyzerali popri nej smiešne vyčačkané.
„Takže pani Derricková súhlasila, že si s vami zatancuje úvodné kolo,“ odvetil.
„Áno.“ Mowbury zvraštil tvár. „Sľúbil som, že jej nepostúpam po špičkách. Ale ak sa mi to stane, ona sa iba zasmeje a povie, že aj tak jej bolo treba vyrovnať črievice alebo niečo podobné. Vždy všetko berie s humorom.“
Kitredge, ktorý sa očividne ledva vpratal do šiat, sa pripojil ku skupinke a pani Derricková ho predstavila svojej rodine. Na okamih jeho tučná ruka plná prsteňov spočinula na jej pozadí. Wulfric pevne zovrel rúčku večerného lorňonu vykladaného drahokamami. Pani Derricková sa trochu odtiahla, usmiala sa na grófa a on spustil ruku. Potom prikývla a Kitredge odišiel. Zrejme je zadaná aj na druhé kolo, pomyslel si Wulfric.
Spustil lorňon na stuhe nadol.

Christine vášnivo rada tancovala. Nie vždy však mala rada bály - teda aspoň posledných pár rokov manželstva. Oscar nechcel, aby tancovala s inými mužmi, hoci sa ho usilovala presvedčiť, že na bále ide o to, aby sa partneri striedali. Nemôže s ňou celý večer pretancovať iba on. To je proti zásadám etikety. Okrem toho Oscar rád trávil čas v kartárskych salónoch alebo sa zhováral so známymi, takže mala dilemu - buď dobrovoľne sedieť na kraji tanečného parketu, alebo rozladiť manžela.
Zistila, že manželstvo je oveľa ťažšia skúška, ako očakávala. Napriek tomu, že Oscar bol skutočne krásavec, bol si sám sebou - aj ňou - neistý. Správal sa čoraz majetníckejšie. Veľmi ho ľúbila, ale nepáčilo sa jej, že jej nedôveruje. Pred koncom sa takmer bála, že ho prestane ľúbiť. Jeho obvinenia boli čoraz bolestnejšie a urážlivejšie.
Ale tie nešťastné dni sa skončili a dnes večer môže tancovať každé kolo, ak bude chcieť - a ak ju požiada o tanec dosť pánov. Počas úvodného kola sa celý čas smiala, viedla Hectora v krokoch vidieckeho tanca a neraz ho zachránila, keď sa chcel vydať iným smerom než ostatní páni. Po tanci jej srdečne ďakoval, dokonca sa natoľko pozabudol, že jej pobozkal ruku.
Druhé kolo veselo odtancovala s potiacim sa grófom Kitredgeom a rázne odviedla reč od laškovania, ktorým ju obšťastňoval posledný týždeň. Keď ju chcel odviesť sklenými dverami do záhrady, aby si na pár minút vychutnali chladivý večerný vzduch, ubezpečila ho, že by jej zlomilo srdce, keby zameškala čo len jediný tanec na takom skvelom bále.
Potom tancovala s pánom Ronaldom Culverom - už sa naučila rozlišovať ho od jeho dvojčaťa - a s pánom Cobleym, Bertieho nájomným farmárom, ktorý ju za posledného pol druha roka tri razy požiadal o ruku, a srdečne sa smiala spolu s ním.
S radosťou pozorovala, že Hazel tancovala každé kolo, dokonca na dve kolá vytiahli na parket aj Eleanor, ktorá tanec neznášala.
Christine sa usmievala, kedykoľvek videla Audrey so sirom Lewisom Wisemanom. Hoci si nedávali okato najavo lásku, zdalo sa, že sa k sebe hodia. Boli spolu šťastní. A šťastie je vzácne. Dúfala, že im vydrží. Vždy mala rada Audrey. Keď sa ona vydávala za Oscara, Audrey bola takmer ešte dieťa.
Spomenula si, že zajtra ide domov. Nesmierne sa na to tešila, aj keď pobyt v Schofield Parku bol po mnohých stránkach príjemný a väčšina hostí bola milá. Ale traja z nich neboli milí a znepríjemnili jej pobyt. Od pikniku vládlo medzi ňou a Hermione s Basilom napätie. Keď to bolo možné, navzájom sa vyhýbali, hoci Christine sa rozhodla, že ich zatiahne niekam do kúta a vyjasní si to s nimi. Ale na takejto zábave bolo ťažké nájsť si chvíľku súkromia - alebo sa o to až tak neusilovala. A vojvoda z Bewcastlu jej navrhol, aby sa stala jeho milenkou - a potom bol svedkom toho, ako ju švagor a švagriná ponížili, ako pred ním prejavila zlú náladu, zlosť a indiskrétnosť. Bolo to nepríjemné.
Už sa nevedela dočkať, kedy sa vráti domov.
Nikdy, naozaj už nikdy viac sa nedá zatiahnuť na zábavu, na ktorej sa zúčastní smotánka, a najmä Hermione a Basil. Vojvodu nerátala, lebo nebola šanca, že by sa ešte niekedy stretli.
Za čo bude do smrti vďačná.
Napriek tomu si v tanečnej sále po celý čas uvedomovala prítomnosť vojvodu z Bewcastlu - vyzeral prísne, bezchybne a doslova satansky v čiernom fraku, hodvábnych nohaviciach po kolená, striebornej veste, belostných pančuchách a košeli s čipkou. Okrem toho akoby opovrhoval každým smrteľníkom, s ktorým musel stráviť posledný večer zábavy, čo mu zrejme nespôsobovala potešenie. Pravdepodobne bol zhrozený, že musí byť v jednej miestnosti s ľuďmi, ktorí síce patrili k nižšej šľachte, ale zďaleka sa nevyrovnali jeho spoločenskému postaveniu. Napríklad jej matka a Eleanor.
Tancoval s Hermione a Melanie a potom zamieril k otvoreným dverám kartárskeho salónika. Ale keď Christine nastupovala na parket s Ronaldom Culverom, s prekvapením si všimla, že vojvoda znova vkročil do tanečnej siene, zaváhal a potom sa uklonil Mavis Pageovej, vychudnutej, nepeknej dcére nebohého námorného kapitána, ktorá celý večer sedela s matkou. S Mavis nikdy nikto netancoval, nebola výrazná osobnosť a nemala čím nahradiť nedostatok krásy.
Christine sa zmocnili protichodné pocity. Kvôli Mavis sa úprimne tešila - pani Pageová sa bude mať celý rok čím chváliť, možno aj do konca života. Ale zlostilo ju, že vojvoda sa zachoval netypicky. Christine netúžila vidieť, že má čo len jednu dobrú vlastnosť. A predsa - všimol si čakanku a rozhodol sa ju zachrániť.
Do ďalšieho kola viedol Mavis pán Fontian, ďalší z Bertieho nájomných farmárov. Keď sa jej rozžiarili líca, vyzerala takmer pekne.
Po treťom kole vojvoda z Bewcastlu zmizol do kartárskeho salóna, Christine sa uvoľnila a tešila z tanca. Od zajtra už naňho nebude musieť ani pomyslieť. Nikdy viac sa nebude dívať do jeho chladnej, arogantnej tváre. Pohľad naňho jej nebude ustavične pripomínať, že jej dal nelichotivý návrh a že na trápny okamih bola sklamaná, keď ju nepožiadal o ruku.
Už len predstava, že by zaňho bola vydatá...
Úľava však netrvala dlho. Po štvrtom kole sa vracala k svojej rodine, keď ju zastavili páni George Buchan a Anthony Culver, aby s ňou prehodili pár slov. Pomyslela si, že jeden z nich ju pravdepodobne požiada o tanec. Dúfala v to... Nasledujúci tanec mal byť totiž waltz. Naučila sa ho tancovať ešte v Londýne, no nikdy ho netancovala s nikým iným, iba s Oscarom.
Dúfala, že niekto ju pozve do tanca, aby si ten waltz mohla zatancovať.
Vtom sa jej ktosi dotkol ramena, a keď sa obrátila, hľadela do strieborných očí vojvodu z Bewcastlu.
„Pani Derricková,“ prihovoril sa jej, „ak ste nesľúbili ďalšie kolo niekomu inému, rád by som si s vami zatancoval.“
Načisto ju zaskočil. Napadlo jej, že odmietne. Ale ak to urobí, potom nebude môcť tancovať s nikým iným. A toto mal byť jediný waltz v ten večer.
Otravné! Nesmierne otravné!
A predsa jej srdce búšilo v hrudi, kolená sa jej podlamovali a dýchala, akoby práve bežala kilometer bez zastavenia. Odhliadnuc od všetkého ostatného, je to skutočne nádherný muž.
Je to posledný večer... Teraz sa s ním vidí naposledy.
A mal to byť waltz.
„Možno netancujete waltz?“ spýtal sa.
Vyvaľovala naňho oči ako teľa na nové vráta.
„Ale áno,“ odvetila, otvorila vejár a ovievala si ním rozpálené líca, „hoci som ho už ozaj dávno netancovala. Ďakujem, vaša milosť.“
Ponúkol jej rameno, ona prudko zatvorila vejár a dala sa odviesť na tanečný parket. Zrazu si spomenula, že tancoval s Mavis, a zvedavo naňho pozrela. Hľadel jej rovno do očí.
Má oči ako vlk, prebleslo jej hlavou. Ktosi sa pred pár dňami zmienil, že má prezývku Wulfric. Skutočne priliehavé! „Myslela som, že sa mi dnes večer budete za každú cenu vyhýbať,“ poznamenala.
„Skutočne?“ spýtal sa povýšeným hlasom a nadvihol obočie.
Na to sa nedalo odpovedať, preto sa ani nepokúsila o odpoveď a čakala na prvé tóny hudby. Čo si to pred chvíľou pomyslela? Že je nádherný muž? Nádherný? Straší jej vo veži? Znova naňho pozrela. Má priveľký nos. Nie, nemá. Len trochu výrazný a ohnutý, a to dodáva jeho tvári zvláštny výraz, takže vyzeral krajšie, než keby mal nos dokonale tvarovaný.
Aké sú nosy smiešne, keď sa nad nimi človek zamyslí. „Znova som vás pobavil?“ zatiahol.
„Vlastne nie.“ Nahlas sa zasmiala. „Len som sa zamyslela nad tým, aké sú nosy hlúpe.“
„Presne tak,“ prikývol a v očiach sa mu zračilo čosi nedefinovateľné.
A vtom sa ozvala hudba, vojvoda jej chytil pravú ruku do svojej ľavej, druhú jej položil na pás. Ona mu položila voľnú ruku na plece - a znova sa jej zrýchlil dych. Drží ju v správnej vzdialenosti. Zrazu pochopila, prečo mnohí ľudia ešte vždy považujú waltz za neslušný tanec. Keď tancovala waltz s Oscarom, nikdy sa necítila takto blízko. Nespomínala si, že by cítila jeho telesné teplo alebo kolínsku. Srdce sa jej znova rozbúšilo, a pritom sa ešte ani nepohli.
A vtom to prišlo.
A ona v priebehu prvých pár sekúnd cítila, že vlastne nikdy netancovala waltz. Vojvoda ju viedol po parkete dlhými pevnými krokmi a krútil sa s ňou dookola, až jej svetlá z tisícich sviečok splynuli do jedného. Do dnešného večera naozaj nevedela, čo je to tancovať waltz. Číry zmyselný zážitok! Svetlo, farby, vône dámskych voňaviek a pánskych kolínskych, hudba, hladká, trochu kĺzavá dlážka, jeho ruka na jej páse, druhá jej zviera dlaň, radosť z ľahkosti vlastného tela a pohybu - bola načisto očarená.
 Vojvoda jej s úsmevom hľadel do tváre a ona sa na okamih cítila dokonale šťastná.
A v blikotavom svetle sviec sa jej zdalo, že z jeho očí tentoraz sála hrejivá žiara.
Žiaľ, očarenie netrvalo dlho.
Práve sa s ňou zakrútil v kúte pri sklených dverách, keď sa z opačného - nesprávneho smeru - zjavil Hector s Melanie. Vojvoda z Bewcastlu si pritiahol Christine na hruď v snahe zachrániť ju pred pohromou, ale neskoro! Hector jej skočil na ľavú črievičku a pristúpil jej všetkých päť prstov.
Poskakovala na druhej nohe, vojvoda ju pevne držal okolo pása, zatajila dych a pred očami sa jej mihali povestné hviezdičky. Melanie rozladene vykríkla a oznámila Hectorovi, že mu hovorila, že idú opačným smerom. Hector sa nešťastne ospravedlňoval.
„Varoval som Mel, že neviem tancovať waltz,“ sťažoval sa. „Vie, že vôbec neviem tancovať, ale trvala na tom, aby som si s ňou zatancoval waltz. Strašne ma to mrzí, Christine. Ublížil som vám?“
„V živote som nepočula takú hlúpu otázku, Hector,“ odsekla Melanie stroho. „Pravdaže si jej ublížil, ty ťarbák.“
„Nič si z toho nerobte, o chvíľu ma celkom prejde túžba kričať,“ upokojovala ho Christine. „A dovtedy budem pomaly rátať - štyridsaťsedem... štyridsaťosem... Ale naozaj sa netrápte, Hector, aj tak som mala pokrivené prsty, bolo ich treba vyrovnať.“
„Chuderka Christine,“ ľutovala ju Melanie. „Mám vás odviesť do izby a zavolať slúžku?“
Ale Christine iba mávla rukou a zaťala zuby. Prečo sa jej vždy musí stať niečo také, keď sa celkom nevinne venuje svojim záležitostiam?
Hector sa s Melanie tentoraz odknísal správnym smerom. Christine si uvedomila, že vojvoda z Bewcastlu si ju ešte vždy pritláča. Bolesť neustúpila. Znova zatajila dych.
A vtom sa vojvoda sklonil, schytil ju do náručia a vykročil s ňou cez sklené dvere. Urobil to nenápadne, uznala v duchu s očami doširoka otvorenými. Pochybovala, že by si tú kolíziu alebo jej dôsledky - únik do záhrady v náručí vojvodu z Bewcastlu - niekto z hostí všimol. Ale ak áno...
„Božemôj, už sa z toho pomaly stáva zvyk.“ Ktorú normálnu dámu musí muž schytiť do náručia dva razy do týždňa?
Vyšiel do záhrady a napokon ju posadil na drevenú lavičku okolo mohutného kmeňa starého duba.
„Lenže tentoraz, pani Derricková,“ odvetil, „to bola výlučne moja vina. Mal som si ho všimnúť skôr. Veľmi vám ublížil? Môžete zohnúť prsty?“
„Dajte mi čas, aby som sa v duchu vykričala,“ povedala, „aby som narátala do sto. Potom skúsim nimi pohnúť. Mám podozrenie, že vždy keď mal mať Hector v detstve hodinu tanca, niekam sa ukryl s knihou gréckeho filozofa - v gréčtine. Nemali by ho vôbec púšťať do tanečnej sály. Ale bol z toho, chudák, tuším nešťastný, však? Deväťdesiatdva... deväťdesiattri... Au!“
Vojvoda z Bewcastlu si pred ňou kľakol na koleno, rozviazal jej šnúrky na nohe a vyzul črievicu.
Vyzeral veľmi dojímavo. Takmer akoby ju chcel požiadať o ruku.
Zvláštne, že človek dokáže v jednej chvíli cítiť zničujúcu bolesť, a pritom sa zabávať. Christine si zahryzla do spodnej pery.

Wulfric nebol lekár, ale nezdalo sa mu, že by pani Derricková mala zlomené kosti. Noha jej dokonca ani neopuchla, hoci ju držala meravo vystretú a podľa trhaného dychu usúdil, že stále trpí. Položil si jej nohu v pančuche na dlaň, druhou rukou jej chytil pätu a pomaly ju zdvihol hore, takže prsty sa jej ohli. Nato pätu znova pustil.
Jednou rukou mu zovrela plece. Všimol si, že oči má zatvorené a hlavu naklonenú dopredu. Najprv zmraštila tvár a ešte silnejšie si zahryzla do spodnej pery, ale keď ten pohyb zopakoval, postupne sa uvoľnila.
„Myslím, že to prežijem,“ ozvala sa po chvíli. „Dokonca možno ešte niekedy budem aj tancovať.“ Zasmiala sa - a znelo to veľmi zvodne.
Vojvoda položil jej drobnú nohu v hodvábnej pančuche na ružovú črievicu a potom už sama dvíhala pätu a ohýbala prsty. Nato odtiahla ruku z jeho pleca.
„Stále nechápem,“ povedala, keď vojvoda vstal, založil si ruky za chrbát a pozrel na ňu, „načo sem Hector vôbec prišiel. Je to knihomoľ a nemá rád spoločnosť, aspoň nie dámsku.“
„Zrejme si myslel, že sa tu stretnú samí intelektuáli,“ usúdil vojvoda.
„Chudák,“ vzdychla si, strčila nohu do črievice, zaviazala si šnúrky a potom ešte zopár ráz pohla prstami. „Melanie si podľa všetkého myslela, že takáto zábava mu prospeje - určite si myslela, že mu prospeje aj to, ak si dnes večer zatancuje. Pravdepodobne ho od začiatku zavádzala, aj keď mu rovno neklamala. Zrejme si vôbec nevšimol - alebo na to zabudol -, že jeho sestra sa nedávno zasnúbila a že Melanie na jej počesť usporiada povestnú zábavu.“
Wulfric na to nepovedal nič. Vonku svietilo zopár lampiónov, keby sa hostia chceli nadýchať čerstvého vzduchu. Svetlo lampiónu dopadalo na Christine a rozligotalo sa jej vo vlasoch. Vtom zdvihla pohľad a oči sa jej smiali.
„Preboha,“ zvolala, „veď vás pozval Hector. Vari ste si aj vy mysleli, že to bude stretnutie intelektuálov? Mysleli ste si to, však? Rozmýšľala som, prečo ste prišli, lebo Melanie spomínala, že nechodíte nikam, zdržujete sa iba v Londýne a na svojich majetkoch. Museli ste sa zhroziť, keď ste zistili, ako ste sa mýlili. Úbohý vojvoda.“
„Predpokladám, pani Derricková,“ odvetil, prstami nahmatal rúčku lorňonu a zovrel ju, „že vaša otázka bola čisto rétorická.“
 Nebol zvyknutý, aby sa mu vysmievali. A nespomínal si, že by ho niekedy niekto ľutoval.
„Ale máte zopár spoločenských predností - waltz tancujete dobre,“ pokračovala, naklonila hlavu nabok a vytrvalo naňho hľadela. „Dokonca mimoriadne dobre.“
„Je možné,“ odvetil, „aby bol človek knihomoľ, ako tomu hovoríte, pani Derricková, a pritom bol zbehlý v spoločenských aktivitách. Ja som neutekal pred hodinami tanca. Naučiť sa správne, či dokonca dobre tancovať, je základnou súčasťou výchovy džentlmena.“
Nemohol o sebe tvrdiť, že je ozajstný knihomoľ. Hoci sa považoval za sčítaného, nemal čas byť stále zahrabaný v knihách. Jeho zamestnávali praktickejšie záležitosti. Dokonca v detstve nerád čítal.
„Vždy som mala waltz radšej ako ostatné tance,“ vzdychla si roztúžene, „hoci, keď som žila v Londýne, málokedy som ho tancovala. A teraz mi chudák Hector zmaril všetky nádeje, že si ho dnes zatancujem.“
„Kolo sa ešte neskončilo,“ podotkol. „Ak vládzete, môžeme pokračovať v tanci.“
„Už to prešlo,“ povedala a naposledy pohla prstami v ružovej črievici. „Ešte šťastie, že Hector váži iba tonu, a nie dve.“
„Tak si poďme zatancovať waltz.“ Podal jej ruku.
Chytila sa ho a vstala. „Určite už ľutujete, že ste ma vyzvali do tanca,“ poznamenala. „Prenasledujú ma pohromy, aj keď som v tom celkom nevinne.“
„Neľutujem,“ ubezpečil ju - a dopustil sa tej chyby, že nevykročil okamžite smerom k tanečnej sále.
Lampión sa zľahka pohyboval vo vánku a vrhal na ňu striedavo svetlo a tieň. Zrazu akoby atmosféra bola nabitá na prasknutie.
„Zatancujme si waltz vonku,“ navrhol.
„Tu? Vonku?“ Prekvapene nadvihla obočie, ale potom sa tichučko zasmiala. „Pod lampiónmi a hviezdami? To je nádherne roman... Áno, zatancujme.“
 Aké romantické, chcela povedať. V duchu sa zamračil. Nikdy nebol romantický. Neveril na romantiku.
Nebol to rozumný nápad, pomyslel si, keď jej položil ruku na pás, chytil jej ruku do svojej a vykročil waltzovým krokom. Trávnik nebýva práve najhladší, a tento nebol ani rovný. Okrem toho nebolo práve vhodné, aby takto tancovali sami. Aj keď neboli ďaleko od domu, dvere na tanečnej sále boli otvorené a lampióny doslova vábili hostí, aby vyšli von, nemal s ňou byť sám mimo dohľadu jej matky a ostatnej rodiny.
Ale takmer okamžite si uvedomil, že je to absurdné. Koniec koncov, je vdova a určite má bližšie k tridsiatke ako k dvadsiatke. Na tom, čo robili, nie je nič nevhodné.
A predsa si uvedomoval, že keď s ňou tancuje waltz, je to viac ako trochu nebezpečné.
V tichu sa dali unášať hudbou doliehajúcou z tanečnej sály - a on si po pár minútach uvedomil, že trávnik je dokonalý a svetlo hviezd ideálne osvetlenie. Nočné vône trávy a stromov boli čarovnejšie ako všetky voňavky v tanečnej sále.
A on mal v náručí dokonalú partnerku. Netancovala meravo a upäto, dala sa uvoľnene viesť a prežívala to čaro spolu s ním.
Pritiahol si ju bližšie, aby ju mohol lepšie viesť na nerovnom povrchu. Potom si pritisol jej dlaň na srdce a prikryl ju vlastnou dlaňou. A ona mala zrazu tvár zaborenú do záhybov jeho nákrčníka a jej vlasy ho šteklili na brade. Hrejivým ženským telom sa opierala oňho, stehná sa im dotýkali a pohybovali v dokonalej harmónii.
Waltz je skutočne erotický tanec, prebleslo mu mysľou.
Pocítil sexuálne vzrušenie.
Bolo to tak dávno...
Hudba neprestala hrať. Ale oni prestali tancovať. Obaja dlho stáli bez pohybu a potom Christine zaklonila hlavu a pozrela naňho.
Tentoraz jej tvár ožarovalo svetlo mesiaca, nie lampiónov. Je doslova éterický krásna, pomyslel si. Oboma rukami jej chytil tvár a zaboril prsty do hebkých vlasov. Palcami jej prechádzal po obočí, po lícach, po brade. Zľahka jej prešiel jedným palcom po perách a trochu ich pootvoril. Jazykom sa mu dotkla palca a vtiahla ho hlboko dovnútra. Bola rozpálená, roznežnená, vláčna.
Vytiahol si palec a pritisol jej na pery ústa.
Ale iba nakrátko.
Trochu zaklonil hlavu a zahľadel sa jej do očí zaliatych mesačným svetlom.
„Túžim po vás,“ zašepkal. Uvedomoval si, že jediným slovom môže pokaziť čaro okamihu. A takmer dúfal, že to urobí.
„Áno,“ odvetila šeptom.
Hľadela naňho krásnymi zasnenými očami s mierne sklopenými viečkami.
„Poďte so mnou k jazeru,“ navrhol.
„Áno.“
Hudba veselo hrala ďalej. Zvuk hlasov a smiech rinúci sa z tanečnej sály neutíchol. Lampióny sa stále pohojdávali vo vánku. Mesiac bol takmer v splne. Zosielal svetlo z jasnej oblohy spolu s miliónmi hviezd.
Vojvoda ju chytil za ruku a viedol pomedzi stromy k jazeru.

CHRISTINE SA ROZHODLA radšej nerozmýšľať. Noc bola čarovná a toto bol posledný večer predtým, ako sa život po dvoch týždňoch zajtra vráti do zabehaných - a nudných - koľají. Nepáčilo sa jej všetko to, čoho zosobnením bol vojvoda z Bewcastlu. Urazil ju, keď jej arogantne naznačil, že peniaze, šperky a koč musia byť pre ňu lákavejšie než chudoba a život, ktorý poznala. Stelesňoval všetko, čo sa jej na mužoch nepáčilo.
 Ale to bol hlas rozumu a ona úmyselne ten otravný hlas nepočúvala.
Spájala ich nepopierateľná vzájomná príťažlivosť. Určite je mu to proti mysli rovnako ako jej. Ale je to medzi nimi a dnes majú naposledy šancu to preskúmať. Zajtra pôjde každý svojou cestou.
Samozrejme, nerobila si ilúzie, o aké skúmanie pôjde. Nešli k jazeru preto, aby hľadeli na mesačný svit alebo sa cudne bozkávali.
Túžim po vás.
Áno.
Držal ju za ruku. Ten dôverný dotyk ju takmer rozplakal. Jeho stisk bol silný a pevný. Nepreplietol si s ňou prsty. V jeho dotyku nebol ani náznak nehy či romantiky. Ale ona po tom ani netúžila. Medzi nimi nevládli nežné pocity a rozhodne nie romantický vzťah. Iba dôvernosť a prísľub, že po príchode k jazeru jej bude ešte viac.
Nevedela, prečo s tým súhlasila - skutočne to netušila. Nemala uvoľnené mravy. Pred svadbou sa s Oscarom iba zopár ráz pobozkali, a hoci ju počas manželstva zo všeličoho obviňoval, ani sa jej nesnívalo, aby mu bola neverná. Počas dvoch rokov vdovského života sa správala cudne a nebola v pokušení užívať si života, aj keď v ich susedstve sa našlo zopár mužov, ktorí by ju boli radi potešili či dokonca jej dvorili vo všetkej počestnosti.
A teraz kráča pomedzi stromy k jazeru s vojvodom z Bewcastlu, lebo povedal, že po nej túži, a ona mu jediným slovom dala najavo, že aj ona po ňom.
Čo to má znamenať?
Ani sa to nepokúšala pochopiť. Držala myšlienky na uzde.
Vojvoda nenadviazal rozhovor. Ani ona. Ani jej to na um nezišlo. Kráčali mlčky, hudba a hlasy sa postupne vytrácali, ticho občas narušilo zahúkanie sovy, šuchot lístia nad hlavou a šramot neviditeľných nočných tvorov v podraste. Po horúcom dni nastala teplá noc. Mesiac jasne svietil. Dokonca aj medzi stromami bolo dosť svetla.
 Pri jazere bolo takmer rovnako jasno ako cez deň, lebo na hladine sa odrážal mesiac a nad hlavami už nemali konáre stromov.
Bola by to noc ako stvorená na romantický zážitok. Ibaže im nešlo o romantiku. Vojvoda z Bewcastlu ju ešte vždy držal za ruku a zrazu odbočil doprava. Prišli na trávnatý breh, ukrytý pred výhľadom z cestičky, keby tam niekto náhodou vyšiel na prechádzku. Napokon zastal.
Nepustil jej ruku hneď. Postavil sa pred ňu a prisal sa jej perami na ústa.
Teraz im nič nestálo v ceste. Tanečná sála už nebola na dohľad. A oni nič nepredstierali. On jej povedal, že po nej túži, ona súhlasila, a tak boli tu.
Christine mu pustila ruku a objala ho okolo krku. Pootvorili ústa. Vojvoda nahmatal jazykom jej jazyk. Christine pocítila v prsiach, v lone a na vnútornej strane stehien takú silnú sexuálnu túžbu, až sa musela oňho oprieť, aby nespadla. Vojvoda ju jednou rukou chytil za zadok, pritlačil si ju k sebe a nenechal ju na pochybách, že po nej túži rovnako ako ona po ňom.
Nato ju pustil a usiloval sa vyzliecť si drahý čierny frak. Zdvihol hlavu a rozprestrel odev na trávu.
„Poďte,“ vyzval ju. „Ľahnite si sem.“
Jeho hlas ju šokoval, a až vtedy si uvedomila, že to boli prvé slová, ktoré vyslovil, odkedy ju pozval k jazeru. A keď počula ten kultivovaný prízvuk a trochu povýšený tón, znova si uvedomila, s kým má do činenia. Ale to vedomie len znásobilo jej túžbu.
Ľahla si, hlavu aj plecia položila na frak a on sa uložil k nej, vkĺzol jej rukami pod sukňu a vyzliekol jej spodnú bielizeň. Potom si rozopol rázporok. Jednou rukou jej podložil hlavu, druhou ju chytil za bradu a znova jej vkĺzol jazykom do úst.
Nebolo v tom ani trochu jemnosti či nežnosti. Očakávala, že každú chvíľu do nej vnikne a čoskoro bude po všetkom. Vedome vychutnávala každý okamih. Bola vyhladovaná. A nebol to len dôsledok posledných dvoch rokov. Akoby hladovala celý život. Stále.
Prebehol jej perami po brade, po krku, po prsiach... Zakvačil palec do živôtika jej šiat a vsunul ho pod prsník. Jazykom krúžil okolo bradavky. Rukou jej blúdil po vnútornej strane stehien, potom vnikol medzi ne a zľahka jej pohládzal intímne miestečko. Christine zaklonila hlavu dozadu, zaborila mu ruky do vlasov a prebleslo jej mysľou, že od tej rozkoše zošalie.
Keď jej roztiahol stehná a položil pod ňu dlane, bola si istá, že je priveľmi precitlivená, aby jej milovanie prinieslo niečo iné ako bolesť. A keď cítila, ako do nej vniká, tvrdý a pevný, takmer túžila, aby prestal.
„Prosím,“ povedala namiesto toho tichým hrdelným hlasom, ktorý takmer nespoznala. „Prosím.“
Vnikol do nej. Ale bola zvlhnutá a klzká, a hoci bol veľký, jedinou bolesťou bola sexuálna rozkoš, ktorá akoby z nej chcela vytrysknúť.
Takú bolesť a rozkoš jakživ nezažila.
Ani sa jej o nej nesnívalo.
Vytryskla takmer vzápätí po tom, čo sa v nej začal pohybovať. V extáze sa zachvela a ležala otvorená pod ním možno aj niekoľko minút, počúvala rytmus ich spojenia a cítila nádherné narážanie jeho tela do jej. Ale po chvíli prestala pasívne prežívať rozkoš a znova z nej vyvrela krátko predtým, ako náhle zmeravel, a ona zrazu cítila v tele horúci prílev jeho semena.
Chvíľu na nej spočinul celou svojou váhou, potom sa prevalil nabok a sadol si. Nato sa postavil chrbtom k nej, upravil si oblečenie, odišiel k jazeru a hľadel pred seba, vysoký, príťažlivý v slávnostných nohaviciach a vyšívanej veste s belostnou košeľou, na rukávoch a okolo hrdla bohato lemovanou čipkou.
Vojvoda z Bewcastlu.
Christine sa posadila a usilovala sa upraviť čo najlepšie bez kefy a zrkadla. Zohla kolená a objala si nohy rukami. Uvedomila si, že nohy sa jej trochu chvejú. Prsia mala citlivé, ale bolo jej nádherne.
Čosi ju ohromilo.
Oscara ľúbila niekoľko rokov a nikdy ho neprestala ľúbiť. Manželská posteľ jej nikdy nepripadala nevkusná. Koniec koncov, patrí sa, aby sa manželia milovali. Ak niekedy bola trochu sklamaná vzhľadom na to, že keď sa vydávala, bola po uši zaľúbená, potom sa utešovala myšlienkou, že realita sa nikdy nemôže vyrovnať snom.
Ale teraz to vedela. Realita sa mohla vyrovnať snom, dokonca byť krajšia ako sny. Práve sa to stalo.
Zároveň si uvedomovala, že v tom milovaní nebolo ani trochu nehy, ani náznak romantiky či lásky, ani prísľub do budúcnosti. Bola to iba telesná rozkoš.
No bytostne ju prežívala.
Nehovorí sa, že iba muži sú schopní prežiť telesnú rozkoš? Nemá to byť pre ženy najmä emocionálny zážitok? Ona však k vojvodovi necítila žiadne emócie. Teraz dokonca ani negatívne. Rozhodne si nenamýšľala, že je doňho zaľúbená. Nebola.
Desila sa toho.
Samozrejme, bola trochu nešťastná. Vedela, že keď bude po všetkom a bude znova sama, len tak ľahko neunikne pred myšlienkami.
Vojvoda sa obrátil a pozrel na ňu. Aspoň predpokladala, že na ňu pozerá. Mesačné svetlo mal za chrbtom, takže mu nevidela do tváre. Chvíľu nič nepovedal.
„Pani Derricková,“ ozval sa napokon hlasom chladným a povýšeným ako vždy, alebo sa jej to aspoň zdalo - možno tak hovoril bežne, „isto budete súhlasiť, že teraz musíte znova zvážiť...“
„Nie!“ rozhodne mu skočila do reči. Nezniesla, aby jej to znova povedal. „Nie, nesúhlasím a nič znova nezvážim. To, čo sa práve stalo, nie je začiatok, ale koniec. Z neznámych dôvodov, ktoré možno ani jeden z nás celkom nechápe, medzi nami niečo bolo. Poddali sme sa tomu a uspokojili sme svoju túžbu. Teraz sa môžeme rozlúčiť, ísť každý svojou cestou a zabudnúť na seba.“
Už keď vyslovovala tie slová, bolo jej jasné, že je to nezmysel.
„Ach,“ odvetil ticho. „Skutočne?“
„Nestanem sa vašou milenkou,“ vyhlásila. „Urobila som to len kvôli sebe, pre vlastnú rozkoš. Bolo to príjemné, uspokojila som svoju zvedavosť a to je všetko. Je koniec.“
Pevnejšie si zovrela nohy. Vojvoda obrátil tvár trochu doľava, takže mu videla profil - hrdý, aristokratický, príťažlivý. Ešte aj teraz, po tom, čo sa to stalo, sa jej zdalo nepochopiteľné, že sa milovala s týmto mužom, s vojvodom z Bewcastlu. Zrazu si spomenula, ako vyzeral vo vstupnej hale v to prvé popoludnie, keď naňho hľadela ponad zábradlie a vycítila nebezpečenstvo, ktoré stelesňuje.
Nemýlila sa.
„Nezišlo vám na um,“ spýtal sa, „že som vás možno oplodnil?“
Bola rada, že sedí. Keby stála, podlomili by sa jej kolená. Tento muž rozhodne nehovorí prejemnene.
„Počas siedmich rokov manželstva som neotehotnela,“ odsekla rovnako priamočiaro. „Myslím, že neotehotniem ani teraz.“
Na dlhú chvíľu zavládlo ticho. Aj by ho bola prerušila, keby jej zišlo na um niečo vhodné. Ale hoci jej hlavou vírili myšlienky, nemohla sa s ním o ne podeliť. V skutočnosti si uvedomila, že pred chvíľou klamala samu seba. Vedela, že nasledujúce dni budú ťažké. Pre ženu nie je ľahké dať svoje telo mužovi počas náhodného stretnutia, potom len bezstarostne pokrčiť plecami a ubezpečovať samu seba, že to bola len rozkoš a nebude to mať nijaké následky.
Ale teraz bolo prineskoro uvažovať nad tým, že keď povedal túžim po vás, mala ho požiadať, aby jej dal desať minút na rozmyslenie.
„Takže vás nijako nepresvedčím, aby ste si to rozmysleli?“ spýtal sa napokon vojvoda.
 „Nijako,“ prikývla.
A to bola pravda. Nevedela si predstaviť horší osud ako byť milenkou nejakého muža, podriadiť sa jeho moci a arogancii, podvoliť sa mu na požiadanie, byť jeho platenou zamestnankyňou, ničím iným, len telom, pri ktorom sa môže potešiť, kedykoľvek sa mu zachce. A pritom ho celý čas nemať rada, opovrhovať ním, byť odpudzovaná jeho chladom, nedostatkom humoru a ľudskosti. Musela by opovrhovať sama sebou.
Zamieril k nej a ona sa sama zdvihla na nohy. Nechcela sa už dotknúť ani jeho ruky, ktorú jej podával na pomoc. Ale on sa v skutočnosti sklonil po svoj frak. Vzal ho zo zeme, oprášil od trávy a znova si ho obliekol. Prebleslo jej mysľou, že vyzerá rovnako bezchybne ako vtedy, keď ho videla prvý raz v tanečnej sále.
Christine si založila ruky za chrbát a on pochopil a neponúkol jej rameno ani ruku. Zvláštne, ako sa niekedy ľudia po tom najdôvernejšom styku bránia pred vzájomným dotykom.
Zajtra sa vráti do Hyacintového domčeka.
Zajtra vojvoda odíde.
Viac ho nikdy neuvidí.
A predsa mala prsia ešte vždy citlivé, nohy sa jej stále chveli a vnútri cítila bolesť, čo bol dôsledok milovania - aj keď to bol v tomto prípade naozaj eufemizmus.
Mlčky kráčali k domu. Ale kus od sklených dverí vojvoda zastal.
„Bolo by lepšie,“ začal, „keby nás nevideli vracať sa spolu.“
Ale prv ako stihla náhlivo vykročiť vopred, rada, že na to pomyslel, ozval sa znova.
„Keby bolo treba, napíšete mi do Lindsey Hall, pani Derricková,“ povedal.
Bolo to vyhlásenie, nie žiadosť. Nevysvetľoval jeho význam. Nemusel.
Christine sa zachvela a zrazu ju zamrazilo, keď sa dívala, ako vojvoda vykročil k starému dubu, pod ktorý ju usadil, keď ju vyniesol von po tom, čo jej Hector stúpil na nohu. Ako sa jej to zdalo dávno!
 Náhlivo zamierila do tanečnej sály a zrazu na ňu doľahol taký smútok ako dávno nie.

Wulfric zostal chvíľu vonku a potom sa pobral do kartárskeho salóna.
Pred dnešným večerom nikdy neurobil nič podobné. Nebol sukničkár. Rose bola jeho jediná žena a prv ako sa s ňou vyspal, starostlivo sa na všetkom vopred dohodli a prebrali všetky praktické detaily.
Vždy mal zdravý sexuálny apetít a pravidelne uspokojoval svoje potreby, keď bol v meste, ale nikdy sa nepovažoval za vášnivého muža.
Dnes však pocítil vášeň.
Uvažoval, čo by sa bolo stalo pri jazere, keby mu dovolila dopovedať, čo začal hovoriť. Pani Derricková sa domnievala, že jej chce zopakovať návrh, ktorý jej dal pred týždňom v bludisku. Ale domnievala sa nesprávne a, pravdupovediac, bol rád, že ho zastavila. Dal sa odviesť od úmyslu, ku ktorému dospel. Kázala mu to česť, ale tú česť pohltilo jej prerušenie.
Nechcel vojvodkyňu.
Predovšetkým nechcel vojvodkyňu, ktorá mu spoločensky nebola roveň, ktorá bola síce ohromujúco krásna, keď ju niečo nadchlo, ale vôbec nie elegantná, ktorá sa správala impulzívne, ale nie primerane spôsobne, ktorá na seba upútala pozornosť, vždy keď sa jej niečo páčilo, a potom sa iba zasmiala, keď sa jej niečo nepodarilo, namiesto aby sa zahanbila. Postavenie vojvodkyne bolo zodpovedné. Ak sa niekedy ožení, chcel by - potreboval by - dať sa dohromady s dámou vychovanou tak, aby sa mohla ujať tejto úlohy.
Pani Derricková by to nedokázala.
Nič ju na tú úlohu nepredurčovalo.
Aidan sa oženil pod svoju spoločenskú úroveň. Hoci Eve vychovali ako dámu, v skutočnosti bola iba dcéra waleského baníka. Rannulf sa takisto oženil pod svoju úroveň. Judith bola dcéra bezvýznamného dedinského kazateľa a vnučka londýnskej herečky. Wulfric nesúhlasil ani s jedným z tých manželstiev, aj keď dal obom bratom požehnanie. Jedine Alleyne uzavrel dôstojný manželský zväzok s neterou baróna.
Vari on, vojvoda z Bewcastlu, nedopadne o nič lepšie ako jeho bratia? Vari má všetko, pre čo žil, podriadiť vášni, ktorú vôbec nechápal?
Bola by to pohroma, keby mu pani Derricková bola dovolila, aby vyslovil žiadosť o ruku. Pretože keby bol dokončil vetu, určite by neodmietla. Vysmievať sa z postavenia milenky bolo jedno, ale ktorá rozumná žena by odmietla ponuku stať sa vojvodkyňou a vydať sa za jedného z najbohatších mužov v Británii?
Bola by to pohroma.
A tak jej dovolil, aby ho prerušila a zle pochopila jeho úmysel. Zachoval si pokoj.
A predsa mal teraz pocit, že možno zameškal jednu z mála príležitostí, ktorú mu život ponúkal, aby sa vyslobodil z kolotoča rutiny a povinností a objavil skryté radosti.
Radosti?
Uvedomil si, že Aidan je s Eve šťastný, takisto Rannulf s Judith - obaja sú rovnako šťastní ako Alleyne s neterou baróna alebo Freyja so svojím markízom a Morgan s grófom.
Ale oni boli slobodní. Ani jeden z nich nebol vojvoda z Bewcastlu, ktorý mohol očakávať od života všetko, len nie slobodu a osobné šťastie.
A ako pomaly kráčal po schodoch, ktoré ho viedli k veseliu, prebleslo mu hlavou, že život bude pochmúrny, ak sa nebude môcť tešiť na to, kedy zazrie pani Derrickovú.
Ale život je pochmúrny. V skutočnosti neskrýva nijaké radosti. Teda aspoň pre mužov ako on. Už keď mal dvanásť rokov, veľmi jasne mu oznámili, že je iný ako ostatní a do konca života bude mať nielen isté privilégiá, ale aj povinnosti. Iba krátko - možno ani nie rok - sa búril proti osudu, a potom sa zmieril s tým, čo mu povedali.
Život mu dal poriadnu príučku.
 Dieťa, v ktorého telesnej schránke žil a sníval dvanásť rokov, už nejestvovalo.
Christine Derricková jednoducho nie je partia preňho.

Kým si Christine balila svoj skromný majetok, v tanečnej sále na prízemí prestala hrať hudba. Justin sedel u nej na posteli. Samozrejme, nebolo celkom vhodné, aby bol v jej izbe, ale jej to bolo jedno. Uľavilo sa jej, keď otvorila dvere a zistila, že zaklopal on, a nie Melanie alebo Eleanor... alebo niekto iný.
„Pomyslela som si,“ vysvetľovala, „že bude najlepšie, ak sa dnes vrátim domov s matkou a Eleanor, nech Bertie nemusí posielať koč znova zajtra.“
„A tak balíte uprostred bálu, a ani nezavoláte slúžku, aby to urobila za vás,“ podotkol. „Úbohá Chrissie, videl som, ako do vás Hector vrazil, keď ste tancovali waltz, aj ako vás Bewcastle vyniesol von. A videl som aj to, ako ste o hodinu vkĺzli dnu a zakrádali sa po okraji parketu, až kým ste neprišli k dverám a znova nezmizli. Určite sa nestalo nič, čo vás rozladilo? Nezopakoval náhodou ten nevkusný návrh?“
Vzdychla si a vtlačila črievice na bočnú stranu tašky. Justin mal neomylnú schopnosť zjaviť sa na scéne, vždy keď prežívala krízu, vycítil, že sa niečo deje a potrebuje si vyliať zlosť, žiaľ alebo frustráciu či inú negatívnu emóciu, a vždy ju vedel utešiť, poradiť jej alebo jej vyčariť úsmev na perách. Bola naozaj šťastná, že má takého priateľa. Ale dnes sa jej nežiadalo zveriť sa ani jemu.
„Pravdaže, nie,“ odvetila. „Vlastne bol veľmi galantný. Zostal pri mne, kým som sa znova nemohla postaviť na nohu, a potom sme vonku tancovali waltz, kým hudba neprestala hrať. Asi sa nakoniec pobral do kartárskeho salóna a ja som zostala ešte chvíľu vonku. Bolo tam príjemne chladno a pokojne, až sa mi ani nechcelo vrátiť dnu. Ale potom mi zišlo na um, že si pobalím veci, aby som mohla ísť domov ešte dnes, a nečakať do zajtra.“
Nežne sa na ňu usmial, no pohľad mal prenikavý - isto si uvedomoval, že mu prvý raz v živote klame. Bol to jej drahý priateľ Justin, neusiloval sa vytiahnuť z nej viac informácií, než mu bola ochotná poskytnúť.
„Som rád, že vás nerozladil,“ povedal.
„Naozaj nie,“ ubezpečila ho znova, položila kefu na vrch tašky, ktorú nato zatvorila. „Ale budem skutočne rada, keď sa vrátim domov, Justin. Predpokladám, že aj Hermione a Basil budú šťastní, keď ma uvidia odchádzať. Viete, čo urobili tie pochabé dievčatá lady Sarah Buchanová a Harriet Kingová? Povedali im o tej hlúpej stávke.“
„Ach, Chrissie,“ prerušil ju, „obávam sa, že sa to dozvedeli odo mňa. Krátko nato, čo ste vyhrali, mi to Audrey povedala, a bol som si taký istý, že sa to čoskoro rozšíri, že som to povedal Hermione sám. Chcel som ju ubezpečiť, že vás vtiahli do tej stávky proti vašej vôli a že ste do nej nevložili vlastné peniaze, že Bewcastle vás pozval na prechádzku alejou, a nie naopak - videl som to na vlastné oči, ak si spomínate - a že s ním rozhodne neflirtujete. Skutočne som chcel, aby jej to bolo jasné. Vidím, že som neurobil správne. Možno keby som jej o tej stávke nebol povedal, ani by sa o nej nedozvedela.“
Zahľadela sa naňho rozladene. Justin je zodpovedný za tú hroznú scénu pri jazere? Vedela z vlastnej skúsenosti, že je ochotný kedykoľvek sa postaviť na jej obranu a vysvetľovať namiesto nej, ako to v skutočnosti bolo. Oceňovala jeho úsilie, hoci nikdy veľmi nepomohlo. Tentoraz mu však nebola vôbec vďačná. Spôsobil jej iba problémy.
„Hlboko sa ospravedlňujem,“ zamrmlal a tváril sa tak nešťastne, až zmäkla.
„No,“ odvetila, „predpokladám, že keby ste im to nepovedali vy, urobil by to niekto iný. A koniec koncov, na tom predsa nezáleží. Aj tak ich už pravdepodobne nikdy viac neuvidím.“
Nikdy neprijme Melanino pozvanie, ak pozve aj ich. A predsa bola zdrvená. Basil bol Oscarov brat a pár rokov mala pocit, akoby bol aj jej brat. A Hermione jej kedysi pripadala ako sestra.
„Ešte sa s nimi pozhováram,“ sľúbil.
„Radšej nie,“ požiadala ho, nechala tašku taškou a zamierila k dverám. „Prihovárali ste sa za mňa toľko ráz, Justin, až vám prestali veriť. Nechajme to tak. Už dlhší čas zdola nepočuť hudbu, však? Večera sa zrejme pomaly končí. Mala by som sa znova ukázať, aj keď do konca už zostávajú len jedno-dve kolá. Susedia isto nebudú chcieť odísť neskoro. A hostia, čo sú tu ubytovaní, tiež nebudú chcieť dlho ponocovať, keď ráno odchádzajú.“
„Tak teda poďte si zatancovať so mnou,“ navrhol, vstal a otvoril jej dvere, „a usmievajte sa, ako len vy viete, aj keď je mi jasné, že Bewcastle vám povedal alebo urobil niečo, čo vás rozladilo, bodaj ho porantalo.“
„Vôbec nie,“ ubezpečila ho. „Len som trochu unavená, to je všetko. S vami si však rada zatancujem.“
V živote mi nebolo tak smutno ako v tejto chvíli, pomyslela si Christine. Cítila sa mizerne. Napriek tomu sa usmiala.
Oznámila matke a Eleanor, že domov sa vráti s nimi, a potom si zatancovala s Justinom a pánom Gerardom Hilliersom. Zo všetkých síl sa usmievala a zabávala. Uľavilo sa jej, že v tanečnej sále nie je vojvoda z Bewcastlu.
Po bále sa poďakovala Melanie a Bertiemu a vysvetlila im, že odchádza s matkou. Dúfala, že sa jej podarí vykĺznuť bez povšimnutia, ale Melanie to rozšírila, a tak rozlúčka bola veľkou spoločenskou udalosťou, ktorej sa chcela všemožne vyhnúť.
Objala Audrey, podala ruku sirovi Lewisovi Wisemanovi a zaželala im veľa šťastia do budúceho spoločného života. Lady Mowburyovú pobozkala na líce a sľúbila, že jej napíše. Potom sa rozlúčila s množstvom mladých, ktorí rozprávali jeden cez druhého a veselo sa smiali.
Dokonca aj Hermione a Basil zrejme usúdili, že je ich povinnosťou slušne sa s ňou rozlúčiť. Hermione pobozkala vzduch pri jej líci a Basil sa meravo uklonil. Christine však nečakane vyhŕkli slzy a ohromila Hermione - aj seba - tým, že švagrinú mocne objala.
„Mrzí ma to,“ povedala. „Nesmierne ma to mrzí, Hermione. Naozaj.“
Netušila, čo hovorí, ale prv ako sa obrátila a nastúpila do koča, všimla si, že Hermione sa postavila k Basilovi a on ju objal okolo pliec.
Chvalabohu, v dave ľudí, ktorí sa zhromaždili na terase, chýbal vojvoda z Bewcastlu. Christine sa úprimne uľavilo. Iba sa oprela o mäkké operadlo sedadla a potláčala slzy.
„Bola to naozaj skvelá zábava,“ ozvala sa jej matka, keď sa usadila s Eleanor naproti nej. „Teší ma, že si mala taký úspech.“
„A právom, mama,“ poznamenala Eleanor. „Koniec koncov, je Derricková a príbuzná lady Renablovej, vikomta Elricka aj vikomta Mowburyho. Naša Christine je významná dáma.“ Žmurkla na mladšiu sestru.
„Bolo to od grófa Kitredgea naozaj milé, že požiadal, aby nám ho predstavili,“ pokračovala matka. „Dokonca s tebou aj tancoval, Christine. A chvíľu aj vojvoda z Bewcastlu, hoci, musím priznať, zdal sa mi dosť nesympatický. On sa nám nepredstavil.“
„Je priveľmi chladný a povýšený. Na vlastnú škodu,“ súhlasila Eleanor. „Som šťastná, že je po všetkom. Nikdy ma nelákalo poskakovať po parkete s desiatkami iných ľudí a unavovať si telo i ducha, keď môžem čas stráviť oveľa príjemnejšie doma pri knihe.“
„Aj ja som šťastná, že sa skončili tie dva týždne,“ pridala sa Christine. „Chýbali mi deti v škole, neterka a synovci aj všetci dedinčania a záhrada. A predovšetkým vy dve,“ dodala.
„A predsa sa stále bojím,“ namietla jej matka, „že život doma sa ti musí zdať nudný, keď si poznala aj veľkolepejší.“
„Nikdy nie je nudný, mama,“ ubezpečila ju s úsmevom dcéra a oprela si hlavu o operadlo. „A nikdy som nežila veľkolepo.“
 Zatvorila oči a zrazu mala pocit, že je znova pri jazere, vojvoda z Bewcastlu skláňa hlavu, aby ju pobozkal, potom spolu prežijú tie chvíle vášne. Zo všetkých síl presviedčala samu seba, že to bol iba telesný styk, nemalo to význam, bolo to treba vychutnať a potom na to zabudnúť.
Otvorila oči, aby sa zbavila tých predstáv.
Musím priznať, zdal sa mi dosť nesympatický.
Je priveľmi chladný a povýšený. Na vlastnú škodu.
Prečo ju tie slová tak zaboleli? Súhlasila s nimi. Ale bolelo to. Ešte vždy. Cítila žiaľ, aj keď nechápala prečo.
Bol v nej. Prežili spolu tie najintímnejšie chvíle. Inak medzi nimi nič nebolo a ani nemôže byť. Nemala ho prečo obdivovať a, pravdupovediac, ani on nemá ju prečo obdivovať. A tak prežili intímnosť bez intímnosti.
Srdce mala ako z olova.
Nikdy viac ho neuvidí.
Vďakabohu.
Nikdy.
Zdalo sa jej to veľmi dlho.

WULFRIC SA VRÁTIL domov do Lindsey Hall v Hampshire. Celý týždeň vychutnával prázdnotu a ticho svojho obrovského sídla. Je to jeho domov. Patrí sem. Možno po prvý raz v živote si uvedomil, že má Lindsey Hall naozaj rád, hoci po ňom netúžil. Keby si bol mohol v mladosti vymeniť miesto s Aidanom, aby sa on stal otcovým dedičom, bol by to rád urobil.
Ale, samozrejme, narodil sa ako najstarší syn a jeho osud sa nedal zmeniť. Taký chlapec jednoducho nemá na výber.
Tak ako nemá na výber dieťa kominára, pomyslel si.
Nikdy nepodliehal sebaľútosti. Prečo by mal? Tisícky mužov by si dali odseknúť pravú ruku, aby mali čo len zlomok výsad, bohatstva a moci, ktorú on bral ako samozrejmosť.
 Chodil z izby do izby a tešilo ho vedomie, že za každými dverami nebudú ľudia bažiaci po rozhovore. Blúdil po veľkom parku okolo domu, na koni aj peši, a bol šťastný, že tu mu nikto nemôže navrhnúť, aby šiel na piknik alebo výlet kočom.
No hoci sa tešil zo svojej samoty, vyhýbal sa miestečku, kam chodieval oddychovať v absolútnej samote. Na oddychovanie sa cítil priveľmi nepokojný...
Strávil celé hodiny so správcom, lebo sa s ním osobne nestretol od Veľkej noci, keď mala snemovňa lordov prestávku, jazdil s ním po rozľahlej farme a kontroloval, či všetko ide podľa jeho pokynov. V knižnici prijal množstvo nájomných farmárov a robotníkov, čo svedomito robieval dva razy do týždňa, vždy keď bol doma. Prezrel si účtovné knihy a obchodné doklady. Prečítal si všetky správy, ktoré prišli od správcov z ostatných majetkov, a tajomníkovi nadiktoval odpovede.
Napísal listy všetkým súrodencom, čo takisto robieval pravidelne aspoň raz za mesiac.
Niekoľkí susedia k nemu prišli na zdvorilostné návštevy a on väčšinu z nich opätoval. Vikomt Ravensberg s manželkou a deťmi sa práve vrátili z cesty na sever, ktorá ich zaviedla aj do leicesterského grófstva. Týždeň pobudli v Grand-maison u Rannulfa a Judith a priniesli Wulfricovi čerstvé správy.
Zdalo sa mu, že zvyšok leta bude únavne dlhý, a plánoval navštíviť zopár svojich majetkov.
Veľa čítal alebo aspoň sedel v knižnici s otvorenou knihou v ruke, hľadel do nej a pritom premýšľal.
Poznal množstvo žien... Bezpochyby existovalo množstvo ďalších žien, ktoré by okamžite chňapli po príležitosti stať sa jeho milenkou. Hoci, nemyslel si, že všetky snívajú len o ňom. Ale vedel, že je mocný, vplyvný a nesmierne bohatý, a väčšina tých žien veľmi dobre vie, že k Rose bol naozaj veľkorysý.
Keby si mal vybrať jednu z nich a ustanoviť ju za svoju milenku, pravdepodobne by sa jeho život čoskoro vrátil do normálnych koľají.
Rose mu bolestne chýbala.
Vytrvalo sa usiloval nemyslieť na ženu, ktorou ju chcel nahradiť.
Odmietla ho! Tak ako Marianne Bonnerová, keď jej ponúkol manželstvo. Pani Derricková ho odmietla, lebo predpokladala, že jej znova navrhuje to isté - aj keď sa mu práve oddala.
Usúdil, že také odmietnutie duši neublíži. Jemu však na duši zostala modrina.
Plánoval navštíviť niektoré majetky, ale zatiaľ nevydal príkazy na prípravu cesty.
Nebolo preňho typické, aby podliehal letargii a úvahám. Aby sa cítil osamelo....
Nemyslel na Christine Derrickovú. Ale niekedy - ak má byť úprimný, väčšinu času - zistil, že žiarivé smejúce sa modré oči, strapaté tmavé kučery, opálená tvár a pehavý noštek mu vedia rafinovane vkĺznuť do mysle a vyvolať v srdci ťažobu.
Čoskoro ponavštevuje svoje majetky. Potrebuje sa niečím zamestnať.
Čoskoro sa všetko vráti do starých koľají.

Týždeň po skončení pobytu v Schofield Parku sa Christine zdalo, že odvtedy uplynul rok alebo aj celá večnosť. Život znova bežal pokojne, opäť bola šťastná.
No, možno nie celkom šťastná. Ale aspoň bola spokojná. Hoci niekoľko rokov bola spokojná aj v Oscarovom svete, nakoniec ju sklamal a cítila sa v ňom mizerne. Stretnutie s Hermione a Basilom nebolo vôbec príjemné. A smotánka jej znova pripomenula, ako ľahko vie človekom opovrhovať a vysmievať sa z neho. Niežeby sa jej to počas manželstva stávalo často, a nestalo sa jej to často ani v Schofielde. Ale nikdy sa jej to nestalo v Hyacintovom domčeku a dedine. Tam si mohla oddýchnuť, byť sama sebou a každý ju mal rád. V šírom okolí nemala nepriateľa, iba samých priateľov.
A predsa v nej tie roky života v manželstve a medzi smotánkou - a teraz tie dva týždne v Schofield Parku - zanechali nepokoj, zrazu nebola taká spokojná so životom doma ako predtým. Akoby uviazla medzi dvoma svetmi a nepatrila ani do jedného z nich. Nepáčil sa jej ten pocit.
Dobrovoľne sa rozhodla žiť na dedine. Páčilo sa jej tam. Vždy mala čo robiť. Rada učila v dedinskej škole, hoci iba tri razy do týždňa. Riaditeľ sa jej jedného dňa sťažoval, že nerád učí zemepis, ona odvetila, že keď chodila do školy, bol to jej najobľúbenejší predmet, a tak sa dohodli. Už ako dieťa navštevovala s matkou alebo s nebohým farárom chorých a starých ľudí. Stalo sa jej to zvykom a nikdy jej to nebolo na ťarchu. Ešte vždy ich navštevovala. Mala ich rada a často im rozprávala veselé príbehy - ale rada si ich aj vypočula a pomohla im.
Musela vybaviť aj prijať zopár návštev, zúčastniť sa na niekoľkých čajoch a večerách a na jednom zhromaždení v dedinskom hostinci. Mala priateľky, s ktorými sa navzájom zdôverovali, a priateľov, ktorí by jej radi dvorili, keby chcela.
Ale ona to nechcela, hoci, možno to bolo na škodu. Odjakživa túžila po vlastnom domove, manželovi a deťoch. No, pravdupovediac, prvého manžela stratila ešte prv, ako umrel, a ďalšieho nemala. A jej sny sa zmenili - alebo skôr zahynuli.
Na fare mala neter a synovcov, v Schofield Parku boli Melanine deti, hoci tie nenavštevovala tak často, keď boli doma Melanie a Bertie. Deti zbožňovala. A nesmierne ju sklamalo, že počas manželstva nepočala.
Musela navštíviť Melanie a vypočuť si chválospevy na zábavu v Schofield Parku. Melanie vyhlásila, že všetci páni sa do Christine zaľúbili a gróf Kitredge bol nešťastný, keď zistil, že odišla zo Schofieldu skôr a nepočkala do druhého dňa. Podľa Melanie mohla byť Christine do konca leta grófkou, no, keby mala záujem.
„Ale viem,“ vzdychla si, „že od Oscarovej smrti nie ste ochotná ani sa pozrieť na iného muža. Oscar bol úžasný, však? A taký krásavec! No jedného dňa naňho predsa len dokážete zabudnúť a zaľúbiť sa do iného. Chvíľu som si myslela, že by to mohol byť vojvoda z Bewcastlu. Vyhrali ste tú stávku, ako som počula - a na bále ste s ním tancovali waltz. Ale nech vyzerá akokoľvek veľkolepo, a hoci som sa tešila, že je hosťom na mojom bále, rozhodne by som ho neželala svojej najdrahšej priateľke. Skutočne je pravda, že v miestnosti, do ktorej vstúpi, okamžite klesne teplota? No zdalo sa mi, že k vám bol celkom milý, Christine.“
Christine sa veselo zasmiala, akoby práve počula dobrý vtip, a Melanie sa k nej po chvíli pridala.
„Možno nie,“ pripustila. „Pochybujem, že vie byť milý a že vie prejaviť ľudský cit. Rada by som vedela, či sa aj princ Waleský trasie pred jeho oceľovým pohľadom.“
Vojvoda z Bewcastlu bol v Christininom živote mužom, nad ktorým radšej nerozmýšľala. Cítila pritom totiž bolesť a nemienila ju skúmať.
Po návrate zo Schofieldu mala dosť roboty. Bola takmer šťastná. Alebo, ak aj nie šťastná, rozhodne spokojná - pravda, pokiaľ si starostlivo cenzurovala myšlienky.

Po jednej hodine zemepisu bola Christine celá rozpálená. Vzala deti pred školu, lebo bol teplý deň, a pri zvyčajnej hre na lietanie na čarovnom koberci do vybranej krajiny energicky pobehovali po záhrade a mávali rukami - a ona nemohla zaostať.
Leteli ponad šíry a rozbúrený Atlantický oceán, cestou videli dve lode a veľký ľadovec, prileteli až do Kanady, presnejšie do Montrealu, tam pristáli medzi francúzskymi cestovateľmi vo veľkých kanoe, obchodovali s kožušinami. Polovica detí zdvihla kanoe nad hlavu, druhá polovica sa prehýbala pod imaginárnym nákladom. Zaspievali si bojovnú francúzsku pieseň na povzbudenie ducha.
Keď dorazili k veľkému obchodnému stredisku vo Fort William pri Hornom jazere, boli všetci unavení, klesli na čarovný koberec, ktorý si viezli so sebou v kanoe, a stonajúc a krivkajúc sa vrátili do školy na hodinu aritmetiky.
Len čo boli deti bezpečne dnu, Christine sa mohla vrátiť domov prezliecť sa a ochladiť čerstvo vytlačenou citronádou, ktorú jej pripraví pani Skinnerová. S úsmevom sa odvrátila od budovy.
Vtom si všimla, že o plot sa opiera akýsi muž. Ak sa nemýli, je to šľachtic. Jednou rukou si zatienila oči a prizrela sa lepšie, či ho pozná.
„Pani Thompsonová mi poradila, že vás nájdem tu,“ povedal vojvoda z Bewcastlu. „Chcel som sa s vami stretnúť.“
Preboha! Uvedomila si, aká je rozpálená, aké má pod starým slameným čepcom vlhké a strapaté vlasy, na sebe zaprášené šaty a topánky, a vôbec, pôsobí neupravene. V ďalšej chvíli jej prebleslo hlavou, že musel vidieť aspoň kúsok tej pochabej hodiny, no deťom to pomáhalo učiť sa tak, že si to vôbec neuvedomovali. A potom jej v mysli zavisol otáznik, neviditeľný otáznik.
Jej pocity, to bolo čosi iné. Akoby z tej cesty na čarovnom koberci dostala morskú chorobu.
„Čo tu robíte?“ spýtala sa ho. Bolo mimoriadne nevychované položiť vojvodovi takú otázku, ale kto v takej chvíli myslí na slušné spôsoby? Čo tam robí?
„Prišiel som sa s vami pozhovárať,“ odvetil s povýšenosťou muža, ktorý je presvedčený, že má právo rozprávať sa s kýmkoľvek.
„Tak dobre.“ Všimla si, že po tom lete ponad Atlantik je dosť zadychčaná. „Zhovárajte sa.“
„Možno,“ nadhodil a vystrel sa, „by sme sa mohli pobrať k Hyacintovému domčeku?“
Už tam bol? Ale veď to práve povedal. Rozprával sa s jej matkou. Kráčal po chodníčku a zaklopal na dvere. Nikde nevidela ani stopy po sluhovi, ktorý by vykonal ten podradný úkon zaňho.
Vyšla zo školskej záhrady a vykročila zarovno s ním. A keby jej náhodou chcel ponúknuť rameno, veľmi rozhodne si spojila ruky za chrbtom. Musí vyzerať ako strašiak do maku.
„Myslela som, že ste odtiaľto odišli pred desiatimi dňami ako všetci ostatní,“ začala.
Vedela, že odišiel. Odvtedy navštívila Melanie.
„Mysleli ste si správne,“ odvetil povýšene. „Bol som v Lindsey Hall. Ale vrátil som sa.“
„Prečo?“ spýtala sa. Človek by si myslel, že jakživ nepočula o dobrých spôsoboch.
„Potreboval som sa s vami pozhovárať,“ odvetil.
„O čom?“ Nástojčivo si uvedomovala, že v dedine je vojvoda z Bewcastlu a ona s ním kráča po ulici.
„Neboli nijaké následky?“ zaujímal sa.
Cítila, ako jej stúpla do líc červeň. Bolo jasné, na čo naráža.
„Nie, pravdaže nie,“ ubezpečila ho. „Ako som vám už naznačila, som neplodná. Preto ste sa vrátili? Vždy sa správate tak ohľaduplne k ženám, s ktorými ste...“ Nevedela si spomenúť na nijaké jemné slová, ktorými by dokončila vetu.
„Mohol som sem poslať tajomníka alebo iného sluhu, keby som sa chcel ubezpečiť iba o tom,“ odvetil. „Všimol som si, že pri vašom dome je záhrada. Možno by sme sa mohli pozhovárať tam.“
Chce mi dať znova ten návrh? pomyslela si neveriacky. Ako sa opovažuje? A ako sa opovažuje takto jej vtrhnúť do života a znova narušiť pokoj? Nech bola akokoľvek rozhodnutá nemyslieť naňho, v noci sa jej stále snívali živé sny, dokonca aj cez deň ju prenasledovali myšlienky, ktoré nedokázala potlačiť. Nechcela to, nie.
To, že je vojvoda, mu ešte nedáva právo takto ju prenasledovať.
Nezostali nepovšimnutí. Bol teplý deň a najmenej polovica dediny postávala pred domom. A všetci do jedného jej zakývali alebo ju pozdravili. A všetci do jedného si vojvodu pozorne obzreli. Aj keď niektorí nevedeli, kto je to, čoskoro sa to dozvedia od tých, čo to vedeli. Bude to senzácia desaťročia! Vojvoda z Bewcastlu kráčal po ulici a zmizol v záhrade Hyacintového domčeka s Christine Derrickovou! Dostane sa to do uší aj Melanie a zajtra na svitaní sa tu zjaví - alebo aspoň tak skoro po svitaní, ako sa jej podarí vstať z postele a upraviť sa -, aby z priateľky vytiahla vysvetlenie.
Melanie si bude myslieť, že mala pravdu. Utvrdí sa v tom, že vojvoda z Bewcastlu je ku Christine milý. On však po nej iba túži a chce ju za svoju milenku.
Na ulici jej už nepovedal ani slovo. Ani ona jemu. Skutočne, keď je taký bezočivý, že nepochopí odmietnutie, bude mu musieť dať facku. V živote nedala mužovi facku a neschvaľovala to ako ženskú zbraň, lebo muž - ak to bol džentlmen - nemohol odpovedať rovnako. Ale akosi ju šteklila dlaň.
Ozaj ju netešilo, že ho vidí.
Eleanor bola v okne, ale zmizla, keď na ňu Christine zagánila. Pani Skinnerová otvorila dvere, hoci nezaklopali, ale hneď ich zatvorila, keď Christine zagánila aj na ňu. Vedela si predstaviť, aké vzrušenie vládne v dome.
Viedla vojvodu cez nízku záhradnú bránku do prednej záhrady hýriacej farbami a kvetmi, hore po kamenných schodoch a popod oblúk do štvorcovej bočnej záhradky, ktorú vysoké stromy čiastočne oddeľovali od domu aj od ulice. Kvetinové záhony tuho rozvoniavali. Christine sa postavila za drevenú lavičku a položila ruku na operadlo. Uprela pohľad na vojvodu z Bewcastlu. V antracitovom redingote, svetlejších nohaviciach a vysokých čižmách vyzeral nesmierne mužne. Do tejto záhrady nechodilo veľa mužov.
„Pani Derricková,“ odložil si klobúk a držal ho po boku, zatiaľ čo slnko mu prežarovalo tmavé vlasy. Hovoril povýšeným, úsečným hlasom. „Rád by som vedel, či mi preukážete tú česť a vydáte sa za mňa.“
Christine vyvalila oči.
„Čože?“ vyhŕkla.
„Neviem na vás prestať myslieť,“ pokračoval. „Kladiem si otázku, prečo som vám navrhol, aby ste sa stali mojou milenkou, a nie manželkou, a neviem nájsť uspokojivú odpoveď. Nijaký zákon mi neprikazuje, aby som sa oženil s pannou alebo dámou, ktorá ešte nebola vydatá. Nijaký zákon mi neprikazuje, aby som sa oženil so spoločensky seberovnou ženou. A ak to, že ste v manželstve nepočali dieťa, naznačuje, že ste neplodná, ani to nepovažujem za prekážku. Mám troch mladších bratov a tí môžu byť mojimi následníkmi, jeden z nich už má aj syna. Rozhodol som sa, že si vás vezmem za manželku. Prosím vás, aby ste moju žiadosť prijali.“
Christine naňho vyjavene hľadela a nezmohla sa na slovo. Oboma rukami pevne zovrela operadlo lavičky. V hlave jej vždy v najvážnejších chvíľach vírili tie najčudnejšie myšlienky. A táto chvíľa nebola výnimkou.
Môžem sa stať vojvodkyňou z Bewcastlu, pomyslela si. Môžem nosiť hermelín a diadém. Aspoň sa tak domnievala. Nikdy neskúmala, aké privilégiá má vojvodkyňa, lebo nikdy neočakávala, že jej niekto ponúkne toto postavenie.
A potom si znova premietla v hlave niektoré jeho slová a vrátil sa jej zdravý rozum.
... panna... spoločensky seberovná... neplodná... Rozhodol som sa...
Zmocnil sa jej hnev a takmer mu dala voľný priechod. „Je to pre mňa pocta, vaša milosť,“ odvetila. „Ale nie. Odmietam.“
Vyzeral prekvapene. Obočie mu vyletelo nahor. Očakávala, že vytiahne ten pekelný lorňon - čo by ju len väčšmi rozzúrilo -, ale zrejme ho dnes nemal pri sebe.
„Ach,“ zvolal, „asi som vás urazil, keď som vám ponúkol čosi menej ako manželstvo.“
„Urazili ste ma,“ prikývla.
„A keď som vás po milovaní nechal v domnienke, že som vám chcel navrhnúť to isté,“ pokračoval.
Zvraštila obočie. Vari jej už vtedy chcel ponúknuť manželstvo? Neverila tomu. Muž neponúka manželstvo žene, ktorá mu práve dobrovoľne dala všetko, čo od nej chcel. Ale prečo sa vrátil, aby urobil presne toto?
 „Urazili ste ma,“ zopakovala.
Pozrel na ňu zdanlivo opovržlivo. „A neupokojí vašu urazenú hrdosť ospravedlnenie, madam?“ spýtal sa. „Ste rozhodnutá odmietnuť moju žiadosť o ruku len preto, lebo mi neviete odpustiť? Ospravedlňujem sa. Nechcel som vás uraziť.“
„Nie,“ odvetila a sadla si na lavičku, prv ako by sa jej podlomili nohy a klesla na zem ako kôpka nešťastia, a musel by ju znova zachraňovať. „Nie, zrejme nie. Je to veľká česť dostať takú ponuku - stať sa milenkou vojvodu z Bewcastlu.“
Prebodával ju očami.
„Už som sa vám ospravedlnil,“ podotkol.
„Mohla by som urobiť službu inej žene,“ pokračovala Christine. „Mohla by som byť vašou manželkou a prenechať miesto milenky inej.“
To bolo vulgárne. Ale ešte len začala.
... panna... spoločensky seberovná... neplodná... Rozhodol som sa...
Pohľad mu stvrdol.
„Verím v manželskú vernosť, pani Derricková,“ odvetil. „Ak sa niekedy ožením, moja manželka bude jediná, s ktorou budem spávať v posteli do konca života.“
Bola rada, že sedí. Kolená sa jej zmenili na huspeninu.
„Možno,“ prikývla. „Ale nebudem to ja.“
V skrini mala len vyblednuté zaplátané šaty, v mešci pár grošov, bola takmer úplne závislá od svojej matky, žila dosť únavným životom a nezostali jej nijaké sny - a predsa odmietala možnosť stať sa vojvodkyňou. Vari jej naozaj straší vo veži?
Zvrtol sa, akoby chcel odísť. Potom sa zarazil a obzrel sa na ňu ponad plece.
„Nezdalo sa mi, že by som vám bol ľahostajný,“ podotkol. „A na rozdiel od všeobecnej mienky si nemyslím, že milovanie zabíja telesnú príťažlivosť. Vaše vyhliadky na plný život tu na dedine sú biedne. Mohol by som vám ponúknuť nekonečne viac. Odmietate ma len preto, pani Derricková, aby ste ma potrestali? Môžem vám ponúknuť všetko, o čom ste v živote snívali.“
Skutočnosť, že bola v pokušení - dofrasa, naozaj bola v pokušení - len roznietila jej hnev.
„Skutočne?“ zatiahla zádrapčivo. „Budete srdečný, ľudský a vtipný manžel? Muž, ktorý má rád ľudí, deti, šantenie a výmysly? Muž, ktorý nie je posadnutý samým sebou a svojou dôležitosťou? Muž, ktorý nie je ľadový do špiku kosti? Muž, ktorý má srdce? Muž, ktorý vie byť dobrým spoločníkom, priateľom a milencom? To je to, o čom som v živote snívala, vaša milosť. Môžete mi to všetko ponúknuť? Alebo aspoň niečo z toho? Čo len jedno?“
Tak dlho ju prebodával pohľadom, až mala čo robiť, aby sa nezahniezdila.
„Muž, ktorý má srdce,“ ozval sa tichým hlasom. „Nie, možno máte pravdu, pani Derricková. Možno ho nemám. A ak nie, potom nemám nič z toho, o čom snívate, však? Ospravedlňujem sa, že som vás pripravil o vzácny čas a znova vás urazil.“
A keď sa tentoraz obrátil a zostúpil po schodoch, vyšiel bránkou, ktorú za sebou ticho zatvoril, na ulicu a pravdepodobne zamieril k hostincu, kde zrejme nechal koč.
Christine za ním hľadela, až kým jej nezmizol z dohľadu. Potom si pozrela na ruky - zvierala ich tak silno, až jej obeleli hánky.
„Otrava,“ vyriekla nahlas. „Otrava, otrava, otrava, otrava, otrava.“
A potom jej vyhŕkli slzy a nedokázala ich zastaviť, aj keď sa bála, že jej plač začujú až do obývačky alebo na ulicu.
Plakala, až kým ju nebolelo hrdlo a hruď a tvár mala bezpochyby opuchnutú, fľakatú a škaredú. Plakala, dokedy vládala.
Otrava, otrava, otrava.
Nenávidela ho. Muž, ktorý má srdce.
Nie, možno máte pravdu, pani Derricková. Možno ho nemám.
Pri tých slovách sa mu v očiach zračil zvláštny výraz.
Zvláštny výraz?
Zlomilo jej to srdce.
Nenávidí ho, nenávidí ho, nenávidí ho.

WULFRICA NEPREKVAPILO, že ho pozvali na svadbu slečny Audrey Magnusovej a sira Lewisa Wisemana, ktorá sa konala koncom februára. Obrad mali odbaviť v Londýne v Kostole svätého Juraja na Hanover Square v období, keď nebola v meste celá smotánka. Spoločenská sezóna sa začne až po Veľkej noci. Preto bolo pochopiteľné, že lady Mowburyová a jej syn pozvali každého, kto bol v meste. Okrem toho Wulfric bol priateľ Mowburyovcov a pravdepodobne by ho pozvali za každých okolností.
Okrem desiatich dní, ktoré strávil na Vianoce v oxfordskom grófstve u Aidana, Eve a ich rodiny bol od konca jesene v meste, hoci nemal dôvod vrátiť sa tam pred začiatkom zasadania snemovne lordov. Zopár mesiacov cestoval po krajine, kontroloval panstvá, radil sa so správcami, prijímal návštevy. Za normálnych okolností by bol rád, že môže byť znova v Lindsey Hall, že by tam zostal do poslednej možnej chvíle pred začiatkom zasadania snemovne.
No len čo sa tam vrátil, znova sa ho zmocnil rozporný pocit lásky k tomu panstvu a zároveň neznesiteľný nepokoj. Pripadal mu desivo prázdny - čo bolo zvláštne, lebo práve po tej prázdnote túžil, keď bol preč. Ale pred viac ako dvoma rokmi už odišla z domu aj jeho najmladšia sestra Morgan a jej guvernantka. Vydala sa a mala dve deti - druhý syn sa jej narodil začiatkom februára. Keď zdedil titul, mala len dva roky. Vždy mu pripadala skôr ako dcéra než sestra, no uvedomil si to, až keď odišla - alebo, presnejšie, až keď sa vydala.
 Prišiel do mesta, kde boli aspoň kluby a zopár iných možností na rozptýlenie.
Okrem toho si potreboval zohnať novú milenku. Potreboval uspokojiť svoje potreby a nemienil si užívať s neviestkami. Vždy mal v sexe rád pravidelnosť a monogamiu.
Koncom februára ešte stále nemal milenku, hoci raz zobral na večeru veľmi vyhľadávanú herečku po tom, čo obdivoval jej výkon v divadle a nečakane sa zjavil v zelenom salóne. Mienil s ňou prebrať podrobnosti zmluvy a ona mu celkom jasne naznačila, že je ochotná naplniť ich dohodu aj pred doriešením detailov. Ale namiesto toho sa s ňou rozprával o herectve a dráme, potom ju odprevadil domov a štedro jej zaplatil za čas, ktorý mu venovala. A hoci krásna, kultivovaná a veľmi diskrétna lady Falconbridgeová mu naznačila, že je dostupná, a on s ňou strávil istý čas v spoločnosti, nenadniesol tému, o ktorej obaja vedeli, že by ju mohol nadniesť.
Otáľal - čo robil málokedy.
Neprekvapilo ho, keď dostal pozvánku na svadbu, ale s odpoveďou váhal. Do Mowburyho rodiny patrili Elrickovci aj Renablovci a bolo veľmi pravdepodobné, že tam budú aj oni. Poznal ich celé roky. Za normálnych okolností by nemal zábrany znova sa s nimi stretnúť, lebo nikdy voči nim nemal výhrady. Ale nedávno - hoci to bolo už pred viac ako šiestimi mesiacmi - s nimi strávil dva týždne v Schofield Parku. A, samozrejme, bola tam aj nevesta, ženích, nevestina matka a jej bratia.
Bol by radšej, keby mu nič nepripomínalo odklon od svojich zvyčajných zvykov. Rozhodol sa zabudnúť a veril, že sa mu to podarilo. Koniec koncov, prečo nie? Tá záležitosť s pani Derrickovou, to bolo číre šialenstvo, a bol šťastný, že unikol bez toho, aby sa to nejako dotklo jeho zaužívaného spôsobu života.
Nechcel si to znova pripomínať.
Bol však zdvorilý a za každých okolností konal tak, ako sa konať má. Stručne napísal, že pozvanie prijíma, a prikázal tajomníkovi, aby poslal list lady Mowburyovej.

Aj keď Christine mala veľmi rada Melanie, Hectora, Justina, Audrey, ako aj lady Mowburyovú, rozhodne by nebola prijala pozvanie na Audrinu svadbu, keby sa nebolo stalo čosi mimoriadne. Koniec koncov, ako by mohla? Svadba sa mala konať v Londýne. Niežeby jej bránila vzdialenosť. Samozrejme, pôjdu na ňu Melanie aj Bertie a určite by ju vzali do koča so sebou. Pravdepodobne by jej navrhli, aby bývala u nich, hoci lady Mowburyová pripísala dolu na pozvánku poznámku, že môže bývať u nich.
Ale ako by mohla ísť, keď si nemá čo obliecť? A - čo bolo dôležitejšie - keď tam znova budú aj Hermione s Basilom? Po zábave v Schofield Parku mala veľmi zlý pocit z toho, ako nepriateľsky, dokonca zlomyseľne sa k nej správali. Ich nenávisť ani po dvoch, teraz už takmer troch rokoch nevyprchala. Ani zlosť na to, že je ich príbuzná. Nikdy by im znova úmyselne neskrížila cestu.
Ale hodinu po tom, ako napísala milé odmietnutie lady Mowburyovej a oprela ho o hodiny na kozubovej rímse v obývačke, rozhodnutá poslať ho neskôr, stalo sa čosi mimoriadne. Do Hyacintového domčeka doručili list od Basila a spolu s ním šek na veľkú sumu peňazí - Christine to pripadalo doslova ako majetok, keďže jediným zdrojom jej príjmov bolo učenie.
Peniaze má minúť na nové šaty a iné osobné veci, vysvetľoval Basil stručne vo svojom liste. Christine sa bezpochyby rada zúčastní na svadbe ich sesternice a musí byť slušne oblečená, okrem toho je jeho švagriná, a preto je za ňu zodpovedný. Hermione ho upozornila, že letné šaty mala trochu ošumelé.
V liste nebolo ani stopy po odpustení, ospravedlnení, nijaké pozdravy od Hermione, ani zmienka o tom, čo robia oni alebo ich synovia, nespytoval sa na jej život - len stručne vysvetlil, o čo mu išlo, a priložil šek.
 Christine v prvej chvíli zišlo na um, že mu ho vráti s nevrlou poznámkou.
Ale práve keď čítala list, vošla do izby Eleanor. Hľadala hodváb na vyšívanie, lebo vo svojej škatuli nemala farbu, akú potrebovala.
„Tváriš sa, akoby si videla ducha,“ poznamenala.
„Pozri na toto.“ Christine jej ukázala list a šek.
Eleanor ich prebehla pohľadom a nadvihla obočie.
„V lete sa v Schofielde obaja tvárili, že by ma najradšej zniesli zo sveta, len keby vymysleli nejaký legálny spôsob.“
„Teda predpokladám, že tvoja urazená hrdosť ti káže vrátiť im peniaze,“ odvetila Eleanor. „Ale na bále sa ku mne aj k mame správali veľmi slušne. Sedeli s nami pri večeri a boli naozaj milí.“
To Christine nevedela.
„Nemôžem od nich prijať peniaze,“ namietla.
„Prečo?“ spýtala sa Eleanor. „Si vdova po jedinom bratovi vikomta Elricka a potrebuješ nové šaty. Tvrdohlavo si odmietala, aby ti mama kúpila nové.“
Bola to pravda. Oscar jej nič nenechal, ale nezdalo sa jej správne byť závislá od matky. Jej príjmy z otcovho majetku stačili akurát pre ňu a pre Eleanor.
„Je to toľko peňazí, že si pokojne môžeme všetky tri nakúpiť prepychové šaty,“ odvetila. „Ale nemôžem ich prijať, Eleanor. Oni ma vôbec nemajú radi.“
„Tie peniaze sú určené pre teba,“ sestra poklopkala list prstom. „Vikomt Elrick sa vyjadril veľmi jasne. A ak ťa nemajú radi, prečo by ti ich posielali? Mne to pripadá ako ponuka na mier.“
„Ešte vždy mi vyčítajú Oscarovu smrť,“ vyhlásila Christine. „Basil ho zbožňoval, a keďže Hermione zbožňuje Basila, mala rada aj Oscara.“
„Ale ako by ti to mohli vyčítať?“ spýtala sa Eleanor zúfalo. „To som nikdy nechápala, Christine. Bol na poľovačke, a ty si na nej nebola. Mala si mu zabrániť, aby tam išiel?“
Christine pokrčila plecami. Nikdy nebola schopná povedať pravdu o Oscarovej smrti, a to, že sa nevie zveriť milovanej sestre a mame, ju vždy ťažilo.
„Skutočne je to ponuka na mier?“ zamračila sa.
„Prečo by ti to inak poslali?“ chcela vedieť Eleanor.
Ozaj, prečo? Možno oľutovali niečo, čo jej povedali počas tých dvoch týždňov v Schofielde, a chceli jej podať olivovú ratolesť. Keby im tie peniaze vrátila, urazila by ich, a tak by podporovala staré nepriateľstvo. Christine svojím spôsobom cítila, že si ho zaslúžia. Ale nechcela v tom nepriateľstve pokračovať. A rozhodne ich nechcela väčšmi uraziť. Možno si Basil zrazu uvedomil, že je jediným spojivom s jeho bratom.
Prehltla hrču v hrdle.
Alebo sa Hermione bojí, že na svadbu príde v handrách! Možno ide len o to.
Ale prečo by si vždy mala myslieť o ľuďoch to najhoršie? Nebol to správny postoj k životu. Vždy je lepšie myslieť si to najlepšie a mýliť sa než myslieť si to najhoršie a mýliť sa.
„Keby som si ich nechala,“ vzdychla si, „potom musím ísť aj na Audrinu svadbu - ak ma Melanie vezme kočom.“
„Keby...!“ Eleanor tľoskla jazykom a pozrela na strop. „Dobre vieš, že o jeden-dva dni ťa sem lady Renablová určite príde prehovárať, aby si prijala pozvanie. Ak si sa aj rozhodla, že nepôjdeš, a ak si už poslala odmietnutie, nakoniec tam aj tak pôjdeš.“
„Skutočne som taká slaboška?“ Christine sa zamračila.
„Nie, ale ona je tá najtvrdohlavejšia osoba, akú som mala to nešťastie poznať - a okrem toho je najfrivolnejšia a najsnobskejšia.“ Uškrnula sa. „Ale nemôžem si pomôcť, mám ju rada - najmä preto, lebo si vybrala za priateľku teba, a nie mňa. Nemáš náhodou hodváb v tomto odtieni zelenej, Christine? Ak nie, budem musieť merať cestu do obchodu a vonku prší.“
A tak sa Christine rozhodla nechať si peniaze a minúť ich na seba - hoci sa to odohralo až po tom, keď Eleanor aj mama rázne odmietli vziať si z nich čo len penny. Okrem toho sa rozhodla, že sa musí zúčastniť na svadbe, lebo peniaze jej poslali hlavne preto, aby si nakúpila vhodnú garderóbu na tú udalosť. Rozhodla sa však, že mame a Eleanor prinesie darčeky - ale nielen im, aj Hazel a jej deťom niečo kúpi.
Ach, aký prepych! Môže myslieť na kupovanie darčekov!
Roztrhala odmietnutie pozvania určené pre lady Mowburyovú a pozvanie prijala. A viac ako hodinu štylizovala vhodnú odpoveď Basilovi.
Ani nie hodinu po tom, ako list dopísala, neomylný dupot konských kopýt a hrkot kolies blížiaceho sa koča ohlásili príchod Melanie pripravenej na boj. Ale nemusela veľmi bojovať. Christine jej oznámila, že pozvanie prijala a po daždi plánuje zájsť do Schofieldu. Priateľku poprosila o zvezenie.
„Vy by ste šli do Schofieldu po daždi peši?“ zvolala Melanie, lorňon jej zavisol vo vzduchu a ruku si priložila na srdce. „Len aby ste ma požiadali o zvezenie? Prikázala by som svojmu najsvalnatejšiemu lokajovi, aby vás osobne naložil do koča, keby ste odmietli ísť dobrovoľne. A vy ste sa chceli brodiť blatom, aby ste ma poprosili?“
Christine sa uškrnula a Eleanor sa skryla za knihu.
Už to vyzeralo tak, že pôjde na Audrinu svadbu v Kostole svätého Juraja. Nevedela, či sa má tešiť alebo hnevať, ale rozhodla sa pre prvú možnosť. Koniec koncov, ešte nie je celkom jar a v Londýne sa ešte nezačala sezóna. Nie je pravdepodobné, že by sa tam konali iné spoločenské akcie okrem svadby, a lady Mowburyová sa v pozvaní vyjadrila, že to má byť rodinná svadba.
Okrem toho bude mať nové šaty a bude si ich môcť objednať z Londýna. Nebola by žena, keby ju tá vyhliadka nepotešila.

Zvláštne, pomyslel si Wulfric, keď sa usadil v kostolnej lavici a sústredil pozornosť na sira Lewisa Wisemana, ktorý čakal vpredu na príchod nevesty a vyzeral, akoby mu komorník uviazal nákrčník priveľmi silno; zvláštne, očakával, že sa na svadbe zúčastní celá rodina slečny Magnusovej, a dokonca váhal, či má prísť, lebo nechcel, aby mu niečo pripomínalo tie dva týždne v Schofield Parku. Ale ani mu na um nezišlo, že tam bude prítomná aj Christine Derricková - ktorá je takisto členkou tejto rodiny.
No bola tam.
Takmer ju nespoznal, keď prechádzal okolo lavice, v ktorej sedela s Elrickovcami. Mala na sebe elegantné šaty - kombináciu svetlosivej a svetlomodrej. Keď prechádzal okolo, zdvihla pohľad, a prv ako náhlivo sklopila oči a on odvrátil hlavu, pohľady sa im stretli.
Keby toto bol vedel, určite by sem nebol prišiel...
Rozhodne netúžil vidieť Christine Derrickovú. Nespomínal na ňu v dobrom. A hanbil sa pri spomienke, že meral tú cestu z Hampshiru do gloucesterského grófstva, aby požiadal o ruku vdovu, dcéru dedinského učiteľa, učiteľku, ktorá sa nevie správať a ktorej sa jej trápnosti zdajú vtipné. Nevhodnejšiu grófku si už ani nemohol vybrať.
A predsa - ona ho odmietla!
Až dodatočne si uvedomil, že obaja sa v to ráno správali netypicky. On takmer nikdy neodvrátil pohľad len preto, lebo naňho niekto hľadel. A ona ho v Schofielde vždy vyzývala pohľadom, nesklopila v jeho prítomnosti zrak.
Stará podráždenosť sa vrátila, akoby na pani Derrickovú za tých niekoľko mesiacov vôbec nezabudol.
Wulfric sa rozhodol, že počas obradu bude sedieť v lavici, ale potom sa Mowburymu ospravedlní, že nemôže ísť na slávnostné raňajky. Počká v lavici, kým všetci neodídu, a potom nepozorovane zmizne.
Možno sa správa ako zbabelec - rozhodne sa správa netypicky -, ale v podstate urobí aj jej láskavosť. Bezpochyby aj ju rovnako rozladilo, že ho tam stretla - a ona naozaj nemala dôvod predpokladať, že medzi pozvanými bude aj on.
Srdečný manžel, ktorý bude ľudský a bude mať zmysel pre humor.
Doslova počul, ako vyslovila tie slová, ako ich hovorila pred všetkými v Kostole svätého Juraja. V hlase jej znel posmech a rozochvená vášeň.
Obvinila ho, že nie je srdečný, ľudský a nemá zmysel pre humor. A preto ho odmietla.
Srdečnosť.
Ľudskosť.
Humor.
Prečo sa mu tých pár slov tak nezmazateľne vrylo do pamäti? Nevedel zabudnúť ani na to, ako vyzerala, keď ich vyslovila - špinavá, zaprášená po hodine, ktorú s deťmi strávila v záhrade. Slamený čepiec so sklopenou strieškou jej nezakryl neposlušné vlasy a zapálenú tvár lesklú od potu, rozžiarené oči.
Dočerta, čo na nej vidí? Prečo sa rozhodol, že má byť jeho manželkou? Dokonca aj po tom, čo sa stalo pri jazere, mohol považovať carte blanche za dostatočnú cenu - a ona nemohla čakať viac. Dokazovala to jej reakcia na jeho nedopovedané slová. Tak prečo manželstvo? Čo ho tak znepokojovalo ešte aj dlhé mesiace po tom nečakanom odmietnutí?
Urazená hrdosť?
Našťastie sa z toho spamätal a teraz jej bol vďačný, že ho odmietla.
Muž, ktorý má rád ľudí, deti, šantenie a pochabosti.
Samozrejme, on taký nie je. Už len tá predstava - šantiť a robiť pochabosti! Ale ľudí mal rád - aj deti.
Muž, ktorý nie je posadnutý samým sebou a svojou dôležitosťou. Muž, ktorý nie je do špiku kosti ľadový. Muž, ktorý má srdce.
V duchu sa bránil tej spomienke. Nikdy sa nevedel vyrovnať s touto časťou jej odmietnutia. A práve to mu spôsobovalo najväčšiu bolesť - predtým, ako sa spamätal z tej pochabosti.
Našťastie slečna Magnusová meškala iba jednu-dve minútky a Wulfric sa mohol sústrediť na svadobný obrad. Vedel sa stotožniť s Mowburym, ktorý s ostýchavou hrdosťou odovzdával svoju sestru novomanželovi. Prešlo len dva a pol roka od Morganinej svadby a viac ako tri od Freyjinej. Pri oboch príležitostiach ho zaskočil pocit straty, najmä pri Morgan, najmladšej členke rodiny, ktorú všetci zbožňovali. Dokonca aj on...
Muž, ktorý má srdce.
Doslova cítil Christine Derrickovú pár lavíc za sebou, takmer akoby držala v ruke dlhé pero a prechádzala mu ním po chrbtici. Čoskoro sa mu dotkne šije a on obranne pokrčí plecami.
Meravo hľadel na nevestu, ženícha a kňaza a pozorne počúval každé slovo, aj keď nič nevnímal.
Žiaľ, po obrade zostal v kostole pridlho. Keď vyšiel von, sir Lewis aj lady Wisemanová už odjachali vo svadobnom koči, ale odišiel aj Mowbury s matkou, tak ako väčšina členov rodiny, vrátane pani Derrickovej. Samozrejme, uľavilo sa mu, že ju nevidí, ale ako sa môže vyhnúť raňajkám, keď sa neospravedlnil Mowburymu ani jeho matke? Bolo by to nezdvorilé. A on, pokiaľ to bolo v jeho možnostiach, nechcel byť nezdvorilý.
Vtom ho ktosi chytil za plece.
„Bewcastle,“ zvolal gróf Kitredge, „zveziem sa s vami, ak môžem, a koč nechám mladým.“
„Bude mi potešením,“ ubezpečil ho Wulfric.
Rozhodol sa, že pri raňajkách sa usadí na vyhradené miesto, zablahoželá mladomanželom, poďakuje sa lady Mowburyovej a pri najbližšej vhodnej príležitosti vykĺzne von. A keď v ďalších dňoch bude musieť opustiť bedwynovské sídlo, obmedzí sa iba na snemovňu a Whitov klub. Zišlo mu na um, že je to zbabelé, ale presvedčil sám seba, že bude robiť len to čo zvyčajne. Koniec koncov, v tomto ročnom období sa nekoná veľa spoločenských akcií, ktorým by sa bolo treba vyhýbať.
Hoci väčšina hostí v sídle Magnusovcov na Berkeley Square sa ešte neusadila v tanečnej sále, ktorú pri tejto príležitosti premenili na veľkú jedáleň, ale zatiaľ len chodili hore-dolu, zdravili sa a zhovárali navzájom, Wulfrica nelákalo, aby sa pridal k nim. Keby nebol vstúpil do miestnosti s Kitredgeom, našiel by si svoje miesto, usadil by sa a s nadhľadom by sa obzeral okolo seba.
„Ach,“ zvolal gróf a položil mu ruku na plece, „tamto je osoba, s ktorou sa chcem zhovárať, a vy ju takisto poznáte, Bewcastle. Poďte.“
Wulfric si prineskoro uvedomil, že ho vedie rovno ku Christine Derrickovej, ktorá stála s Elrickovcami, Renablovcami a Justinom Magnusom.
Odložila si čepiec a zdalo sa, že má čerstvo ostrihané vlasy. Peknú, okrúhlu tvár s veľkými očami rámovali jemné ligotavé kučery. Svetlosivé šaty s modrým lemom a stužkami jej nesmierne pristali. Mnohé dámy by pôsobili v takých tlmených farbách nevýrazne, ale jej energia ich prežiarila. Smiala sa na čomsi, čo povedal Magnus, vyzerala živo a neuveriteľne krásne.
No vtom ich zbadala - a jej živý výraz sa vytratil, hoci úsmev zostal.
„Pani Derricková,“ povedal Kitredge, keď sa srdečne pozdravil s ostatnými. Vzal jej ruku do svojej, uklonil sa nad ňou a zdvihol si ju k perám. „Vyzeráte krajšie ako kedykoľvek predtým, ak je to vôbec možné. Nemám pravdu, Bewcastle?“
Wulfric ignoroval jeho otázku. Uklonil sa ostatným prítomným a potom jej.
„Madam,“ povedal upäto.
„Vaša milosť.“ Pozrela mu priamo do očí, aj keď očakával, že ich upriami na jeho bradu alebo nákrčník. Ale to bolo pochabé očakávanie - očividne sa už spamätala z prekvapenia v kostole a nemienila mu urobiť radosť tým, že dá najavo rozpaky, ak vôbec nejaké cítila.
„Dúfam, že vaša matka sa má dobre.“
„Má sa veľmi dobre, ďakujem za opýtanie.“ Vytrvalo mu hľadela do očí.
„A vaše sestry?“
„Aj tie. Ďakujem.“
„Ach,“ prstami pravej ruky nahmatal rúčku lorňonu a zovrel ju, „to rád počujem.“
Na chvíľu sklopila pohľad na jeho ruku s lorňonom, potom mu znova pozrela rovno do očí. Ale teraz sa tvárila inak. Jej oči sa mu vysmievali, hoci pery nie. Už zabudol na ten jej zvláštny výraz.
„Mowburymu sa podarilo premeniť tanečnú sálu na nádhernú hodovnú sieň,“ poznamenal Kitredge. „Možno by ste sa so mnou po nej mohli prejsť, pani Derricková, a poobdivovať kvetinovú výzdobu.“
Upriamila pohľad na Kitredgea a tentoraz sa očarujúco usmiala.
„Ďakujem.“ Chytila ponúkané rameno a odišla s ním.
Pri raňajkách sedela so svojou rodinou. Wulfric sedel o kus ďalej a zdvorilo sa zhováral s lady Hemmingsovou po svojej ľavici a pani Chesneyovou po pravici. Len čo dojedli, zablahoželal mladomanželom, poďakoval sa za pozvanie a pobral sa peši domov. Koč, ktorý stál na námestí medzi množstvom iných, poslal preč.
Bol podráždený. Nestávalo sa mu to často, a keď sa to prihodilo, okamžite si primerane uľavil.
Ale ako si má uľaviť, ak je podráždený zo ženy, ktorá tvrdohlavo odmieta vytratiť sa mu z mysle či z krvi? I keď si človek myslí, že sa dávno očistil od spomienky na ňu. Ženy, ktorá sa usmieva priveľmi žiarivo a hovorí priveľmi živo dokonca aj s ľuďmi, ktorí jej sedia naproti pri stole?
Jednoducho sa nevie správať.
Wulfric si ohromene uvedomil, že je ňou stále očarený. Keď vychádzal z námestia, dvaja kočiši postávajúci na rohu rýchlo uskočili z cesty pred jeho prísnym pohľadom.
Je pekelne očarený. Doslova zaslepený tým, ako ho priťahuje. Dočerta, je zaľúbený! Nemá ju rád, nenávidí ju, nesúhlasí so všetkými jej prejavmi, a predsa je do nej po uši zaľúbený ako školák.
Pochmúrne uvažoval, čo má robiť.
Nezdalo sa mu to vôbec zábavné.
A netešilo ho to.

CHRISTINE PRIŠLA DO Londýna týždeň pred Audrinou svadbou a ubytovala sa u Melanie a Bertieho. Ten týždeň sa jej nesmierne páčil. Absolvovala množstvo nákupných výletov na Oxford Street, dokonca aj na exkluzívnejšej Bond Street, lebo potrebovala nové šaty a konečne raz na ne mala aj peniaze - a nakupovanie bolo Melaniným koníčkom. Čoskoro mala Christine novú garderóbu na jar aj leto, vybratú so zreteľom na farbu, módnosť a praktickosť - a nákladnosť. Koniec koncov, chcela si nechať nejaké peniaze na nákup darčekov pre rodinu. A nebola od prírody v obliekaní výstredná.
Navštívila s Melanie lady Mowburyovú a Hectora a tešila sa spolu s nimi z blížiacej sa svadby. S Justinom sa povozila v parku.
Dva dni pred svadbou zašla s Melanie a Bertiem dokonca na večeru k Hermione a Basilovi, hoci sa na ňu vôbec netešila.
Ale správali sa slušne, aj keď nie práve láskyplne. Basil ju neskôr odviedol nabok a vysvetlil, že jej plánuje posielať peniaze pravidelne každý štvrťrok, veď je vdovou po Oscarovi, a preto sa za ňu cíti zodpovedný. Keď chcela namietať, trval na svojom rozhodnutí. Už sa vraj o tom s Hermione zhovárali a dospeli k záveru, že Oscar by si to želal. Christine videla, že mu záleží na tom, aby súhlasila, a tak sa podvolila.
Pri odchode ju Hermione letmo pobozkala na líce a pretrpela Christinino objatie.
Christine usúdila, že uzavreli čosi ako mier. Po uplynulom roku to vôbec neočakávala. Ich dvaja synovia, Oscarovi, a teda aj Christinini synovci, ju nadšene pozdravili a ona si pripomenula, že ju vždy mali radi.
Dospela k záveru, že urobila dobre, keď prišla do mesta na rodinnú svadbu. Ešte vždy si to myslela, aj keď prišla do Kostola svätého Juraja na Hanover Square a zistila, že očividne tu bude viac hostí, nielen najbližšia rodina. Ale už mala na sebe najelegantnejšie z nových šiat a bola s Hermione, Basilom a chlapcami.
Bola spokojná so svojím rozhodnutím až do chvíle, keď zdvihla pohľad, aby sa pozrela, kto je ten dôležitý džentlmen, ktorého usadili pred vikomta a komtesu Elrickovcov, a uvedomila si, že je to vojvoda z Bewcastlu.
Povedať, že ju to veľmi rozladilo, je slabý výraz. Popravde sa jej zmocnila panika, takmer vyskočila z lavice a utiekla z kostola - pričom by na seba upriamila pozornosť prítomných. Namiesto toho prudko odvrátila pohľad vo chvíli, keď sa im oči stretli, a potom už vôbec nevnímala svadobný obrad, hoci sa jej odohrával priamo pred očami.
Videla len hrdý, meravý, elegantný chrbát vojvodu z Bewcastlu. A zaplavili ju spomienky na tie hrozné dva týždne v Schofield Parku - ako aj na posledný večer pri jazere. Aj na jeho návštevu v Hyacintovom domčeku.
Nikdy jej ani na um nezišlo, že by mohol prísť na Audrinu svadbu. Podľa nej to mala byť čisto rodinná udalosť. Keby bola vedela, že tu bude vojvoda, ani za svet by sa nepriblížila k Londýnu.
Počas slávnostných raňajok jej pokojne mohli dať aj slamu, ani by si to nebola uvedomila, taká bola sústredená len na to, aby nič nevnímala. Uvedomovala si, že sa na grófa Kitredgea usmieva priveľmi žiarivo a zhovára sa s ním priveľmi oduševnene. Uvedomovala si aj to, že neklopí skromne pohľad, kedykoľvek sa jej stretne s vojvodovým, ale aj tak to bol jeden z najnepríjemnejších dní jej života.
Nesmierne sa jej uľavilo, keď vojvoda čoskoro odišiel.
Ale celý deň bola deprimovaná, i keď sa veselo zhovárala a smiala, až kým sa neskoro večer nevrátili k Melanie a Bertimu a nezatvorila sa vo svojej izbe.
Verila, že za posledných šesť mesiacov sa jej podarilo zabudnúť na vojvodu z Bewcastlu. A preto ňou jej reakcia otriasla. Ako si mohla myslieť, že na ten posledný večer pri jazere ľahko zabudne? Reagovala by na vojvodu menej intenzívne, keby sa to nebolo stalo? A keby ju o desať dní nebol požiadal o ruku?
Nemohla vedieť. Nikdy nechápala, čo ju priťahuje na mužovi, ktorý jednoducho nebol príťažlivý. Pekný, to áno, ale nie príťažlivý - teda aspoň pre ňu.
Ale na tom nezáležalo. Deň-dva po svadbe sa vráti domov a bude musieť znova pracovať na tom, aby zabudla. Ak sú jej emócie silnejšie, ako predpokladala, potom si za to môže iba sama. Nikto ju nenútil prechádzať sa alejou s vojvodom. Zájsť do bludiska bol jej nápad. A nikto ju nenútil ísť s ním k jazeru.
A potom Melanie zmenila názor. Teda, pokiaľ išlo o návrat domov. Pôvodne mala v úmysle vrátiť sa po svadbe do Schofieldu a zostať tam až do Veľkej noci, keď sa začne spoločenská sezóna plná nespočetných zábav. Samozrejme, Christine by sa vtedy s nimi do Londýna nevrátila.
„Ide o to, Christine,“ povedala Melanie pri raňajkách na druhý deň po svadbe, „že v meste je viac rodín ako zvyčajne o tomto čase a každé ráno mi v pošte chodia nové a nové pozvánky na udalosti, ktoré by som nerada premeškala. Samozrejme, považujem si za povinnosť navštíviť ich čo najviac, lebo o tomto čase tam určite nebudú davy. A bolo by škoda, keby sme merali tú cestu len preto, aby sme sa teraz vrátili, keď máme príležitosť zabaviť sa. A bolo by mi Bertieho ľúto, keby som ho musela pripraviť o tie jeho kluby.“
Bertie raňajkoval s nimi. Iba si odkrojil kus šťavnatého bifteka a čosi zahundral. Vypracoval sa v tomto smere natoľko, že jeho hundranie bolo vhodnou odpoveďou na čokoľvek, čo sa ho Melanie spýtala alebo mu navrhovala, a tak sa zbavil povinnosti počúvať všetko, čo hovorí.
 „Vy máte kopu nových šiat a vyzeráte ako dievča,“ pokračovala Melanie. „Jednoducho musíte mať príležitosť obliecť sa do nich. Mama aj Justin by boli smutní, keby sme rýchlo odišli. A keby si bol Hector vôbec všimol, že sme prišli, isto by bol nešťastný, že odchádzame. Okrem toho gróf Kitredge je vami očarený, Christine, a isto vám to čoskoro sám povie. A hoci viem, že netúžite po manželovi, ktorý by bol od vás o tridsať rokov starší a taký mohutný, v každom prípade je celkom zábavné pozorovať, ako vám dvorí - a nezaškodí, ak to uvidí aj spoločnosť, teda aspoň tá v meste.“
Christine zopár ráz otvorila ústa, že niečo povie, ale ako zvyčajne, keď Melanie spustila nadšený monológ, nedala sa prerušiť - najmä keď cítila, že niekto by jej chcel odporovať.
„Zostaneme tu ešte týždeň,“ pokračovala, odložila šálku a položila dlaň na Christininu ruku. „Budeme mať čo robiť od večera do rána a určite sa dobre zabavíme. Poteší ma, ak mi ešte týždeň budete robiť spoločnosť. Bude to príjemné spestrenie. Čo vy na to? Súhlasíte? Povedzte áno.“
Christine si rozladene pomyslela, že nemôže odmietnuť. Prišla sem v koči Renablovcov, býva v ich dome, je ich jedlo. Ako by mohla diktovať, kedy sa majú vrátiť na vidiek? Napadlo jej, že by sa sama mohla vrátiť dostavníkom, ale vedela, že keby to čo len nadhodila, Melanie by dostala záchvat - a možno by sa jej to úprimne dotklo. Dokonca by sa možno aj Bertie zmohol na slovo.
Ale stráviť celý týždeň znova medzi smotánkou? Hrozné pomyslieť! No - je to iba sedem dní. A všetci v Schofielde sa zhodovali v názore, že vojvoda z Bewcastlu sa na spoločenských udalostiach veľmi nezúčastňuje. Vari lady Sarah Buchanová nehovorila, že ho nevidela počas celej jari, hoci debutovala a musela ísť všade, kde sa schádzala vysoká spoločnosť? A Christine ho za celých tých sedem rokov manželstva takisto nevidela.
„Samozrejme, ak chcete zostať, Melanie,“ odvetila, „potom musím zostať aj ja.“
Melanie jej ostro poklopkala po ruke a zdvihla šálku.
 „To nie je odpoveď,“ namietla. „Nič nemusíte. Ak chcete ísť domov, potom sa zbalíme a pôjdeme. Ale zmeškáme pozajtrajšie soirée lady Gosselinovej, ktorá je mojou veľmi dobrou priateľkou a rozladilo by ju, keby som tam nebola. A zmeškáme aj...“
„Melanie,“ Christine sa k nej naklonila, „veľmi rada prijmem vašu pohostinnosť a zostanem ešte týždeň.“
„Vedela som to.“ Melanie na ňu rozžiarene pozrela a spľasla ruky. „Bertie, miláčik, budete môcť ísť do svojich klubov a zahrať si karty u lady Gosselinovej, kde bývajú vždy vysoké stávky. A vy to máte rád.“
Bertie zahundral.
A tak si Christine odovzdane pomyslela, že nielen musí zostať v Londýne, ale musí ísť aj na každú spoločenskú udalosť, ktorú Melanie vyberie. Čoskoro pochopila, že tých udalostí je hrozivo veľa, aj keď sa sezóna ešte nezačala. Treba zájsť na čaj, na súkromný koncert, na večeru - a, samozrejme, na soirée k lady Gosselinovej.

Christine si na soirée obliekla jedny z nových šiat - tmavomodrú čipku na zamatovom podklade. Šaty sa jej páčili, boli splývavé a elegantné, ale nie priveľmi nápadné. Mala pocit, že sa hodia k jej veku aj k farbe vlasov. Na Melanino naliehanie si od nej požičala perlový náhrdelník, ale nedala si nijakú inú ozdobu, iba biele rukavičky a slonovinový vejár, ktorý jej kedysi darovali k narodeninám Hermione a Basil.
Keď vstúpila do salóna lady Gosselinovej, žiarivo sa usmiala. Samozrejme, prvým človekom, ktorého si tam všimla, bol vojvoda z Bewcastlu - stál na opačnom konci miestnosti a zhováral sa s dámou s havraními vlasmi, ktorá sedela a popíjala víno. Christine si spomenula, že je to lady Falconbridgeová, vdova po markízovi.
Keby mohla nepozorovane odísť a vrátiť sa do domu Renablovcov - alebo radšej do Hyacintového domčeka -, bola by to urobila. Ale Melanie ju držala pod pazuchy, a tak jej nezostávalo iné, iba kráčať dopredu.
 Otrava, otrava, otrava, pomyslela si Christine a nevdojak si všimla elegantne vyčesané kučery lady Falconbridgeovej a jemné perá, ktorými mala účes prizdobený.
Znova sa cítila ako dedinčanka.
V miestnosti bolo určite najmenej desať ľudí, ktorých Melanie poznala. Alebo možno v susednej miestnosti. Ale pri pohľade na vojvodu doslova ožila, zdvihla bradu aj lorňon a zamierila k nemu tak rázne, že keby to videla Eleanor, určite by sa dobre pobavila. Bertie už zmizol, zrejme do kartárskeho salóna.
„Bewcastle!“ zvolala Melanie a lorňonom mu poklopkala po pleci. „Vás často nevidieť na podobných udalostiach.“
Obrátil sa, nadvihol obočie a prv ako pozrel na Melanie, padol mu pohľad na Christine. Meravo sa uklonil.
„Lady Renablová,“ povedal. „Pani Derricková.“
Christine už zabudla, aký ľadový chlad vyžaruje z jeho očí - a ako vedia preniknúť človeku až do hĺbky hlavy.
„Vaša milosť,“ zamrmlala.
Christine si všimla, že sa neznížil k tomu, aby Melanie vysvetlil, prečo je práve na tomto soirée. Prečo by aj mal? Pohrával sa s rúčkou lorňonu a lady Falconbridgeová nervózne poklopkávala nohou po dlážke.
„Rozhodli sme sa zostať ešte týždeň v meste,“ oznámila Melanie, „lebo v Londýne je zaujímavá a príjemná spoločnosť, aj keď sezóna ešte nie je rozbehnutá. A vždy stojí za to navštíviť Lilianino soirée.“
Jeho milosť znova naklonila hlavu.
„Melanie,“ ozvala sa Christine, „v susednej miestnosti vidím Justina. Nejdeme za ním?“
Vojvoda na nej na chvíľu spočinul pohľadom a zdvihol lorňon k hrudi. Christine si v duchu želala, aby ho zdvihol až k očiam.
„Potom vás nebudem zdržiavať,“ povedal a znova sa obrátil k lady Falconbridgeovej.
Susedná miestnosť, to bol hudobný salón. Práve tam ktosi hral na klavíri - Christine čoskoro zistila, že je to lady Sarah Buchanová. Blažene sa usmiala na Justina, ten ju chytil pod pazuchu, zatiaľ čo Melanie zamierila ku skupinke dám.
„Videl som, ako ste vzdali hold Bewcastlovi,“ poznamenal Justin s úškrnom.
„Nikdy by som sem nebola prišla,“ ubezpečila ho Christine, „keby som čo len tušila, že tu bude aj on.“
Usmial sa. „Vzhľadom na to, že vlani ste tvrdili, že bol len zdvorilý a galantný,“ namietol, „reagujete dosť prudko, nemyslíte? Ale tento rok sa ho nemusíte báť. Prenasleduje lady Falconbridgeovú, a keďže aj ona prenasleduje jeho, očakáva sa, že o pár dní dospejú k diskrétnej dohode. V kluboch sa dokonca uzatvárajú stávky, koľko dní to potrvá.“
„Drahý Justin,“ žiarivo sa naňho usmiala. „Vždy ste ochotný informovať dámu o všetkom, čo by nemala počuť.“ A o všetkom, čo nechce vedieť.
„Viem, že vy nie ste citlivka, Christine.“ Justin sa zasmial a zaviedol ju ku klavíru.
Ale nezostala s ním dlho sama. Čoskoro sa k nim pripojil gróf Kitredge. Zatlieskal po hudobnom čísle a potom sa ubezpečil, či už Christine videla toho Rembrandta v salóne za miestnosťou s občerstvením, nastavil jej rameno a ponúkol sa, že jej ho veľmi rád ukáže.
V slabo osvetlenom salóne, ktorý pravdepodobne počas soirée nemienili využiť, nebol nikto. Christine celých päť minút zo slušnosti hľadela na obraz, no potom túžila vrátiť sa do predného salónu, ale gróf ju pevne chytil za rameno a zaviedol k lavičke na opačnom konci miestnosti. Keď sa usadila, postavil sa pred ňu s rukami za chrbtom. Mala podozrenie, že korzet mu bráni, aby sa usadil k nej, a vyhovovalo jej to.
„Pani Derricková,“ ozval sa, keď si odkašlal, „iste ste už vlani v lete tušili, ako hlboko vás obdivujem.“
„Je to pre mňa česť, mylord,“ odvetila vyplašene. „Nemohli by sme...“
„A teraz cítim povinnosť vysloviť sa otvorene o sile svojich citov.“
 Som koketa? uvažovala Christine. Oscar bol presvedčený, že je koketná, a nakoniec o tom presvedčil aj Hermione a Basila. Ale ak je taká, potom skutočne nevedome. Nikdy nepovedala nič, čo by mohlo grófa povzbudiť, aby k nej prechovával silné city - dokonca ani len slabé. Nikdy nepovzbudzovala nikoho okrem Oscara pred takmer desiatimi rokmi.
„Mylord,“ odvetila, „aj keď sa cítim poctená, musím...“
Ale on jej chytil dlaň do oboch rúk. Jeho prsteň sa jej bolestne zaryl do malíčka.
„Prosím vás, madam,“ skočil jej do reči, „netrápte ma už dlhšie. Svet povie, že som pre vás pristarý. Ale moje deti sú už dospelé a pokojne môžem znova dať voľný priechod svojim citom. Túžim po vás, madam. Nahováram si, že...“
„Mylord,“ pokúsila sa odtiahnuť si ruku, ale márne. Zvieral ju priveľmi silno.
„... aj vy ku mne musíte niečo cítiť,“ pokračoval. „Skladám vám k nohám svoj titul aj svoj majetok, madam.“
„Mylord,“ skúsila znova, „toto je veľmi verejné miesto. Prosím, pustite...“
„Povedzte, že ma urobíte najšťastnejším...“ húdol si svoje.
„Mylord,“ zvolala rozhodne a rozpaky sa zmenili na podráždenie. „Vaše naliehanie sa mi zdá nezdvorilé, dokonca urážlivé a...“
„... mužom,“ pokračoval. „Prosím vás, aby ste mi dovolili urobiť vás najšťastnejšou zo...“
„V duchu uvažujem,“ povedal povýšený hlas do prázdna, lebo s jeho majiteľom nebol nikto iný, „či ten obraz v dennom svetle nevynikne lepšie ako pri svite sviečok. Rembrandtove plátna sú väčšinou tmavé a treba ich starostlivo umiestniť. Čo myslíte, Kitredge?“
Takže vojvoda z Bewcastlu sa nerozprával sám so sebou.
Christine si vyslobodila ruku a prihladila si šaty na kolenách. Najradšej by sa bola v tej chvíli prepadla pod zem.
„Nikdy som toho človeka nemal veľmi v láske,“ odvetil Kitredge a žalostne, možno aj ospravedlňujúco pozrel na Christine, prv ako uprel pohľad na vojvodu a na obraz. „Zato Turnera by som prijal kedykoľvek - alebo aj Gainsborougha.“
„Áno, to je pravda.“ Vojvoda držal pri oku lorňon a z polmetrovej vzdialenosti si obzeral obraz. „Ale tento by som v každom prípade rád videl v správnom svetle.“
Pustil lorňon a obrátil sa na Christine.
„V tomto salóne sa isto nesedí najpríjemnejšie, madam,“ povedal, „keď je väčšina hostí v iných miestnostiach. Smiem vás pozvať na malé občerstvenie?“
„Práve som chcel...“ začal gróf Kitredge.
„Áno.“ Christine vyskočila na nohy. „Ďakujem, vaša milosť.“
Meravo sa uklonil a ponúkol jej rameno. Keď sa ho bezpečne držala, s úsmevom sa obrátila na Kitredgea.
„Ďakujem, mylord,“ povedala, „že ste mi ukázali toho Rembrandta. Je skutočne pôsobivý.“
Nemohol robiť nič, len kývnuť a dovoliť jej odísť.
Christine si uvedomila, že sa dostala z dažďa pod odkvap. Držala sa pod pazuchu s vojvodom z Bewcastlu a zrazu mala pocit, akoby sa dotkla blesku.
„Zdalo sa mi,“ ozval sa vojvoda, „že vás treba zachrániť, pani Derricková. Odpustite, ak som sa mýlil.“
„Bola by som sa zachránila aj sama,“ odvetila. „Ale výnimočne som sa potešila, keď som vás zbadala.“
„Lichotíte mi, madam.“
Zasmiala sa. „Samozrejme, pred vami ma nemal kto zachrániť, však?“
„Dúfam,“ odvetil a pozrel na ňu, „že narážate na príhodu v bludisku alebo na rozhovor v záhrade vašej matky.“
Cítila, ako očervenela pri spomienke na jedinú ďalšiu príhodu, na ktorú mohla narážať.
„Áno, na obe,“ prikývla.
„A oba razy sa vám obdivuhodne podarilo dať mi najavo, že moja pozornosť vám nie je vítaná,“ poznamenal. „Smiem vám naložiť na tanier?“
Ocitli sa v miestnosti s občerstvením, kde bolo na dlhom stole rozložené jedlo a lokaji boli pripravení hosťom pomôcť pri výbere. Bolo tam pripravených aj zopár stolov a stoličiek, hoci väčšina hostí si odniesla taniere do salónu.
„Nie som hladná,“ ubezpečila ho.
„Smiem vám teda ponúknuť niečo na pitie?“ spýtal sa.
Bolo by trápne odmietnuť aj pitie.
„Možno pohár vína,“ súhlasila.
Išiel jej po víno a priniesol pohár aj sebe. Ukázal na prázdny stolík v kúte.
„Sadneme si? Alebo chcete utiecť aj predo mnou? Ak áno, môžete jednoducho odísť a pripojiť sa k svojim príbuzným. Nebudem vás tu zdržiavať proti vašej vôli.“
Zostala sedieť.
„Keby som bola vedela, že prídete na svadbu,“ ozvala sa a pozrela priamo naňho, aj keď bola v pokušení upriamiť pohľad do pohára, „nebola by som prišla do Londýna.“
„Skutočne?“ zatiahol. „Vari pre nás dvoch nie je svet dosť veľký, pani Derricková?“
„Niekedy o tom rozmýšľam,“ odvetila. „Nepredpokladám, že na mňa spomínate v dobrom. Isto sa nestáva každý deň, že obyčajná dedinčanka odmietne dve rozdielne, ale rovnako lichotivé ponuky vojvodu.“
„Takže predpokladáte,“ nadhodil, „že som na vás myslel, madam?“
Rozpaky ju opustili a nahlas sa zasmiala.
„Veľmi ma teší, keď vás vyprovokujem k výstrednosti. Alebo keď vás urazím tým, že vás z nej obviním. Jemnejšie by sa dalo povedať, že ste ma uzemnili. A to veľkolepo.“
Povýšene na ňu pozrel.
„A mne sa páči, pani Derricková,“ odvetil, „keď vás vyprovokujem do smiechu - aj keď sa smejete len očami.“
To ju umlčalo. Oprela sa na stoličke, akoby ju práve zasiahol blesk. Nevedela, čo povedať, a on sa neponáhľal prerušiť ticho.
„Chcete povedať,“ spýtala sa konečne, „že som koketa?“ „Koketa.“ Položil pohár a oprel sa na stoličke. Premeral si ju prenikavými striebornými očami. „V súvislosti s vami sa to slovo spomína až priveľmi často, pani Derricková - ale ja by som ho vôbec nepoužil.“
„Ach, ďakujem,“ zamrmlala a znova sa rozhostilo ticho. Ďalej si ju premeriaval a ona sa bála zdvihnúť pohár, aby sa jej nechvela ruka a nedostala sa do rozpakov.
„Vy nepotrebujete flirtovať,“ pokračoval vojvoda. „Ste mimoriadne príťažlivá, a preto nemusíte používať úskoky.“
„Ja?“ Priložila si ruku na hruď a ohromene naňho pozrela. „Dobre ste sa na mňa pozreli, vaša milosť? Nie som ani zďaleka taká krásna a elegantná ako iné dámy, ktoré sú tu dnes večer. Veľmi dobre si uvedomujem, že dokonca aj v nových šatách vyzerám ako obyčajná dedinčanka.“
„Ale ja som nepovedal, že ste krásna alebo elegantná,“ namietol. „Ja som použil slovo príťažlivá. Presnejšie povedané, mimoriadne príťažlivá. To je čosi, čo v zrkadle neuvidíte, lebo to najlepšie vidieť, keď ste oduševnená. Muž, ktorý sa na vás raz pozrel, sa na vás musí pozerať znova a znova.“
Od každého iného muža by tie slová vyzneli vášnivo. Vojvoda z Bewcastlu ich vyslovil vecne, akoby hovoril napríklad o Rembrandtovi v susednom salóne. Zrazu si nástojčivo uvedomila, že s týmto mužom sa pred časom vyspala. A predsa sa jej to zdalo neuveriteľné, rovnako ako to, čo práve povedal. Také slová by od vojvodu z Bewcastlu skutočne nečakala.
Ale bola ušetrená odpovede, lebo pri ich stole sa v tej chvíli ktosi zastavil. Christine zdvihla pohľad a videla, že je to Anthony Culver. Na tvári mal široký úsmev.
„Bewcastle?“ povedal. „Pani Derricková? Vy ste ešte vždy v meste? Myslel som, že sa hneď po svadbe Wisemanovcov vrátite do gloucesterského grófstva. Práve včera sme sa s Ronaldom o vás rozprávali. Spomínali sme, že vlani v lete v Schofielde ste boli dušou spoločnosti. Poďte ho pozdraviť - je v hudobnom salóne. A stretnete sa tam aj s inými pánmi. Radi sa s vami zoznámia.“
Christine sa žiarivo usmiala a podala mu ruku.
Vojvoda z Bewcastlu znova chytil do ruky lorňon.
„Ospravedlňujem sa, Bewcastle,“ povedal Anthony Culver s úškrnom. „Pustíte ju so mnou? Vyrušil som vás?“
„Nie som pánom času pani Derrickovej,“ odvetil vojvoda.
„Jeho milosť bola taká láskavá a priniesla mi pohár vína,“ povedala Christine a vstala. „Ale, ako vidíte, už som ho vypila. Rada sa znova stretnem s vaším bratom a zoznámim sa s vašimi priateľmi.“
No prv ako odišla, s úsmevom sa obrátila na vojvodu.
„Ďakujem, vaša milosť,“ povedala.
Otriaslo to ňou.
On ju považuje za mimoriadne príťažlivú.
Odmietla stať sa jeho milenkou.
Odmietla stať sa jeho manželkou.
A napriek tomu si myslí, že je mimoriadne príťažlivá. Nenávidela sa za to, ako jej to lichotilo po všetkom tom, čo jej povedal vlani, keď ju požiadal o ruku. Po každej stránke ju považoval za čosi menej ako on. Bol presvedčený, že jej preukazuje neodmietnuteľnú česť.
Ale po dnešnom večere ho už sotva niekedy uvidí.
Ako naňho dokáže zabudnúť - znova? Už vlani to bolo dosť ťažké. A ak mala byť k sebe úprimná, ani vtedy sa jej to celkom nepodarilo.
Nemal v sebe nič, čo by sa jej mohlo páčiť alebo by mohla obdivovať - okrem výzoru. Aj keď vedela, že jej pokoj nenarušuje len ten.
Je doňho strašne zaľúbená.
Pričom kľúčové slovo bolo strašne.
Ale možno by bolo vhodnejšie slovo potupne.
[image: ]13
WULFRIC SA PRÁVE vrátil z Pickford House, kde bývala jeho najmladšia sestra Morgan s Rosthornom. Priviedli z Kentu aj deti a dúfali, že staršiemu synčekovi tento rok nebude prekážať londýnsky vzduch a to najmenšie dieťa zmena nijako neovplyvní.
Jacqua priviedli z detskej izby, aby pozdravil strýka; z diaľky vážne pozoroval, ako Morgan položila spiaceho Jula Wulfricovi na plece. Potom podišiel bližšie a poobdivoval strapce, čo viseli strýkovi z vysokých čižiem. Nakoniec sa odvážil potľapkať ho po kolene.
„Škoda, že sa nevidíš, Wulf,“ zvolala Morgan so smiechom.
Sedel bez pohybu zo strachu, aby mu dieťa nevypadlo z rúk a aby neodstrašil staršieho chlapca. Uvedomoval si, že sú to jeho synovci, deti jeho milovanej Morgan. Materstvo jej dodalo žiaru zrelosti a len zvýraznilo krehkú, mladistvú krásu - veď ešte nemala ani dvadsaťjeden.
„Škoda, že ťa nevidí smotánka,“ dodal sucho Gervase. „Ale dovolím si tvrdiť, že nik by neveril vlastným očiam.“
Wulfric ich prišiel pozvať, aby strávili Veľkú noc v Lindsey Hall. Freyja a Joshua, ktorí takisto nedávno zavítali do mesta, už pozvanie prijali. Listy aj s pozvaním poslal Aidanovi, Rannulfovi a Alleynovi. Naposledy sa všetci zišli na svadbe Alleyna a Rachel pred dva a pol rokom. Najvyšší čas stretnúť sa znova! Hoci Wulfric ich odvtedy všetkých videl, v poslednom čase túžil mať okolo seba celú rodinu. Samozrejme, teraz to už bola široká rodina, poriadne sa rozrástla o deti, ale Lindsey Hall bol veľký.
Morgan a Gervase pozvanie prijali a Wulfric odišiel z Pickford House spokojný, že bude mať na sviatky doma niekoho z príbuzných. Rozhodol sa pozvať aj tetu a strýka, markízu a markíza z Rochestru, ale to dnes ešte neurobí. Dnes popoludní mal namierené inam.
Klusal na koni cez Hyde Park, kde bolo prekvapujúco veľa ľudí - takisto jazdili na koni alebo sa prechádzali. Nečakali ho. Lady Renablová na soirée povedala, že sa zdržia ešte týždeň po svadbe jej sestry. Prešlo už päť dní z toho týždňa a Wulfric dospel k rozhodnutiu.
Súčasťou toho rozhodnutia bola lady Falconbridgeová, kvôli ktorej sa zúčastnil na soirée. Vytrvalo sa snažil vypudiť z mysle istú dedinskú učiteľku - tá mala byť podľa jeho predpokladov na vidieku - a dospieť k naplneniu vzťahu s dámou, ktorá od neho neočakáva nič iné, iba zmyselnú rozkoš.
Pridlho žil v celibáte. Viac ako rok. Pravda, s jednou pamätnou výnimkou.
No len čo zbadal lady Falconbridgeovú, ktorá ho v salóne lady Gosselinovej privolala k sebe, potom ho poslala po pohár vína a nakoniec sa s ním pustila do rozhovoru, bolo mu jasné, že nemôže byť jeho milenkou. Tá dáma bola po každej stránke taká, ako si predstavoval milenku, ibaže...
Ibaže, dočerta, nebola to Christine Derricková.
A keď si podráždene uvedomil vlastnú vôľu a jej nelogickosť, začul hlas lady Renablovej, pocítil, ako ho lorňonom poklopkala po pleci, na čo sa zvrtol a zbadal ženu, ktorá mu znova rozvrátila život, odkedy ju videl na tej pekelnej svadbe.
Keď ju zachránil z Kitredgeových pazúrov a potom sa s ňou rozprával netypicky otvorene, cítil k nej nenávisť.
A predsa teraz, o tri dni neskôr, sa s ňou ide cielene stretnúť - teda, ak bude doma. Ak nie, nuž čo, bude musieť prísť inokedy, pravda, ak sa za ten čas neumúdri.
Dvaja chlapci si pri Serpentíne púšťali drevené loďky pod bdelým okom pestúnky. Wulfric kýval hlavou na pozdrav známym, ktorých všade stretával, a keď prechádzal okolo dám, priložil si ku klobúku bičík. Pani Beavisová, ako jej zdvorilo všetci hovorili, hoci to bola jedna z najznámejších londýnskych kurtizán a nikto nikdy nepoznal pána Beavisa, sa prechádzala pri vode so svojou komornou a vyzerala ako pestrofarebný vták. Práve vypla hruď, lebo sa k nej blížil lord Powell. Povrávalo sa, že o ňu má živý záujem...
Wulfric nečinne pozoroval, ako si dáma stiahla rukavičku, vystrela ruku, zvodne sa usmiala na blížiaceho sa baróna a pustila rukavičku do vody. Tá dopadla asi pätnásť centimetrov od brehu.
Lord Powell okamžite odpovedal na výzvu a bol by rukavičku vylovil strieborným končekom svojej paličky. Keby im niekto tú hru neprekazil.
Ten niekto pribehol spoza chrbta pani Beavisovej a zakričal na ňu, že čosi jej vypadlo, a zároveň sa po to zohol. Celé dni nepršalo a nikto netušil, že tráva je šmykľavá. Nech už bolo akokoľvek, pravá noha záchrankyne sa pošmykla, dáma sa nemotorne pokúšala preniesť váhu na ľavú nohu, zatrepotala rukami, vykríkla, takže upútala na seba pozornosť široko-ďaleko a so špľachotom dopadla do vody.
Wulfric zastavil koňa a odovzdane pozoroval, ako lady Renablová a lady Mowburyová zdesene vykríkli a Powell, peniaci od zlosti, sa zahral na džentlmena a vytiahol pani Derrickovú z rieky.
Pani Beavisová vykročila ďalej, ľahostajná k pohrome za jej chrbtom aj ku skutočnosti, že teraz mala len jednu rukavičku.
Pani Derricková zatiaľ stála s drkotajúcimi zubami na brehu Serpentíne, nový čepiec s ružovými a fialkastými perami zvädnutý na hlave a ružové šaty sa jej lepili na telo ako rúcho gréckej bohyne. Cícerkom z nej tiekla voda a Powell sa ju vreckovkou usiloval osušiť, ale, samozrejme, márne.
Lady Renablová a lady Mowburyová rozrušene híkali.
Množstvo divákov civelo a vykrikovalo.
„N-niekto b-by m-mal v-vrátiť t-túto r-rukavičku t-tej d-dáme,“ dostala zo seba pani Derricková.
Wulfric bol najprv v pokušení popchnúť koňa, ale nakoniec si len v duchu vzdychol, zoskočil z koňa a nechal ho stáť. Ráznym krokom podišiel k záchrankyni a zhodil si z pliec dlhý plášť.
„Lord Powell jej ju bezpochyby rád zanesie,“ povedal, vzal jej ju z ruky a pohojdal ňou pred nosom baróna, ktorý sa potešil, že sa nemusí ďalej obťažovať s mokrou rusalkou, zatiaľ čo dáma jeho srdca sa vytratila.
„Máte pravdu, Bewcastle.“ A utiekol.
„Dovolíte, madam?“ ozval sa Wulfric rázne, hodil svoj plášť pani Derrickovej cez plecia a zachmúrene sa jej zahľadel do očí. Nepoznal inú dámu, ktorá by sa vedela zapliesť do najväčších pohrôm ako pani Derricková. Prečo musel byť na tomto mieste práve vtedy, keď sa stalo toto?
Do smrti nepochopí, ako sa mohol do tejto ženy zaľúbiť...
„T-taká h-hanba!“ drkotala zubami a hľadela naňho spod ovisnutej striešky čepca, perá jej smutne viseli na pleciach. „Z-zrejme b-bolo n-nevyhnutné, a-aby s-ste b-boli n-nablízku, a-aby s-ste b-boli s-svedkom m-môjho p-poníženia.“
„Mali by ste byť vďačná, že som tu bol, madam,“ odsekol. „Do vreckovky lorda Powella by ste sa isto nemohli zahaliť.“
Obrátil sa k lady Renablovej - tá ešte vždy nebola schopná zvládnuť situáciu.
„Posadím pani Derrickovú na koňa pred seba, madam,“ povedal, „a okamžite ju odveziem domov.“
Nečakal na poďakovanie a nepočúval ani odpoveď pani Derrickovej. Zachmúrene vykročil ku koňovi, ktorý sa ticho pásol na tráve, ľahostajný k výjavu, ktorý rozrušil každú ľudskú bytosť na dohľad. Vyskočil na koňa, prešiel k brehu, sklonil sa a vystrel ruku.
„Podajte mi ruku a nohu si položte sem na moju čižmu,“ radil jej.
Samozrejme, nebolo to ľahké. Potrebovala obe ruky, aby si udržala na pleciach plášť. Ale lady Renablová jej plášť podržala a zozadu ju celkom neelegantne potláčala lady Mowburyová a s ich pomocou sa jej nakoniec podarilo vysadnúť do sedla aj s plášťom na pleciach.
„Navrhujem,“ ozval sa vojvoda, keď mu hrozilo, že z mokrých pier mu bude za golier kvapkať voda zo Serpentíne, „aby ste si odložili čepiec, madam.“
„Ach, pravdaže,“ súhlasila, vystrčila spod plášťa ruku a rozviazala mokré stužky. Ohromene sa zahľadela na čepiec a on sa zahľadel na jej mokré kučery. „Ach bože, tuším som si ho načisto zničila.“
„To mi je jasné.“ Vzal ho od nej, poobzeral sa a nakoniec ho podal komornej stojacej neďaleko. „Postarajte sa o to.“
Podal jej guineu, ale podľa výrazu jej tváre usúdil, že čepiec má pre ňu väčšiu hodnotu. Zdvorilo sa ukláňala a ďakovala - teda, aspoň to predpokladal, lebo hovorila s takmer nezrozumiteľným londýnskym prízvukom.
A v tej chvíli sa pani Derricková rozosmiala. Spočiatku sa jej iba triasli plecia, čo mohlo byť preto, lebo mala mokré šaty, ale potom vybuchla do smiechu a vojvoda videl, že v očiach sa jej zračí veselosť. Prv ako stihol popchnúť koňa, pridali sa k nej aj diváci a ona im zakývala.
A hoci bola zahalená v jeho tmavom plášti a vlasy mala mokré ako rusalka, zrazu vyzerala očarujúco krásne.
Konečne vyrazili. Wulfric plával v neznámych vodách. Na rozdiel od pani Derrickovej nebol zvyknutý na to, že by sa ocitol sa v situácii nedôstojnej jeho postavenia. Bezpochyby sa o tom bude hovoriť vo všetkých salónoch - najmä keď jej súčasťou bola aj pani Beavisová. A predovšetkým - zohral v nej úlohu aj on.
Ale ako ju tam mohol nechať? Mala sa triasť na brehu? Veď očividne nikto iný jej nebol ochotný ponúknuť pomoc! Keby ju tam nechal, potom by sa už nesmiala; hoci, nebol si tým istý.
„Rozmýšľate, či ma Oscar často videl v podobných trápnych situáciách?“ spýtala sa.
„Vôbec o tom nerozmýšľam,“ odsekol.
Ale najzvláštnejšie bolo, že podráždenosť vystriedalo čosi celkom iné. Najradšej by sa bol zasmial spolu s ňou a s davom - najradšej by bol zaklonil hlavu dozadu a aj on by vybuchol do smiechu. Táto dnešná príhoda zatienila aj to lezenie na strom... V živote nezažil niečo také zábavné.
Ale nezasmial sa. Najmä preto, lebo celou cestou do domu Renablovcov stretávali ľudí a priťahovali zvedavé pohľady, a nechcel prilievať olej do ohňa tým, že verejnosť uvidí veselého vojvodu z Bewcastlu. A hoci pani Derricková sa smiala, isto jej bolo zima, a zdvorilosť mu kázala, aby sa z nej nevysmieval.
„Predpokladám, že som nevyzerala veľmi dôstojne, keď som padala do tej vody,“ nadhodila.
 Rukáv na ruke, ktorou ju držal okolo pása, mu celkom premokol. Aj plášť je zrejme zničený.
„Nie som si istý,“ odvetil, „že sa do vody dá spadnúť dôstojne. Lebo ani pri najlepšej vôli to nemožno považovať za hlavičku.“
Vzdychla si. „Predpokladám, že som upútala značnú pozornosť,“ dodala.
„Dosť ste kričali,“ poznamenal.
„Ale aspoň som zachránila rukavičku tej dámy. Vôbec si nevšimla, že ju stratila.“
Vzhľadom na to, že bola dlhé roky vydatá a musí mať okolo tridsiatky, bola až nebezpečne nevinná. Mohol ju nechať v tom dojme, ale znova zostal podráždený. Ako mohla spadnúť do vody? Rukavička bola len desať centimetrov od brehu.
„Hodila ju tam úmyselne,“ ubezpečil ju. „Mal ju vyloviť lord Powell! On by nebol spadol do vody.“
Obrátila hlavu a pozrela naňho s rozšírenými očami. „Ale prečo...?“
„Nie je to... veľmi úctyhodná dáma,“ vysvetlil jej. „A Powell sa zo všetkých síl usiluje získať si jej priazeň. Hrá sa na nedobytnú.“
Hľadela naňho, kým viedol koňa na ulicu. Ten pohľad ho dosť rozptyľoval, lebo tvár nemala ani tridsať centimetrov od jeho. A celkom zabudol, aké má belasé oči - a ako sa dokážu zrazu smiať tak ako teraz.
„Tak som mu prekazila okamih víťazstva,“ odvetila. „Chudák!“
Bol by sa najradšej zasmial, keby sa nemusel sústrediť na to, aby kôň neudupal žobráka, ktorý sa vrhol cez ulicu po drobné, ktoré mu práve hodil nejaký chodec.
Keď dokončil manéver, pani Derricková naňho ešte vždy hľadela a v očiach sa jej tajil smiech.
„A uviedla som vás do trápnej situácie,“ pokračovala. „Aspoň vidíte, aké ste mali šťastie, že som vlani v lete odmietla vašu unáhlenú žiadosť o ruku.“
„To skutočne vidím,“ priznal stručne.
Konečne obrátila tvár dopredu.
„To som rada,“ ozvala sa po chvíli ticha. „No hoci sa nesmierne hanbím za to, čoho svedkom ste boli dnes predpoludním, som vám vďačná, že ste tam boli. V takých mokrých šatách by bola domov veľmi dlhá cesta.“
Okrem toho by na ňu všetci civeli - čo by aj sama zistila, keby sa pozrela do zrkadla. Šaty boli na nej prilepené ako druhá koža. Dokonca boli aj ružové.
Blížili sa k domu Renablovcov.
„Ďakujem vám za pomoc,“ povedala pani Derricková. „A nemusíte sa báť, že vás ešte niekedy uvediem do rozpakov. Pozajtra sa vraciame do Gloucestru. Teraz sa rozlúčime.“
Vojvoda z Bewcastlu zoskočil z koňa, potom vzal do náručia ten mokrý batôžtek vo svojom navlhnutom plášti. Chcela si ho vyzliecť a vrátiť mu ho, ale on jej ho pridržal na pleciach.
„Idem dnu s vami,“ vyhlásil. „Choďte v tom plášti až do izby a potom mi ho pošlite po slúžke.“
„To je od vás naozaj milé,“ odvetila.
„Je to odo mňa hlavne praktické, madam,“ podotkol, vyšiel po schodoch a zaklopal na dvere mosadzným klopadlom.
„Áno,“ zamrmlala, „chápem.“
A zrejme to naozaj pochopila - o čom svedčili zapálené líca.
„Zbohom,“ povedala, keď stáli v hale a komorník a lokaj na ňu civeli s kamennou tvárou. „Isto budete rád, keď sa ma konečne raz a navždy zbavíte.“
„Myslíte?“ Uklonil sa a ona náhlivo zamierila ku schodom, jednou rukou si pridŕžajúc plášť a druhou ho nadvihujúc.
Bude naozaj rád?
Je to hrozná žena! Ani sa nečudoval, že jej nebohý manžel sa za ňu hanbil a Elrickovci ju nemali radi, dokonca ho pred ňou varovali. Mala nevhodný zmysel pre humor - veď tým obsmŕdačom v parku zakývala, nie aby zahanbene sklonila hlavu. Priťahovala pohromy ako magnet železo. A je to dcéra dedinského učiteľa...
 Áno, ozaj má šťastie, že pozajtra odchádza z mesta a pravdepodobne ju už nikdy neuvidí. Šťastie, že dnes popoludní nebola doma, ale stretol ju práve v takej chvíli.
Mal použiť slovo, ktoré vyslovila ona. Mal povedať zbohom.
Áno, bude veľmi rád, že sa jej raz a navždy zbaví. Len keby ju dokázal vypudiť aj z mysle... a zo srdca. Po pár minútach mu slúžka priniesla vlhký plášť a on vyšiel z domu, nasadol na koňa a odklusal - z jej života. Tešil sa, že ho zachránila pred veľkou pohromou.

Na Christine doľahol smútok.
Teda, vlastne nielen smútok. Bolo to čosi silnejšie. Predpoludním ju navštívili Hermione a Basil. Vraj sa prišli uistiť, že neprechladla, keď včera spadla do vody, lebo sa o tom, samozrejme, dopočuli. Christine však vedela, že v skutočnosti sa prišli ubezpečiť, že na druhý deň skutočne odchádza.
A ona ozaj odchádza.
Melanie smútila, že nemôžu zostať dlhšie, no potom si spomenula, že jej syn Phillip bude mať o týždeň narodeniny, a len tak-tak sa stihne vrátiť, aby mu pripravila oslavu.
Odchádzali. Christine v živote nebola taká šťastná - ani smutná.
Len čo odišli švagrovci, prišiel gróf Ketridge, aby sa takisto ubezpečil, že pani Derricková po tej nešťastnej nehode v Hyde Parku neutrpela ujmu na zdraví. A potom pompézne požiadal lady Renablovú, pričom na ňu aj žmurkol, či ich môže nechať na chvíľu osamote. Melanie sa pobavene usmiala na priateľku a vyplávala z izby.
Christine odmietla jeho žiadosť o ruku, hoci ju o ňu v priebehu pätnástich minút požiadal štyrmi rôznymi spôsobmi, dokonca aj potom odmietal veriť, že to odmietnutie myslí naozaj vážne. V duchu si zaumienil, že po skončení zasadania parlamentu opäť zájde do gloucesterského grófstva. Robil si nádeje, že nájde pani Derrickovú v ústretovejšom rozpoložení.
 Bolo to veľmi ošemetné, no Melanie sa schuti zasmiala, keď jej o tom Christine rozprávala.
„Ste jednoducho priveľmi príťažlivá, a to na svoju škodu, Christine,“ vyhlásila Melanie a utrela si oči vreckovkou lemovanou čipkou. „Keby bol Kitredge o tridsať rokov mladší a trochu krajší! A inteligentnejší a rozumnejší. Ale jemu chýba veľa do dokonalosti, však? Keď ste včera klusali na koni s Bewcastlom, vyzeralo to romanticky, ibaže ste boli zababušená v plášti, z vlasov vám kvapkala voda a on sa díval ako hrom do duba. Zrejme ho veľmi nepotešilo, že vás znova musel zachraňovať.“
„Nie,“ vzdychla si Christine. „Veru nepotešilo.“
A nato sa obe znova rozosmiali, hoci Christine mala náladu pod bodom mrazu.
Ešte šťastie, že zajtra sa vracajú domov! Ale z tej myšlienky len väčšmi zosmutnela.
A podvečer, keď si balila veci, hoci Melanie jej chcela vnútiť slúžku, zaklopal jej na dvere lokaj a oznámil, že jej urodzenosť ju žiada, aby za ňou prišla do salónu. Keď šla zistiť, čo Melanie chce, našla priateľku sedieť na jednej strane kozuba, spokojne sa usmievala a vojvoda z Bewcastlu vstal zo stoličky na druhej strane kozuba.
Christine nebezpečne poskočilo srdce.
„Pani Derricková,“ uklonil sa.
„Vaša milosť,“ aj ona sa uklonila.
Melanie mlčala a usmievala sa.
„Madam,“ uprel na ňu strieborný pohľad, „dúfam, že ste si pri včerajšom dobrodružstve veľmi neublížili.“
„To je milé prikrášlenie,“ odvetila. „Ubezpečujem vás, že sa mi nič nestalo - ublížilo to akurát mojej dôstojnosti.“ Takmer zamdlela, keď si po tom všetkom vyzliekla plášť a pozrela sa do zrkadla vo svojej izbe.
Ale isto sa jej neprišiel spýtať na zdravie! Včera si povedali zbohom. Aspoň ona jemu. Všimla si, že on jej zbohom nepovedal. A bola z toho nevysvetliteľne smutná. Veď sa navždy lúčili, a on si nedal ani tú námahu...
 „Rád by som sa vás spýtal, pani Derricková,“ ozval sa znova, „či by ste sa so mnou šli prejsť do parku.“
„Prejsť?“ Bokom zazrela, že Melanie akoby mala úsmev namaľovaný na tvári.
„Prejsť,“ zopakoval. „Privediem vás späť na čaj.“
Melanie poklopkávala lorňonom o drevené operadlo na stoličke.
„To je od vás naozaj milé, Bewcastle,“ poznamenala Melanie. „Christine dnes ešte nebola na čerstvom vzduchu. Celé predpoludnie sme mali návštevy.“
Ale jeho milosť hľadela so zdvihnutým obočím na Christine. Ak povie nie, po jeho odchode si ju budú do smrti doberať. Ak povie áno, budú si ju do smrti doberať po jej príchode. Skutočne ho už viac nechcela vidieť.
„Ďakujem,“ odvetila. „Idem si po čepiec a kožuštek.“
O päť minút už boli na ulici a mierili k parku. Christine ho držala pod pazuchu. Celkom zabudla, aký je vysoký a ako neprístupne pôsobí. Zabudla, akú auru vyžaruje. Ale nezabudla, že s ním mala intímny styk. Zrazu mala pocit, že sa nemôže nadýchnuť. A nemohla mu povedať nič, čo mu nepovedala už včera, rovnako ako on jej.
Preboha, prečo ju pozval na prechádzku...?
Ale vonku je aspoň množstvo ľudí a činností, na ktoré môže upriamiť pozornosť. Čoskoro sa však ocitla s vojvodom z Bewcastlu sama v tichom Hyde Parku - aspoň tam, kde boli, sa zdal prázdny - zrejme pre mrazivé, vetristé počasie.
Christine obrátila hlavu a pozrela na jeho profil. „Nuž, vaša milosť,“ povedala.
„Nuž, pani Derricková.“
Aspoňže mám na sebe nové modré šaty, kožuštek a sivý čepiec, ktorý som mala na svadbe, pomyslela si márnivo. Páčil sa jej najmä ten čepiec. Strieška bola podložená plisovaným modrým hodvábom a čepiec sa zaväzoval modrými stužkami, ktoré jej ladili so šatami. Teraz naozaj nie je oblečená ani strašiak do maku ako vlani v lete. Ani z nej cícerkom netečie voda - ako včera...
Asi kilometer prešli celkom potichu. Bolo to aj smiešne a bola z toho aj vykoľajená. Teraz si už môže baliť kufre. A on si môže robiť, čo zvyčajne robieval v takéto marcové popoludnie. Obom by mohlo byť dobre.
„Niekedy,“ spustila, „sa ľudia hrajú, kto sa dlhšie vydrží pozerať na toho druhého bez odvrátenia pohľadu. My dvaja sme sa zo dva razy tak hrali, no predpokladám, že pre vás to nikdy nebola hra. Vy jednoducho očakávate, že nižší smrteľníci odvrátia pohľad, keď sa stretne s vaším. Toto je nejaká ďalšia hra, vaša milosť? Ide vám o to, kto dlhšie neprehovorí?“
„Ak áno,“ odvetil, „potom isto uznáte, že som vyhral, pani Derricková.“
„To je pravda,“ zasmiala sa. „Preboha, prečo ste ma pozvali na prechádzku? Po včerajšku - a po minulom lete - by som si myslela, že som tá posledná, s ktorou budete chcieť stráviť čas.“
„Potom ste si mysleli zle, madam,“ odvetil.
Prešli v tichu ďalších sto metrov.
„Túto hru asi naozaj nevyhrám,“ ozvala sa napokon. „Priznám sa, že som zvedavá. Prečo ste ma pozvali na prechádzku? Zrejme nie na rozhovor.“
Blížili sa k nim dvaja páni na koňoch. Obaja pozdravili vojvodu a dotkli sa klobúka na pozdrav Christine.
„Moji bratia a sestry s rodinami ma na Veľkú noc navštívia v Lindsey Hall,“ oznámil náhle.
Ukradomky naňho pozrela. „To bude isto veľmi príjemné,“ uvažovala však, či naozaj. Nevedela si ho predstaviť obklopeného bratmi, sestrami, neterami a synovcami. Akí sú? Nespomínala si, že by sa s niekým z nich už stretla. Sú takí ako on? Tá predstava ju pobavila.
„Uvažoval som,“ pokračoval, „že pozvem aj vášho švagra, švagrinú a bratancov.“
 Ohromene naňho pozrela. Vedela, že sa priatelí s Hectorom, no netušila, že by mal bližšie vzťahy aj s ostatnými.
„Ale potrebujem vašu pomoc,“ uzavrel.
„Moju pomoc?“ Vytrvalo hľadela na jeho meravý, chladný profil.
„Pozvem ich,“ povedal, „ak prídete aj vy.“
„Čože...?“
Zastala a vyvalila naňho oči.
Ale tentoraz sa k nim blížili štyria páni na koňoch, a tak ju vojvoda chytil pod pazuchu, pozdravil sa s jazdcami, potom ju pustil a obaja zastali.
„Nemôžem vás pozvať samu,“ vysvetľoval. „Bolo by to nevhodné, aj keby tam bola moja rodina. Nemôžem vás pozvať s matkou a sestrami. Nie sme zasnúbení. A tak vás musím pozvať ako členku rodiny, ktorá strávi sviatky so mnou a s mojou rodinou.“
Žalúdok jej zvieral hnev.
„Chcete ma zviesť?“ spýtala sa. Nedodala znova. Veď vtedy v lete ju nezviedol.
„Vo svojom dome?“ zatiahol meravo. „Obklopený mojou a vašou rodinou? Zrejme si myslíte, že ma poznáte, pani Derricková. Ale ak ste schopná položiť takú otázku, potom ma vôbec nepoznáte.“
„A zrejme z rovnakých dôvodov mi znova nenavrhnete, aby som sa stala vašou milenkou.“
„Nenavrhnem,“ prikývol. „Nikdy som to nemal urobiť. Neželám si, aby ste boli mojou milenkou.“
„Tak potom...?“ spýtala sa. „Prečo? Nemôžete si stále želať oženiť sa so mnou.“
„Rád by som vedel,“ začal, „či predpokladáte, že poznáte myšlienky, zámery a želania všetkých svojich známych, pani Derricková. Je to nepríjemná vlastnosť.“
Urazene zovrela pery. Zvrtla sa a pomaly vykročila vpred. Do tváre jej fúkal vietor, ale zdvihla bradu a uvítala ten chladný závan.
„Chcel by som, aby ste ma ubezpečili,“ pridal sa k nej, „že ak pozvem príbuzných vášho nebohého manžela, pani Derricková, prijmete moje pozvanie aj vy.“
„Ale prečo?“ spýtala sa znova. „Chcete, aby som videla, o čo som prišla, keď som vás odmietla?“
„Nie som až taký zlomyseľný,“ namietol. „Okrem toho keby to tak bolo, stačilo by sa vám raz pozrieť na môj dom a zasmiali by ste sa mi do očí.“
„Teraz vy predpokladáte, že ma poznáte,“ poznamenala.
„Keď ste odmietli moju žiadosť o ruku,“ vysvetľoval, „uviedli ste dlhý zoznam vlastností, pre ktoré nemôžem byť vaším manželom.“
„Skutočne?“ Takmer sa nepamätala, čo mu vtedy povedala. Vedela len to, ako túžila rozbehnúť sa po ulici za ním - a ako žalostne sa rozplakala.
„Viem ich naspamäť,“ vyhlásil. „Muž, ktorý si vás chce vziať, musí mať srdečnú povahu, musí byť ľudský a mať zmysel pre humor. Musí mať rád ľudí, najmä deti, mal by sa vedieť blázniť a mať rád pochabosti. Nesmie byť posadnutý sám sebou a vlastnou dôležitosťou. Nesmie byť ľadový až do špiku kostí. Musí mať srdce. Musí vám byť dobrým spoločníkom, priateľom a milencom. Spýtali ste sa ma, či môžem byť tým všetkým - alebo čímkoľvek z toho. Samozrejme, naznačovali ste, že nič z toho nedokážem.“
Vôbec si nespomínala, že čosi také povedala. Ale zrejme áno. Presne také čosi by si želala. On si na to však spomínal. A veľmi podrobne.
Oblizla si pery. „Nechcela som byť krutá,“ odvetila. „Alebo možno aj áno, lebo si spomínam, že z vašej ponuky som bola nešťastná. Ale teraz nechcem byť krutá. Kedysi som sa vydala, lebo som sa zaľúbila, bola som mladá a natoľko pochabá, až som verila, že prvá eufória romantickej blaženosti ma šťastne prenesie cez zvyšok života. Nechcem sa znova vydať. Ale keby som sa vydala, potom iba za muža, ktorý by mal všetky vlastnosti, ktoré ste práve odcitovali. Ako vidíte, je to nemožné. Nijaký muž nemôže zodpovedať môjmu snu. A tak som sa rozhodla zostať sama a slobodná. Mrzí ma, ak som vás urazila. Zdá sa mi, že nepatríte k mužom, ktorých môže niekto taký nízky ako ja uraziť. Ale ako som vás urazila, naozaj ma to mrzí.“
„Chcem vám dokázať,“ namietol, „že mám aspoň niektoré z vlastností, ktoré túžite nájsť v mužovi.“
„Čože?“
Zastala a prudko k nemu obrátila tvár. Tentoraz nebol nikto na dohľad. Uvedomila si, že zišli z hlavnej cesty a ocitli sa na odľahlom chodníčku.
„Neverím,“ pokračoval, „že som až taký neľudský, ako si o mne myslíte.“
„Nepovedala som...“
„Povedali ste, že taký muž musí byť ľudský,“ namietol.
Zrazu si spomenula na čosi, na čo sa donútila zabudnúť. Na pohľad v jeho očiach, keď odchádzal zo záhrady Hyacintového domčeka a na slová, ktoré vtedy vyslovil: Muž, ktorý má srdce. Nie, možno máte pravdu, pani Derricková. Možno nemám srdce. A ak nie, potom nemám nič z toho, o čom snívate, však? Vtedy mala pocit, že ju to zlomilo.
„To naozaj nebolo vhodné,“ pripustila. „Ospravedlňujem sa. Ale viete, máte ďaleko od toho, aby ste splnili môj sen. Nechcem vás uraziť. Ste taký, aký ste, a som si istá, že vo vašom svete sa vám darí dobre. Vzbudzujete úctu, poslušnosť a obdiv. Pre aristokrata vo vašom postavení sú to potrebné vlastnosti. Ibaže to nie sú vlastnosti, ktoré vyžadujem od spoločníka na celý život.“
„Som nielen vojvoda, ale aj muž, pani Derricková,“ vyhlásil.
Ľutovala, že to povedal. Mala pocit, akoby jej obrovská päsť zasadila úder do žalúdka a načisto jej vyrazila dych.
„Viem,“ zašepkala. Odkašľala si. „Viem.“
„A vy ste k tomu mužovi neboli ľahostajná,“ pokračoval.
„Viem.“
Na okamih sa jej dotkol líca prstami v rukavičkách a ona zatvorila oči a zamračila sa. Ešte chvíľu a rozplače sa - alebo sa mu vrhne do náručia a bude ho prosíkať, aby ju znova požiadal o ruku, nech s ním môže žiť na večné veky.
„Dajte mi šancu,“ požiadal ju. „Príďte do Lindsey Hall.“
„Nemá to zmysel,“ namietla a otvorila oči. „Nič sa nemôže zmeniť - ani vy, ani moje city k vám. A ja sa takisto nemôžem zmeniť.“
„Dajte mi šancu,“ zopakoval.
Nikdy ho nepočula smiať sa. Dokonca ho nevidela ani usmievať sa. Ako by sa mohla vydať za muža, ktorý bol stále zachmúrený? A meravý, povýšený a chladný? Aj v tejto chvíli, keď ju žiadal, aby mu dala šancu, tak vyzeral.
„Vysali by ste zo mňa všetku energiu a radosť,“ zažmurkala, aby potlačila slzy, ktoré sa jej tlačili do očí. „Vyhasili by ste všetok oheň mojej živosti.“
„Dajte mi šancu rozdúchať ten oheň,“ namietol, „a roznietiť vašu radosť.“
Prudko sa od neho odvrátila a priložila si ruku na ústa.
„Odveďte ma späť,“ požiadala ho. „Odveďte ma k Melanie. Nemala som s týmto súhlasiť. Nemala som vôbec prísť do Londýna. Nemala som ísť do Schofieldu.“
„Presne to isté som si hovoril aj ja,“ odvetil stroho. „Ale boli sme tam obaja. A medzi nami je čosi, čo sme ešte nevyriešili, aj keď sme sa o to usilovali vtedy na bále. Príďte do Lindsey Hall. Sľúbte mi, že prijmete pozvanie a nenecháte ma tam s hosťami, ktorých pozvem len kvôli vám.“
„Chcete, aby som prišla,“ obrátila sa k nemu, „len aby som vám dokázala, že sa k sebe nehodíme... a akí by sme boli nešťastní, keby sme spojili naše životy?“
Vari mu to včera nedokázala raz a navždy?
„Ak to bude nevyhnutné, tak áno,“ povedal. „Ak ma presvedčíte, madam, možno mi preukážete veľkú službu. Možno mi pomôžete, aby som si vás vyhodil z hlavy.“
„Nebude to šťastná Veľká noc,“ namietla. „Ani pre jedného z nás.“
„Aj tak príďte,“ vyzval ju.
Vzdychla si a pomyslela si na Eleanor. Ak potrebovala železnú vôľu, tak to bolo teraz.
„Dobre teda,“ súhlasila napokon. „Prídem.“
Na okamih sa mu v očiach zračilo čosi, čo vyzeralo ako triumf.
„A teraz ma, prosím, odveďte k Melanie,“ požiadala ho.
Tentoraz splnil jej želanie. Celou cestou mlčali. Nenavrhol, že pôjde dnu s ňou, a ona ho nepozvala. Na chodníku jej chytil ruku v rukavičke, sklonil sa nad ňou, zdvihol ju k perám, potom sa jej uprene zahľadel do očí.
„Pamätajte, že ste mi to sľúbili,“ pripomenul jej.
„Áno,“ odtiahla ruku, „budem na to pamätať.“

WULFRIC UŽ NEMOHOL vstúpiť do ktorejkoľvek izby Lindsey Hall a vychutnávať prázdnotu a ticho. Dom bol plný Bedwynovcov, manželov, manželiek, detí a iných ľudí, ktorí s nimi prišli. Bedwynovci nikdy neboli tichá rodina. Ale keď sa ich počet znásobil a nevideli sa veľmi dlho, pripadalo im, akoby predtým žili ako mnísi a mníšky.
Freyja a Joshua, markíza a markíz z Hallmeru, prišli z Londýna prví a priviedli so sebou aj dvojročného syna Daniela a trojmesačnú dcérku Emily. Freyja sa výborne zotavila po poslednom tehotenstve. Vyzerala, akoby najradšej bojovala na dlážke so svojím synom - a nielen v detskej izbe. Keď sa Daniel nejašil s mamou, cválal po dome otcovi na pleciach, ani myslieť, že by bol zatvorený v detskej herni.
Alleyne a Rachel, lord a lady Bedwynovci, a Morgan a Gervase, grófka a gróf z Rosthornu, prišli v ten istý deň, prvá dvojica s dvojčatami Laurou a Beatrice, teraz poldruharočnými, a s barónom Westonom, Racheliným strýkom, ktorý sa zotavil po srdcových problémoch, čo ho trápili vlani v lete, a Morgan a Gervase so synmi - takmer dvojročným Jacquom a dvojmesačným Julom. Rachel bola znova v požehnanom stave, hoci ešte to nebolo veľmi vidieť.
Rannulf a Judith, lord a lady Bedwynovci, prišli na druhý deň so synom Williamom, ktorý mal teraz takmer tri roky, a s ročnou dcérkou Mirandou. Pár hodín po príchode William vyhlásil, že chce byť ako jeho mladší bratanec a aj on chce jazdiť po dome na otcových pleciach. Rannulf sa na to sťažoval tak dobrosrdečne, že hneď bolo každému jasné, ako prísne ho vychováva. Jacques nechcel zaostávať, a tak aj on požiadal o to svojho ocinka - dovtedy ho ťahal za strapec na vysokých čižmách, kým si ho nevšimol, a potom k nemu vystrel obe ruky.
Po chodbách a schodištiach Lindsey Hall sa ozýval dupot ľudských koní a výskot jazdcov.
Aidan a Eve, lord a lady Bedwynovci, prišli s Evinou tetou pani Pritchardovou a svojimi tromi deťmi - desaťročným Davym, osemročnou Becky a takmer ročnou Hannah. Davy a Becky boli ich nevlastné deti, ale Eve ani Aidan by nestrpeli, aby im tak niekto hovoril. Davy im hovoril teta a strýko a Becky ich volala mama a papa. Eve a Aidan obe deti považovali za vlastné rovnako ako Hannah.
Davyho si mladší chlapci hneď obľúbili, zoskočili z pliec a obdivovali staršieho bratanca, ako sa spúšťa po zábradlí, keď sa dospelí nepozerajú. Dievčatká zas obdivovali Becky a zhŕkli sa okolo nej ako kuriatka okolo kvočky.
Wulfric bol z toho mierne vykoľajený. A s príchodom každého nového súrodenca bol hovor hlasnejší a živší. Uchýlil sa do knižnice, ktorá bola jeho útočiskom, aj keď tam všetci žili. Raz dokonca zašiel aj do parku.
Ako poslední členovia rodiny prišli strýko a teta, markíz a markíza z Rochestru. Jeho teta bola rodená Bedwynová a priviedla so sebou Rochestrovu neter, ktorá žila kdesi na severe až do dvadsiatich troch rokov, keď sa teta Rochestrová rozhodla, že si ju vezme pod svoje krídla a počas nadchádzajúcej spoločenskej sezóny ju predstaví kráľovnej a slušnej spoločnosti.
Teta Rochestrová zároveň netajila, že má v úmysle postarať sa, aby jej najstarší synovec uzavrel manželský zväzok so slečnou Amy Hutchinsonovou.
„Prv ako sa skončí sezóna, nájdeme Amy manžela,“ vyhlásila otvorene pri večeri krátko po príchode. „A možno ešte prv ako sa začne. V dvadsiatich troch by už nemala zostávať slobodná.“
„Ja som sa vydávala v dvadsiatich piatich, teta,“ pripomenula Freyja.
Teta Rochestrová zdvihla lorňon vykladaný drahokamami a kývla ním smerom k Freyji.
„Čakala si nebezpečne dlho, Freyja,“ vyhlásila. Potom nasmerovala lorňon na Joshuu. „Keby ťa nebol skrotil tamten chlapec a neobmäkčil tvoju tvrdú náturu, bola by si skončila ako stará dievka. To nie je vhodný osud pre dievča, aj keď jeho brat je vojvoda.“
Joshua nadvihol obočie smerom k Freyji, ona naňho pozrela povýšene, akoby ju on označil za tvrdohlavú divošku.
Ani nie o päť minút prišla teta Rochestrová s novým postrehom. „A je najvyšší čas, aby si sa oženil, Bewcastle,“ vyhlásila. „Tridsaťpäť rokov je pre muža dokonalý, ale aj nebezpečný vek. Dokonalý vek na ženbu a nebezpečný na otáľanie. Žiadny muž nechce trpieť dnou, keď sa jeho syn a dedič ešte batolí.“
Päť párov očí Bedwynovcov - nehovoriac o Nebedwynovcoch - sa pobavene sústredilo na Wulfrica.
„A je to tu, Wulf,“ ozval sa Alleyne. „Máš tridsaťpäť! Nemôžeš si dovoliť stratiť čo len deň - mohlo by to byť pre teba osudné.“
„Ver či never, Wulf,“ dodal Rannulf, „oteckovia s dnou nie sú dobré kone a synovia z nich nebudú mať radosť.“
„Ďakujem, teta,“ povedal Wulfric a dobre si uvedomoval, že narážky naňho a na slečnu Hutchinsonovú boli rovnako jasné každému pri stole. „Zatiaľ necítim príznaky dny. A keď sa rozhodnem vybrať si nevestu, z ktorej má byť vojvodkyňa, o svojich úmysloch dám rodine vedieť.“
Bedwynovci sa uškrnuli - takisto Joshua a Gervase. Eva sa milo usmiala. Rachel sa pridala. A Judith prehovorila.
„Naplánovali ste na sviatky nejaký zvláštny program, Wulfric?“ očividne sa usilovala odvrátiť reč od témy, ktorá ho zrejme rozčuľovala, ale bola nepríjemná aj pre slečnu Hutchinsonovú. Tá bola síce pekná a elegantná mladá dáma, ale správala sa ostýchavo, ba akoby sa trochu bála spoločnosti, v ktorej sa ocitla. „Môžeme niečo zorganizovať? Samozrejme, na Veľkú noc pôjdeme všetci do kostola, ale môžeme potom naplánovať nejakú zábavu? Možno koncert? Alebo ochotnícke divadlo? Piknik, ak vyjde počasie? Či dokonca bál?“
„Na ktorú otázku vám má Wulf odpovedať najprv, moja drahá?“ spýtal sa Rannulf.
„Na to ochotnícke divadlo,“ zasmiala sa. „Môžeme niečo pripraviť?“
„Ak áno,“ zapojila sa Freyja a pozrela na švagrinú, „ja zlyhám na celej čiare, Judith. Vy nás všetkých prekonáte, takže budeme naozaj vyzerať ako ochotníci.“
„Potom musíme vymyslieť nejaký duet, v ktorom budete účinkovať so mnou, srdiečko,“ ozval sa Joshua. „Nikto nechce, aby ste zlyhali na celej čiare.“
„Podľa mňa netreba vymýšľať organizovanú zábavu,“ poznamenala Morgan. „Vždy sme sa vedeli zabaviť aj bez organizovania, či nie? Ja som si napríklad priniesla maliarske potreby a už sa teším, že si vonku postavím stojan. Doteraz som nikdy nemohla maľovať v parku - pani Cowperová mi večne nakúkala ponad plece a poúčala ma, ako mám maľovať. Tuším sa bála, že Wulf sa na ňu bude hnevať, ak ma nenaučí poriadne maľovať, a zatvorí ju do temnice. Asi až do posledného dňa, čo tu bola, verila, že pod Lindsey Hall je väzenie.“
„A nie je, Morg?“ spýtal sa Alleyne prekvapene. „Chceš povedať, že ja a Ralf sme klamali, keď sme jej hovorili o tajnom schodišti, ktoré doň vedie? Páni moji!“
„Deti sa iste rady zahrajú v krásnom parku,“ povedala pani Pritchardová s výrazným waleským prízvukom. „A majú tu toľko bratancov a sesterníc!“
„Ale môžeme zorganizovať niečo mimoriadne, Wulfric?“ spýtala sa Judith.
 „Očakávam ešte ďalších hostí,“ odvetil.
To okamžite upútalo pozornosť prítomných. Hoci príležitostne usporadúval zábavy, ako sa na šľachtica patrilo, nikdy do domu nepozýval hostí.
„Pozval som Mowburyho a jeho matku kontesu,“ oznámil. „A prídu aj jeho bratia a sestry - Justin Magnus, lady Renablová s barónom a deťmi a lady Wisemanová so sirom Lewisom. A Mowburyho bratanec Elrick s kontesou a ich ovdovenou švagrinou pani Derrickovou.“
„Mowbury?“ spýtal sa Aidan. „Ešte vždy je taký roztržitý, ako býval, Wulf? A pozval si celú jeho rodinu? Nevedel som, že sa tak dobre poznáte.“
„A všetci prídu?“ dodal Rannulf. „Preboha, prečo, Wulf?“
Wulf pevne zovrel rúčku lorňonu a odložil malú lyžičku.
„Nie som si vedomý,“ odvetil, „že by som sa mal bratom a sestrám zodpovedať za to, koho sa rozhodnem pozvať do svojho domu.“
„Buď spravodlivý, Wulf,“ namietla Freyja povýšene. „Morgan a ja sme nepovedali ani slovo. Ale nie je pani Derricková tá žena, ktorú si vytiahol z vody a odviezol celú mokrú na koni domov?“
„Nie!“ Alleyne sa srdečne zasmial. „To Wulf naozaj urobil? Páni! Povedz nám o tom viac, Freyja!“
Wulfric v duchu zaúpel, keď Freyja za pomoci Joshuu a Gervasa vyrozprávala viac-menej presný priebeh udalosti v Hyde Parku.
„Stavím sa,“ ozval sa Rannulf, keď sa konečne všetci prestali smiať, „že teba to vôbec nepobavilo, Wulf. A teraz si bol nútený pozvať tú dámu aj so zvyškom jej rodiny. Smola, vážený! Ale nič sa neboj - my ťa pred ňou ochránime.“
„Vytvoríme múr naježených Bedwynovcov,“ sľúbil Alleyne a znova sa uškrnul. „Cez nás sa nedostane, Wulf. Môžeš znova dôstojne zdvihnúť hlavu.“
Wulf zdvihol lorňon až k oku. „Ku všetkým mojim hosťom sa treba správať rovnako zdvorilo,“ vyhlásil. „Ale aby som odpovedal na vašu otázku, Judith, usporiadam bál. Môj tajomník už rozposlal pozvánky a postará sa o všetko ostatné. Ostatným aktivitám sa môžeme venovať priebežne.“
Odložil lorňon, znova zdvihol lyžičku a pustil sa do dezertu.
Dajte mi šancu, prosil ju. Šancu na čo? Aby dokázal, že je čosi, čo nie je? A on nikdy neprosil. Nikdy to nebolo potrebné.
Vysajete zo mňa všetku radosť a energiu, bránila sa. Uhasíte všetok oheň mojej živosti.
Wulfric nevedel, čo je radosť. Nevedel ani, čo je živosť - aspoň nie taká, aká jej dodávala vnútornú žiaru, ktorú nevedel opísať slovami.
Čo také jej môže ponúknuť? Čo by chcela? A - ak sa má pozrieť na druhú stranu mince - je v nej niečo, čo by z nej robilo vhodnú vojvodkyňu? Nielen jeho manželku a milenku, ale aj vojvodkyňu?
Odložil lyžičku, presvedčil sa, či všetci dojedli, a so zdvihnutým obočím pozrel na tetu. Okamžite pochopila, vstala a odviedla dámy z jedálne.

Hoci sa už blížil apríl, bol chladný, vetristý deň. Šedivé mraky viseli nízko nad zemou a na pochmúrny svet občas spŕchlo. Našťastie, nespustil sa silný dážď a cesta bola po celý čas zjazdná.
Christine si takmer želala, aby sa spustil dlhotrvajúci lejak, ktorý by ich donútil stráviť sviatky v nejakom vidieckom hostinci. Ale na to bolo teraz prineskoro. Už sa zrejme blížia k Lindsey Hall. Len čo jej preblesla hlavou tá myšlienka, koč spomalil a zamieril pomedzi dva stĺpy na rovnú príjazdovú cestu lemovanú brestmi.
„Ach bože!“ zvolala Melanie. Prebrala sa z driemot a vytiahla si ruky z rukávnika, aby si napravila čepiec. „Už sme tu? Bertie, zobuďte sa! Už som dosť dlho počúvala vaše chrápanie. Nechápem, ako niekto môže zaspať v koči. Ja som z cesty celá vytrasená. Vy nie, Christine?“
„Mne sa cesta zdala príjemná,“ odvetila Christine.
 Keď sa naklonila k obloku, vpredu uvidela rozľahlé sídlo. Nebolo stredoveké, alžbetínske, georgiánske ani palladiovské, aj keď sa zdalo, že má v sebe prvky všetkých spomínaných štýlov. Vzbudzovalo úžas.
Koč zabočil a Christine videla, že prechádza veľkou kruhovou záhradou, v ktorej žiarili tulipány a neskoré narcisy. Uprostred sa vynímala kamenná fontána - striekala vodu najmenej do desaťmetrovej výšky. Skutočne pôsobivý vstup do domu, usúdila.
Len čo koč dokončil polkruh, ocitli sa na nádvorí pred veľkou bránou. Obe krídla sa otvorili.
Melanie trkotala, odkedy sa zobudila, ale Christine nepočula ani slovo. Keby som sa tak mohla vrátiť, pomyslela si, a povedať v Hyde Parku nie namiesto áno - bolo by to také jednoduché! Teraz si mohla spokojne nažívať doma a tešiť sa na Veľkú noc v kruhu rodiny.
Ale nepovedala nie, a preto je tu. Srdce jej prudko búšilo v ušiach. Lokaj v krásnej livreji otvoril dvere na koči a spustil schodíky. Teraz sa už nedalo cúvnuť.
Hnevalo ju, že je taká nervózna. Rozčuľovalo ju to. Povedala mu, že to nemá zmysel, nič sa nezmení, nemôže sa zmeniť. Povedala mu, že ich čakajú hrozné sviatky...
Ale on trval na svojom. A ona prišla.
Tak prečo je nervózna? Z čoho? A prečo by mala očakávať nepríjemné chvíle? Prečo by sa vlastne nemohla jednoducho dobre zabávať? Mohla by znova sedieť v kúte a smiať sa na nedostatkoch iných, či nie? Hoci v Schofielde jej táto taktika celkom nevyšla, prečo by nemohla vyjsť tu?
Pred domom ich privítalo iba služobníctvo. Keby však nepoznala vojvodu, mohla by zaňho pokladať komorníka. Tak dôstojne sa im uklonil a pozval ich dnu, kde na nich už čakala jeho milosť.
Melanie a Bertie ho spôsobne nasledovali dnu.
Christine nie.
Za barónovým kočom zastal koč s Melaninými deťmi a ich pestúnkou a okamžite bolo jasné, že nie je všetko s kostolným poriadkom. Šesťročná Pamela sa pravdepodobne znova cítila zle a zrejme si vyžadovala cestou všetku pozornosť a trpezlivosť pestúnky. Len čo sa otvorili dvere, ozval sa jej prísny hlas. Osemročný Phillip sa smial, ale znelo to skôr ako škreky hyeny. Trojročná Pauline striedavo plakala a sťažovala sa na brata. Človek nemusel byť génius, aby pochopil, že si ju doberal, ako to starší bratia radi robia. Christine bolo okrem toho jasné, že pestúnka situáciu nezvládne, ak jej niekto nepribehne na pomoc.
Christine vykročila k druhému koču.
„Phillip,“ žiarivo sa naňho usmiala a pripravila sa klamať, až sa hory zelenajú. „Práve sa stalo čosi zábavné. Vidíš toho veľkého komorníka?“ Ukázala na jeho chrbát. „Spýtal sa ma, kto je ten elegantný džentlmen v koči. Zrejme si ťa pomýlil s dospelým. Čo na to povieš?“
Phillipovi sa to veľmi páčilo. Zostúpil na terasu s výrazom ostrieľaného dandyho a Christine sa načiahla do koča a vzala na ruky Pauline.
„Už sme tu, zlatko,“ usmiala sa na pestúnku, ktorá držala na kolenách Pauline, celú zelenú v tvári, a vďačne na ňu pozrela. „A čoskoro môžete preskúmať novú detskú izbu. Nebude to vzrušujúce? Som si istá, že tam budú aj iné deti - vaši noví priatelia.“
Melanie, Bertie a komorník zmizli v dome. Ale z opačného smeru sa blížil ktosi iný - žena v strednom veku, ktorá chcela odviesť deti aj s pestúnkou inými dverami. Phillip jej kráľovský pokynul hlavou a oznámil, že jeho staršej sestre bolo cestou zle a pestúnka jej bude vďačná za pomoc.
„Vy ste ozajstný džentlmen,“ pochválila ho žena. „A starostlivý brat.“
Christine takmer čakala, že mu nad hlavou uvidí svätožiaru.
„Ja ju vezmem, madam,“ ponúkla sa žena, načiahla sa za Pauline. Pestúnka zatiaľ pomaly vystupovala z koča s Pamelou.
Ale Pauline sa nechcela pustiť. Pevne chytila Christine okolo krku, zaborila si tvár na jej plece a zdalo sa, že zbiera sily na poriadny krik.
„Je unavená,“ vysvetľovala Christine. „O chvíľu ju zanesiem do detskej izby.“
A náhlila sa k prednému vchodu. Takmer čakala, že dvere budú zatvorené. Ale nie. No keď vkročila dnu, zrazu si pripadala neupravená.
Hoci nebola celkom sústredená, všimla si, že vstupná hala je obrovská, veľkolepá a stredoveká. Oproti dverám sa vynímal veľký kozub a pred ním stál dlhý dubový stôl - takmer po celej dĺžke haly. Strop bol z dubových trámov, steny boli namaľované nabielo a viseli na nich vlajky, erby a zbrane. Na jednej strane stála vyrezávaná drevená zástena a za ňou bola galéria. Na druhej strane haly viedlo na poschodie široké schodište.
Možno by si bola halu obzrela pozornejšie, keby ju nečakalo zvítanie s dlhým radom ľudí, ktorí stáli medzi dverami a stolom. A všetci - hrôza pomyslieť - čakali na ňu, lebo Melanie aj Bertieho už lokaji odvádzali ku schodišťu.
Christine chvíľu trvalo, kým si zvykla na vnútorné osvetlenie. Potom však zbadala, že na konci radu stojí sám vojvoda z Bewcastlu. Zrazu z neho vystúpil a privítal ju úklonom, s nepreniknuteľným výrazom na tvári - hoci, niežeby ho niekedy videla tváriť sa ináč ako nepreniknuteľne. Otvoril ústa, že čosi povie, ale ona ho predbehla.
„Veľmi ma to mrzí,“ povedala a zdalo sa jej, že hlas jej znie strašne prenikavo. „Pamele bolo zle, Phillip bol protivný a Pauline bola na pokraji hystérie. Pamelu som nechala s pestúnkou, Phillipa som presvedčila, aby sa správal ako džentlmen, a Pauline som vzala na ruky, aby som ju upokojila. Ale je unavená, chúďa, a trvala na tom, že zostane so mnou. A tak...“ Zrazu sa jej zdalo, že sa zamotala, a zasmiala sa. „A tak som tu.“
Pauline si ešte lepšie zaborila tvár do jej pleca, ale hlavu trochu pootočila, aby sa predsa len mohla pozrieť na vojvodu, takže posotila Christine čepiec celkom nabok.
 „Vitajte v Lindsey Hall, pani Derricková,“ povedal vojvoda z Bewcastlu a chvíľu jej pripadalo, akoby mu v svetlých strieborných očiach svietila zvedavosť. „Dovoľte, aby som vám predstavil svoju rodinu.“
Obrátil sa a ukázal na prvú v rade, povýšenú staršiu dámu, ktorú Christine okamžite spoznala ako spoločenskú dračicu, hoci jej nikdy nebola predstavená.
„Moja teta, markíza z Rochestru,“ predstavil ju vojvoda. „A markíz.“
Christine sa s dievčatkom v náručí čo najspôsobnejšie uklonila. Markíza kývla hlavou a prebehla Christine jediným pohľadom, ktorým jej naznačovala, že ju videla a považuje ju za nezaujímavú. Markíz, ktorý akoby bol o polovicu menší od manželky, zamrmlal čosi nezrozumiteľné.
„Lord Aidan a lady Eve Bedwynovci,“ pokračoval vojvoda a ukázal na pochmúrneho tmavovlasého muža s vojenským držaním tela, ktorý sa naňho veľmi podobal, ibaže bol pevnejšie stavaný, a na peknú hnedovlasú dámu, ktorá sa na ňu usmiala, jej manžel sa uklonil.
„Pani Derricková,“ povedala, „to dievčatko o pár minút zaspí.“
„Lord Rannulf a lady Judith Bedwynovci,“ oznámil vojvoda.
Lord Rannulf vyzeral inak ako jeho bratia, podobal sa na nich predovšetkým nosom. Bol to obor s hustými vlnistými, pomerne dlhými vlasmi. Christine si pri pohľade naňho spomenula na saských bojovníkov. Jeho manželka bola krehká krásavica s ohnivými vlasmi. Milo sa usmiala, zatiaľ čo lord Rannulf sa uklonil.
„Pani Derricková,“ povedal a v očiach sa mu šibalsky zaiskrilo, „lady Renablová si už myslela, že ste utiekli.“
„Ach nie,“ zasmiala sa Christine. „Ale pestúnka by to asi neprežila, keby som jej nepribehla na pomoc. Cestovať s tromi deťmi celé dva dni nie je práve zábava.“
„Markíz a markíza z Halmmeru,“ oznámil vojvoda z Bewcastlu.
 Markíza bola očividne Bedwynová - bola drobná a vyzerala ako jej brat lord Rannulf. Takisto mala rodinný nos - a povýšenosť.
„Pani Derricková,“ kývla Christine hlavou, zatiaľ čo jej manžel, vysoký plavovlasý boh, sa uklonil, usmial sa a spýtal sa, či mala príjemnú cestu.
„Áno, ďakujem, mylord,“ odvetila.
„Lord Alleyne a lady Rachel Bedwynovci,“ pokračoval vojvoda.
Christine okamžite usúdila, že lord Alleyne je z bratov najkrajší. Štíhly, tmavovlasý, dokonalé črty; a hoci mal rodinný nos, oči sa mu smiali - možno posmešne, možno radostne. Boli to šibalské oči. Elegantne sa jej uklonil a spýtal sa, ako sa má. Lady Rachel bola zlatovlasá krásavica.
„Môj strýko hovorí, že sa poznal s vaším nebohým manželom, pani Derricková,“ prihovorila sa jej. „Predstavím vás neskôr, ak dovolíte - keď odnesiete to dievčatko do detskej izby.“
„Gróf a grófka Rosthornovci,“ pokračoval ďalej vojvoda a ukázal na dvojicu na konci radu.
„Nesmierne ma teší, že vás poznávam, madam,“ povedal gróf s miernym francúzskym prízvukom a uklonil sa.
„Pani Derricková,“ ozvala sa grófka, „bolo od vás naozaj milé, že ste sa ujali toho dievčatka. Vyzerá veľmi unavene.“
Prstami sa zľahka dotkla Paulininho líčka, a keď na ňu dievčatko pozrelo, usmiala sa naň.
Lord Alleyne je najkrajší z bratov, pomyslela si Christine, ale mladá grófka Rosthornová je očividne rodinná krásavica. Tmavovlasá, mladistvo štíhla a po každej stránke dokonalá.
Vojvoda z Bewcastlu zrejme vydal nenápadný príkaz - že by zdvihnutím obočia? - a do haly vstúpila slúžka a čakala pár metrov od nich.
„Odvedú vás do detskej izby a potom do vašej izby, madam,“ povedal vojvoda z Bewcastlu. „A o pol hodiny vás zavedú do salónu na čaj.“
„Ďakujem,“ odvetila Christine a pozrela naňho.
„A keď Wulf povie pol hodiny,“ ozval sa lord Alleyne s úškrnom, „myslí tridsať minút.“
Vojvoda sa tváril prísne. Skutočne na ňu tak naliehal, že sem prišla? A pozval celú Oscarovu rodinu, len aby mohol pozvať aj ju? Teraz mu v očiach videla iba chladnú zdvorilosť.
Ach, ako sa nenávidela za to, že sa teší z tohto stretnutia. Pravdupovediac, priam po ňom prahla. Ale keď videla jeho domov, aristokratickú rodinu, vnímala ho v jeho prostredí, bolo jej ešte väčšmi jasné, že aj keby sa k sebe osobne hodili - a veru sa nehodili -, nikdy by z nich nebol vhodný pár.
Predstava, že by sa stala vojvodkyňou, bola rozhodne čudná.
Nasledovala mlčanlivú slúžku ku schodišťu - a zrazu sa cítila nesmierne ubitá. Predstavovala si, že príde do Lindsey Hall elegantná a dôstojná, v nových šatách a bude v nich vyzerať ako spôsobná dáma, pred Melanie a Bertiem sa pozdraví s vojvodom z Bewcastlu, neprítomne sa naňho usmeje a bude mať situáciu pevne pod kontrolou.
Namiesto toho...
No, kdesi cestou od koča a pred dverami Lindsey Hall sa rozhorúčila a čepiec sa jej posunul nabok - vľavo videla väčší kus striešky ako napravo. A keď teraz kráčala, uvedomovala si, že plášť sa jej so šatami omotal okolo tela, takže na jednej strane si videla členok - našťastie obutý v peknej topánke.
A namiesto aby počkala, kým ju vojvoda privíta, a pôvabne sa naňho usmiala, okamžite začala bľabotať.
Presne tak. Bľabotala - a to tak nahlas, že všetci počuli každé jej slovo. A so všetkými jeho bratmi a sestrami, ich manželkami a manželmi, ako aj s arogantnou markízou z Rochestru sa zoznámila v šatách omotaných okolo tela, s čepcom nakrivo a v náručí s dieťaťom, ktoré ani nebolo jej.
Bolo jej z toho do plaču.
Toto určite presvedčí vojvodu z Bewcastlu, že nijaký muž, a už vôbec nie on, sa nikdy nebude chcieť stať mužom jej snov. A pri tej myšlienke jej bolo ešte väčšmi do plaču.

WULFRIC SI PRI ČAJI v salóne dal veľmi záležať, aby venoval pozornosť všetkým novým hosťom okrem Christine Derrickovej. Postaral sa, aby pri večeri sedela čo najďalej od vrchstola medzi Alleynom a Joshuom, zatiaľ čo jemu sedela po ľavej strane lady Elricková a po pravej lady Mowburyová.
Nechcel, aby mala jeho rodina podozrenie, že v skutočnosti ona je čestný hosť.
Bola oblečená jednoducho: vo svetlozelených šatách so zvýšeným pásom s jediným volánom pri leme, so skromným výstrihom. Nemala šperky ani ozdoby vo vlasoch. Bola slušne a pekne oblečená, ale aj jeho zaujatým očiam bolo jasné, že tie šaty sa nevyrovnajú nádherným róbam jeho sestier, švagrín ani ostatných prítomných dám. A predsa sa dobre bavila najprv s Joshuom a potom s Alleynom a očividne iskrila humorom - alebo sa mu to aspoň zdalo, lebo nepočul ani slovo z toho, čo hovorili.
Keď sa páni po večeri pripojili k dámam v salóne, pani Derricková sedela v kúte miestnosti s Eve, Rachel a pani Pritchardovou. Na okamih sa jej pohľad stretol s Wulfricovým a vôbec ho neprekvapilo, keď sa jej oči smiali, akoby mu chcela povedať, že pokus zostať nenápadne v kúte a pozorovať ľudí jej nevyšiel.
Nehľadel na ňu dlho, venoval sa ostatným hosťom a akosi sa mu podarilo ocitnúť sa pri klavíri a zamestnať sa únavným obracaním nôt, zatiaľ čo slečna Hutchinsonová hrala na klavíri - zručne, ale akoby trochu nervózne. Keď skončila a on ju pochválil, zamieril k Judith, tá mu naliala čaj, a zrazu zistil, že sa zhovára so svojou tetou a slečnou Hutchinsonovou, no teta po chvíli vyhlásila, že na ňu kýva Rochester a odplávala s povievajúcim perím.
Hoci Wulfric videl, že Rochester hrá karty s Westonom, lady Mowburyovou a pani Pritchardovou a pravdepodobne ani nevie, že jeho manželka je v miestnosti.
 Slečna Hutchinsonová, ktorá už dala najavo známky nervozity, vyzerala, akoby ju obchádzali mdloby, keď Wulfric upriamil rozhovor na ňu. Vtom k nim pristúpila Morgan s úsmevom na tvári, ale prv ako sa k nej slečna Hutchinsonová stihla s úľavou obrátiť, ako keď sa topiaci chytá slamky, prihnala sa teta Rochestrová a odviedla Morgan pod nejakou zámienkou preč.
Wulfricovi sa to zdalo neznesiteľné. Naposledy bol objektom tetiných dohadzovačských spôsobov pred desiatimi rokmi.
„Slečna Hutchinsonová,“ oslovil mladú dámu, „vidím, že pri klavíri sa zišla skupinka mladých ľudí. Nechcete sa k nim pripojiť?“
„Áno, vaša milosť,“ odvetila.
Pomyslel si, že jeho teta prišla o rozum, ak verí, že by z toho mohlo byť manželstvo, ale vedel, že keď si teta raz vezme niečo do hlavy, nedá sa len tak ľahko odradiť. Ak sa nechce o päť minút znova ocitnúť zoči-voči slečne Hutchinsonovej, mal by sa sám postarať o svoju záchranu a nájsť si nejakú inú možnosť. A tak urobil, čo chcel.
Zamieril do kúta, kde práve sedela Christine. Postavil sa pred ňu, pozrel dolu a znova sa nevedel vynačudovať, že je skutočne v Lindsey Hall. V prvej chvíli, keď do domu vošli iba Renablovci, mu prebleslo hlavou, že si to zrejme rozmyslela a neprišla. A keď vstúpila dnu, celá rozpálená a zadychčaná, s čepcom nakrivo, v šatách omotaných okolo tela a s dieťaťom v náručí a okamžite začala hovoriť, znova si pomyslel to čo predtým - jednoducho sa nevie správať. Ale zároveň mal zvláštny pocit, že v ten pochmúrny deň vniesla do haly svetlo.
Nikdy neočakával, že on sa zaľúbi. Rozhodne nikdy nepredpokladal, že ho zaujme niekto taký... neprimeraný. A tak jednoducho nebol pripravený na citový chaos, ktorý s tým súvisel.
„Nuž, pani Derricková,“ prihovoril sa teraz.
„Nuž, vaša milosť.“
„Dúfam, že ste spokojná s izbou aj so službami?“ spýtal sa.
„Mám tú najkrajšiu izbu s najkrajším výhľadom. Vaša gazdiná bola ku mne nesmierne milá. Dokonca trvala na tom, že mi musí prideliť osobnú komornú, hoci som ju ubezpečovala, že ju nepotrebujem.“
Prikývol. Samozrejme, gazdiná dostala pokyny od neho. Osobne vybral tú izbu pre Christine Derrickovú sčasti preto, lebo si myslel, že ju potešia čínske hodvábne tapety, veselé zeleno-zlaté závesy na posteli a na oknách, a sčasti preto, lebo chcel, aby mala výhľad na fontánu obklopenú jarnými kvetmi a na dlhú príjazdovú cestu. Vždy považoval výhľad z týchto okien za pôsobivý. Rovnaký výhľad mal aj on, hoci od jej izby ho delili tri apartmány. A vedel, že si neprivedie komornú. Bola by jediná dáma v dome, ktorá by nemala komornú. To jednoducho nebolo možné.
Prisadol si na stoličku a upravil si redingot.
„Dúfam, že ste mali príjemnú cestu,“ ozval sa znova.
„Áno,“ prikývla, „ďakujem.“
„A dúfam, že vaša mamička sa má dobre,“ pokračoval. „Aj vaša sestra.“
„Obe sa majú dobre, ďakujem.“
„A vaša sestra na fare?“ zaujímal sa. „A čo vaši synovci a neter?“
„Všetci sa majú dobre, ďakujem,“ odvetila. Oči sa jej smiali. „Aj farár Charles.“
Kedy sa mu začalo páčiť, že si z neho robí posmech?
„To rád počujem.“ Prstami nahmatal rúčku na lorňone a ona ten pohyb sledovala.
Wulfric nebol veľmi spoločenský. Keď mohol, radšej sa vyhýbal zábavám a triviálnym rozhovorom. Bol však džentlmen, a keď bolo treba, vedel sa zdvorilo zhovárať. Dnes večer to rozhodne bolo potrebné. Mal v dome hostí a musel ich zabávať. A všetkých, dokonca aj bratov a sestry, sem pozval iba kvôli tejto žene, pretože ju túžil mať tu a nejako ju prehovoriť.
Nevedel si spomenúť na nič, čo by jej mohol povedať. „Prekvapilo ma, že detská herňa je plná detí, a to veľmi malých.“
„Moji bratia a sestry,“ odvetil, „boli v posledných pár rokoch dosť plodní. Ale nemusíte sa báť, že nám to tu prerastie cez hlavu alebo že sa znova budete musieť o niektoré z detí starať. Patria do detskej herne a aj tam zostanú spolu s pestúnkami.“
Rozhodol sa, že keď už prišli ostatní hostia, potomstvo jeho súrodencov nebude môcť voľne pobehovať po dome.
„Nemusím sa báť,“ povedala ticho. „Zostanú s pestúnkami v detskej herni. Aké je to pohodlné, keď bohatí majú detské herne a pestúnky, vďaka ktorým môžu zabudnúť, že vôbec majú deti - hlavne, že majú následníkov.“
„Vy by ste boli radšej, keby sa vám neprestajne motali pod nohami?“ spýtal sa. „Stále by prerušovali rozhovory dospelých a skúšali ich trpezlivosť?“
„Mám skúsenosti, že je to skôr naopak,“ odvetila. „Dospelí večne prerušujú rozhovory detí a bezhranične skúšajú ich trpezlivosť. Ale dospelí môžu existovať spolu s deťmi a je to na vzájomný prospech.“
„A preto dospelí musia s deťmi sadnúť na čarovné koberce a trepotať rukami, keď letia ponad Atlantik?“
„Ach bože,“ vzdychla si, „takže ste videli časť z tej hodiny, však? Nebolo to od vás pekné! Asi ste sa opreli o plot tak, aby ste mali slnko za chrbtom, takže ja som vás nevidela. Nesúhlasili ste s mojou metódou? Podľa vás sa správam nedôstojne? Bolo by lepšie, keby som deti posadila v radoch do trávy a predvádzala im svoju telesnú a intelektuálnu nadradenosť? Bolo by lepšie, keby som im slovami vysvetlila, ako sa obchodovalo s kožušinami na severoamerickom kontinente, a opísala im, po ktorých riekach sa obchodníci plavili a okolo akej flóry a fauny prechádzali? Keby som deťom napísala zoznam potravín, ktoré si brali so sebou? A potom by som sa na druhý deň hnevala, že ani jedno dieťa si nič z hodiny nepamätá...?“
Je veľa ľudí, ktorí hovoria iba perami. Pani Derricková rozprávala perami, očami, celou tvárou, rukami aj telom - všetkým, čo bolo v nej. Rozprávala tak, ako žila - dychtivo a vášnivo. Fascinovane ju počúval.
„V skutočnosti som bol očarený, pani Derricková,“ odvetil.
„Ach,“ očividne jej vzal vietor z plachiet. Bola prichystaná, že sa s ním bude hádať. Trochu prineskoro si pomyslel, že jej mohol hodiť návnadu. „A predsa veríte, že deti patria do detskej herne?“
„Ktovie, čo by si deti hore pomysleli,“ nadhodil, „keby sme zaútočili na ich územie. Usúdili by, že dospelí patria na prízemie?“
„Priznávam, že toto je nová myšlienka,“ Christine sa zasmiala. „Hazel na fare stále zahriakuje deti, lebo Charles večne píše a prepisuje nedeľnú kázeň, večne opravuje ich gramatické chyby, kritizuje ich držanie tela alebo ich vedie pri hrách. Možno by ich potešilo, keby mali detskú herňu, ktorá by bola ich vlastným územím.“
„Takže nakoniec predsa len nie som taký netvor, ako ste si mysleli, pani Derricková?“ spýtal sa.
„Ale musíme urobiť kompromis,“ navrhla. „My dospelí musíme mať možnosť zabávať sa bez detí a ony zas musia mať možnosť zabávať sa bez nás. No ak ich nikdy neuvidíme, ako sa od nich niečo naučíme? A ako sa ony naučia niečo od nás?“
„My sa môžeme niečo naučiť od detí?“ prekvapil sa.
„Pravdaže.“ Predklonila sa na stoličke. „Môžeme sa naučiť vidieť svet ich očami. Môžeme sa naučiť spontánnosti a radosti, pochabosti a smiechu. A láske.“
„A všetky tieto vlastnosti mi podľa vás chýbajú, pani Derricková.“
Oprela sa a ostražito naňho pozrela.
„To neviem,“ odvetila.
„Podľa mňa viete.“ Zdvihol lorňon. „Alebo ste mi to aspoň raz povedali.“
„Nemala som to urobiť,“ vzdychla si. „A vy ste ma nemali do toho dohnať.“
 „Tým, že som vás požiadal o ruku?“ spýtal sa ticho a prižmúril oči. „Tým som vás do toho dohnal?“
„Keď sa budete večer modliť, vaša milosť,“ odvetila, „mali by ste ďakovať Bohu, že som odmietla.“
„Naozaj?“ Znova si všimol, že oči má belasé ako more v letný deň. Ľahko by sa v nich mohol utopiť.
„Poobzerajte sa okolo seba, vaša milosť,“ dohovárala mu. „Pozrite na tie dámy!“
Urobil, ako mu kázala. Dokonca zdvihol lorňon až k oku. Všimol si, že Freyja vyzerá veľkolepo v splývavých zlatých šatách so zlatými perami vo vlasoch a s trblietavými diamantmi na krku, ušiach, zápästiach a na niekoľkých prstoch. A to bola iba jedna z mnohých. Všetky ostatné dámy boli oblečené elegantne a honosne.
„Už som sa pozrel,“ Wulfric spustil lorňon a znova sa obrátil ku Christine.
„A teraz pozrite na mňa,“ vyzvala ho.
Videl, čo si všimol už pri večeri. Šaty mala nové. Boli krajšie ako tie, čo nosila v lete, ale mali jednoduchý strih, boli bez ozdôb a nemala ani nijaké šperky. Dokonca ani vo vlasoch nemala ozdobu. Líca mala zľahka zrumenené, inteligentné oči posadené ďaleko od seba. Pehy akoby jej zmizli, pery mala plné a pootvorené.
„Už som sa pozrel,“ povedal ticho.
„Teraz nepovedzte, že nevidíte ten rozdiel,“ vyzvala ho. „Vidím veľký rozdiel,“ pripustil. „Ani jedna z tých dám nie ste vy.“
„Ach,“ očervenela. „Dnes večer hovoríte veľmi múdro, vaša milosť.“
„Ospravedlňujem sa,“ odvetil. „Mal som povedať niečo iné.“
„Nepatrím do vášho sveta,“ vyhlásila. „Raz som sa doň vydala, hoci som bola iba manželkou mladšieho syna. Nikdy sme nemali veľa peňazí, najmä v posledných rokoch, a Oscar umrel zadĺžený. Tieto nové šaty, ktoré som si veľmi starostlivo vybrala s prihliadnutím na cenu, som kúpila za peniaze, ktoré mi daroval švagor, keď sa dozvedel, že ma pozvali na Audrinu svadbu. Spokojne si žijem v malej dedinke. Môj otec bol šľachtic, ale bez peňazí. Jeho otec bol baronet, matkin otec bol lekár. Môžete byť šťastný, vaša milosť, že som vám povedala nie. A ja môžem byť rovnako šťastná. Tuším by som radšej umrela, ako by som mala byť ženou vojvodu.“
Zaskočilo ho to rozhodné vyhlásenie.
„To ste nepovedali dobre, pani Derricková,“ odvetil. „Radšej by ste boli mŕtva, ako by ste sa mali vydať za muža, ku ktorému by ste niečo cítili, či už by to bol vojvoda alebo kominár?“
„Ale ja k žiadnemu mužovi nič necítim,“ namietla.
„Niektorí ľudia dokážu odpovedať na otázku tak, že na ňu skutočne neodpovedia,“ podotkol.
„Neverím,“ vyhlásila, „že by som mohla byť šťastne vydatá za vojvodu alebo kominára, vaša milosť, preto si musím dať pozor, aby som k ani jednému z nich nič necítila. Lebo potom by som bola v dileme, však? Radšej by som umrela, než by som sa vydala za muža, ktorého by som ľúbila - iba preto, že by bol kominár alebo vojvoda? Myslíte, že by som sa stala hrdinkou shakespearovskej tragédie, keby som povedala áno? Ale, žiaľ, ani by som to nevedela. Bola by som mŕtva a vznášala by som sa na rieke s vlasmi rozprestretými na hladine - keby som si ich nedala ostrihať.“
Srdce mu zamrelo.
Nechcela ho a varovala ho - tak ako v Hyde Parku -, že sa mu nepodarí presvedčiť ju. Bola to preňho nevšedná výzva. Nemohol sa pred ňou oháňať titulom ani obrovským bohatstvom, a nevedel, ako zapôsobiť na ženu ako muž. A keby aj vedel, odolávala by, lebo je vojvoda a boháč.
Táto Christine Derricková je veľká realistka - ale možno sa mýli. Ak na jednej strane stojí praktickosť a na druhej sen, prečo by si vybrala praktickosť? Len preto, lebo je to rozumné? Prečo by si nevybrala sen? Prečo by nechcela žiť bez istoty?
 Naozaj tieto myšlienky behajú po rozume jemu, Wulfricovi Bedwynovi? Naozaj sa chce vzbúriť proti všetkému, čím sa jeho život riadil vyše dvadsať rokov? Chce naozaj žiť bez istoty?
Ale predsa ju sem pozval, či nie?
Bál sa, že je do Christine Derrickovej zaľúbený viac ako trochu. Stala sa taká životne dôležitá pre jeho šťastie? To bola zvláštna, dokonca desivá myšlienka. Nikdy nehľadal šťastie. Nikdy sa mu nezdalo dôležité. Dokonca v šťastie ani neveril. Alebo - možno veril... Za posledné tri roky videl, ako ho našli všetci jeho súrodenci. Videl, ako sa diví, niekedy možno chladní Bedwynovci bez srdca stali možno divými, ale spokojnými a skrotenými Bedwynovcami. A hoci si to zatiaľ neuvedomil, mal pocit, že zostal stáť bokom, a to ho hnevalo.
A okrem toho zostal osamelý.
Ticho trvalo pridlho a bolo mu jasné, že ona ho neprelomí.
„Musím len dúfať, pani Derricková,“ povedal, „že ak sa raz stanete objektom drámy, budete romantickou hrdinkou, a nie tragickou. Možno sa niekde nájde vidiecky učiteľ, ktorý si získa váš obdiv a nehynúcu lásku. Želám vám, aby ste s ním boli šťastná. Medzičasom urobím, čo bude v mojich silách, aby ste u mňa vy aj ostatní hostia strávili nezabudnuteľné sviatky.“
Smiech sa jej vytratil z očí. Znova sa predklonila na stoličke. „Myslím,“ odvetila, „že nosíte strašne hrubú masku. Doslova nepreniknuteľnú. Dotkla som sa vás?“
„Prosím?“ zdvihol lorňon k oku.
„Už znova máte pohľad ako kus ľadu,“ pokračovala. „Oči človeka zvyčajne prezradia, aj keď si nasadí masku, lebo nimi musí hľadieť na svet a vystaviť ich bez ohľadu na to, ako dôkladne si zamaskuje zvyšok tela. Ale súčasťou vašej masky sú aj oči. Pri pohľade do nich nevidím ani záblesk z vašej duše.“
Ak jeho oči boli dva kusy ľadu, potom zmrazili celú jeho bytosť. Pozrel na ňu jediným spôsobom, aký poznal - s chladným povýšenectvom. Ako by na ňu mohol pozrieť ináč? Ako by mohol riskovať...
„Možno by som mal nosiť srdce na dlani, pani Derricková,“ odvetil, „a potom by ste sa mi vôbec nemuseli dívať do očí. Ale zabudol som - ja nemám srdce.“
„Tuším sme sa pohádali, vaša milosť,“ poznamenala. „Ale vy sa hádate nenapodobniteľným spôsobom, a to tak, že sa správate ešte chladnejšie a povýšenejšie, zatiaľ čo my, bežní smrteľníci, sa rozpálime. Škoda.“
„Chceli by ste ma vidieť rozzúreného?“ zdvihol obočie.
„Veľmi by sa mi to páčilo,“ prikývla.
„Aj keby som zúril na vás?“
Zamyslene sa naňho zahľadela s hlavou naklonenou nabok a so smiechom v očiach.
„Áno, dokonca aj vtedy,“ vyhlásila. „Keby ste zúrili, mohla by som proti vám bojovať. Mám podozrenie, že by ste boli veľmi nebezpečný, ale možno by som sa mohla prieť so skutočným mužom - ak sa v jadre vašej bytosti tají skutočný muž, a nie len vojvoda.“
„Začínate hovoriť urážlivo, madam,“ poznamenal ticho a cítil, ako sa v ňom hromadí hnev.
„Skutočne?“ Oči sa jej rozšírili. „Urazila som vás? Nahnevala som vás? Dúfam, že oboje. Ja som sa sem nepozvala, vaša milosť. Nechcela som prijať vaše pozvanie a otvorene som vám to povedala. Žiadali ste ma, aby som vám dala šancu, nech mi môžete dokázať, že vo vás je viac, než ste mi odhalili. Zatiaľ som nič z toho nevidela. Ale keď som vás obvinila, že nosíte masku a skrývate sa za ľadový pohľad a arogantné spôsoby, správate sa ešte chladnejšie a vyhodíte mi na oči moje vlastné slová, aby som bola ešte väčšmi nesvoja - povedali ste: zabudol som, ja nemám srdce. Možno máte pravdu. Možno to nie je maska. Možno som mala od začiatku pravdu.“
Naklonil sa bližšie k nej.
„Preboha, my sa naozaj hádame,“ zvolal. „A hoci vy sa potuteľne usmievate a hovoríte tichým hlasom, a ja som ľadový ako vždy, ak budeme takto pokračovať, upútame pozornosť hostí. Môžeme pokračovať, ale nie tu a nie teraz. Ak dovolíte, idem sa venovať ostatným hosťom. Smiem vás k niekomu odviesť? Možno k lady Wisemanovej alebo lady Elrickovej?“
„Nie, ďakujem,“ odvetila. „Mne je tu dobre.“
Vstal, uklonil sa a zamieril ku kartárskemu stolíku, kde hľadel do karát lady Renablovej, aj keď nič nevidel.
To stretnutie som zbabral, pomyslel si. Mal v úmysle zhovárať sa s ňou desať minút, aby sa v jeho dome a v jeho spoločnosti cítila príjemne, chcel jej ukázať, že je ľudský, a ako to dopadlo... Nakoniec sa s ňou pohádal... Skutočne sa pohádali? On sa nikdy nehádal a nikto sa nikdy ani nepokúšal hádať s ním. Neopovážil sa. Vari to ho na nej tak priťahovalo - že ona sa odvážila?
Skutočne ho ešte vždy fascinuje? Urazila ho. Nemala ani potuchy o slušnom správaní. Rozprávala o maske a pohľade ako o kuse ľadu. Naznačovala, že nielenže nemá srdce, ale ani dušu - nevidím ani záblesk z vašej duše.
Prudko sa nadýchol. Mal pocit, akoby mu bolo do plaču.
Lady Renablová sa obzrela ponad plece a so smiechom vrátila na miesto kartu, ktorú chcela vyhodiť. Namiesto toho vybrala inú.
„Máte pravdu, Bewcastle,“ povedala. „To naozaj nebola správna karta.“
Wulfric videl, že k pani Derrickovej sa pripojil Justin Magnus. Zhovárali sa spolu a smiali sa. Znova vyzerala šťastná a uvoľnená. Wulfric zaťal zuby a potláčal žiarlivosť.
Tak toto bolo ozaj ponižujúce.

KEĎ VŠETCI HOSTIA odišli spať, súrodenci Bedwynovci zostali ešte v salóne. Iba Wulfric sa utiahol do knižnice, svojej súkromnej domény.
„Škoda, že Wulf nezostal s nami,“ vzdychla si Morgan. „Zázrak, že vôbec zostal do konca a neutiekol ešte skôr pod nejakou zámienkou,“ ozvala sa Freyja.
„No, musel zostať,“ dodal Rannulf, usadil sa na dlážku k Judithiným nohám a položil si hlavu do jej lona, „keď si pozval dom plný hostí. Chápete, prečo pozval Elrickovcov, Renablovcov a ostatných? Nič proti nim nemám, ale ani jeden z nich sa mi nezdá Wulfov typ, čo na to poviete?“
„Je niekto vôbec Wulfov typ?“ spýtal sa Alleyne.
„Teraz je pravdepodobne rád, že pozval toľko hostí,“ usúdil Aidan, vtlačil sa do veľkého kresla vedľa Eve a objal ju okolo pliec. „Teta Rochestrová má znova dohadzovačské chúťky. Neviem, koho mám ľutovať väčšmi - či Amy Hutchinsonovú alebo Wulfa.“
„Deň po svadbe by ju zhltol na raňajky,“ vyhlásila Freyja opovržlivo. „Josh, pomôžte mi vytiahnuť z vlasov tie absurdné perá. Beznádejne sa mi zaplietli.“
„Zabudla si povedať prosím, Free,“ dohováral jej Rannulf.
„Na mňa nezazerajte, moja milá,“ usmial sa na ňu Joshua, sadol si na operadlo jej kresla a odtisol jej ruky nabok, prv ako sa pustil do rozmotávania pier. „Ja som vás neobvinil z nespôsobnosti.“
„Možno by sme im mohli nejako pomôcť - odstrániť Amy z Wulfovej cesty a naopak,“ nadhodila Eve.
„Teta Rochestrová na to vytiahne všetky zbrane zo svojho arzenálu,“ vyhlásil Alleyne.
„Dovolím si tvrdiť,“ ozval sa Gervase a postavil sa chrbtom ku kozubu, „že Wulfric je podľa našej dračice skvelá partia. Takže by bolo trochu čudné, keby sme sa pokúšali zachraňovať ho, nemyslíte?“
Väčšina prítomných sa súhlasne uškrnula.
„Mali by sme sa postarať o rozptýlenie,“ navrhla Morgan a sústredene sa zamračila. „Niekoho iného pre Amy a niekoho iného pre Wulfa.“
„Mowbury sa mi do tej úlohy nehodí,“ vyhlásil Aidan. „Jakživ som nepoznal človeka, ktorý by mal hlavu v oblakoch tak ako on. Pochybujem, že si vôbec to dievča všimol. A jeho brat musí byť najmenej o hlavu nižší ako ona - a okrem toho je mladší syn a nesplnil by očakávania tety Rochestrovej.“
„To ešte neznamená, že nie je vhodný pytač,“ podotkla Judith.
„Okrem toho je vycivený a plešivý,“ pripomenula Freyja bez obalu, „a nesplnil by očakávania Amy.“
„Takže to musí byť Wulf,“ uzavrela Morgan. „Musíme nájsť preňho niekoho iného.“
„Chérie,“ ozval sa Gervase láskyplne, „máme asi rovnakú nádej ako kráľ Canute, keď chcel zastaviť príliv.“
„A okrem toho jedinou vhodnou kandidátkou by bola pani Derricková,“ dodala Freyja.
To ich všetkých na chvíľu umlčalo. Potom sa Joshua usmial a podal Freyji posledné zlaté pero.
„Dal by som majetok za to, len aby som videl, ako ju Wulfric vyťahoval z rieky,“ poznamenal, „a potom ju odviezol domov na svojom koni. Stavím sa, že nebol veľmi nadšený.“
„Aj dnes popoludní sa dobre uviedla,“ podotkol Aidan. „Myslel som, že tete Rochestrovej vypadnú oči cez lorňon.“
„Bála som sa, že Wulfric ju pohľadom zmrazí na cencúľ,“ zasmiala sa Morgan. „Ale ona si ho vôbec nevšímala, však? Tvárila sa vyplašene, ale radšej pomohla tomu dievčatku, ako by sa ponáhľala ukloniť. A potom sa s nami zvítala veľmi veselo.“
„Treba ju obdivovať,“ podotkla Freyja. „Joshua hovorí, že vyzeráme hrôzostrašne, keď stojíme v rade vedľa seba. Vraj by sme boli dobrou popravnou čatou aj bez zbraní.“
„Pani Derricková je v skutočnosti dosť veselá žena,“ poznamenal Alleyne. „Má zmysel pre humor a príjemne sa s ňou rozpráva.“
„Ale je na míle ďaleko od toho, aby z nej bola vhodná partia pre Wulfa,“ namietla Freyja. Jednou rukou si prehmatala neposlušné vlasy a zmraštila tvár, keď zistila, aké ich má pomotané. „Viete si predstaviť, že by dovolil, aby sme ho s ňou dali dokopy, aj keby jedinou alternatívou bola Amy?“
 Všetci sa schuti zasmiali a pokúšali sa predstaviť si to.
„No dnes večer sa s ňou dosť dlho bavil,“ pripomenul Rannulf. „A to len preto, lebo utekal pred Amy - alebo skôr pred našou tetou.“
„Ale už sa to určite viac nestane,“ namietla Freyja. „Nie, musíme mu nájsť niekoho iného!“
„Ale nikto iný tu nie je, Free,“ upozornila ju Morgan. „Iba ak by gróf z Redfieldu pozval do Alvesley na sviatky hostí. Možno je tam Laurenina sesternica.“
„Lady Muirová?“ spýtal sa Rannulf. „Kedysi som o ňu mal aj ja záujem.“ Zaklonil hlavu a usmial sa na Judith. „Ale potom som stretol Judith a celkom som zabudol, že existuje.“
Judith mu plesla po hlave.
„Nie som si istá, či je pani Derricková naozaj pre Wulfa taká nevhodná,“ ozvala sa zrazu Rachel. „Je vdova a je mu vekovo bližšia ako Amy. Podľa mňa je pekná, aj keď nie celkom podľa vkusu smotánky. A isto ste si všetci všimli, aká je oduševnená, srdečná a vždy pripravená zasmiať sa. Má v sebe iskru, a možno práve to Wulfric potrebuje.“
„Wulf?“ Rannulf na ňu neprítomne pozrel.
Aj ostatní sa začudovali.
„Wulfric vie hlboko ľúbiť,“ povedala. „Len potrebuje, aby mu človek pomohol otvorene prejaviť lásku.“
Rannulf sa zasmial, Joshua sa uškrnul.
Alleyne sa postavil vedľa Rachel, chytil ju za ruku a preplietol si s ňou prsty.
„Rachel zastáva tento zvláštny názor,“ poznamenal, „odkedy prvý raz videla Wulfa.“
„Jediná som mu videla do tváre,“ vysvetľovala Rachel, „keď sa prvý raz pozrel na Alleyna po tom, čo dlhé mesiace veril, že je mŕtvy. Vy ostatní ste videli len to, ako sa k nemu rozbehol po Morganinej svadbe a objal ho. Ja som mu videla do tváre. A ak chce niekto tvrdiť, že Wulfric je chladný muž, bez emócií, som pripravená pohádať sa s ním do krvi.“
„A Rachel je hrozná, keď sa háda do krvi.“ Alleyne jej zdvihol ruku k perám a pobozkal ju.
 „Bravó, Rachel!“ zvolala Freyja. „Obdivujem každého, kto sa odváži hrešiť nás, Bedwynovcov.“
„A máte pravdu, Rachel!“ skríkla Morgan. „Toto som ešte nikdy nepovedala nikomu okrem Gervasa. Zdalo sa mi to nelojálne a priznám sa, že v tom čase som z toho bola zdesená. Po zádušnej omši za Alleyna, keď sme si všetci mysleli, že je mŕtvy, som vošla do knižnice v našom londýnskom dome hľadať útechu u Wulfa. Našťastie ma nevidel. Stál pri kozube a plakal.“
Všetci zahanbene stíchli.
„Predpokladám, chérie,“ ozval sa Gervase, „že Bewcastla by veľmi nepotešilo, keby vedel, čo tu vykladáš. To sú preňho hrozné historky!“
„Pravdaže, Wulfric vie ľúbiť,“ zapojila sa Eve. „Mal prsty v tom, že nás s Aidanom dal dokopy. A verím, že to isté urobil pre Freyju a Joshuu a takisto pre Rannulfa a Judith. Niekto by síce mohol tvrdiť, že to urobil iba v mene rodiny, ale ja som už veľmi dlho presvedčená, že mu na nás záleží. Prečo by inak prišiel do oxfordského grófstva? Záležalo mu na tom, aby mi nevzali Davyho a Becky, keď ma o nich chcel môj bratanec pripraviť... Rachel, skutočne si myslíte, že pani Derricková je žena, ktorá zbúra Wulfricove obranné bariéry?“
Freyja si odfrkla. „Pravdaže je,“ vyhlásila neočakávane. „Nechápem, prečo sme to všetci nevideli už skôr. Nebol vlani v lete na zábave lady Renablovej? Pani Derricková bola pravdepodobne tiež medzi pozvanými. A nečudovali sme sa, prečo ju Wulf zachránil pri tej pohrome v Hyde Parku, keď tam podľa všetkého bola polovica smotánky, ktorá jej mohla pomôcť? Nie je preňho typické, aby sa vystavoval klebetám a posmechu. A prečo sem na Veľkú noc pozval jej rodinu, keď nikto z nás nevie o tom, že by s nimi mal hlbší vzťah, pravda, s výnimkou Mowburyho? Prečo sem pozval nás? Zvyčajne sa pozývame sami.“
„Nechceš povedať...“ začal Alleyne.
„A prečo,“ pokračovala Freyja a rukou preťala vzduch, „nás všetkých postavil do radu v hale, keď prišiel koč lorda Renabla? Všetkých nás to vtedy prekvapilo.“
„Tuším máš pravdu,“ zvolal Alleyne. „Musím uznať - že ženy majú úžasnú predstavivosť. Preskočia od bodu A k bodu D bez toho, aby čo len pozreli na body B a C. Ty sa domnievaš, že Wulf prechováva k pani Derrickovej nejaké city, Free?“
„Je to dosť pravdepodobné,“ vyhlásila Rachel a pozrela mu do očí.
„No, myslím, že všetci sme sa zhodli na tom,“ ozval sa Aidan rázne, „že plány, ktoré má teta Rochestrová s Amy Hutchinsonovou a Wulfom, treba prekaziť. V záujme ich oboch. A ak mu na tento účel postrčíme do cesty pani Derrickovú, som všetkými desiatimi za. Keby sa do nej dokonca po uši zaľúbil - i keď to musí pripadať pritiahnuté za vlasy aj pre človeka s najbujnejšou fantáziou -, potom som pripravený kúpiť Eve nové šaty na jeho svadbu.“
„Osobne si myslím,“ zapojil sa Joshua, „vychádzajúc z toho, že Bedwynovci sú vždy schopní urobiť presný opak toho, čo človek navrhuje -, že by sme tých dvoch mali nechať na pokoji. Neviem si predstaviť nič absurdnejšie než to, že skupina dobromyseľných Bedwynovcov plánuje záchranu Wulfrica - preboha, Bewcastla! - pred nepravdepodobným manželstvom tým, že ho postrčia do iného, ešte nepravdepodobnejšieho.“
„Moja reč,“ zasmial sa Gervase.
„Podľa teba je to absurdné?“ zvolala Freyja povýšene. „Vy nás obviňujete, že sa správame absurdne? A vám sa to zdá smiešne, Gervase?“
Aidan vstal.
„Tuším je najvyšší čas, aby sme šli spať,“ navrhol. „Nie je nič strašnejšie ako hádajúci sa Bedwynovci. Čoskoro by prišli na rad päste, a predsa len sú tu dve-tri dámy.“
„Dve-tri,“ Freyja vyskočila na nohy a v očiach sa jej zablyslo.
 Ale Aidan zdvihol ruku a zavládlo ticho. Keď chcel, vyzeral rovnako hrozivo ako Wulfric, a mal tú výhodu, že bol už niekoľko rokov plukovníkom kavalérie.
„Veľmi dobre vieš, Freyja,“ spustil, „že keby došlo k pästnému súboju, ty by si sa zapojila prvá. A teraz do postele a uvidíme, čo prinesie zajtrajšok. Podľa mňa Wulf prejde tete Rochestrovej cez hlavu a okrem toho sa bude vyhýbať pani Derrickovej rovnako prirodzene, ako vie zdvihnúť obočie, a to bez našej pomoci.“ Nastavil Eve rameno.
„Niektorí ľudia,“ pohodila hlavou Freyja, „musia mať vždy posledné slovo.“
Rannulf a Alleyne veľavýznamne pozreli na seba, potom na ňu a pevne stisli pery.
Joshua sa uškrnul a objal ju okolo pása.

Kým sa Bedwynovci radili v salóne, Christine sa venovala Hermione vo svojej spálni. Švagriná ju zastavila na schodoch, keď sa rozchádzali do izieb a pozvala ju k sebe.
Christine na ňu ostražito pozrela a ponúkla jej stoličku, sama sa usadila na kraji postele.
„Ach,“ Hermione sa poobzerala okolo seba, „toto je skutočne nádherná izba! To bude jedna z najväčších a najlepších izieb v dome.“
Christine nad tým neuvažovala. Domnievala sa, že všetky izby na poschodí sú rovnako veľké. Ale Hermione na tú tému nepokračovala. Sadla si na stoličku a vážne sa zahľadela na švagrinú.
„Christine,“ začala, „Basil a ja sme uvažovali nad týmto pozvaním. My poznáme jeho milosť skutočne veľmi zbežne a hovorí sa, že vojvoda z Bewcastlu neusporadúva v Lindsey Hall zábavy. Tak prečo pozval nás? Pravda, priatelí sa s Hectorom, ale Melanie a Bertie s ním nie sú v bližšom vzťahu ako my, i keď Hector ho vlani priviedol do Schofieldu. Nie, dospeli sme k záveru, že nás sem pozval kvôli vám.“
„Kvôli mne?“ začudovala sa Christine.
 „Nech sa to zdá akokoľvek zvláštne a neuveriteľné,“ pokračovala Hermione, „som presvedčená, a Basil so mnou súhlasí, že jeho milosť je vami očarená.“
Christine si zahryzla do spodnej pery.
„Je nám jasné,“ vyhlásila Hermione, „že markíza z Rochestru s ním má iné plány a ona má značný vplyv. A jeho rodina by taký vzťah nikdy nepodporovala. Ani on. Ak je očarený, potom to bude iba naťahovať.“
„Takže ma chcete varovať,“ spýtala sa Christine, „aby som si nerobila nádeje?“
Jej švagriná zvraštila obočie.
„Chcem vás požiadať,“ povedala, „aby ste zo seba neurobili hlupaňu, Christine - ani z nás. Nikdy sa nestanete vojvodkyňou z Bewcastlu! To je hlúpa predstava. Ale ak sa uchýlite k zvyčajným trikom, markíza aj všetci bratia a sestry jeho milosti čoskoro pochopia vaše ambície a na nás doľahne hanba tej hrubej opovážlivosti.“
„Ak sa uchýlim k svojim zvyčajným trikom!“ Christine cítila, ako ju zamrazilo.
„Predstierali ste, že padáte zo stromu, keď bol nablízku,“ vyratúvala Hermione zatrpknutým, nešťastným hlasom. „Predstierali ste, že ste nešťastnou náhodou spadli do rieky, keď zhodou okolností práve šiel okolo na koni. Náhodou ste sedeli v aleji, keď sa tade prechádzal. Predstierali ste, že vám Hector vážne ublížil, keď vám trochu stúpil na nohu, a celú hodinu ste sa nevrátili do tanečnej sály. A zároveň ste upútali pozornosť všetkých mužov na zábave. Gróf Kitredge vás dokonca v Londýne požiadal o ruku. Ale počula som, že ste odmietli. Prečo by ste mali byť len grófkou, keď podľa vás môžete byť vojvodkyňou?“
„Myslím, že by ste mali radšej odísť, Hermione,“ ozvala sa Christine.
Švagriná vstala a bez slova zamierila k dverám. Vždy to bolo takto, pomyslela si Christine. Aspoň v posledných rokoch Oscarovho života aj po jeho smrti, potom vlani v lete a teraz znova! Vždy sa vyhýbali vzájomným rozhovorom.
 „Počkajte!“ zvolala a Hermione sa na ňu obzrela ponad plece.
Christine vstala z postele a podišla k oknu. Odhrnula závesy, ale, samozrejme, vonku nič nevidela - iba temnotu za oknami pokropenými dažďom.
„Kedysi ste sa zabávali na mojich častých nehodách,“ začala. „Hovorievali ste mi, že smotánka je mnou očarená, aj keď vzbudzujem smiech. Hovorievali ste, že smiech prospieva duši aj smotánke. Hovorievali ste, že mám dar priťahovať pozornosť - že sa páčim dámam aj pánom, ktorí ma môžu obdivovať, lebo som vydatá žena. Oscar ma ľúbil a ja som ľúbila jeho a boli sme spolu šťastní. Hovorievali ste, že som sestra, ktorú ste nikdy nemali a túžili ste po nej. Aj vy ste boli pre mňa sestrou, keď moje vlastné boli ďaleko. Čo sa zmenilo? Nikdy som to nechápala. Pripadá mi to ako zlý sen, z ktorého som sa nemohla zobudiť. Zrazu boli všetky moje spoločenské prešľapy pre vás ponižujúce, zahanbujúce. A zrazu každý muž, s ktorým som sa zhovárala, s ktorým som tancovala alebo som sa naňho čo len usmiala, bol obeťou mojej koketérie. A nielen koketérie. Z ničoho nič mám množstvo tajných ctiteľov. Kedy nastala táto zmena?“
Hermione na ňu ešte vždy pozerala ponad plece. Na chvíľu zavládlo ticho.
„Mňa sa nespytujte, Christine,“ odvetila napokon. „Predpokladám, že ste sa nabažili Oscara. Uvedomili ste si, že môžete prilákať väčšie ryby. Necítili ste s ním - ani s nami.“
Christine potláčala slzy. „Vždy som Oscara ľúbila,“ namietla. „Dokonca aj v posledných rokoch, keď začal bezhlavo hazardovať a prišiel o celý majetok. Nikdy som ho neprestala mať rada. Bola som jeho manželka. Nikdy mi ani na um nezišlo byť mu neverná.“
„Rada by som vám verila,“ precedila Hermione cez zuby. „Ale obe vieme, že to nie je pravda. Keby to bola pravda, Oscar by nebol mŕtvy.“
„Nemôžete predsa veriť tomu, že je to moja vina,“ zvolala Christine. „Vtedy som vás prosila, aby ste sa spýtali Justina. Prečo ste to neurobili? Bol by vám potvrdil, že som nevinná.“
„Pravdaže sme sa spýtali Justina,“ zamrmlala Hermione unavene. „A, samozrejme, tvrdil, že ste nevinná - znova a znova. Veľmi ho pobúrilo, že pochybujeme o vašej bezúhonnosti. Ale on vás vždy bránil, však? Nech ste robili čokoľvek, Justin sa vás vždy zastal a odmietal všetky obvinenia. Justin bol do vás vždy zaľúbený, Christine. Radšej by umrel, ako by dovolil, aby o vás niekto zmýšľal zle.“
„Chápem,“ odvetila Christine. „A preto som vinná. Už preto, lebo ma obhajoval. Chudák Justin! Jeho snaha mala napokon presne opačný účinok! Tak si teda verte, čomu chcete. Ale ubezpečujem vás, že tu nie som preto, lebo mám ambície stať sa vojvodkyňou z Bewcastlu. Už som to postavenie odmietla a urobím to znova, ak dostanem ponuku. Možno mi je jasnejšie ako vám a Basilovi, že takýto zväzok by bol pre oboch peklom. Už sa neviem dočkať, kedy sa vrátim domov a budem žiť šťastne ako posledné tri roky - hoci prvý rok som za Oscarom nesmierne žialila.“
„Christine,“ Hermione sa nečakane zaliali oči slzami, „teraz si želám, aby som si o vás mohla myslieť to najlepšie. A Basil takisto. Ste vdova po Oscarovi.“
Christine iba prikývla. Už si naozaj nemajú čo povedať. Predpokladala, že si podali ruky na zmierenie - znova.
Hermione bez slova vyšla z izby a Christine neostalo iné, len pokúsiť sa zaspať v cudzej posteli v cudzom dome. V hlave jej zatiaľ donekonečna znel rozhovor s Hermione a hádka s vojvodom.

NA VEĽKÝ PIATOK šli všetci ráno do kostola. Zopár starších hostí sa odviezlo kočom, ale väčšina šla peši, lebo počasie sa výrazne zlepšilo.
Christine kráčala po Justinovom boku. Všimla si, že vojvoda viedol pod pazuchu slečnu Amy Hutchinsonovú, vedľa nich kráčal lord Aidan s manželkou. Samozrejme, markíza z Rochestru ich chcela dať dokopy. Christine cítila so slečnou Hutchinsonovou, peknou, milou mladou dámou, ktorá sa však k vojvodovi vonkoncom nehodila.
Justin akoby jej čítal myšlienky.
„Chuderka slečna Hutchinsonová,“ kývol hlavou smerom k nej. „Ktovie, či si uvedomuje, akú vysokú cenu by zaplatila, keby sa stala vojvodkyňou. Ale predpokladám, že teta jej to pred zásnubami vysvetlí - teda, ak k tomu Bewcastla dotlačia.“
Christine neodpovedala. Nechcela hovoriť o vojvodovi ani so svojím najlepším priateľom - najmä po včerajšom večere. Ale on pokračoval.
„Lady Falconbridgeovej by to bolo určite jasné. No predpokladám, že v skutočnosti neočakáva, že si ju vezme. A jeho milenka sa to naučí chápať. Koniec koncov, nebude mať na výber, pokiaľ nebude chcieť prísť o naozaj lukratívne miesto.“
„Justin!“ zahriakla ho Christine. „Často sa rozprávate s dámami o takých veciach?“
Okamžite sa zatváril kajúcne. „Prepáčte,“ ospravedlňoval sa. „Ale vedeli ste o lady Falconbridgeovej. On mal tak dlho milenku... Predpokladal som, že o nej všetci vedeli. Som hlupák - vy ste skutočne dáma. A vy ste urobili múdro, Chrissie,“ potľapkal ju po ramene. „Vy ste sa nedali zlákať. A jemu sa to zrejme nepáčilo.“
„Radšej zmeňme tému,“ vyhlásila rozhodne. „Hector mi hovoril, že čoskoro sa znova vydá na cesty a možno pôjdete s ním. Je to pravda?“
Zmraštil tvár. „Iba ak pôjde do civilizovaného sveta,“ odvetil. „Možno do Talianska.“
Christine počúvala iba na pol ucha. Skutočne nepotrebovala vedieť o ženách vojvodu z Bewcastlu. Hnevalo ju, že Justin sa k nej správa ako ku kamarátovi, a nie ako k dáme. Čo vojvoda robí, to je jeho vec, aj keby mal celý hárem žien. Ale neubránila sa spomienke na jeho slová, že ak sa niekedy ožení, jeho manželka bude jediná žena v jeho živote. Z neznámych dôvodov mu uverila. Hoci, aj tak na tom nezáležalo... Ona sa jeho ženou nikdy nestane. Tým si bola istá, aj keď ju sem pozval, aby jej dvoril.
Preto ju pozval? Zdalo sa jej to neuveriteľné.
Celé predpoludnie sa mu vyhýbala a pri raňajkách aj pri obede si sadla od neho čo najďalej. Ale nečakane sa dostala do jeho spoločnosti krátko popoludní. Lord Aidan s manželkou oznámili, že chcú vziať deti von na prechádzku. Lord Rannulf s manželkou sa rozhodli, že sa k nim pridajú so svojimi deťmi, a o chvíľu už chceli ísť všetci von. Vybehli do svojich izieb po deti a plášte a dohodli sa, že sa stretnú dolu v hale. Christine bola nadšená, že sa nadýcha trochu čerstvého vzduchu a že Bedwynovci majú prírodu radi rovnako ako ona.
V hale sa stretla s Audrey a sirom Lewisom a usmievala sa na všetky deti, ktoré pobehovali dookola plné potláčanej energie. Objala Pauline aj Pamelu, ktoré k nej pribehli a pozdravili ju, ale vzápätí sa pridali k svojim malý spoločníkom. Justin sa zhováral s Bertiem, no naznačil jej, že sa k nej čochvíľa pripojí. Markíza z Rochestru s nimi síce nešla, prišla sa však s nimi rozlúčiť - a trochu ich zorganizovať.
„Práve som hovorila Amy o tej peknej cestičke cez les k jazeru, Wulfric,“ povedala hlasom, očividne zvyknutým vydávať rozkazy. „Určite jej ju ukážte.“
Meravo sa uklonil jej i úbohej slečne Hutchinsonovej, ktorá sa doslova scvrkla pri predstave, že má popoludnie stráviť v jeho spoločnosti.
„Obávam sa, že to bude musieť počkať, teta,“ odvetila grófka z Rosthornu, rázne chytila pod pazuchu slečnu Hutchinsonovú a ospravedlňujúco sa usmiala na markízu aj vojvodu. „Sľúbila som Amy, že sa porozprávame o jej predstavení kráľovnej, ktoré sa má konať o pár týždňov. Zverím sa jej so všetkými svojimi skúsenosťami a dobrými radami.“
Grófkinmu manželovi s príťažlivým francúzskym prízvukom sedel na pleciach chlapec - jeho syn Jacques. Christine zašla pred kostolom do detskej herne a zoznámila sa so všetkými deťmi, dokonca aj s bábätkami.
„Ach, chudák Wulfric!“ zvolala lady Rachel. „Teraz nemáte partnerku. Možno sa nad vami zľutuje pani Derricková.“
Justin, ktorý sa predieral davom smerom ku Christine, zastal na mieste, vojvoda z Bewcastlu sa obrátil k nej a uklonil sa.
„Madam?“ nastavil jej rameno. „Smiem? Hoci sa zdá, že nemáte veľmi na výber.“
Ani vy, prebleslo jej mysľou a ľútostivo pozrela na Justina, keď chytila vojvodu pod pazuchu a spolu vykročili ako prví z domu. Starostlivo sa vyhýbala pohľadu Hermione a Basila.
„Okrem toho sa zdá,“ dodal, „že dámy v mojej rodine sa sprisahali proti mojej tete. Rád by som vedel, či kvôli slečne Hutchinsonovej alebo kvôli mne.“
„Bezpochyby kvôli slečne Hutchinsonovej,“ odvetila. „Očividne sa vás bojí.“
Bokom na ňu pozrel, ale nič na to nepovedal.
„Samozrejme,“ pokračoval vojvoda, „že som bol ochotný zúčastniť sa na tejto prechádzke len kvôli vám. Ale nemienim sa dať otravovať deťmi, aby mi na každom kroku dorážal do uší ich krik. Rodičia s deťmi mieria na trávnik, my povedieme tú časť spoločnosti, ktorá nemá nič proti lesnej cestičke.“
„Predpokladám,“ poznamenala, „že nikdy nedopustíte, aby niekto narušil váš pokoj.“
„Nie, ak tomu môžem zabrániť,“ súhlasil. „A zvyčajne tomu môžem zabrániť. Tešil som sa, že vám ukážem park. V lete je malebnejší, ale na jar má v sebe ozaj sviežu krásu - a počasie je dnes príjemné.“
„Aj ja mám rada zimnú krajinu,“ prikývla. „Akoby bola mŕtva, ale pripravená na zmŕtvychvstanie. Človek v zime pochopí plnú silu, tajomstvo a nádheru života. A potom príde jar. Zbožňujem jar! Neviem si však predstaviť, že by váš park vyzeral ešte krajšie ako teraz.“
Keď odbočili z trávnika k západnej strane domu, aby prešli ku kopcu, kadiaľ zrejme viedla lesná cestička, prechádzali popri rozkvitnutých čerešniach. Deti s rodičmi šli ďalej po trávniku.
„Zdá sa mi, pani Derricková,“ nadhodil vojvoda, „že ste večná optimistka. Nachádzate nádej dokonca aj v smrti.“
„Život by bol tragédiou, keby človek nechápal, že je v skutočnosti nezničiteľný,“ odvetila.
Pokračovali po cestičke hore kopcom pomedzi stromy s mladými lístočkami, ale aj pomedzi ihličnany, až kým neprišli na rovnejšiu cestičku, ktorá sa kľukatila pomedzi rododendrony a vyššie stromy. Čistinky boli posiate narcismi a prvosienkami. Občas sa im naskytol výhľad na dom alebo park či na okolitú krajinu. Na východ od domu sa rozkladalo veľké jazero obklopené stromami, s ostrovčekom uprostred.
Zopár ďalších hostí vykročilo takisto lesnou cestičkou, no čoskoro zaostali, lebo Christine a vojvoda udávali rázne tempo. Po včerajšom smútku Christine stúpla nálada. To, čo práve povedala, bola pravda. Veľká noc sa začína plačom nad smrťou a chvíľu aj býva pochmúrna. Ale potom príde krása vzkriesenia.
Na kopci sa vynímala besiedka - malebné zrúcaniny vežičky.
„Môžeme vyjsť až na vrchol?“ spýtala sa Christine.
„Zhora je nerušený výhľad doďaleka,“ odvetil vojvoda. „Ale točité schodište je strmé a úzke - a dosť tmavé. Možno by pre vás bolo lepšie ísť ďalej.“
Christine naňho pozrela bokom.
„Vlastne možno nie,“ pripustil. „Spomínam si, že rada lozíte po hradbách starých zámkov.“
Zasmiala sa.
Opatrne vystúpila hore schodmi, držiac sa vonkajšieho múra, kde boli schody najširšie, nadvihujúc si pritom len sukne, aby sa nepotkla. Ale výhľad zhora stál za to. Videla, aký rozľahlý a veľkolepý je park pri Lindsey Hall a aké šíre sú polia navôkol. Sídlo pôsobilo ozaj majestátne.
 A obyčajným slovom „áno“ by som sa mohla stať jeho paňou, prebleslo jej hlavou - aj paňou ostatných statkov, o ktorých vojvoda hovoril. A mohol by jej patriť aj on. Možno ešte vždy môže. Dvorí jej?
Vari nevidí, aké je to všetko nemožné?
Vojvoda stál hore na schodišti a pozeral skôr na ňu ako na krajinu. Prižmuroval oči do slnka.
„Naozaj veľkolepé,“ pomaly sa krútila dookola.
„Áno,“ prikývol. Ale stále pozeral na ňu.
Aj vy ste veľkolepý, pomyslela si. Bol bezchybne oblečený v hnedo-bielej kombinácii farieb, vo vyligotaných čiernych čižmách. Prísna, príťažlivá tvár bola dokonalým stelesnením obrazu kultivovaného aristokrata. Isto by ho rád portrétoval každý maliar.
Stáli štvrť metra od seba a bez slova hľadeli na seba.
Po chvíli vojvoda pokročil dopredu, vystrel ruku a ona sa obzrela, na čo ukazuje.
„Vidíte tú malú budovu medzi stromami na sever od jazera?“ spýtal sa.
Chvíľu jej trvalo, kým ju objavila, ale potom zbadala okrúhlu doštenú strechu. Aj kamenná budova bola kruhová.
„Čo je to?“ zaujímala sa. „Holubník?“
„Áno,“ prikývol. „Rád by som vám ho ukázal, ale je to dosť ďaleko.“
„Vari nie som schopná zájsť tak ďaleko?“ spýtala sa so smiechom.
„Chcete tam ísť?“ Obrátil hlavu a ich pohľady sa znova na dlhú chvíľu stretli a ponorili do seba.
Keď schádzali dolu, blížili sa k vežičke aj ostatní hostia - pani Pritchardová a lord Weston, lady Mowburyová a Justin, Hermione a Basil. Audrey a sir Lewis zaostávali v diaľke.
„Zídem s pani Derrickovou z cestičky,“ oznámil im vojvoda z Bewcastlu. „Ale nedajte sa pomýliť. Táto cestička sa kľukatí k domu a cestou je zopár miest na odpočinok.“
Chvíľu mlčky kráčali rovno a potom odbočili doprava na trávnatý svah, ktorý ich viedol medzi stromy okolo jazera.
 Vojvoda znova ponúkol Christine rameno, lebo svah bol príkry a ľahko sa mohla pošmyknúť. Christine si nevšímala ponúknuté rameno a usúdila, že svah sa dá zliezť iba jedným spôsobom. Nadvihla si sukňu nad členky a rozbehla sa.
Svah bol dlhší a strmší, ako sa jej zdalo. Keď sa blížila k úpätiu, takmer letela. Striešku čepca jej odvievalo dozadu, kučery jej poskakovali okolo tváre a celou cestou kričala. Ale nesmierne ju to rozbláznilo. Keď sa blížila dolu, zbadala, že spomedzi stromov sa vynárajú rodiny s deťmi - a väčšina z nich bola svedkom jej nedôstojného zostupu. Obzerala sa a pozorovala, ako vojvoda z Bewcastlu dôstojne schádza dolu, ani čo by kráčal po Bond Street.
„Dolu tým kopcom by sa úžasne gúľalo,“ zakričala.
„Ak nedokážete odolať pokušeniu, pani Derricková,“ povedal, keď zišiel až dolu, „počkám tu, kým vyleziete znova na kopec a skotúľate sa. Budem sa dívať.“
A vtom so zdvihnutým obočím pozoroval, ako spomedzi stromov vybehli deti a za nimi sa zjavili dospelí.
„Ideme hore?“ zakričal malý William Bedwyn na lorda Rannulfa. „Chcem ísť hore, papa.“
„Hore, hore,“ drankal malý Jacques od svojho otca.
Daniel otca ani o to nežiadal. Vyrazil hore, v polovici svahu zastal a zbehol dolu. Drobnými nožičkami ledva prepletal a pristál v náručí lady Freyje. Ale hneď sa vyslobodil a opäť vybehol hore.
Kopec sa mal zrejme na dlhší čas stať detským ihriskom. Vojvoda z Bewcastlu pozrel na netere a synovcov s typicky nepreniknuteľným výrazom, potom nastavil rameno Christine, predbehli ho však Pamela a Pauline - chytili ju každá za jednu ruku a naraz sa dožadovali, aby sa na ne dívala, aj keď Melanie a Bertie boli neďaleko. Christine sa smiala a pozorovala, ako bežali dolu kopcom. Pravdaže, nakoniec spadli. Beatrice Bedwynová sa zrazu rozľútostila a plakala, až kým si ju jej otec neposadil na plecia a neodcválal s ňou medzi stromy. Miranda Bedwynová, vlastne ešte batoľa, donútila lorda Rannulfa, aby s ňou vyšiel kúsok hore a zbehol dolu. Keď sa blížili do cieľa, s výkrikom ju vyhodil do vzduchu, až zvýskla a domáhala sa opakovania. Hannah Bedwynová sa batolila do kruhu, tlieskala ručičkami a smiala sa na lorda Aidana. Vtom stratila rovnováhu a dopadla na mäkký zadoček. Vládol tam ruch a huk.
„Phillip a Davy idú celkom hore,“ zvrieskla Pamela a znova schytila Christine za ruku, „a ja aj moja priateľka Becky tam tiež chceme ísť. Poďte s nami, Christine.“
Christine ani na um nezišlo odmietnuť, hoci práve zišla zo svahu. Pustila sa s Pamelou a Becky nahor. Na polceste zastali a pozorovali dvoch starších chlapcov, ako sa s radostným výskotom rútia dolu.
„Viete,“ povedala, keď sa blížili k vrcholu, „bolo by oveľa zábavnejšie skotúľať sa dolu než bežať.“
„Skotúľať sa?“ zachichotala sa Becky. „Ako?“
„Ľahneš si na zem so spojenými nohami a rukami nad hlavou,“ vysvetľovala Christine, „a začneš sa gúľať dolu kopcom. V živote som nevidela lepší kopec na gúľanie.“
„Ukážte nám to,“ vyzvala ju Pamela.
„Dobre,“ sľúbila Christine, „ukážem vám, ako si ľahnete, ale neskotúľam sa. Bolo by to na dámu veľmi nedôstojné, nemyslíte?“
Dievčatká sa radostne zachichotali a Christine sa k nim pridala. A keď boli na vrchole, ľahla si do trávy, aby im to predviedla.
„Je to jednoduché,“ ubezpečovala ich. „Ak budete mať problémy rozkotúľať sa, trochu vás postrčím. Ale keď sa začnete kotúľať, už nebude treba...“
Veta sa skončila výkrikom. Dievčatká sa zachichotali, štyri nezbedné ruky postrčili ležiacu Christine a zrazu sa kotúľala dolu. Chvíľu uvažovala, že sa zastaví, ale z predchádzajúcich skúseností vedela, že by si mohla ublížiť, najmä na takom strmom svahu, a aj keby nie, vyzeralo by mimoriadne nedôstojné, keby sa rukami nadrapovala za pevnými bodmi. A potom už nemyslela na to, že by mala zastať. Kotúľala sa dolu závratnou rýchlosťou a celý čas kričala.
Nakoniec sa jej krik zmenil na smiech. Vtom ju schytili dve mocné ramená a hľadeli na ňu dve zachmúrené strieborné oči. Keď si usporiadala myšlienky, bolo jej jasné, čie sú to ramená a oči, a všimla si, že sa smejú všetci okrem neho.
Znova sa ozval krik, lebo obe dievčatká sa kotúľali hneď za ňou, a zrazu sa všetky deti chceli kotúľať, a nie bežať.
„Splnilo sa vám želanie, pani Derricková,“ poznamenal vojvoda z Bewcastlu.
„Paráda!“ zvolal s úsmevom lord Rannulf. Vyzeral nesmierne príťažlivo.
„Teraz smrteľne žiarlim,“ vyhlásila lady Freyja. „To som nerobila už celé roky. Ale dnes si to zopakujem. Počkaj na mňa, Davy!“
Christine sa rýchlo ubezpečila, či má slušne zahalené nohy aj hlavu a uvažovala, či po nej vôbec zostala na svahu nejaká tráva, alebo sa všetka nalepila na ňu. Rýchlo vstala a usilovne sa oprašovala.
„Wulf,“ ozval sa lord Alleyne, „keď pani Derricková ukázala deťom, ako sa skutočne zabaviť, a zlákala svojím príkladom Free, čo keby si jej ukázal jazero?“
„Ďakujem, Alleyne, ukážem jej ho,“ odvetil vojvoda stručne, „ak si to pani Derricková želá. Madam?“
„Rada by som videla jazero,“ odvetila so smiechom a chytila ho pod pazuchu. „Už som sa tu predvádzala akurát tak dosť.“
Všimla si, že gróf Rosthorn na ňu žmurkol.
Vojvoda ju zaviedol medzi stromy a čoskoro zanechali detský krik za sebou.
„Len som chcela dievčatám ukázať, ako sa to robí,“ vysvetľovala Christine, keď sa medzi nimi rozhostilo ticho. „Postrčili ma.“
Nič na to nepovedal.
„Muselo to byť naozaj nedôstojné,“ pokračovala. „Vaši bratia a sestry si určite myslia, že som hrozná.“
 Ešte vždy nič nepovedal.
„A zrejme si to myslíte aj vy,“ dodala.
Nebola si istá, čo urobil s jej ramenom. Ale zrazu len zistila, že sa chrbtom opiera o strom, vojvoda z Bewcastlu stojí pred ňou a tvári sa zachmúrene a nebezpečne. Jednou rukou sa opieral o kmeň vedľa jej hlavy.
„A záleží vám na tom, pani Derricková?“ spýtal sa. „Záleží vám na tom, čo si myslím?“
Bolo jasné, čo si myslí. Zúril. Určite sa mu zdala hrubá, nespôsobná. Práve jeho rodine predviedla obe tieto vlastnosti. A pritom bola jeho čestným hosťom. Zrazu si spomenula na Hermionino varovanie.
„Nie,“ odvetila, hoci si uvedomila, že jej na tom záleží.
„Myslel som si to.“ Tváril sa mrazivo.
„Vy jednoducho nemáte rád deti, však?“ spýtala sa. „A nič, čo je spojené s detstvom, napríklad pochabosť a číru radosť. Chladná, triezva dôstojnosť znamená pre vás všetko - všetko. Samozrejme, že mi nezáleží na tom, čo si o mne myslíte.“
„Napriek tomu vám niečo poviem,“ oči mu horeli zvláštnym studeným svetlom, ktoré považovala za hnev. „Verím, že ste prišli na tento svet preto, aby ste smrteľníkom prinášali svetlo, pani Derricková. A mali by ste si prestať myslieť, že ma poznáte a rozumiete mi.“
„Ach,“ pritlačila si čepiec na kmeň stromu. „Nemám rada, keď toto robíte. Práve keď si myslím, že sa medzi nami rozpútala hádka, vezmete mi vietor z plachiet. Ako to, preboha, myslíte?“
„Vôbec ma nepoznáte,“ zopakoval.
„To druhé,“ povedala. „O tom, že smrteľníkom prinášam svetlo.“
Naklonil sa o pár centimetrov bližšie, ale jeho oči ešte vždy vyzerali ako dva horiace kusy ľadu - zvláštny jav!
„Správate sa impulzívne, nespôsobne, dokonca hrubo,“ povedal. „Priveľa hovoríte, priveľa sa smejete a nedôstojne iskríte. A predsa priťahujete každého, kto je nablízku, ako plameň priťahuje nočného motýľa. Myslíte si, že ľudia vami opovrhujú a vyhýbajú sa vám, a pritom je to naopak. Hovorili ste, že príslušníci smotánky vás nemali radi. Neverím. Som presvedčený, že by vás mali radi, keby ste im to boli dovolili. Neviem, kto vám nasadil do hlavy chrobáka, že vás smotánka nemala rada, ale ten človek sa mýlil. Možno nezniesol silu vášho svetla, alebo sa o ňu nechcel deliť so svetom. Možno to svetlo považoval za koketériu. To si myslím, pani Derricková. Práve som sa usiloval vychutnať skutočnosť, že Lindsey Hall znova ožil deťmi, potomstvom mojich bratov a sestier - a vtom ste sa mi prikotúľali do náručia. Teraz sa isto neodvážite tvrdiť, že nemám rád deti, ich pochabosti a radosť.“
Bola bezhranične otrasená. Ale zároveň sa cítila povznesene - nahnevala ho! Očividne zúril. A jeho zúrivosť prekypela. V živote ho nepočula povedať toľko slov odrazu.
„A vy sa isto neodvážite hovoriť mi, čo smiem a čo nesmiem povedať,“ odvetila. „Možno vládnete svojmu svetu, vaša milosť, ale ja doň nepatrím. Nado mnou moc nemáte. A keď som si vypočula, ako ste ma opísali, mali by sme byť obaja radi, že je to tak. Robila by som vám denne hanbu - tak ako v Hyde Parku alebo teraz tu.“
„Na rozdiel od vášho manžela alebo jeho brata, či kto vás presvedčil, že ste koketa,“ vyhlásil, „verím, že by som zniesol silu vášho svetla, pani Derricková. Vôbec by mi to neublížilo. A vám by neublížila moja moc. Raz ste mi povedali, že by som vysal vašu radosť, ale ak tomu naozaj veríte, znižujete svoju cenu. Radosť môže vysať iba slabosť. A som presvedčený, že ja nie som slaboch.“
„To sú nezmysly!“ zvolala, keď sa od nej konečne odtiahol a spustil ruku. „Vy považujete všetkých len za svojich služobníkov, ktorí skáču, ako im rozkážete a poslúchajú každý váš rozkaz. A vy rozkazujete kývnutím prsta alebo zdvihnutím obočia. Samozrejme, že by ste museli ovládať aj mňa, keby ste boli natoľko nerozumný a zverili ma do svojej moci. Neviete sa k ľuďom správať inak.“
 „A vy, pani Derricková,“ odstúpil od nej a potom sa na ňu obzrel, „neviete nič iné, len bojovať proti tomu, že vás priťahujem, tým, že presviedčate samu seba, že ma poznáte skrz-naskrz. Takže ste sa nakoniec rozhodli, že nenosím masku? Alebo že ste mali včera večer pravdu, keď ste tvrdili, že som v jadre iba vojvoda z Bewcastlu?“
„Nepriťahujete ma!“ zvolala.
„Naozaj?“ Nadvihol jedno obočie a potom vzal do ruky lorňon. „Takže máte sexuálny vzťah s každým tanečným partnerom, ktorý vás pozve na chránené miesto?“
Zmocnila sa jej zúrivosť. A sústredila sa na jediný objekt.
„To bola posledná kvapka!“ vyhlásila a prikročila k nemu. Vytrhla mu lorňon z ruky, stiahla mu stužku z krku a zúrivo lorňon odhodila.
Obaja sa dívali, ako letí vysokým oblúkom medzi stromy, kde dosiahol zenit a potom klesal dolu - ale oblúk nedokončil. Stužka sa zachytila vysoko na vetve a zostala visieť. Lorňon sa hojdal ako kyvadlo kilometer nad zemou - alebo tak sa to aspoň zdalo Christine.
Prehovorila prvá. „A tentoraz nevyleziem na strom,“ vyhlásila.
„To mi odľahlo, madam,“ odvetil tým najmrazivejším hlasom. „Nerád by som vás niesol až do domu v ďalších zničených šatách.“
Zagánila naňho. „Nepriťahujete ma,“ zopakovala. „A nie som promiskuitná.“
„Ani som si to nemyslel,“ ubezpečil ju. „Práve o to mi išlo.“
„Predpokladám,“ žalostne pozrela na lorňon, ktorý sa teraz pohojdával vo vánku, „že keď sa vrátime, len zdvihnete obočie a celá armáda záhradníkov sa rozbehne poň. Zrejme nebudete môcť zdvihnúť lorňon, však? No vy ich asi aj tak máte bohatú zbierku.“
„Osem,“ odsekol. „Mám ich osem - alebo budem mať, keď znova dostanem do rúk tamten.“ A odkráčal.
Chvíľu si Christine myslela, že ju opustil pre ten priestupok. Ale potom zistila, že mieri k starému dubu po lorňon.
 Vyliezol na strom rovnako, ako schádzal dolu svahom - ľahko a elegantne. Keď bol dosť vysoko, aby sa načiahol za lorňonom, srdce mala až v hrdle. Lorňon totiž visel ďaleko od kmeňa a vojvoda si musel sadnúť na vetvu a pomaly sa k nemu posúvať.
„Opatrne!“ zvolala Christine a oboma rukami si zakryla ústa.
„Vždy som opatrný.“ Zvesil stužku, hodil jej lorňon a z výšky na ňu hľadel. „Vždy. Len nie vo vašom prípade. Keby som bol opatrný, zostal by som, kde som, kým by ste sa nevrátili do gloucesterského grófstva. Keby som bol opatrný, vyhýbal by som sa vám v Schofield Parku ako moru. Začiatkom roka by som sa bol po svadbe slečny Magnusovej zatvoril vo svojom londýnskom dome, kým by som si nebol istý, že ste doma. Po jednom zmarenom pokuse o svadbu som sa rozhodol, že sa nikdy neožením. Odvtedy som si nehľadal nevestu. Keby som si bol hľadal, určite by som si nevybral vás. Bol by som opatrný a rozhodol by som sa rozumne. V skutočnosti ste presným protikladom ženy, ktorú by som si vybral.“
„Pravdaže sa nechcete oženiť,“ odvrkla, „keď máte dve milenky.“
Prineskoro si uvedomila, že sa dala dohnať k vulgárnosti. Ale ako sa jej opovážil povedať, že je protikladom ženy, ktorú by chcel za vojvodkyňu?
Zazeral na ňu z výšky stromu a vyzeral nesmierne príťažlivo.
„Dve milenky,“ zopakoval. „Jednu mám na pracovný týždeň a druhú na nedeľu? Alebo jednu na vidieku a druhú v meste? Váš informátor je neinformovaný, pani Derricková. Moja dlhoročná milenka pred vyše rokom umrela a o žiadnej inej neviem. A isto mi odpustíte, že sa vulgárne zmieňujem o tej osobe, no vy ste s tým začali ako prvá.“
Pred vyše rokom. Takže vlani v Schofielde sa usiloval nahradiť milenku - ňou!
„Stále ma privádzate do zúrivosti, ale aj očarúvate - niekedy oboje odrazu,“ vyhlásil. „Ako sa to dá vysvetliť?“
„Nechcem vás očarúvať,“ zvolala. „Dokonca vás ani nechcem privádzať do zúrivosti. Nechcem mať s vami nič spoločné. Prečo by ste mali cítiť niečo k žene, ktorou tak opovrhujete? Len si predstavte, ako by ste mnou museli opovrhovať, keby ste boli nútený žiť so mnou do konca života.“
Prebodol ju ľadovým pohľadom.
„To sa vám stalo naposledy?“ spýtal sa.
„Do toho vás nič, čo sa mi stalo naposledy,“ odsekla. „Nemáte sa čo do mňa starať. Plánujete tam sedieť celý deň - alebo kým neodídem do Gloucestru? Je skutočne pochabé teraz sa hádať - kedykoľvek môžete spadnúť na zem a mne zasa stuhne krk.“
Bez slova zišiel dolu. Mlčky ho pozorovala. Aký je svalnatý a mužný, pomyslela si ľútostivo. No jeho prítomnosť pôsobí rušivo. Dnes popoludní videla, že nie je len mocný a chladný, videla ho nahnevaného a frustrovaného. Povedal jej, že ho očarúva - a privádza do zúrivosti.
Prečo sa protiklady priťahujú? uvažovala. A oni dvaja sú celkom krajné protiklady. Ale protiklady nikdy nemôžu existovať bok po boku šťastne a v harmónii. Nevzdá sa znova svojej slobody len pre jeho príťažlivosť...
Hoci, čo keď je to láska?
Oprašoval si redingot a nohavice, zatiaľ čo ona si pretiahla cez hlavu stužku lorňonu. Postará sa, aby dnes na ňu cezeň nehľadel.
„Teraz je už neskoro ísť do hniezdočka lásky,“ povedal vojvoda. „Musíme počkať na inú príležitosť. Dovoľte, aby som vás vzal k jazeru, ako navrhoval Alleyne.“
Spočinul pohľadom na lorňone, ale nežiadal, aby mu ho vrátila.
„Áno,“ prikývla a spojila si ruky za chrbtom. „Ďakujem.“
Verím, že ste prišli na svet, aby ste smrteľníkom prinášali svetlo, pani Derricková.
Zabudne niekedy na tieto slová? Zvláštne slová! Takmer jej z nich bolo do plaču.
Vlastne z neho jej bolo do plaču - z toho hrozného, protivného muža.

KRÁČALI PO BREHU jazera smerom k domu. Ponad jazero vial vietor, a hoci bol pekný deň, bolo cítiť, že je ešte skorá jar.
Wulfric bol otrasený, že sa pri nej dal uniesť hnevom. Nikdy sa mu to nestávalo. Ale nikdy predtým sa ani nezaľúbil - až doteraz. Povedal jej pravdu, stále ho privádza do zúrivosti a očarúva. Aj teraz bol v pokušení nechať ju tak, znova sa správať mrazivo - podľa nej sa tak správa vždy - a zabudnúť na to šialené dvorenie.
Veď kto to kedy počul, aby sa vojvodkyňa z Bewcastlu kotúľala dolu kopcom pred všetkými Bedwynovcami a ich deťmi, aby prenikavo pritom kričala a radostne sa smiala? A vyzerala tak neskutočne krásne, že ju pod kopcom takmer schytil do náručia a posial jej tvár bozkami.
Uvažoval, čo by povedali jeho bratia a sestry - a Renablovci, keby to bol urobil.
Kráčali mlčky. Nakoniec ticho prelomil on - sčasti proti vlastnej vôli. Nevedel, čo vyvolá jej otázka. Nebol si istý, či chce počuť odpoveď... Ak je ochotná mu odpovedať. Ale ako ju môže ľúbiť, ak ju nepozná?
„Porozprávate mi, ako ste žili v manželstve?“ nadhodil.
Obrátila tvár k jazeru. Keď na ňu pozrel, zbadal jej okolo krku svoj lorňon. Chvíľu si myslel, že mu neodpovie.
„Oscar bol plavovlasý, krásny, milý a šarmantný,“ začala. „Zaľúbila som sa doňho na prvý pohľad, a najneuveriteľnejšie je, že aj on do mňa. Vzali sme sa dva mesiace po zoznámení a chvíľu sa zdalo, že budeme žiť šťastne naveky. Mala som rada celú jeho rodinu, oni mali radi mňa, dokonca aj jeho brat aj švagriná. Jeho synovcov som zbožňovala. Život medzi smotánkou nikdy nebol ľahký, ale akosi ma prijali, dokonca privítali - v tom ste mali pravdu. Predstavili ma aj kráľovnej a uviedli do Almacku. Považovala som sa za najšťastnejšiu ženu na svete.“
 V tom čase musela mať okolo dvadsať - bola mladá, krásna, plná romantických snov o živote s pekným manželom. Vojvodu premkla neha. Keby ju bol vtedy stretol, bol by sa do nej zaľúbil?
„Čo sa stalo potom?“ spýtal sa.
Pokrčila plecami a zostala schúlená, aj keď sa nesťažovala na chlad.
„Keď som Oscara spoznala lepšie, všeličomu som sa čudovala,“ pokračovala. „Aj keď vyzeral dobre, mal postavenie aj majetok, bol si veľmi neistý. Veľmi sa spoliehal na mňa. Zbožňoval ma a nechcel ma spustiť ani na chvíľu z dohľadu. Neprekážalo mi to, samozrejme. Pre mňa bol všetkým. Ale potom sa začal otvorene obávať, že ma stratí. Obviňoval ma, že flirtujem s mužmi. Dospelo to tak ďaleko, že keď som sa zhovárala, usmievala alebo tancovala s iným mužom, mal na dlhý čas po nálade. A kedykoľvek som šla von bez neho - hoci som vždy bola s inou dámou alebo slúžkou -, podozrieval ma, že mám tajný pomer s iným. Dokonca ma obvinil - ale čo tam po tom.“
Wulfric si uvedomil, že Oscar Derrick bol slaboch, a preto sa správal majetnícky. Hodnotil seba podľa toho, koľko pozornosti mu venovala manželka. A keď jej nebolo dosť - nikdy jej nemohlo byť dosť -, sťažoval sa a bol krutý.
„Z cudzoložstva?“ nadhodil.
Zhlboka sa nadýchla. Tvár mala ešte vždy odvrátenú.
„Nakoniec tomu uverili aj Hermione a Basil,“ zašepkala. „Musí byť hrozné, ak človeka obviňujú, keď je vinný. Ale keď je nevinný, je to neznesiteľné. Nie, to nie je dosť silné slovo. Jednoducho to človekom poriadne otrasie. V posledných rokoch manželstva zo mňa vyprchala aj posledná štipka radosti. Aj z Oscara. Začal veľa piť a stávkovať o vysoké sumy. Nikdy sme neboli bohatí, ale žili sme vcelku dosť blahobytne. Keď Oscar umrel, boli sme takí zadĺžení, že by sme sa z dlžôb nikdy nedostali. Nie som si istá, či by som to bola prežila v zdraví, nebyť Justina. Zostal mi tak jediný priateľ. Vždy mi veril, utešoval ma. Ale aj keď sa usiloval presvedčiť svojich bratancov o mojej nevine, nikdy sa mu to nepodarilo.“
Zastala a prižmúrenými očami pozrela na vtáky na vodnej hladine. Mala šťastie, pomyslel si Wulfric, že Oscar zomrel mladý.
„Váš manžel zahynul na poľovačke?“ spýtal sa. „Áno.“ Odpoveď prišla rýchlo.
„Raz ste mi povedali,“ začal, „vraj vás obviňovali, že ste ho zabili, aj keď ste pri ňom neboli.“
„Zahynul pri nehode na poľovačke.“ Vyslovila to veľmi jasne. Vietor sa pohrával so strieškou jej čepca a rozvieval jej kožuštek.
Wulfric si myslel, že v to popoludnie ju možno lepšie spozná. Plánoval ju vziať do hniezdočka lásky, ale priveľa času strávili na kopci a potom hádkou v lese. Teraz mu povedala čosi, čo pravdepodobne mnohým nehovorila, ale bolo mu jasné, že ešte vždy skrýva nejaké tajomstvo týkajúce sa smrti jej manžela. Bol sklamaný. Uvedomil si, že chcel byť jej priateľom. A chcel, aby mu aj ona bola priateľkou.
Taká pochabosť! S ním sa ľudia predsa nepriatelia.
Pomaly vykročil ďalej. Zamieril pomedzi stromy späť k domu.
„Zastrelili ho v súboji,“ povedala rýchlo. Wulfric zastal, ale nič nepovedal.
„Boli sme vtedy vo Winwood Abbey,“ pokračovala, a keď na ňu pozrel, všimol si, že zaťala ruky do pästí. Obrátila sa tvárou k nemu. „Hermione a Basil odišli na pár dní preč a Oscar si šiel zahrať karty so susedom. Kým bol preč, prišiel za ním iný muž, mladý a slobodný. Priatelil sa s Oscarom od detstva. Privítala som ho vonku. Nechcel ísť dnu, keď Oscar nebol doma. Odprevadila som ho po príjazdovej ceste, lebo som sa práve vybrala na prechádzku a on prišiel peši. Na konci príjazdovej cesty sme stretli Justina - často k nám prichádzal na pár dní. Aj on sa poznal s pánom Boothbym. Zoskočil z koňa a všetci traja sme tam stáli a hodnú chvíľu sa zhovárali. Justin práve nasadol na koňa a ja som kývala pánu Boothbymu, keď sa zjavil Oscar na koni. Ešte vždy si spomínam, čo naňho pán Boothby so smiechom zakričal: Tu si, Derrick. Zanedbávaš svoju ženu, tak som ju celú hodinu zabával a tvoj bratanec ma s ňou pristihol. A teraz už aj ty.“
„Ejha,“ poznamenal Wulfric. „Naozaj nie je vhodné takto vtipkovať pred manželom. Najmä nie pred žiarlivým manželom.“
„Neveril môjmu ubezpečovaniu, že som nevinná, ani Justinovmu tvrdeniu, že takmer celý čas mi robil garde,“ vzdychla si Christine. „Ešte v ten večer Oscar zašiel za pánom Boothbym a vyzval ho na súboj. Vzal so sebou aj chudáka Justina a na druhé ráno sa stretli s pištoľami v rukách. Bolo to príšerné.“ Zachvela sa. „Pán Boothby tvrdil, že mieril Oscarovi na nohu a aj tam strelil. Ale zasiahol tepnu a Oscar vykrvácal, lebo k súboju nezavolali lekára. Hermione a Basil prišli domov, keď Oscara už prinášali na nosidlách. Oni...“ Zrazu kývla rukou a obrátila sa mu chrbtom. „Prepáčte. Nemôžem...“
Očividne potláčala slzy.
„Ani oni vám neverili?“ ozval sa Wulfric po chvíli. Pokrútila hlavou. „Vyzeral tak krásne... tak pokojne...“ Ale nevládala pokračovať.
Mal nutkanie podísť k nej a zovrieť ju do náručia. No inštinkt mu našepkával, že asi potrebuje byť sama. Pomyslel si, že keby Oscar Derrick žil, bol by v pokušení vtĺcť mu rozum do hlavy.
„Už ste to celé niekomu hovorili?“ spýtal sa.
Pokrútila hlavou. „Zhodli sme sa v názore, že bude najmúdrejšie tvrdiť, že zomrel pri nehode na poľovačke,“ zašepkala. „Pán Boothby sa tak vyhol nepríjemnostiam so zákonom a my sme sa vyhli nemilosti.“
„Ale vy ste boli nevinná,“ uzavrel.
„Áno.“ Pozrela naňho, potom ponad plece. „Nechce sa mi veriť, že som to povedala práve vám. Ale neviete si predstaviť, ako veľmi som túžila niekomu sa s tým zdôveriť.“
Opätoval jej pohľad. V podstate chápal reakciu Oscara Derricka. Bol žiarlivý, oslabený alkoholom a dlžobami. Ťažšie bolo pochopiť, akú úlohu v tom príbehu hrali Elrickovci. Pripadali mu ako rozumní ľudia. Lenže Oscar bol Elrickov brat. Ťažko vnímať udalosti objektívne, ak sa to týka vlastných súrodencov. Krv nie je voda, ako sa vraví.
„Ďakujem,“ povedal napokon a mal pocit, akoby ho obdarovala vzácnym darom, keď mu to celé vyrozprávala. „Ďakujem, že ste sa mi zdôverili. Môžete sa spoľahnúť na moju diskrétnosť.“
„Áno,“ odvetila, „viem.“
Podišla k nemu s rukami za chrbtom a s lorňonom na krku. Bok po boku sa mlčky vrátili do domu.
Nikdy sa citovo neviaž na inú osobu.
Nikdy nechci poznať city inej osoby.
Zostaň povznesený.
Zaujímaj sa len o fakty.
V každej situácii sa usiluj zachovať rozumne, vyhýbaj sa impulzívnosti a citom.
Tieto pravidlá mu vtĺkali do hlavy jeho dvaja tútori, ktorým otec zveril jeho výchovu, keď mal Wulfric dvanásť rokov. Nakoniec sa tie pravidlá naučil a riadil sa podľa nich, prijal ich za svoje a bez rozmýšľania podľa nich žil. Povznesenosť a rozumné správanie boli jeho druhou prirodzenosťou.
A práve tie pravidlá teraz porušil. Vstúpil do citového sveta inej osoby. A - Boh ho ochraňuj - cítil k nej silné emócie.

„Čestné slovo, vyhodila mu lorňon na strom.“ Alleyne sa vystrel na Aidanovej a Evinej posteli, chrbtom ruky si zakryl oči a vybuchol do smiechu. „Určite to urobila ona. Wulf si ho tam istotne nevyhodil a sám sa tam ten lorňon nedostal. Rozhodne sa hádali.“
„Ach,“ Morgan sa s povzdychom usadila na peľasť a pritisla si ruky na prsia, „páči sa mi. Je presne podľa nášho gusta, nemyslíte?“
Keď Bedwynovci zaviedli deti do herne, zhromaždili sa v Aidanovej spálni, lebo Alleyne, ktorý si predtým s Beatrice zajazdil krajom lesa, im naznačil, že im musí povedať niečo dôležité.
„Neviem si predstaviť, že sa niekto vôbec opovážil dotknúť Wulfricovho lorňonu, nieto ešte mu ho vychmatnúť a odhodiť,“ zvolal Gervase so smiechom. „To je naozaj zábavné.“
„A poslal ju hore poň?“ spýtal sa Joshua. „Lady Renablová mi na prechádzke povedala, že vlani pani Derricková vyliezla na farskom dvore na strom, a keď zoskočila, zostala jej na strome polovica šiat - a to pred očami všetkých schofieldských hostí. Wulfric jej vraj priskočil na pomoc.“
„Páči sa mi čoraz väčšmi,“ vyhlásila Freyja. „Keď som ju videla kotúľať sa po svahu, bolo mi jasné, že je pre Wulfa tá pravá. Vyliezla po ten lorňon na strom, Alleyne? Už sa konečne prestaň chechtať a odpovedz.“
„Nie, nevyliezla,“ zasmial sa Alleyne. „Vyliezol poň Wulf - a potom sedel na vetve a pokračovali v hádke.“
A keď si Bedwynovci predstavili, že ich najstarší brat lezie na strom po lorňon a potom sedí na konári a ďalej sa háda, bolo to na nich priveľa. Dobrú chvíľu sa pre smiech nezmohli na slovo.
„Nepočúval som,“ ubezpečil ich Alleyne, keď sa trochu spamätal. „Nezdalo sa mi to vhodné a Bea by mi v tom určite nepomáhala. Zachytil som iba, ako Wulf hovorí, že pani Derricková je pravý protiklad ženy, ktorú by si vybral, a pani Derricková opovržlivo odsekla, že samozrejme, keď má dve milenky.“
Na okamih zavládlo ticho a potom znova zaburácal smiech. „Chudák Wulfric,“ zvolala Rachel a utierala si oči vreckovkou, „musí byť zaľúbený, ak sa dal dohnať k niečomu takému.“
Mužom sa zdala predstava zaľúbeného Wulfrica taká zábavná, že sa znova rozosmiali, ale dámy očividne súhlasili s Rachel.
„Jednoducho ju chcem za švagrinú,“ vyhlásila Freyja. „A nedám sa od toho odradiť.“
„Chudák Wulfric, nemá šancu, srdiečko,“ namietol Joshua.
„Chudera teta Rochestrová!“ zvolal Rannulf s úškrnom. „Je taká rozhodnutá vydať svoju neter za Wulfa, že si nevidí ďalej od nosa - a to je čo povedať vzhľadom na to, že je Bedwynová.“
„Mali by sme ísť do salóna na čaj,“ navrhla Eve, „inak budeme vyzerať nespoločensky - a chuderka Amy sa ocitne na pohovke zoči-voči Wulfricovi.“
„Musíme dohliadnuť na to,“ nadhodila Judith, „aby sa častejšie dostal do spoločnosti pani Derrickovej.“
„Myslím, že oni dvaja sa o to postarajú aj sami, Jude,“ ubezpečil ju Alleyne a posadil sa na posteli.
„To nie je isté,“ namietla. „Dnes popoludní by neboli spolu, keby Morgan nebola pohotovo vyhlásila, že sľúbila Amy porozprávať o predstavení kráľovnej. A keby neboli spolu, nemohli by sa pohádať.“
„A to je podľa ženskej logiky dobré?“ spýtal sa Rannulf a láskyplne sa usmial na manželku.
„Keby som niekedy čo len tušil, že raz budem kuť takéto plány a dohadzovať Wulfricovi manželku,“ ozval sa Aidan prísne a otvoril dvere, „zastrelil by som sa na bojisku a obvinil by som z toho Francúzov.“
Ale, samozrejme, že práve Bedwynovci presvedčili Christine napriek jej námietkam, aby si s nimi šla na druhé ráno zajazdiť. Keďže išlo aj zopár ďalších hostí, predpokladali, že Wulfric bude považovať za svoju povinnosť sprevádzať ich.

Na toto som sa nemala dať nahovoriť, rozmýšľala Christine, keď položila nohu do nastavených dlaní lorda Aidana a dovolila mu, aby ju vysadil do sedla.
Všetci Bedwynovci bez výnimky vyzerali, akoby sa narodili v sedle. Takisto slečna Hutchinsonová. A Christine vedela, že Melanie, Bertie a Justin sú tiež vynikajúci jazdci.
Ona však nebola.
Jednak nemala jazdecké oblečenie a namiesto toho si dala tmavozelené cestovné šaty a čepiec. Jednak sa musela pred všetkými ponížiť a požiadať o najkrotkejšieho koňa v stajni. Lordovi Aidanovi, ktorý kone vyberal, povedala, že by bolo najlepšie, keby jej kôň bol chromý a na jedno oko slepý. Okrem toho keď ju vysadili do sedla, zostala tam nepohnuto sedieť a len sa bála, aby nespadla. Pevne zovrela opraty, hoci vedela, že to ju nezachráni, no teraz akoby ju držali bezpečne nad zemou iba tie opraty. Samozrejme, vybrali jej koňa, ktorý nebol ani chromý, ani slepý, ale lord Aidan ju ubezpečil, že je to najkrotkejší kôň zo všetkých. Napriek tomu sa od prvej chvíle správal splašene.
Rozumela tomu, ale nemohla s tým nič urobiť. Neprospelo jej ani to, že takmer tri roky nejazdila - jazda v mokrých šatách na koni vojvodu z Bewcastlu sa nerátala.
Bedwynovci a ich manželky a manželia však boli milí, povzbudzovali ju, radili jej a smiali sa, keď sa smiala ona. Keď vyrazili z dvora, zobrali ju do stredu, takže chvíľu mala pocit istoty.
A potom ju opustili.
Jedna skupina vzala do stredu slečnu Hutchinsonovú, aj keď markíza z Rochestru ju zverila do starostlivosti vojvodu. Druhá skupina odviedla Melanie, Bertieho, Audrey, sira Lewisa a Justina.
A Christine klusala po boku vojvodu z Bewcastlu.
Cítila sa v jeho spoločnosti ešte rozpačitejšie ako predtým. Nemohla uveriť, že mu vyrozprávala všetko o Oscarovi a svojom manželstve. Nikdy o tom nepovedala ani Eleanor, s ktorou si bola najbližšia. Ale aj keď ju neutešoval, uľavilo sa jej. Dnes ráno však bola jednoducho v rozpakoch - a bola trochu schladená. Nepovedal jej ani slovo útechy. Samozrejme. Pravdepodobne bol znechutený, aj keď sa jej poďakoval, že sa mu s tým zdôverila. Celý večer sa od nej držal čo najďalej a dnes pri raňajkách jej nepovedal ani slovo.
„Ak chceme držať krok s ostatnými a prísť do Alvesley pred zotmením,“ obrátil sa na ňu, „mali by ste koňovi povedať, aby klusal a netancoval, pani Derricková.“
Keď ich hlavná skupina opustila, kôň skutočne tancoval na mieste.
 Christine sa zasmiala, no trochu ju to rozladilo. „Musíme sa zoznámiť,“ odvetila. „Doprajte mi chvíľku času.“
„Trixie, toto je pani Derricková,“ povedal vojvoda. „Pani Derricková, toto je Trixie.“
„Teší ma, že vás inšpirujem k takýmto duchaplnostiam,“ poznamenala. Pevne zovrela opraty v pravej ruke a Trixie poslušne urobila kruh doprava.
„Len pokoj,“ radil jej vojvoda. „Uvoľnite celé telo - cíti napätie a to ju znervózňuje. Uvoľnite aj ruky. Ona radšej sleduje pokyny, než sama vedie. Ak ju necháte voľne klusať, bude nasledovať Šľachtica.“
Znelo to jednoducho - uvoľnite sa. A keď to skúsila, skutočne to fungovalo a Trixie poslušne klusala za nádherným čiernym žrebcom vojvodu.
„Teraz musím len dúfať,“ utrúsila, „že sa pred nami zrazu nevynorí živý plot. Predpokladám, že Šľachtic by ho hravo preskočil, a ak Trixie tak rada nasleduje iného koňa, skočila by za ním. Obávam sa, že ja by som zostala na zemi na druhej strane plota.“
„Sľubujem, že by som sa po vás vrátil,“ vyhlásil.
Zasmiala sa a on na ňu uprel nepreniknuteľný pohľad.
„Povedzte mi niečo o Alvesley Parku a jeho obyvateľoch,“ požiadala ho. Dozvedela sa totiž, že to je ich cieľ. „Je to sídlo grófa Redfielda?“
„Áno,“ prikývol.
Myslela si, že viac nepovie, a rozhodla sa, že sa nebude namáhať sama udržiavať rozhovor. Ak mu vyhovuje mlčanie, prosím, vyhovuje aj jej.
Ale on jej porozprával o troch grófových synoch, z ktorých najstarší pred pár rokmi umrel a najmladší je správcom na jednom z jeho statkov vo Walese. Vo vojne na Pyrenejskom polostrove ho zmrzačili a bol rozhodnutý dokázať si, že nie je bezcenný. Teraz je grófovým dedičom stredný syn Kit Butler, vikomt Ravensberg, ktorý žije v Alvesley s manželkou a deťmi.
„Vaše rodiny si boli odjakživa blízke?“ spýtala sa Christine.
„Väčšinou,“ odvetil. „Moji bratia a Freyja sa vždy hrávali s Redfieldovými synmi - a neskôr aj Morgan, keď trochu podrástla.“
„Vy nie?“
„Chvíľu.“ Pokrčil plecami. „Prerástol som ich.“
Vyslovil tie slová chladno, opovržlivo. Vari tento muž nikdy nepoznal ľudskú radosť, ani ako dieťa? Ako si mohla myslieť, že je doňho zaľúbená? Ako sa mu mohla včera zdôveriť? A hádať sa s ním? Takmer na tú hádku zabudla. Vtedy nebol chladný. Ach, aký je to zložitý človek!
„Vraveli ste väčšinou,“ nadhodila. „Vyskytli sa nejaké nezhody?“
A potom jej vyrozprával nezvyčajný príbeh o tom, ako s grófom Redfieldom plánovali manželstvo medzi Freyjou a grófovým najstarším synom. Plán im takmer vyšiel, ale raz v lete sa vrátil z bojiska na Pyrenejskom polostrove Kit a Freyja sa doňho zaľúbila. Napriek tomu oznámila zásnuby s jeho bratom a Kit sa vrátil do Španielska, ale predtým sa raz večer pred Lindsey Hall poriadne pobil s lordom Rannulfom. Po troch rokoch, keď najstarší brat umrel, sa vojvoda s grófom usilovali dať lady Freyju dokopy s Kitom a predpokladali, že sa to bude obom páčiť. Ale keď sa v to leto Kit vrátil domov, priviedol so sebou súčasnú lady Ravensburgovú ako svoju snúbenicu.
„Ach,“ vzdychla Christine. „Bola z toho lady Freyja veľmi nešťastná?“
„Nahnevaná,“ odvetil. „Ak bola nešťastná, nepriznala to nahlas. Ale, pravdupovediac, nikomu z nás sa Kit veľmi nepáčil - a dali mu to svojím typickým spôsobom najavo. No to sa už pominulo. Keď sa Freyja zoznámila s Joshuom, dokonca sa spriatelila s lady Ravensburgovou.“
Bola to zložitá história a Christine si uvedomila, že vlani by jej ju isto nevyrozprával. Spomenula si, ako zbežne hovoril o svojej rodine a povinnostiach, ktoré ho k nej viažu, ale nezachádzal do detailov a nepoddával sa citom. Pochopila, že sa jej usiluje otvoriť, lebo aj ona sa mu včera zdôverila. Pokúša sa s ňou nadviazať vzťah. Svojím spôsobom sa uchádzal o jej priazeň.
Rozprával takmer celou cestou do Alvesley, a ani ho nemusela do toho pobádať. Dokonca jej povedal aj to, na čo sa nepýtala. Prezradil jej čosi o dvorení svojich súrodencov aj o strašnom lete roku 1815, keď sa domnievali, že lord Alleyne padol v bitke pri Waterloo, keď mal doručiť depešu britského veľvyslanca vojvodovi Wellingtonovi, lebo v tom čase pracoval na britskom veľvyslanectve.
„A potom,“ uzavrel, „keď sme sa všetci vracali z Morganinej svadby do Lindsey Hall, zrazu nás čakal na terase.“
Christine navrela v hrdle hrča. „Musel to byť nádherný okamih,“ zašepkala.
„Áno,“ iba prikývol. „Pri Waterloo ho postrehli do nohy, spadol z koňa a udrel si hlavu. Zázrak, že vôbec prežil. Na niekoľko mesiacov načisto stratil pamäť. Našla ho Rachel a vyliečila zo všetkých zranení.“
Hľadela naňho a Trixie krotko klusala za jeho žrebcom. A uvedomila si čosi, čo vlastne ani nechcela vedieť. Aj keď hovoril stroho a prísne, prežíval čosi hlboko emocionálne.
A potom... zrazu nás čakal na terase.
Uvedomil si, ako sa tými slovami prezradil?
Nahnevane zažmurkala a odvrátila hlavu. Ako by mu vysvetlila slzy, keby ich zbadal?
Krátko nato dorazili do Alvesley, ďalšieho veľkého sídla, a vojvoda jej pomohol zosadnúť z koňa, zveril kone do starostlivosti koniara a odviedol ju za ostatnými do domu. Uľavilo sa jej, že už s ním nemusí byť sama. Začal narúšať jej predstavy a to skutočne nechcela. Chcela sa vrátiť do svojho zabehaného spôsobu života. Navyše bez ľútosti a bez toho, aby pochybovala, že sa tak rozhodla srdcom aj rozumom.
Christine si v nasledujúcej hodine ľútostivo uvedomila, že na ženu, ktorá sa vlani v Schofield Parku nechcela zamiešať medzi smotánku a ešte väčšmi sa jej vyhýbala po Audrinej svadbe, sa jej kontrola nad svojím svetom nepríjemne vymkla z rúk. Najprv všetci Bedwynovci, a teraz toto.
Najprv ju predstavili grófovi a grófke Redfieldovcom a vikomtovi a kontese Ravensbergovcom; so záujmom si ich obzerala po tom, čo si vypočula ich príbeh. Potom ju zoznámili so všetkými domácimi hosťami. Nebol medzi nimi nikto bez titulu - gróf a grófka Kilbournovci, vojvoda a vojvodkyňa z Portfrey, lady Muirová, gróf a grófka Suttonovci, markíz z Attingsboroughu a vikomt Whitleaf. A to všetko boli príbuzní kontesy Ravensbergovej.
Bola z toho ohúrená. Našťastie hostí bolo tak veľa a toľko ľudí hovorilo odrazu, že sa jej podarilo nájsť si lavičku pod oknom, kde sedela pomerne nenápadne, a rozhodla sa poddať dávnej túžbe - radšej sa pobaviť pozorovaním ľudí než byť účastníčkou ich pochabostí.
Vojvoda z Bewcastlu sedel s grófom Redfieldom, vojvodom z Portfrey a Bertiem a veľmi rýchlo sa pohrúžili do rozhovoru. Zdalo sa jej zvláštne, že vyzeral ako najvýraznejší aristokrat zo všetkých prítomných - aj najpríťažlivejší. A to bola ozaj pochabá myšlienka, keď sa predtým rozhodla, že najkrajší z bratov Bedwynovcov je lord Alleyne, a navyše vikomt Whitleaf vyzeral skutočne očarujúco a mal krásne fialkové oči - ich účinok si práve teraz skúšal na Amy Hutchinsonovej. A vysoký, tmavovlasý, pekný markíz z Attingsboroughu bol taký príťažlivý, že každá žena, ktorej koluje v žilách krv, pri pohľade naňho určite stratí reč. Nehovoriac o grófovi Kilbournovi a vikomtovi Ravensbergovi...
„Zbierate sily, Chrissie?“ spýtal sa Justin a prisadol si k nej. „Mrzí ma, že som vás musel nechať osudu cestou sem. Nemal som však na výber. Pokúsim sa to napraviť na spiatočnej ceste.“
Usmiala sa naňho. Včera večer jej sľúbil, že jej bude robiť spoločnosť, vždy keď to bude možné, a bude ju chrániť pred nevítanými pozornosťami grófa. Neprotirečila mu. Ale ani s ním nesúhlasila.
 V noci si lorňon položila vedľa vankúša, aby ho ráno nezabudla vrátiť vojvodovi. Teraz len cítila, ako ju ťaží vo vrecku na cestovných šatách.
„Neprekážalo mi, že som išla s vojvodom,“ odvetila. „Dozvedela som sa kopu zaujímavostí o jeho rodine. Sú to veľmi príjemní ľudia, nezdá sa vám, Justin?“
„Príjemní?“ uškrnul sa. „Ak máte rada bezočivých a panovačných ľudí, potom možno máte pravdu. A ak sa vám páči, že sa teraz venujú len sami sebe a potom sa z nás všetkých vysmejú... Počul som ich včera po prechádzke - všetci boli v jednej izbe. Ubezpečujem vás, že sa im vôbec nepáčilo vaše správanie. Ale z toho si nerobte ťažkú hlavu.“ Potľapkal ju po ruke. „Mne sa to páči, aj keď som nevidel, ako ste sa kotúľali dolu svahom. Mám vás rád. Len čo sa skončí sezóna, prídem na leto do Schofieldu. Budeme spolu môcť stráviť trochu viac času, budeme chodiť na dlhé prechádzky, voziť sa na koči a smiať sa zo smotánky.“
Prečo som sa pred deviatimi rokmi - alebo pred rokom - nemohla zaľúbiť do takého človeka, ako je Justin? Neverila, že Justin je do nej zaľúbený, napriek tomu, čo nedávno tvrdila Hermione, a napriek tomu, že ju kedysi požiadal o ruku, ale aj tak...
„Pani Derricková.“
Christine zdvihla pohľad a zistila, že sa na ňu díva lady Suttonová, mladá dáma, ktorá sa podľa všetkého považovala za veľmi dôležitú. „To vy ste spôsobili pred pár týždňami taký rozruch, keď ste spadli do Serpentíne?“
„Ach bože,“ Christine očervenela a všimla si, že všetci sa pozreli na ňu, hoci ešte pred chvíľou sa rozprávali v skupinkách. „Žiaľ, mám tú pochybnú česť.“
Markíz z Hallmeru sa usmial. „Chcela zdvihnúť rukavičku, ktorú pustila do vody istá, ehm, dáma,“ povedal, „a spadla. Lord Powell ju vytiahol, ale na rytiera sa zahral Bewcastle, zabalil ju do plášťa a odviezol na koni domov.“
„V priebehu pár hodín o vás hovoril celý Londýn, čo si isto viete predstaviť,“ dodala lady Rosthornová a zrazu sa tvárila rovnako povýšene ako jej najstarší brat. „Všetci sa schuti zasmiali a boli očarení dámou, ktorá ohrozila vlastnú bezpečnosť.“
„Boli sme nesmierne sklamaní,“ zapojila sa lady Hallmerová, ktorá takisto pôsobila veľmi hrozivo, „tak ako mnohí iní, že pani Derricková zakrátko opustila Londýn. Bola by veľmi obletovaná na všetkých zábavách. Ale máme šťastie, že sme sa s ňou mohli stretnúť tu, keďže patrí medzi Wulfových pozvaných hostí.“
„A včera,“ ozval sa lord Alleyne a na tvári sa mu blysol úsmev, „sme mali možnosť byť svedkami nekonvenčného a oduševneného prístupu k životu, keď sa pani Derricková skotúľala z kopca pre potešenie našich detí, ktoré ju okamžite nasledovali.“
„A Free spolu s nimi,“ dodal lord Rannulf.
„Preboha,“ zamrmlal lord Sutton.
„Všetky deti ju zbožňujú,“ ozvala sa lady Eve. „Dnes pred raňajkami sa na ňu v herni doslova vrhli.“
„Viem si predstaviť,“ srdečne sa usmiala na Christine veľmi pekná kontesa Ravensburgová. „Deti si vždy vedia vybrať, koho majú mať rady. Máte aj vlastné deti, pani Derricková?“
Christine si uvedomila, že všetci ju bránia pred zlomyseľnou grófkou Suttonovou. Vojvoda z Bewcastlu nepovedal ani slovo, ale uprel na grófku mrazivý pohľad a zdvihol lorňon - jeden zo zvyšných siedmich.
Christine bola do samého konca nútená vzdať sa úlohy pozorovateľky. Zatiahli ju do mnohých rozhovorov a nakoniec si k nej namiesto Justina prisadol markíz z Attingsboroughu. A bol veru mimoriadne šarmantný. Keď nadišiel čas na odchod, odprevadil ju von a pomohol jej nasadnúť na Trixie, ktorá na ňu odovzdane pozrela a správala sa veľmi krotko.
„Pani Derricková,“ povedal markíz, prv ako odstúpil, „smiem dúfať, že mi na bále v Lindsey Hall venujete jedno kolo? Najradšej prvé...?“
„Ďakujem.“ Usmiala sa naňho. „Veľmi rada.“
 Všimla si, že Justin sa pustil do rozhovoru s vojvodom z Bewcastlu. Bezpochyby chcel dodržať slovo a čo najviac ju pred ním chrániť. Niekedy vie byť Justin dosť otravný, pomyslela si nelojálne po prvý raz, odkedy ho poznala.
Ale nemusela sa báť, že Trixie bude bez dominantného vplyvu Šľachtica strečkovať. Lord Aidan jazdil po jej boku a Christine si spomenula, že bol plukovníkom kavalérie, takže sa na konskom chrbte cítila bezpečne.

HOCI JUSTIN MAGNUS bol Mowburyho brat a Wulfric si vážil priateľa, ktorý využil príležitosť a predpoludním sa prehrabával v knižnici v Lindsey Hall, nikdy nemal mladého muža veľmi v láske. Dokonca znechutene uvažoval, či to nespôsobila žiarlivosť, keďže Magnus bol očividne blízkym priateľom pani Derrickovej.
Ale takmer celú noc nezažmúril oka a rozmýšľal. Potom veľmi skoro vstal, vyšiel si na svižnú prechádzku a ešte chvíľu rozmýšľal. A keďže sa z prechádzky vrátil veľmi zavčasu, sadol si do knižnice a znova rozmýšľal.
V skutočnosti Wulfric zmanipuloval Magnusa, aby sa vrátil do Lindsey Hall s ním, hoci mladý muž mal zrejme dojem, že to bolo naopak.
„Attingsboroughovi to lúčenie trvá nejako dlho,“ poznamenal Wulfric ľadovo. „Mal povedať, čo chcel, ešte v salóne.“
Uvažoval, či tie slová budú stačiť. Ak nie, potom ho čaká únavná jazda domov, lebo bratia a sestry sa usilovali rovnako dychtivo dať ho dokopy s pani Derrickovou ako cestou sem. A tentoraz to nemohlo byť kvôli Amy Hutchinsonovej, lebo teta tu nebola a nemohla mu vnútiť jej spoločnosť. Dofrasa, jeho súrodenci sa hrajú na dohadzovačov!
„Attingsborough je už dlhé roky jedným z najznámejších londýnskych nemravníkov,“ odvetil Magnus príjemným hlasom, keď vyrazili trochu ďalej od hlavnej skupiny.
 To Wulfric počul po prvý raz. Attingsborough bol bezpochyby už celé roky jednou z najlepších partií a iste nežil ako mních, ale že by bol nemravník?
Nekomentoval to, len čosi zahundral. Čakal, čo bude nasledovať ďalej.
„Bolo by nespravodlivé obviňovať Chrissie, že s ním flirtuje,“ pokračoval Magnus. „Aj keď má skúsenosti so životom medzi smotánkou, pre Attingsborougha to nie je vhodná partia, nemyslíte? A zrejme je prirodzené, že sa zameral práve na ňu, lebo lady Muirová je jeho sesternica, Whitleaf si privlastnil slečnu Hutchinsonovú a nebola tam nijaká iná nezadaná dáma. Okrem toho Chrissie je naozaj pekná a oveľa šarmantnejšia, ako si uvedomuje.“
„Presne tak,“ súhlasil unudene Wulfric.
„Možno sa na ňu hneváte, že mu venuje toľko pozornosti,“ rozvádzal svoje úvahy Magnus. „Nemohol som si nevšimnúť - ak dovolíte -, že ju sám obdivujete. Nečudujem sa, že ste trochu podráždený. Ale je to moja najlepšia priateľka a musím sa za ňu prihovoriť. Nesmiete mužom ako Kitredge a Attingsborough zazlievať, že ju chcú aj iní. Vždy tak pôsobí na mužov. S tým sa nedá nič robiť. Nie je to jej vina. Oscar jej ničil život, stále ju obviňoval, že flirtuje, dokonca že zašla aj ďalej. Hermione a Basil ju takisto obviňovali. A, samozrejme, museli tajiť okolnosti Oscarovej smrti. A takisto ju z nej obviňovali. Nebola to jej vina. Len si chcem byť istý, že to chápete.“
„Mám dojem,“ vyhlásil Wulfric chladne, „že priveľmi protestujete. Podľa mojich skúseností - bez vetra sa ani lístok nepohne.“
Magnus si vzdychol. „Čo vám mám na to povedať? Chrissie je moja priateľka. A, samozrejme, je nevinná. Budem ju brániť do posledného dychu. Aj keď sa tak správala najmenej sto ráz, vždy som jej veril. Ako pravý priateľ.“
Wulfric, ktorý v záujme pani Derrickovej vybral najbezpečnejšiu cestu do Alvesley, nemal na spiatočnej ceste také pohnútky. Klusali cez pole a mohli trochu odbočiť z cesty a prejsť bránou, ale neodbočil. Popchol koňa dopredu a zamieril k najvyššej časti živého plotu. Šľachtic preletel s veľkou rezervou. Wulfric zaťal zuby a čakal na ostatných mužov, že sa k nemu pridajú.
„Preboha,“ zvolal Magnus so smiechom, „takto bezhlavo som neskákal už poriadne dávno.“
„Myslím,“ ozval sa Wulfric oceľovým hlasom a uprel na mladšieho muža chladný pohľad, „že sám ste do pani Derrickovej zaľúbený. Zrejme by ste povedali na jej obranu čokoľvek. Keby to bolo potrebné, možno by ste aj krivo prisahali.“
Justin Magnus chvíľu klusal mlčky. „Viete, dôvera je v priateľstve rovnako potrebná ako v láske,“ odvetil napokon. „Verím Chrissie. Vždy som jej veril aj budem veriť. Ak ju ľúbite, Bewcastle, alebo ak ju máte čo len trochu rád, potom jej aj vy budete veriť - hoci sa možno zdá, že sa správala indiskrétne. Ste svetaskúsený muž. Oscar bol slaboch. Chcel ju iba pre seba. Niežeby niekedy urobila niečo indiskrétne. To nehovorím, práve naopak. Je to čestná žena. Ale niekedy sa to nezdá - napríklad deň predtým, ako Oscar umrel, keď bola celú hodinu sama s mužom vo Winwood Abbey bez akéhokoľvek garde. Usiloval som sa jej poskytnúť alibi, lebo som jej veril, keď tvrdila, že sa medzi nimi nič nestalo. Ale aj tak sa správala indiskrétne - no, priveľa rozprávam. Isto vás nezaujíma tá nehoda.“
„Presne tak,“ súhlasil Wulfric nevýrazne.
„Sľúbil som jej, že ju pred vami ochránim,“ prezradil Magnus s ľútostivým úškrnom. „Preto teraz klusám po vašom boku. Predpokladám, že ju láka predstava stať sa vojvodkyňou - rovnako ako ju lákala šanca stať sa grófkou z Kitredgeu. Koniec koncov, pre dcéru vidieckeho učiteľa by to bol naozaj úspech, nemyslíte? Ale zároveň sa vás bojí - bojí sa, že na ňu budete prísnejší ako Oscar. Potrebuje slobodu, aby mohla...“
„Flirtovať?“ nadhodil Wulfric.
„To slovo sa mi nepáči,“ zamrmlal Magnus nahnevane.
„Chrissie neflirtuje. Potrebuje slobodu, aby mohla byť sama sebou.“
„Aby mohla slobodne udržiavať, ehm, priateľské vzťahy s inými mužmi,“ doplnil Wulfríc.
„Áno, ak chcete,“ pripustil Magnus. „Ale nevinné priateľské vzťahy.“
„Presne tak.“ Cesta z Alvesley nikdy nebola taká dlhá, pomyslel si Wulfric, keď konečne zbadal Lindsey Hall. „Ale tento rozhovor ma už unavuje, Magnus. Na rozdiel od toho, čo si myslíte, môj záujem o pani Derrickovú je skutočne minimálny. A, samozrejme, neverím ani desatinu z toho, čo o nej hovoríte. Vaša lojálnosť je obdivuhodná, ale tá žena je očividne pobehlica.“
Vďačne obrátil koňa na brestovú aleju vedúcu k domu.
„Vaša milosť!“ zvolal Magnus šokovane. „Hovoríte o mojej príbuznej a priateľke.“
„Za ktorú by ste položili život,“ dodal Wulfric. „Je mi to dokonale jasné. Zaľúbený muž uverí čomukoľvek, čomu chce veriť - alebo ignoruje všetko, čomu nechce veriť. Ak ste šli domov nielen preto, aby ste pani Derrickovú ochránili pred mojou otravnou spoločnosťou, ale aj aby ste ju obhájili, potom ste zlyhali na plnej čiare. A to je moje posledné slovo.“
„Ale...“
Wulfric popchol koňa do cvalu a zamieril do stajní. Nikdy sa nepoddávaj hnevu. Je to neúčinné. A je to nepotrebné. Ak treba niečo povedať, povedz to. Ak treba niečo urobiť, urob to. Nikdy sa nepoddávaj hnevu. A predovšetkým nikdy ho nedávaj najavo. Hnev je znakom slabosti.
Dobre mu vtĺkli do hlavy tie lekcie. Ale dnes podstúpil ťažkú skúšku. Dnes mal nutkanie zabíjať - holými rukami. Dnes bol veľmi, veľmi nahnevaný.

Markíz a markíza z Hallmeru mali spievať duet, hoci keď to navrhli, markíza sa najprv bránila, no jej dvaja bratia ju napokon presvedčili.
 „Bože dobrý,“ zvolal s úškrnom lord Rannulf, „vy ste Free nenaučili spievať, Joshua?“
„Počul som, Ralf,“ zapojil sa lord Alleyne, „že vo vlhkom prostredí Cornwallu pílky rýchlo hrdzavejú.“
Bertie a Hector sa schuti zasmiali, markíza z Rochestru zdvihla k očiam lorňon, pani Pritchardová s úsmevom pohrozila lordovi Alleynovi prstom a pripomenula mu, že Walesania sú známi svojím spevom, aj keď je tam vlhké podnebie, a lady Freyja nesmierne dôstojne vstala.
„Josh,“ vyhlásila, „zaspievame im. A keď potom niekto bude mať poznámky o hrdzi, rozbijem mu nos.“
„Nikto to nevie lepšie, srdiečko,“ odvetil so smiechom. „Totiž spievať.“
Všetci sa večer dobre zabávali. Slečna Hutchinsonová zahrala na klavíri, lady Judith ohromujúco dobre zahrala Desdemonu, Hector predviedol svoje kúzelnícke umenie a teraz sa mal začať duet.
Christine sa usilovala zabávať. Nebol dôvod, aby sa nezabávala. Bol to deň plný aktivity. Po rannej jazde na koni, po návšteve a obede strávenom v rozhovore s lordom Westonom vyšla s väčšinou mladých hostí a s ich deťmi von. Jašila sa s nimi na rozľahlom trávniku, so staršími deťmi a niekoľkými dospelými sa hrali s loptou, zatiaľ čo ostatní tancovali s menšími kolo kolo mlynské. Gróf Rosthorn hojdal v náručí bábätko a lady Rachel objímala bábätko Hallmerovcov. Potom šla Christine na dlhú prechádzku s Justinom.
Robí múdro, že sa vyhýba Bewcastlovi a ignoruje jeho pozornosti, povedal jej Justin a chápavo ju potľapkal po ruke. Ten chlap je morózny a raz z neho bude žiarlivý manžel. Podráždilo ho, že markíz z Attingsboroughu vyprevadil Chrissie z domu, pomohol jej vysadnúť na koňa a potom jej povedal pár slov na rozlúčku.
„Bolo to od neho nespravodlivé,“ dodal, „lebo to isté urobil aj Whitleaf. Aj ten vyprevadil slečnu Hutchinsonovú a pomohol jej do sedla. Ale jemu sa páčite, Chrissie, a chce, aby ste všetku pozornosť venovali iba jemu. Jasne som mu povedal, že máte slobodného ducha a potrebujete voľnosť, aby ste mohli byť sama sebou. Je mi jedno, či sa mu to páčilo alebo nie.“
Vojvoda zostal celé popoludnie v dome - teda, aspoň pokiaľ Christine vedela. A hoci sa zjavil pri večeri - tváril sa mrazivo a takmer vôbec sa nezapojil do rozhovoru -, neprišiel do salónu, keď sa páni pripojili k dámam.
Christine na tom nezáležalo. Pravdaže nie. Urobila hlúposť, že sa s ním včera pohádala a potom sa mu zdôverila. Jeho vlastné odhalenia o rodine nič neznamenali. Iba s ňou konverzoval.
A vtom, práve keď sa markíz a markíza usádzali za klavír, Christine pocítila na pleci ľahký dotyk, a keď zdvihla pohľad, zistila, že sa k nej skláňa lokaj a šepká jej do ucha.
„Jeho milosť vás prosí, aby ste za ním zašli do knižnice, madam,“ povedal.
Christine naňho prekvapene pozrela. Ale potom si všimla, že stoja aj Hermione s Basilom a mieria k dverám. Vari pozval aj ich? Vstala, a keď zazneli prvé tóny hudby, vyšla zo salóna.
Všetci traja zišli dolu a vymieňali si rozpačité pohľady. Hoci si v posledných dňoch neprejavovali otvorené nepriateľstvo, navzájom sa vyhýbali, akoby sa boli dohodli.
„O čo ide?“ spýtala sa Hermione.
„Predpokladám, že Bewcastle chce byť spoločenský, ale nechce sedieť v preplnenom salóne,“ usúdil Basil. Christine nepovedala nič.
Ten istý lokaj, ktorý po nich prišiel, im otvoril dvere do knižnice.
„Lord a lady Elrickovci a pani Derricková, vaša milosť,“ oznámil.
Christine zistila, že miestnosť je obrovská a vonia kožou, drevom a sviečkami. Musia tu byť tisíce kníh, usúdila. Boli ich plné police od zeme až po strop. Pri okne stál mohutný pracovný stôl a pri kozube, v ktorom horel oheň, stáli v kruhu stoličky.
 Vojvoda z Bewcastlu stál chrbtom ku kozubu a v čierno-bielom večernom obleku vyzeral chladne a hrozivo. Nebol sám. Zo stoličky pri kozube vstal Justin a tváril sa prekvapene. Ale potom sa usmial.
Vojvoda sa uklonil, privítal ich a naznačil im, aby sa usadili, a to všetko bez toho, aby sa pohol z miesta alebo oteplil svoje ľadové správanie. To sa však stávalo málokedy...
Christine naňho priamo pozrela. Ako sa opovážil byť dnes predpoludním podráždený z toho, že sa zhovárala s markízom z Attingsboroughu a dovolila mu, aby jej pomohol do sedla. Ako sa opovážil?! Na okamih sa im pohľady stretli a ona zrak neodvrátila. Zato on áno.
Ešteže tak! Vari si ten protivný chlap myslí, že ju vlastní iba preto, lebo súhlasila navštíviť Lindsey Hall a pár minút sa s ním súkromne zhovárala?
„Práve sme sa veľmi dobre zabávali v salóne,“ poznamenala Hermione. „Lady Judith je skvelá herečka. Na chvíľu som zabudla, že nie je skutočná Desdemona, ktorú zavraždí Otelo. A Hector zas predviedol kúzelnícke umenie. Vždy ho pozorne sledujem a som rozhodnutá, že raz zistím, ako robí tie triky, ale nikdy sa mi to nepodarí. Ako sa z jednej šnúrky môžu stať dve a potom znova jedna, keď ani raz nestrčí ruky do vreciek a má vyhrnuté rukávy?“
„To všetko je ilúzia,“ odvetil vojvoda z Bewcastlu. „Herectvo aj kúzelníctvo. Je to trik, ktorý má diváka presvedčiť, že je to realita. Vyžaduje si to veľkú šikovnosť.“
„Ja to jednoducho nechápem,“ zapojil sa Justin. „Ale mrzí ma, že som zameškal vystúpenie lady Judith. Možno ho niekedy večer ešte zopakuje.“
„Niektorí ľudia,“ vojvoda si nevšímal Justina, „sú natoľko šikovní, že hovoria jedno, a myslia druhé.“
„Irónia je často zábavná,“ súhlasil Basil. „Máte pravdu, Bewcastle. Niektorí ľudia sú v tom majstri a zopár našich spisovateľov toto umenie dokonale využíva. Zišiel mi na um napríklad Alexander Pope. Jeho diela mi vždy vyvolávajú úsmev na perách.“
 „A niektorí ľudia,“ pokračoval vojvoda, akoby Basil nič nepovedal, „majú dar hovoriť pravdu a presvedčiť poslucháčov, že je to klamstvo.“
Hermione, Basil a Justin naňho zdvorilo hľadeli a nemali na to čo povedať. Christine sa naňho naďalej chladne dívala. Je arogantný a posadnutý sám sebou, prebleslo jej mysľou. Teraz nevedela, prečo si myslela, že v ňom je viac. Že by to bola tá ilúzia, o ktorej hovoril?
Netušila, prečo ich sem pozval.
„Mal som dojem,“ vyhlásil vojvoda, „že pani Derrickovú všeobecne považujú za koketu.“
„Dočerta!“ Justin vyskočil na nohy.
Hermione vyletela ruka k perlovému náhrdelníku.
„Myslím, že by ste sa mali mojej švagrinej ospravedlniť, Bewcastle,“ ozval sa Basil odmerane.
Christine sedela na stoličke ani primrazená.
Vojvoda zovrel v dlhých prstoch rúčku večerného lorňonu.
„Verím, že si ma všetci vypočujete do konca,“ zamrmlal takmer unudene. „Sadnite si, Magnus.“
„Nesadnem, kým sa Chrissie neospravedlníte,“ zvolal Justin.
Vojvoda si priložil lorňon až k oku.
„Povedal som, že ja ju považujem za koketu?“ spýtal sa povýšene.
Justin si sadol, ale bolo vidieť, že zúri. Christine sa naňho upokojujúco usmiala, potom znova obrátila pohľad na vojvodu. Dúfala, že je rovnako oceľový ako jeho.
„Tak ste ju nazvali vy, madam,“ poznamenal a kývol hlavou smerom k Hermione, „vlani v Schofielde. Ale priznávam, že to bol jediný prípad, keď som počul, že je koketa. Zato som až únavne veľa ráz počul, že nie je koketa.“
Striebornými očami na chvíľu spočinul na Christine. Opätovala mu pohľad bez mihnutia oka. Najradšej by vyskočila a plesla ho po tvári, ale pochybovala, že by ju nohy udržali. Sťažka dýchala.
„Povedali ste mi, madam,“ vojvoda sa obrátil na Hermione, „že pani Derricková flirtovala s každým mužom na zábave a že flirtovala aj so mnou, keď so mnou šla na prechádzku alejou, aby vyhrala stávku, ktorú uzavrela s ostatnými mladými dámami. Spomeňte si, prosím, prečo ste dospeli k tomu záveru. Videli ste to na vlastné oči? Alebo vás niekto o tom tak horlivo ubezpečoval, že neflirtuje, až ste pojali podozrenie a dospeli k opačnému záveru?“
„Vidíte?“ zvolal Justin, prv ako stihla Hermione odpovedať. „Dnes predpoludním som vám hovoril, že tak to bolo odjakživa, Bewcastle. Narážate na mňa, však? Bodaj by som nikdy nevystúpil na Chrissinu obranu. Tuším vždy narobím viac škody ako úžitku. Vždy! Ale už to nikdy neurobím!“ Pozrel na Christine a akoby mal slzy na krajíčku. „Mrzí ma to, Chrissie.“
Ona však naňho fascinovane pozerala.
„Všetci dobre vieme,“ ozvala sa Hermione ticho, „že Justin má Christine veľmi rád. Možno je do nej dokonca zaľúbený. Bránil by ju, aj keby na vlastné oči videl nejakú indiskrétnosť. Je to milé, ale nepôsobí to vierohodne. Odpustite, Justin, viem, že ste to vždy mysleli dobre.“
„Ak sa vo všetkých príbehoch, čo som kedy počul o pani Derrickovej, s ňou niečo stále spája,“ pokračoval vojvoda, „potom je to meno Justin.“
„Čo tým chcete povedať?“ Justin znova vyskočil na nohy. „Vy špinavý...“
Vojvoda z Bewcastlu si znova nevzrušene priložil lorňon k oku.
„Chcem povedať, aby ste si sadli, Magnus,“ vyzval ho vojvoda a Justin si na počudovanie sadol.
„Zamyslite sa, Elrick,“ nadhodil vojvoda, „nad tým, za akých okolností ste vy, lady Elricková a manžel pani Derrickovej dospeli k záveru, že flirtuje alebo sa v prítomnosti iných mužov správa indiskrétne, a položte si otázku, či ste vy, vaša manželka alebo váš brat niekedy videli nezvratný dôkaz, že je vinná alebo že by sa na ňu sťažoval niekto iný. Spomeňte si, či ste o nej niekedy počuli nevkusné klebety.“
 Christine bolo chladno, aj keď sedela kúsok od kozuba. A už nehľadela na vojvodu. Pozorovala Justina.
„Myslím, že by ste sa nemali starať do našich súkromných záležitostí, Bewcastle,“ vyhlásil Basil.
Christine počula, ako Hermione sťažka preglgla. „Vždy nám to hovoril Justin,“ ozvala sa. „Nosil nám správy z pánskych klubov a iných miest, klebety, ktoré v prítomnosti Basila alebo Oscara nikto nevyslovil. Vždy bol nahnevaný a nešťastný. Vždy Christine bránil a presviedčal nás, že na tých chýroch nie je ani štipka pravdy. Vždy...“
Priložila si ruku na ústa.
„Justin,“ zvolala Christine, „čo ste to robili?“
V skutočnosti bolo všetko jednoduché. Veľmi jednoduché. A takmer nespozorovateľné.
„Dnes ráno som sa od Magnusa cestou z Alvesley dopočul,“ povedal vojvoda, „že pani Derrickovej nemožno zazlievať, že odpovedá na pozornosti markíza z Attingsboroughu alebo že ju obviňujú z flirtovania, lebo spomínaný muž je známy nemravník. Vraj pani Derricková nemôže za to, že tak pôsobí na mužov, ako sú Attingsborough alebo Kitredge či ja. Jednoducho taká je - hoci sa, pochopiteľne, usiluje získať najvyšší šľachtický titul. Okrem toho mi Magnus povedal, že aj keby vedel o stovke indiskrétností pani Derrickovej, za každých okolností by ju bránil, lebo priatelia to robia. A povedal mi, že aj keď bola pani Derricková deň pred manželovou smrťou vyše hodiny sama s iným mužom, ochotne jej poskytol alibi, lebo jej veril.“
„Justin!“ Christine neodtrhla pohľad od Justinovej tváre. „Vy ste mi úmyselne zničili manželstvo? Nasadili ste Oscarovi chrobáka do hlavy? Dohnali ste ho k smrti?“
„Tomu nemôžete veriť, Chrissie!“ zvolal s nepríčetným výrazom v očiach. „Som váš priateľ. Ja jediný vám rozumiem. Milujem vás!“
Basil si odkašľal.
Hermione si priložila ruku na čelo. Oči mala zatvorené. „Toto je zlý sen,“ zamrmlala. „To nemôže byť pravda. Určite nie. A predsa viem, že je. Boli ste taký presvedčivý, Justin. Vždy sme vás ľutovali. A neverili sme vám ani slovo.“
„Vy!“ Justin obviňujúco ukázal prstom na vojvodu. „Vy, Bewcastle! Vy ste dnes predpoludním nazvali Chrissie pobehlicou.“
„A potom som sa pobral do stajní,“ pripustil vojvoda z Bewcastlu a znova si priložil lorňon k oku, „aby ste si mohli v pokoji vychutnať svoj triumf.“
„A potom ste mi prišli povedať,“ ozvala sa Christine, „že jeho milosť by bola veľmi žiarlivým manželom, lebo ho podráždilo, že markíz z Attingsboroughu ma vyprevadil z domu a pomohol mi do sedla, Justin! Ach, Justin. Chudák Oscar!“
Zaborila si tvár do dlaní a pocítila na šiji chladnú ruku - Hermioninu.
„Nikto vás neľúbi tak ako ja, Chrissie,“ zvolal Justin. „Ale, samozrejme, vás vždy oslní pekná tvár. Najprv to bol Oscar, teraz Bewcastle a kopa príťažlivých mužov medzitým. Pozrite na mňa - alebo radšej nie. Ja nikdy nikoho neočarím a už vôbec nie vás. Nikdy ste ma nebrali vážne. Neznesiem sa dívať, ako vás očarúvajú muži, ktorí vás nevedia primerane oceniť. Ľúbim vás, Chrissie.“
Christine si odtiahla ruky z tváre, takže videla, ako sa vojvoda z Bewcastlu sklonil nad Justinovou stoličkou, potom sa bez viditeľnej námahy vystrel a v ruke pevne zvieral Justinov nákrčník. Zdvihol Justina do výšky, takže sa dotýkal dlážky iba špičkami.
„Jedno máme spoločné, Magnus,“ povedala jeho milosť ticho a tak chladne, až sa Christine zachvela. „Nikdy som si nebol celkom istý, čo je láska, ale rozhodne viem, čo láska nie je. Láska neničí milovanú osobu ani jej nespôsobuje neznesiteľné utrpenie.“
Christine si znova zaborila tvár do dlaní. Ale horúce slzy jej pretekali pomedzi prsty a padali do lona.
„Najradšej by som vami triasol ako potkanom, až kým by ste neodvisli bez života,“ pokračoval vojvoda rovnakým hlasom, „ale ste hosťom v mojom dome, rovnako ako ostatní členovia vašej rodiny, vrátane vašej matky. Vaša rodina si to s vami môže neskôr vybaviť, ako uzná za vhodné, ale zatiaľ si vymyslite nejakú rozumnú výhovorku a do zajtrajšieho rána opustite môj dom. A ak budete mať dosť rozumu, budete sa mi ďalších desať-dvadsať rokov na hony vyhýbať.“ Christine si všimla, že Basil vstal.
„Ale prv ako odídeš, Justin,“ ozval sa Basil, „totiž, prv ako odídeš z Lindsey Hall aj z Anglicka, chcem sa s tebou pred domom porozprávať. Hneď teraz.“
„Basil...“ zašepkala Hermione a Christine zdvihla pohľad.
„Vy zostanete tu, Hermione,“ prikázal manželke. „Aj vy, Christine. Justin! Poďme!“
Justin zastal pred Christininou stoličkou s popolavou tvárou a vyzeral zdrvene. V očiach sa mu leskli slzy.
„Chrissie?“ zamrmlal.
Vtedy sa stalo čosi ohromujúce. Vojvoda z Bewcastlu zdvihol nohu a kopol ho do zadku, takže sa roztackal za Basilom, ktorý vychádzal z miestnosti.
Po ich odchode na okamih zavládlo ticho. Zatým sa vojvoda dámam uklonil.
„Nechám vás,“ povedal, „nebudem vás rušiť.“
Ale prv ako vyšiel z knižnice, zastal pred Christininou stoličkou ako Justin a vložil jej do ruky veľkú batistovú vreckovku.
Christine a Hermione sedeli bok po boku.
„Christine,“ ozvala sa napokon Hermione, „môžete nám vôbec odpustiť?“
„Oklamal ma rovnako ako vás,“ odvetila Christine. „Bol mojím priateľom. Pár rokov pred Oscarovou smrťou bol jediným človekom, ktorému som dôverovala.“
Obe sa horko rozplakali a padli si do náručia. Oplakávali stratené roky a stratené priateľstvo, zbytočnú smrť slabého muža, ktorý umrel len preto, lebo padol do pasce, do takej jednoduchej pasce.
Keď vyplakali všetky slzy, Christine si vyfúkala nos do požičanej vreckovky.
 „Dúfam, že Justin Basilovi neublíži,“ vzdychla si. „Nebolo najmúdrejšie volať ho von.“
„Basil je muž,“ vyhlásila Hermione s obdivom. „Ako inak môže muž reagovať na také odhalenie? Dúfam, že z Justina vytrasie dušu.“
Obe sa trochu nervózne zasmiali a potom preliali zopár ďalších sĺz.
[image: ]20
NEDEĽA - VEĽKONOČNÁ NEDEĽA - prešla vcelku pokojne. Ráno boli všetci v kostole, popoludní sa venovali rodine a večer počúvali hudbu, zhovárali sa a čítali.
Nikto nepovedal nič na to, že Justin náhle zmizol. Vedeli len toľko, že vojvodovi z Bewcastlu sa ospravedlnil, lebo si spomenul, že má v meste neodkladné povinnosti, a ako sa vyjadrila jeho matka, Justin celý život prichádzal a odchádzal, ako sa mu zažiadalo, a určite mal dôvod odísť. Všetci uverili Basilovmu rozpačitému vysvetleniu, že pravé líce si udrel a hánky oškrel, keď v kúpeľni vyliezal z vane - a ak mu aj niekto neveril, nechal si pochybnosti pre seba.
Keď sa Basil vrátil do knižnice, ubezpečil Christine aj Hermione, že Justin vyzerá oveľa horšie. Nato objal najprv Hermione a potom Christine - a hodnú chvíľu ju držal v náručí.
„Oscar vás veľmi ľúbil, Christine,“ povedal Basil priduseným hlasom. „Ľúbil vás do samého konca, aj keď vám prestal veriť.“
„Áno, viem.“ Na viac sa nezmohla.
„A preto,“ pokračoval, „sme na vás dozerali, aj keď sa pominul. Nežiadam vás o odpustenie - len o dovolenie dobehnúť zameškané.“
Znova si vyfúkala nos do vojvodovej vreckovky.
„A ak sa rozhodnete vydať za Bewcastla,“ dodal, „dám vám svoje požehnanie, a určite aj Hermione.“
 „Ach áno,“ súhlasila Hermione. „Myslím, že vás má veľmi rád, Christine, prečo inak by sa rozprával s Justinom takým vražedným tónom?“
Nechali to tak a Christine sa vrátila do salónu, kde pani Pritchardová trochu falošne spievala peknú waleskú pieseň. Hermione šla s Basilom do ich izby a dala mu na líce studený obklad.
V pondelok svitlo zamračené ráno, bolo vetristo a chladno. Z Alvesley prišla veľká skupina, ktorú všetci srdečne privítali. Po ich odchode si sadli k obedu. Potom lord Aidan oznámil, že má v úmysle napriek počasiu spustiť na jazero člny, a od stola sa ozvali súhlasné a radostné výkriky. Nato nastal všeobecný odchod z jedálne a rodičia šli do herne po svoje ratolesti.
„Musíte Amy zaviezť na ostrov, Wulf,“ vyhlásila markíza z Rochestru. „Sú tam malebné zákutia.“
Vojvoda vstal od vrchstola. „Určite ju tam rád zavezie niekto iný, teta,“ odvetil. „Už som sľúbil pani Derrickovej, že ju vezmem na prechádzku - teda, ak nakoniec neodmietne.“
Po prvý raz od stretnutia v knižnici pozrel na Christine. Inokedy by sa mu bola zasmiala do očí, lebo obaja vedeli, že bohapusto klamal. Ale srdce jej prudko búšilo v hrudi a znova sa jej ťažko dýchalo. Nástojčivo si uvedomovala, ako si ju markíza prísne premeriava.
„Ach, nie, vaša milosť,“ odvetila. „Už sa na to teším.“
Markíza vydala nesúhlasný zvuk a Christine vstala, aby ju v jedálni nezaškrtili, najmä nie tá žena.
„Idem si po čepiec a kožuštek,“ povedala.
A ani nie o desať minút vyšla z domu. Na schodoch sa stretla s celou armádou Bedwynovcov s deťmi. Pozývali ju, aby sa k nim pridala, no musela odmietnuť a vysvetliť im, že ide na prechádzku s jeho milosťou.
Takmer by prisahala, že jej oznámenie privítali kolektívnym úškrnom.
Chytila vojvodu pod pazuchu a nadhodila: „Zrejme ste dúfali, že strávite pokojné popoludnie v knižnici.“
 „Skutočne?“ spýtal sa. „Tvárite sa, akoby ste ma dobre poznali, pani Derricková.“
Chvíľu kráčali mlčky. Ešte vždy bolo zamračené, vetristé počasie a skôr pripomínalo zimu ako jar. Ale aspoň im fúkalo od chrbta.
„Musím sa vám poďakovať za to,“ ozvala sa napokon, „čo ste pre mňa urobili v sobotu večer. Cítim sa hlúpo, že som nikdy nemala ani najmenšie podozrenie. Keď teraz poznám pravdu, zdá sa mi to také jasné.“
„Často majú najväčší úspech tie najjednoduchšie plány,“ odvetil. „Prečo by ste mali mať podozrenie? Ponúkal vám priateľstvo, súcit a podporu, keď ste to najväčšmi potrebovali. A prečo by mal mať podozrenie váš manžel alebo švagor? Bol ich príbuzný a vedeli - celkom správne -, že vás má veľmi rád. A tak sa im zdalo pravdepodobné, že vás bude obhajovať za každú cenu. Mne ako nezainteresovanému bolo ľahšie odhaliť, že tie dve slová - flirt a Justin - sa pravidelne vyskytujú spolu. A predsa som vás nikdy nevidel flirtovať. Ste veľmi nešťastná?“
„Zo straty Justina?“ spýtala sa. „Nie. Len som smutná, že Oscar prišiel o život, a nepoznal pravdu, zomrel presvedčený, že som ho zradila. Nebol to silný muž. Bol dokonalým obetným baránkom takého plánu, a keď Justin ten plán zosnoval, musel si to uvedomovať. Ale keď som sa s ním zoznámila, bol to milý muž a mohli sme žiť v šťastnom manželstve, hoci sa ukázalo, že je celkom iný, ako som si ho vysnívala v romantických predstavách. Áno, som nešťastná, ale som aj pokojná. Hermione a Basil teraz poznajú pravdu a to je pre mňa dôležité. Kým nenastali tie problémy, mali sme sa radi. Som vám nesmierne zaviazaná. Nemuseli ste si kvôli mne dať takú námahu.“
„Cítil som naliehavú potrebu,“ odvetil ticho.
Nevysvetlil jej to a ona sa na nič nepýtala. Mlčky kráčali po trávniku nad jazerom, popri stromoch a okolo kopca, z ktorého sa pred pár dňami kotúľala, pomedzi stromy, kde sa hádali a kde mu strhla lorňon, mimochodom, ešte vždy mu ho nevrátila. Uvedomila si, že ju zrejme vedie k miestu, kam smerovali v to popoludnie - k hniezdočku lásky na sever od jazera.
Zistila, že ak dvaja ľudia mlčia, nemusí to byť nepríjemné. Najmä ak medzi nimi zavládla harmónia. Uvedomila si, že ho má čoraz radšej, a hoci ju to pomyslenie mierne znepokojilo - lebo rozdiely medzi nimi boli stále priveľké - rozhodla sa, že dnes popoludní ho bude mať rada. Koniec koncov, prijala pozvanie na prechádzku. A pred pár dňami pre ňu vykonal čosi nepredstaviteľné.
Cítil som naliehavú potrebu.
Zastať sa jej.
Ukradomky pozrela na jeho prísny aristokratický profil. Hoci vyzeral stále rovnako, bol jej čoraz bližší.
Nakoniec prišli na čistinku, uprostred ktorej stál starý kamenný dom, ktorý jej ukazoval z veže. Bol vysoký, okrúhly a mal špicatú doštenú strechu a okienka vysoko nad zemou. K preboreným dreveným dverám viedli schody.
„Ach, holubník,“ vzdychla si. „Je naozaj krásny. Žije tam niekto?“
„Vtáky?“ zatiahol. „Nie, prestal sa používať a ešte za otcových čias sa rozpadol. Vždy sa mi páčil, ale až pred pár rokmi som sa rozhodol, že ho dám znútra opraviť. Nechcel som priťahovať pozornosť ľudí tým, že by som ho opravil zvonku, hoci som tu dal vymeniť strechu. Ukážem vám ho.“
Zišiel po schodoch, skrútol kľúč v zámke a otvoril dvere. Odstúpil, aby mohla vojsť.
Nevedela, čo očakávala. Ale to, čo videla, jej vyrazilo dych, iba stála ani prikovaná a užasnuto sa obzerala okolo seba. A videla jasne, aj keď tam nebolo svetlo. Narátala šesť okien vysoko nad hlavou. Všetky boli z farebného priesvitného skla.
Pozrela hore k zašpicatenej streche. Múry boli z obyčajného kameňa, ale všetky od zeme až po strop boli vydlabané ako v čase, keď tam žili stovky vtákov. Niky boli čisté a boli v nich sviečky alebo knihy. V jednej si všimla kalamár a v druhej kresadlo.
V jedinej okrúhlej miestnosti bolo nízke lôžko prikryté ovčou kožušinou, jednoduchý stôl a stolička, veľké kožené kreslo a kozub, v ktorom očividne nedávno horel oheň, a viedol z neho komín. Pri kozube drevená debna, v nej polená a vedľa kozubová súprava kutáčov.
Nádherná pustovňa! Vitráže ju zalievali farebným svetlom.
Christine sa zvrtla a pozrela na vojvodu. Stál vo dverách s klobúkom v ruke a uprene na ňu hľadel. Bola to hrozná chvíľa. Radšej by sa jej bola vyhla. V tej chvíli to jasne vedela. Vedela, že je zaľúbená do vojvodu z Bewcastlu a nemôže sa vyslobodiť z osídel lásky.
Ale bolo prineskoro, aby si dávala pozor na city.
Prešiel popri nej, prv ako zo seba dostala čo len slovo. Zložila si čepiec aj rukavičky, aj keď vnútri bolo chladno, a položila ich na stôl, on sa sklonil a zapálil triesky, ktoré už boli v kozube naukladané. Drevo sa okamžite prebralo k životu, hoci Christine pochybovala, že môže vyhriať takú vysokú budovu.
„Človek sa ľahko stratí v priestore,“ poznamenal. „Niekedy aj ja zabúdam, že som aj niečo iné ako vojvoda z Bewcastlu.“
Sťažka preglgla.
„Ako vidíte,“ pokračoval, „pamätám si to. Zvláštne, že som tu nebol celý rok - teda, do minulého týždňa, keď mi zišlo na um, že vás sem musím vziať.“
A vtom vedela, že to bolo nevyhnutné, že toto je šanca, o ktorú ju žiadal, že táto návšteva v malej pustovni v kúte jeho obrovského statku bola presne to, o čom sníval a čo plánoval. Bolo tam čisto a príjemne, a predsa tam nechodil nikto okrem neho. Miestnosť upratal a do kozuba naložil drevo.
Poobzerala sa, či si môže niekde sadnúť, a rozhodla sa pre drevenú stoličku pri stole. Klesla na ňu a zovrela okraje kožúška.
„A na čo si spomeniete,“ spýtala sa, „keď ste tu?“
„Že som aj Wulfric Bedwyn,“ odvetil.
Na hlavu sa jej zosypala lavína.
Áno, ach, áno. Za tých pár dní, čo bola v Lindsey Hall, postrehla, že za hrozivou postavou vojvodu z Bewcastlu sa skrýva skutočný človek. Samozrejme, bola to tá istá osoba. Muž a vojvoda. Ani na okamih jej nezišlo na um, že zošalel a že v tom istom tele žijú dve rozličné bytosti. Ale nebola si istá, či chce lepšie spoznať toho muža alebo vedieť o ňom viac. Takmer tri roky žila znova pokojne - a teraz sa do jej života vrátili aj Hermione a Basil.
Srdce ju zabolelo, keď si spomenula na jeho slová: Som aj Wulfric Bedwyn.
„Porozprávajte mi... o sebe,“ povedala. Takmer vyslovila o ňom, ani čo by Wulfric Bedwyn bol naozaj niekto iný ako muž, ktorého videla stáť pri kozube, prísneho, povzneseného a očividne vládnuceho svojmu svetu. „Nie, to nebola dobrá otázka. To by vám zviazalo jazyk. Porozprávajte mi o svojom detstve.“
Ak ho má spoznať - aj keď sa toho bála -, mala by začať detstvom. Takmer si nevedela predstaviť, že kedysi bol bábätko, chlapček, chlapec... A predsa všetkým tým prešiel.
„Sadnite si do kresla,“ ukázal naň rukou, a keď to urobila, vzal z lôžka ovčiu kožušinu, položil jej ju na kolená a potom si sadol na stôl, jednu nohu položil na hlinenú dlážku, druhú nechal voľne visieť. Dopadalo naňho modrofialové svetlo.
„Aký ste boli?“ spýtala sa.
„Prekypoval som energiou a bol som nepokojný,“ začal. „V dospelosti som chcel cestovať okolo sveta, posunúť americké hranice a plaviť sa cez Pacifik do Číny. Chcel som preniknúť do tajomstiev Afriky a preskúmať krásy Ďalekého východu. Chcel som byť pirát, ale aj bojovať proti pirátom. Keď som bol zrelší - mohol som mať deväť alebo desať rokov -, chcel som byť kapitánom na lodi, potom admirálom celej flotily, ale aj vojenským dôstojníkom, dokonca generálom, stáť na čele britskej armády na rozličných bojiskách a viesť ju k veľkolepým víťazstvám. Ale kým som čakal na život v sláve, robil som doma aj v záhrade peklo. Bol som postrach každého záhradníka, koniara a sluhu, najväčšou výzvou môjho otca a nešťastím mojej matky.“
Znova vstal, prešiel ku kozubu a špičkou čižmy posunul poleno, aby lepšie horelo.
„Kedysi sme s Aidanom mali plán,“ pokračoval. „Mám dojem, že sme vtedy boli ešte celkom malí. Dohodli sme sa, že si vymeníme šaty a mená, a otec nikdy nespozná rozdiel. Aidan zostane doma, jedného dňa sa z neho stane vojvoda a ja sa budem plaviť siedmimi moriami a užívať si dobrodružstvá, ktoré mi svet ponúkne.“
Christine fascinovane mlčala. Hľadel do ohňa a do dávnej minulosti. Po jednej-dvoch minútach sa obzrel ponad plece a vrátil sa do prítomnosti.
„Ale od okamihu, ako som sa narodil,“ rozprával ďalej, „bol som predurčený stať sa vojvodom a ujať sa povinností, ktoré z toho vyplývajú. A od okamihu, ako sa narodil Aidan, bolo mu súdené nastúpiť k vojsku. Snívali sme, že si vymeníme miesta, ale, samozrejme, nešlo to. Nakoniec som ho zradil.“
Christine pod teplučkou ovčou kožušinou cítila, ako ju zalial chlad.
„Nechcel byť vojakom,“ pokračoval. „Mal rád pokoj a mier. Keď otec chodil po farme, sledoval ho ako tieň a veľa času trávil so správcom. Prosil otca a požiadal aj matku, aby sa zaňho u otca prihovorila. Túžil iba, aby mohol pokojne žiť na svojom kúsku pôdy a spravovať ho. Neviem, prečo bol osud taký krutý, prečo sa on narodil ako druhý a ja ako prvý. Samozrejme, po otcovej smrti som ho mohol zachrániť. Mal som sedemnásť, on pätnásť. Pár rokov ešte chodil do školy, ale keď sa vrátil domov, znova sa s nadšením pustil do farmárčenia. Poznal všetky farmy v okolí Lindsey Hall. Vedel sa o ne starať. Mal na to lepšie predpoklady ako ja. Pokúšal sa mi radiť - a naozaj dobre. Chcel, aby som starého správcu, ktorý bol už v pokročilom veku, poslal na odpočinok a aby som dovolil jemu ujať sa správy. Chcel mi ukázať, ako by sa dalo zlepšiť to, čo som robil zle. A myslel to dobre - mal to tu rád a poznal tieto miesta lepšie ako ja, navyše som bol jeho brat. Ja som mu však kúpil vojenskú hodnosť, zavolal som si ho do knižnice a oznámil som mu to. Nemal na výber... Musel ma poslúchnuť. Takú moc som mal ako vojvoda z Bewcastlu, už keď som bol veľmi mladý. Bez mihnutia oka som ju využil. A odvtedy som ju využíval stále.“
„A nikdy ste si to neodpustili,“ ozvala sa - nemusela to položiť ako otázku. „Aj keď ste urobili správne.“
„Urobil som správne,“ prikývol. „Ale musel som si vybrať medzi rolou vojvodu z Bewcastlu a rolou brata - ten chlapec mi bol kedysi všetkým. Bola to prvá veľká príležitosť, keď som sa ocitol zoči-voči konfliktu a musel som si vybrať. Rozhodol som sa pre rolu vojvodu a odvtedy som sa rozhodoval tak. Predpokladám, že v tom budem pokračovať až do smrti. Koniec koncov, som aristokrat a mám povinnosti voči stovkám, možno tisíckam ľudí, a tým povinnostiam sa nemôžem a nechcem vyhýbať. A preto vám nemôžem sľúbiť, že sa zmením, len aby som zapadol do vášho sna. Považujete ma za chladného, tvrdého odľuda. Lebo ja som taký. Ale nie som iba taký.“
„Nie,“ zašepkala, hoci si nebola istá, či jej z perí vôbec vyšiel nejaký zvuk.
Stál pri kozube s rukami za chrbtom, nohy v čižmách mal trochu rozkročené, tváril sa chladne a povýšene, no hovoril čosi celkom iné. Rozhodol sa, že v jeho živote bude hlavná a určujúca rola vojvodu z Bewcastlu.
„Nemôžem vám ponúknuť niečo, čo nie som,“ ozval sa znova. „Len by som chcel, aby ste pochopili, že každý človek, ktorý prežil takmer tridsaťšesť rokov, je zložitý. Pred pár dňami ste ma obvinili, že nosím masku. Mýlili ste sa! Nosím plášť vojvodu z Bewcastlu na plášti Wulfrica Bedwyna, ale oba tie plášte sú moje. Nie som menej mužom len preto, lebo som sa rozhodol klásť povinnosť na prvé miesto. Potom ste uvažovali, či som chladný, bezcitný aristokrat až do špiku kosti. Nie som. Keby som bol, mohli by ste ma tak očariť a stále mátať? Vôbec nie ste žena, akú by si Bewcastle všimol, nieto sa uchádzal o jej priazeň.“
Christine sa ani nepohla.
„Ale predbieham,“ zarazil sa. „Mal som pekné detstvo. Radostné a šťastné. Mal som dobrých rodičov, hoci neskôr, keď si ma vzal pod patronát otec, sa mi to nezdalo.“
„Čo sa stalo?“ spýtala sa. Považuje ju za očarujúcu. Mátala ho v spomienkach? Mátala?
„Keď som mal dvanásť rokov, otec dostal infarkt,“ vysvetľoval. „Prežil ho, ale lekári ho varovali, že má slabé srdce a kedykoľvek mu môže zlyhať. Bol jedným z najbohatších, najmocnejších mužov v Británii. Vlastnil viac statkov ako väčšina šľachticov. Mal veľa povinností a záväzkov. A predsa jeho najstarší syn - jeho dedič - bol divý rebelant.“
Takmer nemohla uveriť, že to hovorí o sebe.
„Hoci som zostal žiť v Lindsey Hall,“ pokračoval, „takmer ma odlúčil od rodiny. Zveril ma do starostlivosti dvoch tútorov. Otca som vídal zriedka, matku ešte zriedkavejšie. Aidan, potom Rannulf a napokon Alleyne odišli do škôl, a do škôl som chcel ísť aj ja, a takmer vôbec som sa s nimi nestretával - dokonca ani počas prázdnin, keď boli doma. Bol som celkom izolovaný. Bránil som sa, zúril, odúval, mračil - a učil som sa. Mal som päť rokov na to, aby som sa naučil, čo som sa mal dozvedieť o živote. Samozrejme, nikto nevedel, že to bude päť rokov. Mohol to byť iba jeden rok alebo ešte menej. Otec zomrel, keď som mal sedemnásť. Na smrteľnej posteli mi pobozkal ruku a povedal mi, že láska niekedy bolí, no je to stále láska. Viete, nemal na výber. Bol som jeho syn a on ma ľúbil. Okrem toho som bol jeho dedič. Musel som sa naučiť všetko, čo som potreboval, aby som mohol zaujať jeho miesto.“
 Christine zišlo na um, že toto pravdepodobne nikdy nikomu neporozprával - tak ako ona nerozprávala o okolnostiach Oscarovej smrti nikomu okrem neho. To vedomie ju úprimne desilo - a hrozilo, že sa rozplače. Obnažoval pred ňou svoju dušu. Pretože... pretože ňou bol očarený a „mátala“ ho v spomienkach. Pretože ju sem zaviedol úmyselne - nielen do Lindsey Hall, ale aj do holubníka, svojej pustovne, a to len s týmto cieľom. Pretože ju prosil, aby mu dala šancu.
Uvedomila si, že ho nesmierne ľúbi. A predsa...
A predsa... Už neverila v šťastné konce. Nebola dievča ako pred desiatimi rokmi, keď sa strmhlav vrhla do vzťahu, ktorému by sa rozhodne bola vyhla, keby mala viac času, aby lepšie spoznala Oscara. Ľúbila ho až do samého konca, ale v kútiku srdca vedela, že už na začiatku manželstva vytušila jeho slabosť charakteru. Nebola to veľkolepá vášeň jej snov.
Tentoraz bola múdrejšia a opatrnejšia. Tentoraz si dobre uvedomovala, že za žiadosťou o ruku a jej prijatím netancuje šťastne nijaké a žili spolu šťastne na veky vekov. A predsa...
A predsa to bol muž, ktorý sa jej napriek všetkému páčil... ktorého proti vlastnej vôli začínala obdivovať. Ako by neobdivovala muža, pre ktorého česť a povinnosť znamenali všetko? Pocit zodpovednosti za stovky či tisícky ľudí bol preňho bezpochyby dôležitejší ako osobné blaho... Jeho vzdelanie bolo možno ťažké, dokonca surové, ale jeho otec dbal na to, aby mu nezlomilo ducha. Po otcovej smrti sa mohol obrátiť chrbtom ku všetkému, čomu ho naučil. Mohol sa z neho stať extravagantný búrlivák, ako sa to stalo s mnohými inými mužmi v podobnej situácii. Koniec koncov, mal moc a bohatstvo...
Ale on zostal neoblomný. V sedemnástich rokoch si obliekol plášť vojvodu z Bewcastlu a nosil ho bez mihnutia oka.
Ako ho neobdivovať? A, Boh jej pomáhaj, ako by ho mohla nemilovať?
Usmiala sa naňho. „Ďakujem,“ zašepkala. „Viem, že máte rád súkromie. Ďakujem, že ste mi ukázali toto čarovné súkromné útočisko a porozprávali mi o sebe.“
 Hľadel na ňu prísne a hrozivo a oči mal rovnako nepreniknuteľné ako vždy.
„Takmer rok som sníval,“ odvetil, „že vás tu uvidím sedieť. Dnes vám nebudem klásť nijaké otázky. Nie je na to vhodný čas. Ale niečo vám poviem. Nepriviedol som vás sem, aby som vás zviedol. No túžim po vás. A vy to viete. Túžim, aby ste si tu teraz so mnou ľahli na posteľ. Bolo by to slobodné vyjadrenie toho, čo k vám cítim a čo možno cítite aj vy ku mne. Nijaké záväzky, nijaké povinnosti - pokiaľ by neboli nijaké dôsledky, čo je zrejme nepravdepodobné, ako ste mi raz povedali. Ľahnete si tu so mnou? Ach, nakoniec som vám predsa len položil tú otázku.“
Myseľ mala otupenú, hoci hlavou jej vírilo tisíc myšlienok. Zato telo vôbec nemala otupené. Prsia sa jej napäli túžbou a v lone cítila bodavú bolesť. Vyrazil jej dych. Tu? Teraz? Znova? Zaplavili ju spomienky na večer v Schofield Parku. A povedala presne to, čo v ten večer, keď jej položil v podstate tú istú otázku.
„Áno,“ zašepkala.
Urobil tri kroky, ktoré ho od nej delili, a vystrel pravú ruku dlaňou nahor. Odtisla ovčiu kožušinu nabok a vložila mu ruku do dlane.
Zdvihol ju k perám.

WULFRIC ZDVIHOL OVČIU kožušinu a prehodil ju na posteľ. Keď sa znova obrátil ku Christine, stála na mieste, kde ju nechal, a pozorovala ho, hoci si stiahla z pliec kožúšok a prehodila ho cez operadlo na stoličke.
Mala na sebe svetložlté vlnené šaty, no z jednej strany, kde na ne dopadalo červené svetlo, vyzerali skôr ako marhuľové. Bol na nich zvýšený pás, stojačik a dlhé rukávy. Nijaké ozdoby. Splývali na jej štíhlej postave a nepotrebovali okrasy.
„Poďte bližšie ku kozubu,“ podišiel aj on k nej, položil jej dlaň na chrbát a prešiel s ňou k ohňu. Tam obaja pocítia teplo od horiacich polien. Nechcel, aby to bolo obyčajné ukájanie sexuálneho hladu ako minule. Hoci to nevyslovil nahlas, chcel sa s ňou milovať.
Nepobozkal ju hneď. Vzal jej tvár do dlaní a prešiel jej palcami po obočí. Oči mala doširoka otvorené, rozžiarené. Pleť jej ožarovalo ružové a fialové svetlo. Mala krásne ústa s hebkými perami, takmer vždy zvlnenými v úsmeve. Prstami jej prehrabol vlasy jemné ako hodváb. Krátke kučery sa po dotyku jeho prstov vrátili na miesto. Ten účes jej naozaj pristal.
Prebehol jej rukami z pliec na chrbát, nahmatal gombičky a rozopínal ich jednu za druhou, až kým jej šaty nemohol stiahnuť z pliec k pásu. Potom už spadli na zem samy. Nemala šnurovačku. Pekné tvary dala jej telu príroda. Pod šatami mala jednoduchú bavlnenú košieľku, ktorá jej siahala tesne nad kolená.
Odstúpil o krok, kľakol na koleno, vyzul jej topánky, stiahol podväzky. Napokon jej zroloval pančuchy.
Prv ako jej nohu položil na zem, pobozkal ju na koleno.
Keď znova vstal, uvedomil si, že ona sa ho za celý čas ani nedotkla. A predsa podľa pootvorených perí a oťažených viečok usúdil, že po ňom túži rovnako ako on po nej.
Priložil pery k jej plecu a oblizol hrejivú hladkú pokožku. Napriek horúčave od kozuba sa zachvela. Stiahol ramienko košieľky, odhalil jej prsník, chytil ho do dlaní a pomaly ho bozkával. Bol dokonalý - jemný a ťažký, a predsa pevný. Vzal do úst bradavku, vsal ju a vtedy sa ho po prvý raz dotkla. Zaborila mu prsty do vlasov, sklonila hlavu k jeho hlave a ticho zastonala.
Zišlo mu na um, že hoci spolu už prežívali intímne chvíle, nikdy ju nevidel vyzlečenú. Teraz ju túžil vidieť. Túžil sa s ňou milovať bez akýchkoľvek prekážok.
Lomcovala ním túžba. Na ľavom boku cítil horúčavu plameňov. Zdvihol hlavu a ona znova spustila ruky k bokom.
„Poďte do postele,“ zašeptal.
 Keď si ľahla, celkom ju vyzliekol. Na hornú polovicu tela jej dopadal zväzok ružových lúčov, na nohách a na boku prechádzal dočervena. Ale hoci by tam rád chvíľu iba stál a vpíjal pohľadom jej telo, posteľ bola ďalej od kozuba a oheň ešte miestnosť celkom nevyhrial. Wulfric ju prikryl ovčou kožušinou a sadol si na peľasť, aby si vyzul vysoké čižmy. Potom sa znova postavil a vyzliekol. Keď bol nahý, nadvihol prikrývku a ľahol si vedľa nej.
Bola zvodne hrejivá. Šuchol sa s ňou hlbšie pod kožušinu a znova sa jej dotkol.
Vzrušoval ju, ako najlepšie vedel, používal dlane, prsty, pery, jazyk, zuby. A celý čas horel túžbou a nevedel sa dočkať okamihu, keď znova do nej vnikne.
Neležala nečinne. Blúdila mu prstami po tele, najprv skusmo, potom odvážnejšie a on cítil, že je čoraz rozhorúčenejšia a dýcha čoraz ťažšie.
Konečne vedel, že nastal čas - a bol v pokušení prikryť ju svojím telom, vložiť jej dlane pod zadok a doviesť ich oboch k vyvrcholeniu.
Ale on sa s ňou chcel milovať.
Zdvihol hlavu a pozrel na ňu.
„Christine,“ zašepkal a po prvý raz ju pobozkal, zľahka sa dotkol perami jej pier.
Ešte väčšmi rozšírila oči.
„Ach,“ zašepkala.
„Christine,“ zašepkal znova, „ste taká krásna.“
A pobozkal ju náruživejšie.
Oboma už lomcovala vášeň. Ľahol si na ňu, ona sa mu otvorila, nadvihla nohy a ovinula ich okolo neho. Rukami vkĺzol pod ňu, nadvihol ju a pomaly do nej hladko vnikol. V tej chvíli sa k nemu privinula a zovretím vnútorných svalov ho vtiahla hlbšie.
Uvoľnil si ruky, preniesol váhu na predlaktia, zdvihol hlavu a znova jej pozrel do tváre. Oči sa jej zasnene usmievali.
„Wulfric,“ povedala. „Mocné meno mocného muža. Veľmi mocného.“ Ticho sa zasmiala.
 Sklonil hlavu k jej ušnému lalôčiku a zavrčal ako vlk. Znova sa zasmiala, zovrela nohy a stiahla svaly.
Dlho a pomaly sa s ňou miloval pod teplou ovčou kožušinou, zatiaľ čo v kozube pukotal oheň a na bielej prikrývke tancovalo červené, ružové a fialové svetlo. Miloval ju, až kým obaja sťažka nedýchali a ich telá sa neleskli od potu. Miloval ju, až kým nestonala pri každom jeho pohybe.
Nakoniec ich priviedol k mohutnému vyvrcholeniu.
„Wulfric,“ namietla ospanlivo, keď sa odkotúľal nabok. Zrazu pocítil na vlhkom tele chlad, ale prikrývka ho zahriala.
Zaspala a on ju pozoroval prižmúrenými očami. Na jednu stranu tváre jej dopadalo bledé pestrofarebné svetlo, druhá bola zatienená. Kučery mala rozstrapatené.
Ako mu pripomenula, naozaj je mocný muž. Zdalo sa, že má všetko, čo človek môže od života žiadať. Ale chcel niečo viac a vôbec si nebol istý, či to niekedy bude mať. Dnes to žiadať nebude. Možno dokonca ani zajtra alebo pozajtra.
Bál sa. Bál sa ju o to požiadať.
Bál sa, že odpoveď bude nie. A keby to bolo nie, už by o to nikdy nemohol žiadať.
Tá otázka musí počkať.
Lebo on chcel jej lásku.

Oblaky odplávali, a keď opúšťali holubník, svietilo slnko. Ešte vždy však fúkal vietor a bolo chladno.
Vracali sa do domu rovnako, ako sa vracali v Schofielde od jazera - nedotýkali sa jeden druhého, nič nehovorili. Ale tentoraz to bolo iné. Tentoraz cítili v tom tichu vzájomnú blízkosť. Vznášalo sa medzi nimi vedomie, že spolu prežili viac ako v Schofielde. Tam to bolo iba splynutie tiel. Teraz to bolo splynutie duší.
Christine sa podlamovali kolená a cítila sa zraniteľná. Bola naozaj zaľúbená. Zároveň sa usilovala presvedčiť samu seba, že byť zaľúbená a milovať sú dve rozličné veci, a preto musí byť rozumná. Bola rada, že jej nepoložil tú otázku. Dúfala, že jej ju nikdy nepoloží. Lebo ak by ju položil, musela by mu odpovedať, a sama nevedela, čo by na ňu povedala.
Vedela, čo by mala povedať, ale nie, čo povie.
Ale čo ak jej tú otázku nikdy nepoloží? Ako by to zniesla?
Raz jej ju položil - a povedala nie. Určite sa znova neponíži a nepoloží jej ju ešte raz.
Tak o čo vlastne išlo počas tejto návštevy v Lindsey Hall? O čo išlo dnes popoludní?
Oslovil ju Christine. Čudné, že to považovala za najvzácnejší okamih. Ale bol vzácny. To Christine vyslovil kultivovaným, aristokratickým hlasom. Hoci prvý raz to len zašepkal. A keď ho ona oslovila Wulfric, zavrčal.
Obrátila k nemu hlavu a zistila, že aj on obrátil hlavu k nej a pozerá na ňu. Prudko sa odvrátila.
„Čo je?“ spýtal sa. „Dnes som vyhral tak ľahko?“
Cítila, ako očervenela.
„Je tu priveľa stromov,“ odvetila. „Ak sa nebudem dívať pred seba, narazím do niečoho a urobím si hanbu.“
Druhé milovanie v holubníku som podnietila ja, pomyslela si a cítila, ako jej stúpa do líc červeň. Ku všetkému sa vracala v myšlienkach. Zobudila sa, rozohriata a uspokojená, obrátila hlavu a zistila, že na ňu hľadí. Nadvihla sa na lakti, naklonila sa nad neho a pobozkala ho otvorenými ústami. A keď si ľahol na chrbát, uložila sa na jeho teplé, nahé, nádherne svalnaté telo a obtierala sa oňho. A on okamžite prijal jej výzvu.
Nikdy predtým nič také neurobila.
Milovanie s vojvodom z Bewcastlu - s Wulfricom - bol najvzrušujúcejší zážitok jej života.
Ale nesmie dávať znak rovnosti medzi milovanie a lásku.
Viedol ju k domu inou cestou. Spomedzi stromov vyšli na odľahlom konci jazera, kde les siahal až po breh. Rovno pred nimi sa vynorila spoločnosť dospelých a detí, ktoré sa podľa všetkého hrali na skrývačku.
Pamely zbadala Christine a priskackala k nej s Becky. „Christine!“ zvolala. „Člnkovali sme sa, ja som mala ruku ponorenú vo vode a Phillip chcel veslovať, ale Beckin papa povedal, že dnes to nejde, lebo jazero je rozbúrené, a Laura sa vyvracala do vody a vystúpili sme na ostrove a potom Laura nechcela znova nastúpiť do člna, ale Beckin papa jej povedal, že ak sa bude dívať dopredu, už jej nebude zle, a naozaj, a mne vôbec nebolo zle, aj keď Phillip hovoril, že mi bude, lebo v koči mi vždy býva zle.“
Christine sa zasmiala. „To bolo naozaj vzrušujúce popoludnie,“ zvolala. Všimla si, že Becky chytila vojvodu za ruku a rozhojdala mu ju.
„Strýko Wulf,“ povedala, „s Pamelou sa chceme hrať na školu, ale keď je v herni toľko malých detí, nejde to. Môžeme si požičať vašu knižnicu, keď prídeme domov?“
„Ak sľúbite, že ju neodnesiete veľmi ďaleko,“ odvetil.
Dievčatká sa veselo rozchichotali.
„To je hlúposť!“ zvolala Becky. „Nikam ju neodnesieme, strýko Wulf, len sa do nej nasťahujeme.“ „Aha,“ zatiahol, „tak teda dobre.“
Skrývačka sa zrejme skončila. Dospelí aj deti sa zhromaždili na brehu. Dievčatká ťahali tým smerom aj Christine a vojvodu.
„Práve sme hovorili deťom,“ vysvetľoval lord Rannulf, „že inde bolo kúpanie dovolené, no tu sme ho mali vždy zakázané.“
„Asi preto, lebo by nás priveľmi pokúšalo skákať zo stromu hlavičky,“ usúdil lord Alleyne.
„Ale bolo by to zábavné,“ ozval sa malý Davy. „Pozrite na ten konár, strýko Aidan. Stavím sa, že z neho by som mohol skočiť.“
„Vyzerá veľmi nebezpečne, Davy,“ varovala ho lady Eve.
„Prísne zakázané, kamarát!“ povedal v tej istej chvíli lord Aidan.
„Vždy to bolo zakázané, Davy,“ utešoval ho lord Rannulf. „Veľká škoda.“
 „Ale nikdy ti to nebránilo, aby si odtiaľ skákal,“ poznamenal vojvoda z Bewcastlu. „Ako všetci. Dokonca aj Freyja - vlastne najmä Freyja. A aj Morgan.“
Melanie sa zasmiala a všetci Bedwynovci prekvapene pozreli na staršieho brata.
„Ejha,“ ozval sa lord Alleyne. „Ty si o tom vedel, Wulf? A my sme si mysleli, akí sme prešibaní.“
„Keď som sa po prvý raz pokúsila skočiť, Kit šliapal vodu pod tým konárom a sľuboval, že ma chytí,“ zapojila sa lady Rosthornová. „Ak si dobre spomínam, mala som vtedy osem a radšej by som umrela, než dovolila, aby si myslel, že som zbabelá. Bola som doňho zúfalo zaľúbená.“
Všetci sa zasmiali. Lord Rosthorn ju objal okolo pliec.
„Toľko rokov mám práve ja,“ zvolala Becky. „Papa, keď bude teplejšie, chcem to vyskúšať.“
„Vidíte, čo ste spôsobili, keď ste o tom hovorili pred deťmi,“ vzdychla si zúfalo lady Eve.
„To začal Wulf,“ podotkla lady Hallmerová. „Ako si vedel, že sme tu skákali hlavičky, Wulf?“
„Sám som bol kedysi dieťa,“ odvetil. „Skákali sme odtiaľ s Aidanom. Nikdy sme so sebou nevzali Rannulfa, lebo sme sa báli, že si rozbije hlavu na kameni alebo na koreni stromu, a nám zmastia zadok.“
Deti radostne zaujúkali.
„Strýko Wulf povedal zadok,“ zvýskol William a všetci sa znova rozosmiali.
„Wulfric skákal hlavičky?“ zatiahla lady Hallmerová s úškrnom. „Proti pravidlám? Tomu neverím.“
„Ani ja,“ súhlasil lord Rannulf opovržlivo. „Nikdy by som nedovolil, aby ma nevzali so sebou.“
Vojvoda z Bewcastlu zdvihol lorňon až k oku. „Mám tomu rozumieť tak, že si ma nazvala klamárom?“ spýtal sa.
Ale jeho otázka vyvolala len ďalšiu búrku smiechu.
Christine si všimla, že Becky ho ťahá za ruku. Ešte vždy ho za ňu držala.
 „Ukáž im to, strýko Wulf!“ zašepkala. „Ukáž im to!“ Pozrel na dieťa a Christine počula, ako si vzdychol. „Tuším nie je iné riešenie, však?“
A na Christinino ohromenie - a na úžas všetkých ostatných - si odložil klobúk, rukavice, plášť a podali ich Becky.
„Páni moji,“ zvolala lady Hallmerová, „Wulf ide skočiť hlavičku. To ma podržte, Josh. Tuším omdliem.“
„Wulfric,“ varovala ho lady Eve. „Voda bude ľadová.“
„Aj vonku je mrazivo,“ pridala sa Melanie.
Bertie zahundral.
„Ach, to je úžasné,“ zvolala lady Rachel.
Vojvoda si vyzliekol plášť, vestu, nákrčník a podal ich Christine. Košeľu si pretiahol cez hlavu a uložil ju na kôpku.
„Wulfric,“ dohovárala mu lady Judith, „nedajte sa vyprovokovať. Je to nebezpečné. Ublížite si.“
Deti ho nadšene pozorovali.
„Toto musím vidieť,“ povedala lady Rosthornová a potľapkala manželovu ruku na svojom pleci.
Lord Rannulf a lord Alleyne stáli bok po boku a na tvári im pohrával rovnaký úsmev.
Vojvoda si vyzul čižmy, ani si nesadol. Položil ich vedľa seba do trávy.
Určite mrzne, pomyslela si Christine. Ale užasnuto ho pozorovala.
Stiahol si pančuchy a strčil ich do čižiem.
Zostal iba v nohaviciach a spodkoch, ktoré mal pod nimi.
Bosými nohami vykročil po tráve a vyšplhal sa na strom, akoby každý deň lozil po stromoch. Pravda, pred pár dňami vyliezol na strom, keď dočahoval lorňon.
Prešiel po konári nad vodou, čo najdlhšie sa pridržiaval vyššej haluze a ďalej prešiel bez opory. Dostal sa až na koniec konára, vyskúšal, či je pevný, zopár ráz pokrčil kolená a roztiahol ruky.
Christine si uvedomila, že to robí kvôli publiku. Všetkým sa to veľmi páčilo.
 A potom skočil dolu hlavou s vystretými rukami, rovnými nohami, a keď dopadol do vody, takmer vôbec nevyšplechla.
Z brehu sa ozvalo hromadné híkanie a potom ovácie.
Christine si priložila ruku na ústa a ani nedýchala, kým sa mu hlava nevynorila nad hladinou a nevytriasol si vodu z očí.
„Niekto ma mal varovať,“ zakričal k brehu, „že voda je studená.“
V tej chvíli sa doňho Christine neodvolateľne zaľúbila.
A potom sa stalo čosi nevšedné - teda, ešte čosi iné. Zrazu k nej zamračene pristúpila lady Hallmerová a mocne ju objala.
„Ak ste preňho urobili toto,“ povedala, „budem vás milovať do konca života.“
A nato odišla pozorovať s ostatnými, ako vojvoda z Bewcastlu pláva k brehu, vylieza z vody a voda z neho kvapká ako z mroža.
„Skákanie hlavičiek z týchto stromov,“ vyhlásil prísne pred všetkými deťmi prísne ako vždy, ibaže s drkotajúcimi zubami, „je prísne zakázané.“
„To bolo trochu prehnané, nemyslíš, Wulf?“ spýtal sa lord Aidan. „Ak chceli vedieť, či hovoríš pravdu, mohli sa spýtať mňa.“ Na tvári sa mu mihol vzácny úsmev a vyzeral nesmierne príťažlivo.
Christine sa rozbehla k vojvodovi so šatami, ale podala ich lordovi Aidanovi.
Vojvodove strieborné oči sa stretli s jej pohľadom.
„Som rád, madam,“ povedal, „že vtedy na brehu Serpentíne som sa vám nesmial. Teraz chápem, ako vám muselo byť nepríjemne.“
Ale ona sa smiala. Nie nahlas. Iba očami.
Bola si istá, že to urobil kvôli nej.
Aby jej dokázal, že je nielen vojvoda z Bewcastlu, ale aj Wulfric Bedwyn.

NA BÁLE V LINDSEY HALL sa zúčastnilo množstvo hostí, lebo rodiny z okolia trávili Veľkú noc na vidieku. A vojvoda z Bewcastlu málokedy usporadúval veľké bály. Prišli ľudia zo široka-ďaleka.
Wulfric však bál neusporiadal sám. Na všetky detaily dozeral jeho tajomník a sestry a švagriné sa postarali o kvetinovú výzdobu v tanečnej sále, o výber chodov na večeru a občerstvenie počas bálu. Ale v deň, keď sa mal bál konať, sa o udalosť zaujímal väčšmi ako zvyčajne, chodil z knižnice do tanečnej sály a nevedel sa na nič sústrediť.
Hostia mali pozajtra odísť. Dokonca aj členovia jeho rodiny odchádzali, niektorí do mesta, iní na svoje vidiecke sídla. A on ich nechá odísť. Aj ju nechá odísť. Už sa rozhodol.
Ale chcel, aby tento večer bol výnimočný.
A tak nepokojne blúdil, vyhýbal sa salónu a odmietal sa zúčastniť na aktivitách, čo naplánovali ostatní.
Keď nadišiel večer a on stál vo zvyčajnom čierno-bielom odeve pri dverách spolu s tetou a strýkom a prijímal hostí, pomyslel si, že tanečná sála skutočne vyzerá veľkolepo. Na stenách a nad dverami viseli koše s jarnými kvetmi a okolo troch hlavných stĺpov boli veľké črepníky s papradím a konvalinkami.
Aj ona vyzerala úžasne. Christine Derricková sa žiarivo usmiala, keď uvidela sálu. Mala na sebe biele šaty. Mierne zvlnený lem a krátke nadýchané rukávy boli vyšívané sedmokráskami a zelenými lístočkami. Vyzerala ako stelesnenie jari.
Wulfricovi pri pohľade na ňu zamrelo srdce.
Keď po obede odchádzali z jedálne, spýtal sa jej, či si prvý waltz rezervuje preňho. Boli to prvé slová, ktoré jej povedal od predvčerajšieho popoludnia, keď skočil hlavičku do jazera.
Cítil sa ostýchavo.
Možno vydesene.
Chcel veriť, že teraz je medzi nimi všetko v poriadku, že ona cíti to čo on, ale predovšetkým, že vidí možnosť spoločnej budúcnosti. Ale nebol si tým istý. A keďže ako dospelý necítil často neistotu, nevedel, ako sa s tým vyrovnať.
Otvoril tanec s kontesou Ravensbergovou, ktorá si rafinovane obliekla fialové šaty, dokonale zladené s farbou jej pekných očí. Potom tancoval s plavovlasou krásavicou lady Muirovou, sestrou grófa Kilbourna, a - tak ako zvyčajne - uvažoval, prečo sa znova nevydala, hoci už bola niekoľko rokov vdova a bola naozaj dobrá partia. Zvláštne, ale nikdy mu nezišlo na um, aby jej dvoril... Tretie kolo tancoval s Amy Hutchinsonovou - dotlačila ho k tomu jeho teta. Deň predtým neohlásená vtrhla do knižnice a držala mu prednášku o jeho povinnostiach voči rodine. Podľa nej nemá nijaké povinnosti voči dcére vidieckeho učiteľa, ktorá sa priveľa usmieva a nie vždy sa vie správať. Bez slova ju počúval, zdvihol si lorňon takmer k oku, poďakoval sa jej za starostlivosť a nedal jej inú možnosť, len zvrtnúť sa na opätku a nechať ho, nech si na svojom území kraľuje sám. Ale videl, že ešte vždy sa nevzdala nádeje vnútiť mu svoju neter.
Štvrté kolo mal byť waltz.
Christine Derricková tancovala s Attingsboroughom, Kitom a Aidanom. Bola celá zrumenená, oči jej žiarili a vôbec nevyzerala, ako by mala dáma na plese vyzerať - povznesene a trochu znudene. Teraz stála na opačnom konci sály s lady Elrickovou a vojvodkyňou z Portfrey.
Pohľady sa im stretli.
Nevedel odolať. Prstami zovrel rúčku lorňonu vykladaného drahokamami a priložil si ho k oku. Aj na tú vzdialenosť videl smiech v jej očiach.
Nato siahla do kabelky, ktorá jej visela na zápästí, a čosi z nej vytiahla. Chvíľu videl iba čiernu stužku. Pomaly si priložila predmet k oku a prezerala si ho - cez jeho vlastný lorňon.
Wulfric Bedwyn, povznesený a mrazivý vojvoda z Bewcastlu, bol taký šokovaný, až vybuchol do smiechu. A nato sa mu celá tvár rozžiarila pobavením a láskou.
Keď k nej vykročil po prázdnom parkete, už sa neusmievala. Nenapadlo mu, že by bolo vhodnejšie nenápadne prejsť krajom po obvode sály. Vyvalila oči a zubami si hrýzla spodnú peru.
„Domnievam sa, pani Derricková,“ uklonil sa jej, „že tento tanec patrí mne.“
„Áno, vaša milosť,“ odvetila. „Ďakujem.“
Až keď k nej vystrel ruku, uvedomil si, ako sa sála rozšumela. Obrátil hlavu a prekvapene sa obzeral okolo seba, čo sa stalo. Ale vtedy sa všetci rýchlo zahĺbili do rozhovoru.
„Niečo mi ušlo?“ spýtal sa.
Christine Derricková mu vložila ruku do dlane - lorňon už ukryla do kabelky.
„Áno,“ prikývla. „Nevšimli ste si, že sa usmievate.“ Zamračil sa.
„Pochopila som,“ znova sa mu vysmievala, „že váš úsmev je vzácny ako ruža v zime.“
Taká hlúposť, pomyslel si. Ale nič nepovedal.
Pol hodiny s ňou tancoval waltz a svet sa s nimi krútil. Tentoraz do nich nevrazil Hector z protismeru - od prvého kola bol zatvorený v kartárskom salóne. Nikto jej neublížil a neodtrhol ho od nej. Mal pocit, akoby držal v náručí zosobnenie radosti. Nevedel z nej spustiť oči, obdivoval jej krásu, vdychoval jej vôňu, neskrývane dával najavo svoj obdiv.
„Ďakujem,“ povedal, keď sa kolo skončilo a bol nútený vrátiť sa do skutočnosti. A potom tichšie dodal: „Ďakujem, Christine.“
Povinnosť volala. Bol hostiteľom. Dom bol plný hostí a polhodina, ktorú si ukradol pre seba, uplynula.

Christine si nespomínala, že by niekedy v živote bola taká smutná. Pravda, to si človek, ktorý je smutný, myslí vždy. Ale tento smútok bol najhorší zo všetkých...
 Chcel jej niečo dokázať. Pozval ju sem len preto - a podarilo sa mu to. Ale nič viac nevymyslel.
Vlani mala šancu a odmietla ju - rázne a opovržlivo. Viac ju o ruku nepožiada. Pravdaže nie. Je predsa vojvoda z Bewcastlu.
A na dôvažok dnes pršalo. Nie však až tak, aby nemohli odcestovať z Lindsey Hall. Chvalabohu, že nelialo. Ale svet bol v tom daždi pochmúrny, a keď vyrazia na cestu, okná na koči budú zahmlené.
Christine sa naposledy poobzerala po krásnej čínskej izbe, ktorá počas pobytu patrila jej. Sluha jej už zniesol tašku dolu a uložil do koča.
Pred dvoma dňami bola šťastná ako nikdy v živote. Keď naňho pozrela cez lorňon, usmial sa na ňu cez celú sálu. Lorňon mala teraz vo vrecku kožúška, zabalený v jeho vreckovke. Usmial sa na ňu a ona by prisahala, že srdce jej v hrudi urobilo kotrmelec. A potom s ňou tancoval waltz a celý čas ju hltal očami. Bola si istá, že v hĺbke jeho pohľadu sa tají úsmev. Strieborné oči zrazu pôsobili teplo, akoby boli prežiarené svetlom. A črievičky akoby sa jej pri tanci ani nedotýkali parketu.
Všetky pochybnosti sa rozplynuli, všetky prekážky prestali existovať.
A potom sa waltz skončil - a odvtedy s ňou takmer neprehovoril.
Včera sa ona aj ostatní hostia od rána do noci zabávali. Ale vojvoda z Bewcastlu zostal zavretý v knižnici a pustil k sebe iba Bertieho, Basila, Hectora a lorda Westona.
A teraz odchádza. Bertieho dva koče už boli pristavené na terase. Do druhého nastupovali deti s opatrovateľkou. Melanie a Bertie sú pravdepodobne dolu v hale a uvažujú, kde je.
Zhlboka sa nadýchla, vyšla z izby a ani sa neobzrela. Nasadila si na tvár úsmev.
V hale bolo množstvo ľudí.
„Ach, tu ste, Christine,“ zvolala Melanie.
Nato ju všetci začali objímať a potriasať jej rukou. Odchádzali ako prví, hoci ostatní sa tiež chystali odísť dnes. Hermione plakala a hrozilo, že aj Christine sa rozplače. Zoširoka sa usmiala.
Melanie a Bertie vyšli ku koču.
„Pani Derricková.“ Bol to vojvodov chladný, povýšený hlas. „Ak dovolíte, podržím nad vami dáždnik, aby ste nezmokli.“
V očiach sa jej zaiskrilo.
„Ďakujem,“ zašepkala.
Keď vychádzali dverami, sklonila hlavu a on nad ňou rozprestrel veľký čierny dáždnik. Chcela sa radšej ponáhľať. Ale on jej pevne zovrel rameno.
Obrátila sa a usmiala sa naňho.
„Pre ten dážď som celkom zabudla na dobré spôsoby,“ povedala. „Nepoďakovala som sa vám za pohostinnosť, vaša milosť. Cítila som sa tu skutočne úžasne.“
„Ale nie je tu vaša matka, pani Derricková,“ podotkol, „ani vaše sestry a švagor. Rád by som vám položil jednu otázku, no slušnosť mi káže, aby som sa najprv porozprával s vašou matkou. Vlani som to neurobil. Smiem sa s ňou porozprávať? A smiem vám potom položiť tú otázku? Ak si to neželáte, nebudem obťažovať ani ju, ani vás.“
Dáždnik vzbudzoval pocit súkromia. Christine počula, ako naň zľahka bubnuje dážď. Pozrela vojvodovi do očí a zrazu sa smútok rozplynul a namiesto neho nastúpilo šťastie.
„Áno,“ povedala bez dychu. „Môžete navštíviť moju matku. Bude to pre ňu česť. A môžete navštíviť aj mňa. Bude mi...“
„Christine?“ hlesol ticho.
„... potešením,“ dokončila a bez toho, aby čakala, že jej pomôže nastúpiť, vyložila nohu na schodík.
A teraz prišli tie hlúpe slzy... Zaliali jej oči, rozmazali pohľad a už sa išli roztekať po lícach.
Melanie ju potľapkala po ruke, dvere sa so šťuknutím zatvorili, koč nadskočil a takmer okamžite sa dal do pohybu.
„Mrzí ma to, Christine,“ povedala jej priateľka. „Očakávala som na bále nejaké vyhlásenie. Všetci sme ho očakávali. Ale to nič. Aj tak je to povýšený, nepríjemný muž a nájdeme pre vás niekoho iného. Nebude to vôbec ťažké. Mužov úžasne priťahujete.“
Nekonalo sa nijaké vyhlásenie, pomyslela si Christine, lebo tam nebola jej matka, ani Eleanor, Hazel či Charles. A on mal pocit - na rozdiel od minulého roka -, že by bolo nevhodné neporozprávať sa najprv s nimi.
Nemám ho len rada, pomyslela si.
Som doňho zaľúbená.

Christine asi rodine neoznámila, že ho majú očakávať, usúdil Wulfric. Sedel v obývačke Hyacintového domčeka, s námahou udržiaval rozhovor a bolo mu jasné, že dámy sú jeho príchodom vydesené. Aspoň pani Thompsonová a pani Lofterová, ktorá prišla na návštevu krátko po Wulfricovi a po príchode do obývačky by bola najradšej vycúvala, keby to nebolo neslušné. Slečna Thompsonová naňho pozerala ponad rám okuliarov - nezložila si ich, ani keď zatvorila knihu, lebo keď prišiel, práve čítala... Na tvári mala pobavený výraz, trochu mu ním pripomínala najmladšiu sestru.
Uplynulo osem dní odvtedy, čo Christine odišla s Renablovcami z Lindsey Hall. A, samozrejme, musel prísť v taký deň, keď nebola doma, hoci - každú chvíľu ju čakali na čaj. Pani Thompsonová nervózne pokukovala k oknu, akoby tým mohla urýchliť príchod najmladšej dcéry.
Vlastne je dobre, že nie je doma, povedal si Wulfric. A udržiaval spoločenský rozhovor.
„Rád by som sa s vami o niečom pozhováral, madam,“ obrátil sa na pani Thompsonovú, „prv ako sa porozprávam s pani Derrickovou. A možno je dobre, že pri tom budú aj ostatné dve vaše dcéry. Rád by som vedel, či by ste nemali námietky, keby som z pani Derrickovej urobil vojvodkyňu z Bewcastlu.“
Pani Thompsonová vyvalila oči. Pani Lofterová si zaborila tvár do dlaní. Po chvíli ticha mu odpovedala slečna Thompsonová.
„Christine vás očakáva, vaša milosť?“ spýtala sa. „Dúfam, že áno,“ odvetil.
„Ak táto vyhliadka dodala svižnosť jej kroku a radostnejší úsmev jej tvári, odkedy sa vrátila z Hampshiru,“ povedala, „myslím, že by nás to veľmi potešilo, vaša milosť. Nie preto, že bude vojvodkyňou z Bewcastlu, ale že bude znova šťastná.“
„Ale, Eleanor,“ namietla pani Lofterová, „Christine je stále šťastná.“
„Skutočne?“ spýtala sa slečna Thompsonová, no ďalej to nerozvádzala.
„Pre zmilovanie Božie,“ vzdychla si pani Thompsonová, „Christine, a vojvodkyňa! Je to od vás naozaj pekné, že sa nás pýtate na názor, vaša milosť. Určite by ste sa nemuseli vzhľadom na to, že ste vojvoda a Christine je dosť stará, aby sa rozhodla sama. Kiežby sa toho dožil jej otec!“
Ale z chodby sa ozvali hlasy.
„Meškám na čaj, pani Skinnerová,“ hovorila Christine Derricková. „Čítala som pánu Pottsovi a ten chudák zaspal ako vždy, keď prídem k tretiemu odseku. Ale keď som chcela po špičkách odísť, zobudil sa a zabával ma pol hodiny bez prestávky starými historkami. Bodaj by som dostala šiling za každý raz, čo som ich počula. Ale má nesmiernu radosť, keď híkam a smejem sa na správnych miestach.“
Zasmiala sa pri tej spomienke, otvorila dvere a vcupkala do izby so slameným čepcom s ovisnutou strieškou na hlave a v zeleno-bielych pásikavých šatách, ktoré si Wulfric pamätal z minulého roka, ale vyzerala rovnako krásne ako v nových šatách v Lindsey Hall.
„Ach,“ zvolala s úsmevom na tvári.
Wulfric vstal a uklonil sa jej.
„Pani Derricková,“ povedal.
„Vaša milosť.“ Aj ona sa uklonila.
 Pani Thompsonová takisto vstala.
„Jeho milosť sa s tebou chce pozhovárať v súkromí, Christine,“ povedala. „Poď, Eleanor. Poď, Hazel. Necháme ich samých.“
„Radšej by som pani Derrickovú vzal do záhrady, madam,“ namietol Wulfric. Tam sa vlani dopustil omylu. Zdalo sa mu dôležité, aby ho na tom istom mieste napravil.
A tak o malú chvíľu vyšli von, vystúpili po schodíkoch a zamierili do tichej štvorcovej záhrady, o ktorej sa mu ešte dlhé týždne po poslednej návšteve snívali zlé sny.
„Pani Skinnerová mi mala niečo povedať, prv ako som vošla do obývačky,“ poznamenala. „Mohla som sa trochu upraviť.“
„Po prvé,“ odvetil, „vašu gazdinú ste nepustili k slovu. A po druhé, vyzeráte obdivuhodne tak, ako ste.“
„Ach.“ Znova sa postavila za drevenú záhradnú lavičku ako minule. Oboma rukami zovrela operadlo.
„Ako prvé vám musím povedať,“ začal s rukami za chrbtom, „že nikdy nemôžem byť mužom, o akom snívate...“
„Áno, môžete,“ skočila mu rýchlo do reči. „Môžete ním byť a ste ním. Nie som si istá, čo všetko bolo na zozname, ktorý som vám vlani predhodila, ale to nie je podstatné. Ste všetko, o čom som kedy mohla snívať, ba viac.“
A bolo po prejave, ktorý si tak starostlivo pripravil.
„Takže si ma vezmete?“ spýtal sa.
„Nie.“ Pokrútila hlavou a on zatvoril oči. „Jednoducho nemôžem byť ženou, akú vy potrebujete po svojom boku.“ Otvoril oči.
„Nehovorte mi nezmysly,“ zvolal. „Naša najvyššia autorita Freyja vyhlásila, že ani jeden z mojich bratov, sestier a ich detí so mnou viac neprehovorí, ak vám neponúknem to postavenie a nedonútim vás, aby ste ho prijali. A nijakí členovia smotánky nie sú také potvory ako Bedwynovci.“
„Markíza z Rochestru je,“ namietla.
„Moja teta,“ odvetil, „je ako my všetci - je spokojná, ak si presadí svoje. Hlúpo si namýšľa, že by sa ku mne hodila neter môjho strýka. Ale ona to sklamanie prežije. Zbožňuje ma. Mimochodom, nikto z mojich súrodencov na to nikdy nežiarlil.“
Zasmiala sa, ako zamýšľal. Obišla lavičku a sadla si. „Vaša milosť,“ začala, „ja...“
„Musíte ma stále titulovať vaša milosť?“ spýtal sa. „Nejde to inak, Christine?“
„Zdá sa mi nevhodné oslovovať vás Wulfric,“ bránila sa.
„Keď sme boli spolu v posteli v holubníku, nezdalo sa vám to nevhodné.“
Zrumenela, ale neodvrátila pohľad. Ohromene si uvedomil, že práve preto si ju všimol v Schofield Parku.
„Wulfric,“ odvetila, „mám tridsať rokov. Dovŕšila som ich pred tromi dňami.“
„Ach,“ zvolal. „Takže pár týždňov môžem predstierať, že som od vás starší iba o päť rokov. Onedlho totiž budem mať tridsaťšesť.“
„Musíte vedieť, ako to myslím,“ namietla. „Aj keby som nebola neplodná, pomaly sa blížim ku koncu plodného veku. Ale ja som neplodná. Mala som povedať nie, keď ste sa ma spýtali, či sem môžete prísť. Ale vtedy som bola ako omámená. Myslela som iba na to, aké nádherné boli tie dni v Lindsey Hall a...“
„Christine,“ skočil jej do reči, „netárajte nezmysly. Už som vám povedal, že mám troch bratov a rád prenechám následníctvo ktorémukoľvek z nich. Veď ich poznáte. A ak Aidan nebude mať syna, rád odovzdám svoj titul malému Williamovi. Nikdy som neočakával, že sa ožením. V dvadsiatich štyroch rokoch som sa pokúsil uzavrieť manželstvo v záujme zachovania rodu, ale nevyšlo to. Odvtedy som vedel, že sa neožením, ak nestretnem ženu, s ktorou by som bol jedno telo, jedna duša. Skutočne som nikdy nečakal, že ju stretnem. Nepatrím medzi mužov, ktorí vyvolávajú lásku.“
„Vaši bratia a sestry vás vrúcne ľúbia,“ odvetila.
„Christine,“ vzdychol si, „vy ste svetlo, radosť a stelesnenie lásky. Ak budete súhlasiť, že sa stanete mojou manželkou, nebudem od vás chcieť, aby ste sa zmenili na obraz vojvodkyne - ani na obraz niekoho iného. Teta Rochestrová sa o to môže pokúsiť. Ale ja budem od vás chcieť, len aby ste boli sama sebou. Ak sa niekomu nebude páčiť vaše zosobnenie vojvodkyne, nech ide do čerta. No nepredpokladám, že by to tak bolo. Máte dar vzbudzovať lásku a smiech, dokonca aj v ľuďoch, ktorí si nezaumienili, že vás budú mať radi alebo že sa budú smiať s vami.“
Pozrela si na ruky zložené v lone, tvár mala skrytú pod strieškou čepca.
„Vždy budem prísny, povznesený, chladný aristokrat, ktorým tak opovrhujete,“ pokračoval. „Musím taký byť. Ale...“
„Viem,“ odvetila a rýchlo zdvihla pohľad. „Ani ja by som nechcela, aby ste sa zmenili. Mám rada vojvodu z Bewcastlu takého, aký je. Je hrozivý, veľkolepý, nebezpečný - najmä keď jednou rukou zdvihne do výšky darebákov a vydesí ich nejakými tichými slovami.“
V očiach sa jej zračil známy smiech.
„Ale vždy budem aj Wulfricom Bedwynom,“ dodal.
„A ten objavil, že niekedy môže byť zábavné skákať hlavičky do jazera zo zakázaných stromov.“
Smiech sa jej rozhostil na celej tvári.
„Ľúbim Wulfrica Bedwyna,“ povedala a v hlase jej znelo šibalstvo.
„Skutočne?“ Pristúpil k nej a vzal jej ruky do dlaní. Zdvihol ich k perám. „Skutočne, láska moja? Natoľko, aby ste mi dali šancu? Mal by som vás varovať. V bedwynovskej rodine máme tradíciu, že sa neženíme skoro, ale keď sa raz oženíme, venujeme manželke všetku svoju oddanosť a vernosť. Ak sa za mňa vydáte, musíte očakávať, že vás budem zbožňovať do konca života.“
Vzdychla si. „Myslím, že keby som sa veľmi usilovala, nejako by som to zniesla. Ale iba ak môžem rovnako zbožňovať ja vás.“
Zasmiala sa a on sa k nej pomaly pridal.
„Nuž,“ pevnejšie jej zovrel ruky, „nuž.“
 Kľakol si na trávu pred lavičkou a znova jej pobozkal ruky zložené v lone.
„Vydáte sa za mňa, Christine?“
Naklonila sa k nemu a pobozkala ho na líce.
„Áno,“ odvetila. „Ach, áno, vydám, Wulfric, ak to naozaj chcete.“
Zdvihol hlavu a pery sa im stretli.

Keď Christine koncom februára sedela v lavici dopoly plného Kostola svätého Juraja na Hanover Square a sledovala svadbu Audrey a sira Lewisa Wisemana, nevychádzala z úžasu.
No keď sa teraz dívala zozadu, aký je kostol nabitý, lebo sa dostavil každý člen vysokej spoločnosti, ktorý sa vládal pozviechať na nohy, aby sa zúčastnil na jej svadbe v polovici júna, napĺňalo ju to takou hrôzou, až sa bála, že sa jej podlomia kolená, nohy jej odmietnu poslušnosť a ona sa zosype na kôpku, len čo organ začne hrať - a práve začal! - a Basil ju bude musieť dovliecť pred oltár, aby neprišla o príležitosť stať sa vojvodkyňou.
Charles stál pri oltári, takže nemala dilemu, ktorý zo švagrov ju bude viesť uličkou.
„Ach bože,“ zašepkala zúfalo.
„Nijaké strachy,“ Basil ju potľapkal po ruke. „Všetci sa nevedia dočkať, kedy vás uvidia, Christine.“
Práve o to ide, prebleslo jej mysľou.
Wulfric jej dal možnosť, aby si vybrala, kde sa má konať svadba. Bola by ju celkom rada mala v dedinskom kostole - tam by ich zosobášil Charles. Rovnako šťastná by bola, keby sa svadba konala v kostole v Lindsey Hall. A on takisto. Ale musela byť veľkorysá. Koniec koncov, Wulfric je vojvoda z Bewcastlu, jeden z najmocnejších a najbohatších mužov v krajine. Určite je preňho dôležité, aby sa vzali so všetkou pompou, ktorá k jeho postaveniu patrí. A tak sa rozhodla pre Kostol svätého Juraja, kde sa počas sezóny konali všetky svadby beau monde.
 Takže z toho, že prežívala túto hrôzu, nemohla obviňovať nikoho, iba seba.
A potom ju Basil znova potľapkal po ruke a vykročili k oltáru - a ona zistila, že jej nohy vedia, čo majú robiť. Ale za to nevďačila im.
Pozrela dopredu k zábradliu okolo oltára.
Bol oblečený v krémo-hnedo-zlatom obleku a vyzeral ohromujúco! Nádherne! Chvíľu sa jej to zdalo neskutočné a neverila vlastným očiam. To nie je možné, že čaká na ňu... Zrejme sa zamotala do sna niekoho iného a každú chvíľu sa zobudí v škole alebo v Hyacintovom domčeku.
Ale potom zaostrila pohľad na jeho tvár. Bola príťažlivá svojím chladom a prísnosťou. Mal pevne zaťatú sánku, úzke pery, vysoko posadené lícne kosti a výrazný, jemne modelovaný orlí nos. Bola to tvár vojvodu z Bewcastlu.
Tvár muža, ktorého ľúbila z celého srdca.
Wulfricova tvár.
Usmiala sa naňho cez závoj visiaci zo zeleného čepca.
Ale prišla bližšie a videla iba jeho oči - strieborné oči, v ktorých žiarilo intenzívne svetlo, keď pozoroval, ako k nemu prichádza, a neuvedomoval si prítomnosť lorda Aidana po svojom boku ani prítomnosť nikoho iného v kostole.
A potom sa na ňu pomaly usmial a premenil sa na najkrajšieho muža pod slnkom.
Vtedy už stála po jeho boku a nervozita sa celkom rozplynula. V tej chvíli neexistoval na celom svete nikto, iba Wulfric, ona - a ešte kňaz, ktorý z nich urobí muža a ženu na veky vekov.
„Drahí snúbenci,“ začal zvučným hlasom, typickým pre kňazov pri všetkých slávnostných príležitostiach.

Wulfric po prvý raz zakúsil, aké to bude do konca života, keď sa obrad skončil, podpisy boli spečatené a tóny organu ich vyprevádzali z kostola popri hosťoch, ktorí ticho a dôstojne sedeli v laviciach.
 Christine ho pevne držala pod pazuchu a on na ňu uprel hrejivý, súcitný pohľad. Vedel, že Kostol svätého Juraja a veľkú svadbu si zvolila iba kvôli nemu. Vedel, že musí byť nervózna, keď sa musí po prvý raz postaviť zoči-voči hosťom.
Teraz sa však šťastne usmievala napravo-naľavo na rodinu a známych.
Ach, nemusí si robiť obavy.
A keď boli na polceste k východu z kostola a organ dosiahol crescendo, Christine vystrela ruku a ukázala do kúta.
„Ach, pozrite, Wulfric,“ zvolala, „sú tu aj deti.“
A naozaj tam boli - čo najbližšie k východu, aby ich pestúnky mohli vyviesť von, keby začali byť nezbedné.
„To je teta Christine,“ povedal celkom nahlas malý William.
„A strýko Wulf,“ ozval sa Jacques.
Christine zdvihla ruku a zakývala im. A dívala sa na ňu celá smotánka.
Wulfric počkal, kým sa vráti do slávnostného sprievodu. A keďže pri čakaní nemal čo robiť, aj on zdvihol ruku a zakýval im. A usmial sa.
Usúdil, že v tridsiatich šiestich rokoch začne žiť dobrodružným životom.
V ten deň mal totiž narodeniny.
„Mal by som vás varovať,“ zamrmlal, keď sa blížili k dverám. „Nie som si istý, či ste si vpredu všimli zopár prázdnych lavíc. Tí, ktorí v nich mali sedieť, čakajú vonku.“
A skutočne. Boli tam všetci Bedwynovci s manželmi a manželkami a staršími. Stáli v rade medzi dverami a čakajúcim kočom, vyzbrojení ružovými lupeňmi.
Bolo tam aj množstvo iných ľudí - zvedavé masy, ktoré si prišli pozrieť svadbu príslušníka smotánky. Ktosi vykríkol a dav sa pridal.
„Ach, Wulfric,“ zašepkala Christine, „je to také vzrušujúce.“ Zasmial sa, chytil ju za ruku a rozbehol sa s ňou. Zo špaliera sa na nich sypali lupene. Christine sa však zrazu zastavila, sklonila, zdvihla za hrsť ružových lupienkov a s radostným smiechom ich hodila späť na Rannulfa, Rachel a Gervasa.
Potom sa už usadili v otvorenom koči, Christine si rozložila na sedadle nádherné krémové šaty so zeleným lemom, Wulfric vzal do ruky mešec s mincami a hádzal ich plnými priehrštiami ponad hlavy zhromaždeného davu. Livrejovaný lokaj sa usadil na kozlík vedľa kočiša, dvaja ďalší naskočili dozadu a koč vyrazil - s veľkým rachotom, lebo za sebou ťahal pestrú zbierku starých topánok a iných harabúrd, ako aj kaskády žiarivých stúh.
Wulfric pozrel na svoju nevestu, manželku, vojvodkyňu a chytil ju za ruku.
„Konečne,“ povedal. „Do tejto chvíle som neveril, že budeme spolu žiť šťastne až do smrti.“
„Ach, nie celý čas, Wulfric,“ namietla. „To by bolo nudné. Nechcem žiť šťastne až do smrti. Chcem šťastie aj hádky, udobrovanie a odpúšťanie, dobrodružstvo a...“
Naklonil sa k nej a pobozkal ju na pery.
„Áno, aj to,“ povedala so smiechom. Dav pred kostolom znova zaburácal a dvaja lokaji za chrbtom mladomanželov meravo hľadeli pred seba.
Epilóg
VOJVODA Z BEWCASTLU mal narodeniny - tridsiate siedme. Nikdy ich neoslavoval za prítomnosti množstva hostí v Lindsey Hall.
Okrem toho bolo prvé výročie jeho svadby. A hoci by bol bezpochyby oslávil túto udalosť so svojou vojvodkyňou, takmer určite by si nebol pozval na oslavu hostí.
Oveľa pravdepodobnejšie by bolo, uvažoval, kým trpezlivo čakal, aby mu komorník zaviazal na nákrčníku dokonalý uzol, že by spolu zašli do holubníka, kde strávili takmer celé vianočné sviatky.
 Predsa však bolo v jeho dome množstvo hostí - viac ako vlani na Veľkú noc. A po obrade v kostole, na ktorom sa mali všetci zúčastniť, čakali ďalších hostí.
Nemali však prísť na oslavu jeho narodenín alebo výročia svadby. Vojvoda a vojvodkyňa tentoraz neočakávali, že budú stredobodom záujmu.
Tú výsadu mal James Christian Anthony Bedwyn, markíz z Lindsey.
Hodinu po tom, čo komorník vojvodovi z Bewcastlu uviazal nákrčník a pomohol mu do redingotu a vojvodkyňa si obliekla nové modré šaty, ktoré jej pristali k očiam, a nasadila si modrý čepiec, markíz bol pripravený prepustiť pozornosť im.
Chlapček spal.
Zato keď mu dopadla na čelo voda, ktorá mala byť vlažná, ale jemu sa zdala ľadová, náhle sa zobudil. A hodnú chvíľu dával dôrazne najavo hnev.
Vodu však rýchlo utreli a zverili ho do rúk niekoho, kto mu jasne ukázal, že aj keď ho rodičia nesmierne ľúbia, nesmie si robiť hanbu tým, že bude plakať pre nič za nič.
Lord Lindsey sa nepriečil a radšej znova zaspal.
Práve ho pokrstili. Mal na sebe nádherné oblečenie, v ktorých krstili celé generácie vojvodov z Bewcastlu.
Mal strýkov a tety, ktorí okolo neho robili poriadny rozruch, ako aj starú mamu a pratetu, ktorej sa na chvíľu zaplietla rúčka lorňonu do čipky na košieľke. Bolo to nepríjemné, ale trvalo to len krátko. Okrem toho mal bratancov a sesternice, ktoré ho chceli popestovať, keď sa v náručí svojho otecka vrátil do domu - čo dosť prekvapilo aj rozladilo pestúnku. Jediní, ktorí ho nechceli držať na rukách, boli najstarší Davy, lebo to bolo pod jeho mužskú dôstojnosť, a najmladší Róbert, syn strýka Alleyna a tety Rachel - lebo ten spal v kolíske. Nakoniec ho dovolili držať iba Becky a Marianne - kázali im, aby si sadli a vystreli ruky. A každá z nich držala markíza z Lindsey minútu.
Boli tam susedia, ktorí nad ním vzdychali...
Bola tam jeho mama, ktorá ho bozkávala na bucľaté líčka, a otecko, ktorý ho bozkával na druhé. Ešte predtým ho však vyniesli do jeho izby, aby ho nerušili davy ľudí.
Nedal sa rušiť. Bol ľahostajný, zabalený v plachtičke a spinkal.
Ale keď ho uložili do kolísky, rozoznal dva hlasy, čo sa mu prihovárali. Boli to hlasy, ktoré by považoval za najdrahšie, keby vo veku šiestich týždňov a dvoch dní bol schopný takej rozumnej úvahy.
„Náš malý zázrak,“ zašepkala mama pochabo a láskavo.
„Náš malý batôžtek starostí,“ povedal otecko uvážlivejšie, ale rovnako láskavo. „V kostole nebol iba nahnevaný, Christine. On bol rozzúrený. Zdá sa mi, že budeme mať plné ruky práce.“
Keby markíz z Lindsey hlboko nespal, pocítil by na líčku pohladenie dvoch prstov.
„Dúfam, Wulfric,“ odvetila mama ešte pochabejšie, „ach, veľmi dúfam. A pevne verím, že bude mať aj bračekov a sestričky, takže budeme mať ozaj plné ruky práce.“
„Nuž,“ odvetil vojvoda z Bewcastlu povýšene a takmer znudene, „ak môžem urobiť niečo preto, aby som splnil vaše želanie, láska moja, dajte mi vedieť.“
Vojvodkyňa z Bewcastlu sa ticho zasmiala.
Pravda, markíz netušil, čo sú to bračekovia a sestričky.
Ale raz sa to dozvie...

